
Det Aandelige i det Legemlige.

En Samtale.

———

(Denne Samtale var fra først af bestemt til at udgjøre den tredie af
mine Samtaler over det Skjønne, og Begyndelsen bærer Spor deraf; men da
den afhandler en Gjenstand, der kun middelbart har Indflydelse paa vor
Skjønhedsopfatning, men umiddelbart paa vor hele Verdensopfatning, og
da dens Forstaaelse ikke udkræver de to tidligere Samtaler, meddeles
den her.)

———

Alfred. Sophie. Felix. Herman.

Sophie. Aftenen har da paany samlet os, og er ligesaa skjøn som igaar.
Den synes mig ret at indbyde til den afbrudte Samtales Fortsættelse.

Herman. Deres Ønske er os sikkert Alle velkomment. Du sagde igaar,
kjære Alfred, at Du baade var Spiritualist og Materialist. Da jeg veed,
at Du hverken har talt saaledes blot af Lyst til at beholde Ret, eller
af en forfængelig Begjærlighed efter at sige noget Besynderligt, kan
jeg ikke andet end glæde mig til at høre, hvorledes Du forklarer Dig
herover.Alfred. Vistnok berøre vi her et af de store philosophiske
Stridspunkter; men jeg skal efter bedste Evne søge at gjøre Rede for
min Forestillingsmaade.

Sophie. Uagtet det synes ubeskedent, kan jeg dog ikke tilbageholde et
Ønske. Jeg har den største Begjerlighed efter at begribe denne Sag, og
vilde derfor bede Alfred, at han, om det var muligt, vilde forklare sig
saaledes, at ogsaa Ulærde som jeg kunde forstaae det.

Alfred. Lader os forsøge det. Men for ikke at fristes til at forbigaae
Noget, som jeg, hvis jeg talte med vor Ven, vilde forudsætte som
bekjendt, vil jeg henvende Talen til Dem, og bede ham at standse os,
dersom vi antage Noget, som han ei finder rigtigt.

Herman. Hermed er jeg fuldkommen tilfreds.

Sophie. Og jeg faaer et kjært Ønske opfyldt.

Alfred. Jeg maa da begynde med et Spørgsmaal, som De maaskee vil finde
lidt ubetimeligt. Hvorledes komme vi til Kundskab om Tingene uden om
os?

Sophie. Ved Sandserne, tænker jeg.

Alfred. Og lærer Sandserne os paa eengang at kjende hele Gjenstanden?

Sophie. Herover har jeg ikke tænkt.

Alfred. Idet jeg lægger Haanden paa denne Bog, føler jeg da hele Bogen
eller kun en Virkning deraf, nemlig en Modstand mod den Bevægelse,
hvorved min Haand vilde trænge ind i det Rum, som indtages af Bogen?

Sophie. Det sidste maa være Tilfældet; men viser ikke Synet mig hele
Bogen?

Alfred. Dog ikke den hele paa eengang?

Sophie. Det forstaaer sig; nogle Dele skjules for Øiet af de andre.

Alfred. Det blotte Syn havde desuden kunnet bedrage Dem; thi under
visse Omstændigheder kan Billedet i et Speileller et tro Maleri skuffe
Øiet, som om det var en legemlig Ting.

Sophie. Det er sandt.

Alfred. Det er altsaa ikke ved et eneste Sandseindtryk, at vi kjende en
legemlig Tings Tilværelse; men derved, at vort aandelige Væsen
sammenfatter mangfoldige Sandseindtryk.

Sophie. Men dog overbevises jeg ofte ved eet eneste Blik om en Tings
Virkelighed.

Alfred. Der er jeg langtfra at nægte. Jeg tilstaaer tvertimod, at dette
er det sædvanligste. Men naar saaledes et Blik overbeviser Dem om, at
det er en Bog, De seer, saa fornyes, ifølge vort hele Væsens
Indretning, utallige ældre Indtryk hos Dem, saa at Tingen i sin Heelhed
foresvæver Dem, uagtet det ikkun var en meget liden Deel, hvoraf deres
Sandser modtoge Indtryk.

Sophie. Altsaa kunde jeg bedrage mig, naar ikke alle de Ting, der pleie
at følges ad, vare samlede! Ja, nu rinder mig mange Ting i Sinde, som
allerede før burde ladet mig betænke dette. Jeg har engang seet disse
Luftbilleder, som man kalder Fata Morgana, eller, som jeg siden har
hørt, paa Dansk Hildringer. Jeg var i lang Tid fuldkommen overbeviist
om, at det var virkelige Huse og Træer og Vand, jeg saae for mig. Jeg
mindes ogsaa nu et mærkværdigt Forsøg med et Huulspeil, som man havde
ladet frembringe Billedet af en Blomst, saaledes at det svævede over en
Urtepotte, og man forførtes til at tage Billedet for Tingen selv.

Alfred. Vi sandse da ikke umiddelbart Tingene selv, f. Ex. et Træ, et
Huus, en Bog; men det, som vi egentlig sandse, er det Indtryk, Tingen
frembringer hos os. Men dette Indtryk er jo en Virkning, som ikke kunde
frembringes uden noget Virksomt i Tingene. Det er altsaa kun det
Virksomme i Tingene, der tilkjendegiver sig for os.

Sophie. Jeg seer ingen Udvei til at nægte dette; ogdog, naar jeg
forestiller mig en Metalklump, en Steen, en Træklods, saa er det saa
langt fra, at jeg deri forestiller mig noget Virksomt, at det meget
mere synes mig, at Alt deri er saa dødt, saa stillestående, saa ganske
al Virksomhed modsat, at Legemlighedens Natur snarere skulde bestaae i
en uvirksom Væren, end en bestandig Virken.

Alfred. Denne Forestillingsmaade udholder dog ikke Erfaringens Prøve.
Naar Du lægger en Steen paa en anden, bærer da ikke den underliggende
den øverste?

Sophie. Sikkert! Men skeer dette ved en Virksomhed?

Alfred. Hvad andet! Naar noget bevirkes, maa der jo være noget
Virkende! Men i vort nærværende Tilfælde bevirker det jo, at den
overliggende Steen, som uophørligt stræber at falde, bliver standset i
sin Bevægelse.

Sophie. Jeg veed Intet at svare; og Dog synes det mig bestandigt, at en
død Modstand maatte være mulig.

Alfred. De gjør vel i, at De ikke holder deres Tvivl tilbage. En
uvirksom Modstand er, om jeg saa ma sige, en naturlig Utanke, som
oftere end man skulde troe, har skuffet Menneskene. Men frygt ikke, at
jeg her vil afvise Dem med et philosophisk Magtsprog! Sagens Oplysning
maa fremgaae af dens egen Betragtning. Lader os da paany tage vort
Exempel for os. Troer De ikke, at den Steen, som ligger ovenpaa den
anden, trykker denne?

Sophie. Vistnok.

Alfred. Og den underliggende trykkes?

Sophie. Forstaaer sig.

Alfred. Men det, som trykkes, vil ogsaa sammentrykkes?

Sophie. Det skeer vistnok meget ofte, men skeer det altid? Mig synes
ikke, at jeg seer en Steen sammenklæmmes, naar man lægger Noget derpaa.

Alfred. Stenen sammentrykkes kun saare lidet; men ved fine Maalninger
har man overbeviist sig om, at alle Legemer kunne sammentrykkes.

Sophie. Men til at sammentrykke en Steen maatte der dog en uhyre stor
Vægt.

Alfred. For at sammentrykke den saa meget, at den endog kun blev en
Tusindedeel mindre, maatte der allerede en stor Kraft; men skeer
Trykket ved en mindre Kraft, bliver Formindskningen vel i samme Grad
mindre, men til enhver nok saa ringe Størrelse af Tryk hører der en vis
Sammentrykning.

Sophie. Vel! naar dette er beviist ved Forsøg, er jeg langtfra at ville
modsige; thi mig forekommner det meget sandsynligt.

Alfred. Saasnart nu den trykkende Kraft ophører at virke paa Stenen,
vil den atter udvide sig til sit forrige Rumfang.

Sophie. Er dette altid Tilfældet?

Alfred. Ja, naar Trykket ikke har været saa stort, at en indvortes
Sønderbrydning har fundet Sted.

Sophie. Jeg indseer da, at det Legeme, som trykkes, uophørligt trykker
imod det, som trykker derpaa, at det altsaa gjør en virksom Modstand
mod andre Legemer, som ville trænge ind i dets Rum.

Alfred. Legemerne have altsaa i sig en Virksomhed, hvorved de fylde
deres Rum. Naar altsaa deres Haand føler Nærværelsen af dette Bord, saa
er det egentlig kun dets rumopfyldende Virksomhed, som bekjendtgjøres
Dem. Og ethvert andet Indtryk, De modtager af legemlige Ting, er
ligeledes kun en Tilkjendegivelse af en Virksomhed. De vilde Intet see,
dersom Gjenstandene ikke havde en Virksomhed enten til at udvikle Lys,
eller til at tilbagekaste noget af det Lys, som andetstedsfra falder
derpaa, saa at deres Øie kunde modtage nogetderaf. Dog jeg behøver ikke
længere at tale i Exempler; jeg tvivler ikke om, at De nu sander med
mig, at ethvert Indtryk forudsætter en Virksomhed.

Sophie. Jeg burde ikke have været saa langsom til at fatte dette; thi
det forstaaer sig egentlig af sig selv.

Alfred. Hvad vi nærmest vide om Legemerne, er følgeligen, at de ere
kraftopfyldte Rum.

Sophie. Paa denne Maade var da det Legemlige nærmere i Slægt med det
Aandelige, end man pleier at forestille sig. Men idet her een
Vanskelighed bortryddes for mig, kommer der mig en anden i Møde;
Legemligheden opløses mig her i en Dunst, en Luftighed, som jeg ikke
kan forene med Sandsernes Vidnesbyrd.

Alfred. De synes at forestille Dem, at det egentlig kun er en altfor
vidt hensvævende Tanke, der saaledes opløser os Legemerne til
Taageskikkelser, til Luft og Dunst. Men hvad siger De, naar jeg
forsikkrer, at utallige ved legemlige Hjelpemidler foretagne
naturvidenskabelige Undersøgelser lære os det samme?

Sophie. Hvorledes?

Alfred. Dette skeer i Chemien.

Sophie. Denne Videnskab forstaaer jeg desværre ikke.

Alfred. Dette skal ikke hindre mig fra at meddele Dem fortællingsviis
et Par Exempler deraf. Iis er jo et fast Legeme; men ved at
gjennemtrænges af en vis Varmemængde, bliver den, som vi Alle vide, til
Vand, og dette samme Vand blivet atter, ved at gjennemtrænges med en
betydeligt større Varmemængde, til en usynlig Damp. Det som heri udgjør
Massen, og som vi med Vægt kunne bestemme, bliver under alle disse
Tilstandsforandringer, stedse uforandret det samme. Men dette er ikke
blot Tilfældet med Vandet; det samme gjelder om alle Legemer. Jeg
behøver ikke at sige Dem, at det haarde Jern kan blive flydende ved en
høi Varme; menmaaskee siger jeg Dem noget Nyt, naar jeg fortæller Dem,
at Jernet ogsaa ved en vis Hede kan forvandles til Damp. Jeg tilføier
kun dette Exempel, fordi det taler saa stærkt imod
Hverdagsforestillingerne om Legemligheden. Det er som sagt en
almindelig Lov, at ethvert Legeme kan være til som fast som
draabeflydende eller som Damp. Jeg bemærker blot for vor videre
Samtales Skyld, at Damp- og Lufttilstand ikke i deres Væsen ere
forskjellige. Men jeg bliver endnu ikke staaende herved. De mest
usammensatte Legemer synes mest tilbøielige, om jeg saa maa sige, til
at være Luftarter. Vandet, som man saalænge ansaae som et Element, kan
ved chemisk Kunst adskilles i to Bestanddele, som hver for sig er en
egen Luftart og som forenede atter danne Vand, og alt dette uden at
Massens Mængde deri forandres. For ikke at nævne Dem Ting, som De ikke
af det daglige Liv kjender, vil jeg kun anføre Dem, at Sukker, Træ,
Horn og mange andre faste Legemer af Væxt- eller Dyreriget ligeledes
kunne adskilles i luftagtige Bestanddele; ja jeg kan føie til, at det
er meget sandsynligt, at alle Legemer engang ville findes sammensatte
af luftagtige Grundstoffer; det vil sige: Stoffer, der holde sig i
Lufttilstand ved lavere Varmegrader end andre Legemer.

Sophie. Jeg troer gjerne dette; men jeg føler derved ikke
Vanskeligheden hævet, endskjøndt det efter Ordene synes saa.

Alfred. Det ventede jeg oprigtig talt ikke heller. De har neppe fundet
det rette Udtryk for deres Tvivl.

Sophie. Hvorfor advarede De mig da ikke?

Alfred. Fordi jeg troede, at ogsaa den Vanskelighed, jeg her tog Hensyn
paa, laae med som Bestanddeel i deres Dem selv endnu ei noksom
udviklede Tvivl.

Sophie. Jeg troer, De har Ret. Men hvilke andre Bestanddele har nu min
Tvivl?

Alfred. De savner i den Forestilling, jeg har givetDem om Tingene, den
Bestandighed, De er vante til i Legemverdenen. Efter det, som jeg endnu
har svaret Dem, vil De sige: det er ikke Tætheden eller Fastheden alene
jeg savner, naar jeg tænker mig Legemerne som blotte Rumopfyldninger;
men jeg begriber da ikke heller Muligheden af de mangfoldige bestemte
og varige Skikkelser, som jeg seer rundt omkring mig i Legemverdenen.

Sophie. Jeg tilstaaer, at dette synes mig en stor Vanskelighed.

Alfred. Og dog maa jeg endnu bede Dem med mig noget nøiere at betragte
det Forgjængelige i hele Legemverdenen, for desto sikkrere at søge det
Uforgjængelige paa rette Sted. Om Menneskelegemets og alle de dyriske
Legemers uophørlige Foranderlighed behøver jeg ikke at tale meget. Det
staaer os af daglig Erfaring for Øie, hvorledes de fødes, voxe, aftage,
undergaae; og den ene Slægtfølge afløser stedse den anden. I Væxtriget
ligger det samme ikke mindre tydeligt for Dagen. Blomsten, Græsset og
overhovedet alle de aarligt bortdøende Væxter have til alle Tider tjent
som Exempler paa Forgjængeligheden; ja selv de mægtige Træer, som
vedligeholde sig i Aarhundreder, ere den samme Forgjængelighed
underkastede, kun med en mangfoldige Gange større Langsomhed. Men selve
Jordkloden, som i vore Hverdagsforestillinger betragtes som alt det
Øvriges faste Bærer, staaer jo ikke fast: den dreier sig, som De ved,
hver Dag om sin Axe, og fuldbyrdet hvert Aar et Løb om Solen. Men Solen
selv har atter sin, af os endnu ei udmaalte Bane, og udfører en uhyre
Vandring, paa hvilken vor Jord med alle sine Sødskende-Planeter maa
følge den; og det Midpunkt, hvorom Solen beskriver den Bane, hvis
Størrelse forekommer os saa umaalelig, kunne vi med største Sikkerhed
atter antage som bevæget; kort, alle Verdenskloderne bevæge sig
uophørligt, og ingen har et stadigt Sted.

Sophie. Endskjøndt jeg aldrig har sammentrængt mig alle disse Ting
saaledes i eet Billede, ere de dog ikke fremmede for mig. Men følger nu
heraf, at ogsaa de livløse Bestanddele af Jorden ere saa ubestandige
som alt det Øvrige? Noget Bestandigt maa der dog være.

Alfred. Vel sandt! noget Bestandigt maa der være; men her have vi endnu
ikke ut søge det. Jorden selv har ikke altid været, hvad den nu er;
dens hele Indre bærer Vidnesbyrd om, at den gjennem Aartusinder har
udviklet sig fra een Tilstand til en anden, og det kan ikke undgaae den
opmærksomme Grandsker, at den vedbliver at udvikle sig, og nu, som i
ethvert andet Øieblik, kun befinder sig paa en Overgang fra een
Tilstand til en anden. Det samme, vil De let tænke Dem, maa finde Sted
med enhver anden Verdensklode. Altsaa befinder den hele Samfoldighed af
Verdenskloder sig, ikke blot i en bestandig Bevægelse, men tillige i en
bestandig Udvikling; Stilstand eller Hvile er dette store Hele fremmed.

Sophie. Vel! jeg længes efter, at De skal komme til de livløse Ting
selv; thi Jorden og de andre store Verdenskloder synes at have den
største Lighed med de levende Væsener, saa forskjellige de i mange
Maader end kunne være fra dem.

Alfred. Men nu have vi jo dog at betænke, at disse livløse Ting paa
Jorden kun ere Dele af Jorden selv, og altsaa have udviklet sig med
den, og fremdeles maa udvikles med den. Den Kyst, som høiner sig saa
skjønt for os, har ikke altid været der; men der her været en Tid, hvor
den endnu ikke havde hævet sig over Vandspeilet. Ja selv det haardeste
Klippebjerg har havt sin Dannelsestid, og leed siden uophørligt
Forandringer ved Luftens, ved Vandets, ved Varmens og Kuldens
Indflydelse; Væxterne, som trives paa Stenens Overflade, tære tillige
derpaa; og hvo veed, hvormange andre Kræfters Indvirkning det endnu er
underkastet? Der er uophørligt Gjenstanden for underjordiske Kræfter,
som enten stræbe at hævedet, eller atter at lade det synke tilbage.
Selv naar de ere i tilsyneladende Ro, ere de derfor ikke uvirksomme; og
naar de frembringe virkelige Hævninger eller Sænkninger, skeer det som
oftest med en Langsomhed, der unddrager det for Iagttagelser, til hvis
Udførelse den ene Tidsalder ikke rækker den anden Haanden. Men under
alle disse fortsatte Dannelser og Omdannelser af Jorden dannes og
omdannes naturligviis ogsaa de Legemer, hvoraf den er sammensat; thi de
ere io ikke komne udenfra til Jorden, men tilhøre den ligesaavel, som
Knogler, Kjød eller Blod tilhøre det dyriske Legeme.

Sophie. Men gives der ikke Legemer, som hele tusinde Aar vedligeholde
sig uforandrede? Jeg har seet Oldsager af Glas, af Steen og af Guld,
som havde ligget saalænge og længere i Jorden.

Alfred. I en ganske uvirksom Tilstand have de imidlertid ikke været. De
have unægteligt været Legemernes almindelige Vilkaar underkastede. For
der første har deres Hvile, saa fast vi endog forestille os den, dog
ikke været andet end en Svæven mellem lige modsatte Kræfter.

Sophie. Hvorledes dette?

Alfred. Ved Tyngden stræbe de at falde, og holdes kun derfra ved en
modsat Kraft i de Legemer, som hindre Faldet, saaledes som vi allerede
før have omhandlet. Ethvert derover liggende Legeme vil stræbe at
trykke det ned. Det selv vil følgelig desto kraftigere trykke ned ad,
men derfor ogsaa af de underliggende faae et desto større Modtryk. Selv
vil det spænde imod alle indvirkende Tryk ved sin egen Udvidekraft. Et
Legemes Hvile er da ingen uvirksom Væren. Under den Tilstand, som vi
her kalde Hvile, modtager desuden Legemet sin forholdstemmende Deel,
den være nu nok saa liden, af alle de Indvirkninger, som sætter Jorden
i Bevægelse, og holder den i sin Bane. Den tager saaledes paa en vis
Maade selvstændig Deel i den hele Samfoldighed af Virkninger, som
holderVerden i den Bevægelse, der tillige er den fuldkomneste Ligevægt.
Men hermed er det ikke nok. Ethvert Legeme, paa hvilket Sted i
Verdenssystemet det end befinder sig, lider Indvirkninger af en
Mangfoldighed af andre Kræfter, som stræbe at frembringe indvortes
Forandringer deri. Uophørligt staaer det i Vexelvirkning med den hele
øvrige Verden med Hensyn paa Varme, paa Electricitet, paa Magnetisme.
En stedse fornyet Given og Tagen af Indvirkninger er uadskillelig fra
legemlig Væren. Men vi tør ikke indskrænke vor Betragtning hertil. Vi
kjende ikke alle Verdenskræfterne; men saameget kunne vi let indsee, at
Nogle af dem, som virke paa ethvert Legeme, stræbe at forstyrre og
ophæve dets nærværende Tilstand, medens andre stræbe at holde den
vedlige. Med Hensyn paa mange Legemer er det os vel bekjendt, under
hvilke Betingelser de forblive i deres Tilstand, og under hvilke de
forandre den, ja endog ganske adskilles i deres Bestanddele, eller
bringes til at indgaae nye Forbindelser. Tør vi vel nægte, at der ogsaa
gives saadanne Betingelser i de Tilfælde, hvor vi ikke kjende dem?

Sophie. Det tør vi sikkert ikke; vi maa tvertimod antage, at de alle
staae under lige Vilkaar.

Alfred. Vel! saa gives der da intet Legeme eller Deel af et Legeme,
hvis Tilværelse vi kunde kalde bestandig. Naar Noget i Legemverdenen
synes os at vedligeholde sig uforandret, det være sig enten i Henseende
til Sted eller indvortes Tilstand, da er denne Stilstand ikkun
saaladende, omtrent som Timeviseren paa et Uhr synes for en kort
Betragtning som stillestaaende. Men dette Billede er dog kun svagt, her
hvor der handles om Forandringer, som neppe i Aartusinder blive
kjendelige. Tænk Dem en Viser, der behøvede ti Tusinde Aar, for at gaae
et Skridt, som Timeviseren i en Time! Billedet vil da være mere
talende.

Sophie. Jeg tilstaaer, at jeg ikke alene ikke veed at gjendrive Dem,
men at jeg endog føler mig overbeviist. Nuskylder De os da at vise os
det Bestandige, som De selv siger, man ikke kan nægte i Tilværelsen.

Alfred. De fortalte idag paa vor Vandring, at De har seet Sarpens store
Vandfald, to Gange. Var det begge Gange det samme Vand De saae?

Sophie. Sikkert ikke; thi Vandet styrter med en forfærdende Hastighed
ned, og erstattes uophørligt ved nyt.

Alfred. Men dog var det det samme Vandfald, De begge Gange saae?

Sophie. Jeg forstaaer Dem. De legemlige Dele udgjorde ikke det
Bestandige deri. Men hjælp mig nu at sige, hvad deri var det
Bestandige! jeg kan ikke strax finde Ord derfor.

Alfred. For det første kunne vi sige os selv, at det Bestandige heri
var en Mængde af Virkninger, som hvert Øieblik i det Væsentlige vare de
samme. De modtog her Indtrykket af en stor Vandmasses Fald, hvergang
fra samme betydelige Høide, og mødt af de samme Hindringer.
Draabeadspredelsen, Skumdannelsen, den ved Styrtningen, Brusningen og
Skumningen foraarsagede Lyd, som bestandig frembringes af de samme
Aarsager, ere derfor ogsaa de samme. Det Indtryk, som alle disse Ting
frembringe paa os, føles vel som en Mangfoldighed, men tillige som en
Samfoldighed, eller med andre Ord: vi føle den hele Mangfoldighed af
enkelte Indtryk, som Værket af een stor Naturhandling, foregaaende
under Stedets eiendommelige Forhold. Vi kunde maaskee indtil videre
kalde alt dette Bestandige i Tingen dens Naturtanke.

Sophie. De vil vel dermed sige: den Tanke, som vi forbinde dermed?

Alfred. Lad os for det første nøies dermed, jeg har endnu ikke
erhvervet mig Ret til at paastaae Mere.

Sophie. Kan De nogensinde erhverve Dem en saadan Ret?

Alfred. Jeg vil forsøge at skaffe mig deres Bifald dertil. De har
allerede tilstaaet, at der ikke gives noget Legemligt, som kunde kaldes
bestandigt.

Sophie. Det ønsker jeg ikke at tilbagekalde.

Alfred. Naturlovene derimod ere bestandige.

Sophie. Det antages jo af Alle. Men hvorledes forener jeg hermed, det
jeg har læst og hørt, at Jorden, førend den nærværende Tilstand, har
havt ganske andre Dyr og Planter?

Alfred. Naar man under forskjellige Omstændigheder handler efter samme
Grundsætninger, maa da ikke handlingerne selv blive forskjellige? og
maae de ikke blive det desto mere, jo fuldstændigere Grundsætningerne
ere udviklede og ret forstaaede?

Sophie. Det kan vel ikke være andet. De samme Opdagelsesgrundsætninger
maa jo nøde os til at behandle et ældre Barn anderledes end et yngre,
et sygt anderledes end et sundt, et hæftigt anderledes end et dorsk.
Jeg forstaaer Dem nu! De mener at hiin Fortidens Dyr- og Planteverden
er vel bleven frembragt efter samme Naturlove, men ikke under samme
Omstændigheder.

Alfred. Saaledes er det. Jordkloden, som ikke synes at være bleven
varmere eller koldere, saalænge Menneskeslægten beboede den, bærer i
sine gamle Levninger de umiskjendeligste Spor af, at den i hiin
tidligere Udviklingsalder har været varmere, havt en fugtigere Luft, og
været i større Udstrækning bedækket med Hav. Med alle Uligheder har dog
hiin Tids Dyr- og Væxtrige en saadan Grundlighed med den nærværende, at
de vise sig som forskjellige Udførelser af een stor Tanke.

Sophie. Men ere disse forskjellige Omstændigheder, som i hiin Tid fandt
Sted, dog ikke Bevis paa, at nogle andre Naturlove dengang have
hersket?

Alfred. Dersom det er een af Naturens Grundlove, at Alting skal
udvikles i Tiden, saa maa jo forskjellige Tilstandefølge paa hverandre,
og, jeg føier til, af hverandre; thi uden dette, var der ingen
Sammenhæng. Vi ville tage et stort Exempel. Som vor Jordklode
efterhaanden har udviklet sig, saaledes har sikkert hver af dets
Sødskende-Planeter. Men er det sandsynligt, at de alle paa lige Tid
have dannet sig? Og om de endog havde, hvilket vi dog maae benægte, kan
man da antage, at de som ere langt fra Solen, og behøve mange Aar til
at beskrive deres Bane, kunne have udviklet sig ganske paa samme Maade
og i samme Tid som de nærmere, eller maatte de ikke tvertimod just faae
store Forskjelligheder paa Grund af Ligheden af de Love, hvorefter
Frembringelsen skete, under saa ulige Omstændigheder?

Sophie. Jeg indseer nu selv, at min Indvending ikke var gyldig. Men
hvorledes gaaer De nu videre?

Alfred. Den nærmeste Sætning, hvorpaa jeg nu vil beraabe mig er, at
Naturlovene ere fornuftige.

Sophie. Grunder De dette paa den guddommelige Visdom, som aabenbarer
sig i Naturen?

Alfred. Det vilde jeg, dersom jeg turde stole paa min egen; men jeg
frygter altformeget for de samme Selvbedrag, som har skuffet saa mange
Andre.

Sophie. Hvorledes vil De da godtgjøre deres Sætning?

Alfred. Af en stor Kjendsgjerning i Videnskabens Historie.

Herman. Af en Kjendsgjerning! Du sætter mig i Forundring.

Alfred. Ja af en Kjendsgjerning, eller om Du vil en Sum af
Kjendsgjerninger, hvori Naturens Forhold til vor Aand aabenbarer sig.

Herman. Lad da høre.

Alfred. Naturgrandskerne have i mangfoldige Tilfælde af Fornuftgrunde
udledet Naturlove, og derpaa virkelig fundet dem i Naturen.

Herman. Jeg troede, at man paa den reen speculative Vei næsten aldrig
kom til Naturlove, som bekræftedes i Erfaring.

Alfred. Idetmindste har man endnu ikke været istand til at udlede
Naturlovene af alle Kundskabers øverste Kilde. Men herom taler jeg ikke
ved denne Leilighed; jeg sigter til Naturgrandskernes vanlige
Fremgangsmaade. De henvende deres Tanker til saadanne Gjenstande i
Erfaringen, som ere os fuldkomnere bekjendte end de fleste andre, og
udgjøre ligesom Lyspunkter i vor Kundskabsmaske; for disse søge de
Lovene. Saaledes har man af Bevægelsens Natur udledet den jevntvoxende
Hastigheds mærkværdige Love. Af Rummets Natur har man udledet den Lov,
at den fra et Punkt udgaaende Virksomhed svækkes i Forhold, som
Afstandens Qvadrattal bliver større. Det er næsten kun fra disse to
Begyngelsespunkter og den Tanke, at alle legemlige Dele ved lige
Afstand udøve en lige Tiltrækning paa hverandre, at man har udledet
Læren om Verdensklodernes Bevægelseslove, denne store Himmelmechanik.

Herman. Men har den ikke faaet stor Hjelp af Erfaringen?

Alfred. Ganske vist! Man vilde sikkert aldrig have opdaget alle de
Ting, man nu beviser omi Verdens-Bevægelserne, dersom man ikke havde
havt Erfaringens Veiledning; men siden har man udledet den ene Sandhed
i Himmelmechaniken af den anden, uden at bruge meget Andet af
Erfaringen end enkelte Tilknytningspunkter. Denne Sandhedernes
Afledning er skeet ved Sluininger, hvorom der ingen Strid er; og
mangfoldige af de paa denne Vei udfundne særegne Naturlove have fundet
sig bekræftede i Erfaringen.

Herman. Men har man andre saadanne Exempler udenfor Astronomien?

Alfred. Mangfoldige, skjøndt intet enkelt saa stort.

Lysets Egenskaber vise sig i en saadan Sammenhæng, at man for det meste
kan udlede den ene af den anden; og endskjøndt man i denne Videnskab
ogsaa er gaaet ud fra enkelte adspredte Erfaringspunkter, seer dog
Enhver, som kjender Videnskaben, at de allerfleste Kjendsgjerninger
deri ere sammenknyttede ved ubestridelige Fornuftslutninger, at man
næsten overalt kan beregnende slutte fra det Bekjendte til det
Ubekjendte, og at man siden træffer det Udfundne i Erfaringen. Vel
opnaaer man ikke altid denne Tilfredsstillelse; men det
Utilfredsstillende, som man herved møder, vil ved den fortsatte
Udvikling forsvinde, ligesom allerede saa mange andre Ufuldkommenheder,
der ere blevne hævede i Løbet af de sidste to Aarhundreder.

Herman. Saadanne Exempler haves dog vel kun af de mathematiske
Videnskaber?

Alfred. Om og saa var, vilde det være nok for min Hensigt; thi
Mathematiken og dens Anvendelse paa Naturen er jo en Fornufthandling.
Desuden maa der jo i enhver fuldstændig og nøiagtig Kundskab være
Mathematik indflettet, da vi umuligt kunne kjende Noget ret, uden ogsaa
at kjende Størrelse og Forhold. Selv vore Hverdagskundskaber ere
gjennemtrængte af en i al fornuftig Opfatning tilstedeværende naturlig
Mathematik; men den Forudsigelse, hvorom vi tale, indskrænker sig
ingenlunde til den egentlige Mathematik. Lynaflederen, Luftskibet,
Voltas Støtte, den metalliske Grundbestanddeel i Jordarterne ere saa
navnkundige Opdagelser, at jeg kun behøver at minde Dig om dem. Det er
bekjendt nok, at de ikke vare tilfældige; thi om end den sidste af de
nysnævnte Opdagelser skete ved en tilfældig Anledning, var den dog
allerede længe forudsagt af Lavoisier. Jeg maa tilføie, at i hver af
disse Opdagelser atter fandtes talrige Anledninger til
Forudbestemmelser, som retfærdiggjordes ved Erfaringen. Man kunde med
nogen Forandring her anvende et Udtryk af Schiller, og sige: Hvad
Aanden lover, det holder Naturen.

Herman. Men det træffer sig dog ofte, at Naturen ikke bekræfter
Menneskenes Slutninger.

Alfred. Intet er vissere; men næsten altid opdage vi da ogsaa, hvori
vor Feilslutning bestod; ja jeg tør paastaae, at dette aldrig savnes,
naar man er kommet saa vidt, at man kan overskue Giennemgangene fra
Vildfarelsen til Sandheden.

Herman. Det gjælder jo ogsaa om de speculative Videnskaber, ja maa
nødvendigt gjælde.

Alfred. Du vil sige, at jeg her har fremsat en Selvforstaaelse, en
Tautologie, som ikke fører til Noget. Men heri lader Dy Dig henrive af
et flygtigt Indtryk, saaledes som det ofte skeer i Løbet af en Samtale;
thi ellers vilde Du let have seet, at Vægten ligger deri, at det ikke
blot er vor Fornuft, som prøver vor egen Fornufts Værk; men at vi her
prøve vor Fornufts Overeensstemmelse med et Værk, som vi sikkert vide,
at vor Fornuft ikke har frembragt.

Herman. Er dette saa sikkert? Kunde det ikke maaskee forholde sig
saaledes, at alt det, vi holde for Yderverdenen, kun er Værket af vor
egen Aands ubevidste Virksomhed?

Alfred. Du er da Idealist?

Herman. I dette Øieblik er jeg det, ligeover for din dualistiske
Paastand.

Alfred. Du tænker Dig da, at jeg opfatter vor Kundskab saaledes, at det
Indvortes og Udvortes, som deri træffer sammen, ere to forskjellige
Ting; men hvor meget Du heri gjør mig Uret, vil nok siden vise sig. At
der i Yderverdenens Lovstemmighed ligger Noget, som er ganske
uafhængigt af vort opfattende Væsen, det åbenbarer sig i vor hele
Bevidsthed. Hele Verden gik sin Udviklingsgang, førend Mennesket var,
og utallige Gange gaaer Verden tvertimod vor forudfattede Tanke; Du
vilde ikke høre Modsigelse af mig, dersom din Tanke selv frembragte
mig.

Herman. Modsige vi os ikke selv i mange Drømme.

Alfred. Vel sandt; men vilde Du for Alvor gjennemføre denne Tanke, da
gjorde Du hele Tilværelsen til en Drøm, og skulde ikke faae mig til at
spille videre med i denne Drøm.

Herman. Vel! det var heller ikke min Hensigt, at gjennemføre en Tanke,
som er mig selv unaturlig; men det kan Du dog ikke nægte mig, at det er
vor Fornuft, som vi finde i Naturlovene. Kan jeg da ikke med Rette
tænke mig, at den hele udvortes Verden vel indeholder et Noget, som
gjør Indtryk paa os; men at dette kan være ganske anderledes, end vi
forestille os det, og at det, vi kalde Naturlove, da ikke er andet end
Lovene for vor egen Opfatningsmaade?

Alfred. Jeg maa her skjelne to Ting, som dit Spørgsmaal har forenet:
den ene er det, som egentlig udgjør Fornemmelsen i vor Sandsning, den
Følelse som opvækkes i os ved Gjenstandene: den andet er det, som vi
ved den forenede Opfatning gjennem Sandser og Fornuft lære om Tingenes
gjensidige Virkning paa hverandre. At nu Følelsen ikke i alle Væsener
er den samme, medens de samme udvortes Aarsager indvirke paa det
sandsende Væsen, det kunne vi allerede vide af Det, som vi meddele
hinanden om saadanne Indtryk, ja ved at sammenligne Indtryk paa os
selv, under forskjellige Tilstande. En Sygdom kan forandre Øiets
gjennemsigtige Deel, saaledes at vi see Alting med en gul Farve. Med
Sygdommens Forsvinden kommer den gamle Farvesands igjen. Der gives
Mennesker, som ikke kunne kjende rødt og blaat fra hinanden, og dog
iøvrigt kunne see ligesaa tydeligt som nogen Anden. Hvor langt større
maa ikke Forskjellighederne være, naar vi tænke os Væsener paa en anden
Klode, hvis Sandseredskaber sandsynligviis have en ganske anden
Indretning?

Herman. Du synes jo at tilstaae mig Alt, hvad jeg forlanger.

Alfred. Langt fra, hvis jeg ellers har forstaaet Dig ret. Tingenes
gjensidige Virkning paa hinanden, viser osMeget, som ikke kan beroe paa
vore Sandsers Natur. Tænk Dig, at jeg i et Glas med Vand lægger endeel
Saltkorn, og i et andet endeel Guldkorn. Jeg seer Saltet forsvinde, og
forene sig med Vandet, Guldkornene blive. Mon et Væsen med anderledes
indrettede Sandser kunde see det Modsatte? Kunde han see Guldkornene
opløse sig i Vandet, og Saltkornene blive uforandrede? Jeg tilstaaer,
at et Væsen med finere Sandser muligt kunde i Saltopløsningen, hvori
vort Øie, selv det bevæbnede, ingen Saltdeel kan see, skjelne
Saltdelene og Vanddelene: han kunde maaskee paa den anden Side savne
Farvesandsen, og ei skjelne Guldets Farve fra Saltets Farveløshed; men
den Lov, at Vandet optager Saltet og lader Guldet urørt, maatte blive
den samme for ham som for os.

Felix. Jeg tænker, at Herman allerede vil være tilfreds med dette
Exempel.

Alfred. Om og saa var, er det dog ikke nok til at stille Sagen i sit
fulde Lys. Lader os tænke os, at en Beboer af Planeten Jupiter kunde
komme til os, og see to Stene falde, een fra 60 Fods Høide og en anden
fra 15, mon han ikke, ligesaavel som vi, vilde finde, at den første
brugte 2 Gange saa lang Tid til at falde som den sidste?

Sophie. Tillad, at jeg spørger, om De ikke fortalte Dem, da De sagde,
at den Steen, som falder 60 Fod, kun behøver 2 Gange saa lang Tid, som
den der falder 15? Jeg meente, at den maatte behøve 4 Gange saa megen.

Alfred. Det, jeg sagde, synes ved første Øiekast urigtigt, men er det i
Virkeligheden ikke. Den Steen, som vedbliver at falde, efter at have
tilbagelagt 15 Fod, har allerede herved faaet en betydelig Fart, som
hjelper den til at gjennemløbe sin paafølgende Vei med langt større
Hastighed, end hvis den havde begyndt sin Bevægelse med den sidste Deel
af Veien. Man kan ved Beregning nøie bevise, at et faldende Legeme i2
Secunder gaaer 4 Gange, i 3 Secunder 9 Gange, i 4 Secunder 16 Gange saa
langt som i eet.

Sophie. Jeg skal da multiplicere Secunderne med sig selv, 2 Gange 2, 3
Gange 3, 4 Gange 4, for at faae det gjennemløbne Rum?

Alfred. Meget rigtigt. Jeg valgte dette lidt vanskelige Exempel, for at
henlede Opmærksomheden paa, at vi ofte see Naturen følge Fornuftlove,
som vi, førend vi faae anstillet et omhyggeligt Overlæg, vilde ansee
som uoverensstemmende med Fornuften. Vi føle os allerede hermed
tilbøielige til at sætte Grunden udenfor vort Væsen, og ikke i det; dog
indseer jeg vel, at vor Ven herimod kan sætte den Paastand, at
Begivenheden foregaaer efter vort Væsens, det selv ubevidste Love. Men
i alt Fald opfordrer jeg ham til at slutte det Tankeexperiment, vi her
have begyndt, ved at erklære om han ikke mener, at vor Gjæst fra
Jupiter maatte, ligesaavel som vi, finde den ene af de to Tider 2 Gange
saa lang, som den anden.

Herman. Dog vilde hele Spørgsmaalet bortfalde, dersom Tiden og Rummet
ikke vare Sandseformer for ham, som for os.

Alfred. Og om muligt endnu fuldstændigere, dersom hans Fornuft lød
andre Love end vores.

Herman. Nei Fornuften er kun een. Den kan være mere eller mindre
uhildet af Sandseligheden; men Fornuften paa een Planet er væsentlig
den samme som paa en anden.

Alfred. Men et reent Fornuftvæsen, uden al Endelighed, skal vor
Jupitersbeboer dog ikke være?

Herman. Sikkert ikke.

Alfred. Men skal det Forhold, som findes i Fornuften, mellem Grund og
Begrundet, mellem en Aandshandling og dens Gjentagelse, mellem Noget og
et Andet, mellem et Mere og Mindre fremtræde paa en endelig Maade, maa
der være nogen Form, hvori dette skeer. Jeg seer derfor ikke,hvorledes
man kan undgaae at betragte Tid og Rum, som nødvendige Endeligheds
Former, nødvendige Sandseformer, Endelighedskategorier, om man saa vil
kalde dem. Men selv om man vilde forsøge at tænke sig andre
Endelighedsformer, maatte der dog være Noget i disse, som svarede til
Fornuftsforholdene, og derved blev der da et Slægtskab mellem de
Indtryk, Jupiterbebeboeren og Jordbeboeren fik af samme Ting.
Imidlertid troer jeg dog, at denne halve Udflugt, som egentlig baade
for mig og for min Modstander kun er halv, lader sig bortrømme.

Herman. Det ønskede jeg at see.

Alfred. Naar jeg forudsætter, at min Erfaring ikke blot er
Frembringelsen af mit eget Væsens indvortes Virksomhed, med andre Ord
ikke blot en nødvendig Drøm, hvor Du kun er mit og jeg dit
Drømmebillede, men hvor det Udvortes ligesaavel har sin Deel i
Erfaringen som det Indvortes, saa maa det, som i vor Erfaring viser sig
som lige, ogsaa have noget ligeartet udenfor oss, hvortil det svarer.

Herman. Men det kan i Virkeligheden forøvrigt være høist forskjelligt
fra det, vi forestille os derved.

Alfred. Jeg forlanger ikke mere. Lader os kun tage nogle Exempler, ikke
sem Beviser, men for at have en lettere Vei til den mere omfattende
Sandhed. Jeg vil da henlede Opmærksomheden paa, at vi finde de samme
Love for alle Planeter. De faae alle Dag og Nat ved at dreie sig om
deres Axe, og Aar ved at vandte omkring Solen: de Planeter, som have
Maaner, omvandres af disse efter de samme Love, som vor Jord af sin
Maane, og disse Love ere atter de samme, hvorefter et kastet Legeme her
ved Jorden retter sig. Den Maade, hvorpaa Planeterne belyses, og kaste
det modtagne Lys tilbage til os, er ganske den samme, som iagtages ved
jordiske Legemer. Betænk kun, at den store Indvirkning af Lys, som vi
modtage fra det hele Verdensalt, viser os ingen væsentlig Virkning,som
ikke lod sig tilbageføre til de Love, hvorefter det jordiske Lys retter
sig!

Herman. Vel! jeg troer ikke, at Du behøver at gaae videre; thi neppe
vil jeg eller nogen Anden nægte, at Alt retter sig efter de samme Love,
saa langt vore Opfatningsevner række, men glem ikke, at det maaskee er
vore Evners Natur, som gjør disse Love.

Alfred. Men glem heller ikke Du, at der maa være Lighed i de Ting, som
hos lige iagttagende Væsener frembringe lige erfaringer.

Herman. Og om jeg nu tilstod dette?

Alfred. Saa vilde deraf følge, at de andre Verdenskloder maatte have en
væsentlig Lighed med vores, og at de Væsener, som beboe dem, ikke kunde
være saa grundforskjellige fra os, at de skulde høre til en ganske
anden, for os ufattelig Tilværelsesorden, f. Ex. en saadan, hvori man
havde andre Sandseformer end Tid og Rum.

Felix. Begge de Forestillingsmaader, som I her have fremsat, mine
Venner, synes mig høist unaturlige. Søge vi Alt i det opfattende Væsen,
saa bliver intet Menneskesamfund muligt, hver er en Verden for sig:
lade vi en af os ganske uafhængig Yderverden deeltage i Erfaringens
Frembringelse, vilde det være ubegribeligt, at deri kun fremkom eet
System af Love. Om vi end ikke kunde fatte de uafhængige Tings Natur,
maatte vi dog mærke dem ved den idelige Afbrydelse i de Love, vor
Fornuft fordrer. At søge Kilden til vor Erfaringskundskab blot i det
Ydre er, som vi vide, ligesaa forgjæves. Ere vi her ikke komme paa
uveisomme Stier?

Alfred. Jeg seer de samme Vanskeligheder som Du; men jeg troede, at vi
burde lade dem komme til Orde: iøvrigt synes de mig at forsvinde, naar
vi antage, at Verden og Menneskeaanden ere frembragte efter de samme
Love. Vare vor Fornufts Love ikke i Naturen, vilde vi forgjæves stræbe
atindtvinge dem deri; vare Naturens Love ikke i vor Fornuft, vilde vi
ikke fatte dem.

Felix. Det er sandt, at herved hæves den omhandlede Vanskelighed; men
ogsaa denne forudbestemte Harmonie synes mig unaturlig?

Alfred. Mig ikke; thi Mennesket er en Naturfrembringelse, derfor maa de
samme Love herske i ham, sont i denne.

Felix. Atter her finder Du Middel til at hæve den Vanskelighed, som jeg
pegede paa; men herved møder mig den endnu værre, at jeg skal betragte
Mennesket, som blot Naturfrembringelse.

Alfred. Paa dette Sted kan jeg ikke tale anderledes, naar jeg ikke vil
ophæve den hele begyndte Tankegang; men naar vi have ført vor
Undersøgelse videre, kan jeg faae Ret til at sige, at vort aandelige
Væsen og Verden begge ere skabte af Gud, og det vil da vise sig, at
begge Sætningerne udtrykke een Ting, kun paa forskjellige Maader.

Felix. Men hæves ikke Vanskelighederne allerbedst af dem, som begynde
fra Gud, som det oprindeligt tænkende og villende Væsen, og fremstille
Alt som Guddomstanker? Vi ere da selv levende selvbevidste
Guddomstanker, ligesom hjemmefra opfyldte med de Guddomstanker, som
ligge skjulte i de sig selv ubevidste Dele af Naturen.

Alfred. Dette synes mig at være Sandheden, saaledes som man kommer til
den, ved at søge Tilværelsens Kilde i det tænkende Væsen; men enhver af
de Retninger, hvori vi komme til Sandheden, viser os den kun fra een
Side. Begynde vi fra de tænkende Væsen, bliver det Billede, vi danne os
af Yderverdenen, mat og skyggeagtigt, eller maaskee som et, af en
lysbeskinnet Taage, indhyllet Landskab: begynde vi fra Yderverdenen,
taber sig Frihedenz Rige altformeget i det Fjerne. Vi maa komme til
Sandheden fra mere end een Side, for atsee den i al den Heelhed og
Fylde, hvori det er os muligt at see den.

Felix. Du synes mig dog at indrømme Yderverdenen formeget. Lad den vise
sig for os som en Skygge, saa seer Aanden den i det sande Forhold: lad
den ligge for os i en Lystaage, saa mindes vi, at den laaner sit Lys
fra Aandeverdenen! Eller, for ikke at tale i Billeder, hvad vil Du lære
af de ufornuftige Væsener, som ikke ligger i dit eget fornuftige Indre?
og endnu mere maa jeg spørge: hvad vil Du, levende Sjæl, lære af den
ubesjælede Natur? Skal Livet gaae i Skole hos Døden?

Alfred. Vee! om det ikke skeer.

Felix. Du misforstaaer mig sikkert.

Alfred. Tilgiv at jeg forsætlig forvirrede Talen lidt, for ligesom at
standse dit veltalende Anfald; imidlertid er det min virkelige Mening,
at det vilde staae slet til med vor Indsigt, dersom ikke vor levendse
Aand lærte af den Natur, som vi kalde den døde. Den samme frie Brug,
som udgjør vor Fornufts Ypperlighed, gjør det ogsaa muligt for den at
feile; og den rige Dybde, som gjør det muligt at finde Saameget deri,
gjør, at den i visse Henseender bliver til en Gaade for sig selv, som
den ofte udtyder falsk. Den Fornuft, som aabenbarer sig i den
villieløse Natur, er i sig selv ufeilbar, og misforstaaes i mange
Maader mindre let af os. Hvor tilbøielig er ikke Mennesket til at holde
sig for Midpunktet i hele Tilværelsen! Om ham skal hele Himlen dreie
sig, om hans Skjæbne skal Himlen bringe Forudsigelsen, for ham skal det
Hele være skabt. Troer Du, at Mennesket uden Videnskab om Naturen var
bleven befriet fra disse Indbildninger? eller troer Du, at det
Verdensbillede kan værre reent og klart, hvori de have blandet sig?
Mennesket har en naturlig Tilbøielighed til at forestille sig, at
Begivenheder, som han ikke forstaaer, ere frembragte af Aander med
menneskelige Lidenskaber, eller han laaner endog Gud selv
menneskeligeVilliesbestemmelser. Fordriver ikke Naturvidenskaben mange
Indbildninger om vilkaarlige Guddomsforanstaltninger, som ofte nok har
besmittet Fromheden selv!

Felix. Have da ingensinde Tænkere uden Naturvidenskab været frie for
saadanne Indbildninger?

Alfred. Ganske vist. Men kun faa, og jeg skulde troe, at det kun skete
derved, at de ligesom saae bort fra Naturen, kun henvendle liden
Opmærksomhed derpaa, og levede fordybede i deres egne Tanker.

Felix. Altsaa bleve de Andre forvildede ved Naturbetragtningen.

Alfred. Siig ikke: „ved Naturbetragtningen“; thi det var ved det raa
Indtryk af Naturen, ikke ved den videnskabelige Gjennemtrængelse deraf,
at de vildlededes. Iøvrigt har det Verdensbillede, som selv de ypperste
Philosopher have dannet sig, lidt af Mangel paa Naturopfatning. At en
Verdensanskuelse er en Grundbestanddeel af Philosophien, behøver jeg
vel ikke at bevise; men at denne maa blive deels tom, deels i mange
Maader falsk, naar den ikke optager det Væsentlige af de Sandheder,
Naturvidenskaben lærer os, er ikke mindre vist. Uagtet Nutidens
Philosopher ikke ere ubekjendte med Naturvidenskabens Resultater, see
de dog saa meget bort derfra, at disse saagodt som ingen Indflydelse
faae i deres Grandskning.

Felix. Det forekommer ogsaa mig saa; men det synes mig paa Tiden, at vi
vende tilbage til vor Gjenstand. Har Sophie noget at spørge i Anledning
af det Forhandlede?

Sophie. Intet af Vigtighed; ja det Spørgsmaal, jeg vilde gøre, havde
jeg allerede paa Læberne, førend Samtalen tog sin sidste Vending. Ved
at tænke paa, at den Fornuft, som aabenbarer sig i Naturen, er
ufeilbar, men vores ikke, vilde jeg spørge, om man ikke hellere maatte
sige, at vor Fornuft stemmer med den i Naturen, end at den Naturen
stemmer med vores?

Alfred. Hver af disse Vendinger har sin Berettigelse i den behørige
Tankegang, alt ligesom vi begynde fra os selv eller fra den udvortes
Natur. Der gives endnu flere Udtryk for der samme, f. Ex. Naturlovene
ere Naturtanker.

Sophie. Disse Naturtanker ere da ogsaa Guds Tanker.

Alfred. Saaledes er det upaatvivleligt; men saa kjært dette Udtryk end
maa være os, vilde jeg dog, at vi ikke skulde bruge det, førend det har
viist sig, at den begyndte Undersøgelse fører os til en Naturbeskuelse,
der tillige er en Gudsbeskuelse. Vi kunne da med en ganske anden og
fuldere Bevidsthed føle os berettigede til at kalde Naturtankerne
Guddomstanker. Jeg opfordrer Dem derfor til at gaae langsommere.

Sophie. Der gjør jeg gjerne; thi jeg føler ret levende, at vi endnu
have langt til Maalet: blandt Andet vilde jeg spørge om disse
Naturtanker have en indbyrdes Sammenhæng, ligesom vore Tanker.

Alfred. Det er et Hovedspørgsmaal, De her gjør, og vi maae gjennemgaae
en Række af Betragtninger, for at komme til at besvare os det med en
saadan Indsigt, at Svaret kan faae sin rette Betydning.

Sophie. Det bliver bejaende?

Alfred. Saa sandt som Naturen er en Heelhed og ikke et Stykværk. Det
første Skridt i vor Undersøgelse vil være, at overbevise os om, at
Naturlovene, hvorefter Alt foregaaer i hver enkelt Gjenstand, udgjøre
ikke blot en Mangfoldighed, men ogsaa en Samfoldighed, en Eenhed, en
Heelhed. Vil det ikke trætte Dem, om vi atter gjennemgaae det, vi sagde
om Sarpfossen, for deri at opvise denne indre nødvendige Eenhed?

Sophie. Jeg beder Dem troe om mig, at jeg ikke trættes eller kjedes ved
vigtige Undersøgelser, naar jeg kun kan fatte dem.

Alfred. Grundtanken, saavidt Grundtranken i en saadanNaturting kan
udtrykkes, er en nedstyrtende Flod. Det ved Tilstrømningen stedse
fornyede Vand skynder sig ned fra en stor Høide. Det lyder samme
Faldets Love som ethvert Legeme, og vinder derfor uophørligt en større
og større Fart under sit Fald; som Vand har det den Egenskab, at Delene
let rulle hen over hverandre og let adsplittes, og at de fritsvævende
Dele danne Draaber. Ved den stedse voxende Fart faa de Dele, hvis Fald
begyndte tidligere, et Forspring, som stræber at adskille dem fra de
efterfølgende, og derved frembringes en mægtig Adsplittelse; ved hvert
Anstød sprøites utallige Draaber op i de forskjelllgste Retninger; der
danner sig, om jeg saa maa sige, en Draabeverden, fuld af Bevægelser,
som trods alle vexlende Omstændigheder bevarer en vis Eiendommelighed.
Den Luft, som maa blande sig med det styrtende Vand, danner Skum,
talløse Luftbobler indesluttede af Vandhinder, hvis uphørligt vexlende,
ujævne og hvide Overflade er ligesaa eiendommelig som velbekjendt.
Høiden af den Lyd, enhver faldende Deel frembringer, bestemmes ved dens
Faldhøide, Styrken ikke blot herved, men tillige ved Mængden af de
faldende Dele. Indtrykket af al den samlede Lyd kan derfor vel have
nogle Forskjelligheder, men maa i det Væsentlige stedse blive den
samme. Dens larmende Brusens skummende Fald bevidner os dens knusende
Magt, som den ogsaa viser, naar noget Sønderbrydeligt kommer i dets
Svælg. Dette og meget andet, som jeg sandsynligviis har glemt at
opregne, og endnu langt flere Ting, som deri foregaaer, uden at jeg
veed det, udgjøre er inderligt sammenhængende Hele, hvori hvert Led er
frembrangt efter Naturlove, eller med andre Ord: alle Naturtankerne
deri ere uadskillelige fra Hovedtanken. Sin Særegenhed fra alle andre
Vandfald faaer den fra sin eiendommelige Naturstilling. De mangfoldige
Afvexlinger, hvorunder den viser sig uden at forandre sin
Eiendommelighed, beroe paa Afvexlinger i Yderverdenen: Forandringer i
den tilstrømmende Flods Hastighed,Forandringer i Belysningens Retning
og Styrke, Forandringer i Luftbevægelse, Varme o. desl. Saaledes staaer
den for os næsten som et Væsen med en egen Charakteer, der fylder
Indbildningskraften med Forestillingen om en mægtig, skjøndt bevidstløs
Kæmpe, en Naturens Træl, med en fast utæmmelig Kraft.

Sophie. Alt dette synes mig meget klart; men det fylder mig med Skræk.
Jeg svimler mere ved at see ned i den Tilværelsens tomme Intethed, De
viser mig, end ved at see ned i det dybe Vandsvælg.

Alfred. De vil dog vel hverken forlade Dem selv her eller troe, at jeg
vilde forlade Dem i dette Øde.

Sophie. Saa iil mig da til Hjelp.

Alfred. Min fornemste Hjelp vil bestaae deri, at jeg opmuntrer Dem til
at hjelpe Dem selv. Det var uden Tvivl den betragtede Gjenstands
iøinefaldende Uselvstændighed, der skrækkede Dem; men jeg beder Dem
betænke, at De, ved at betragte samme Gjenstand uden alle
videnskabellge Overveielser, maatte ansee den for ligesaa uselvstændig.

Sophie. Jeg tilstaaer, at De heri har Ret; men jeg frygtede for, at
alle andre Tilværelser vilde paa samme Maade opløse sig for os i blotte
Tanker.

Alfred. Ikke i blotte Tanker. Det var Naturens handlende Kræfter, som
fremstillede os en Tankeenhed. Grunden til deres Mistvivl laa
andetsteds.

Sophie. Jeg troer det selv; men siig mig hvori.

Alfred. Tankeenheden fremstillede sig ikke for os som en i sig selv
sluttet lille Tankeverden, men kun som Brudstykke af et større
Tankehele.

Sophie. Saaledes synes det mig at værre.

Alfred. Men De maa dog være forberedt paa, at noget Lignende, skjøndt
ikke i lige Grad, viser sig i enhverTilværelse; thi enhver Ting, som
ikke er det hele Alt selv, er atter kun Deel af det større Hele.

Sophie. Jeg frygter, at Tingenes Selvstændighed saaledes dog vil
forsvinde under vore Hænder.

Alfred. Deres Frygt er ikke ganske ugrundet, og dog frygter jeg ikke
paa deres Vegne for vore Undersøgelsers Fortsættelse.

Sophie. De er dristig paa mine Vegne.

Alfred. Jeg maa vise Frygten ud af vor Undersøgelse til sit rette Hjem.

Sophie. Hvor er dette.

Alfred. I Tilværelsen selv. Fat kun hvilkensomhelst Gjenstand i
Tilværelsen ret i Øine, og de møder overalt Afhængighed og
Forgjængelighed. Denne Klage er saa gammel som Menneskeslægten, det
veed De vel; skal der findes noget Uforgjængeligt i Tingene, maa det
ikke være det Sandselige deri.

Sophie. Jeg mærker vel, at jeg af Ueftertænksomhed var paa Vei til at
forlange det Umulige. Tilgiv!

Alfred. Jeg vilde ikke have talt derom; dersom jeg ikke maatte frygte
for, at De skulde fristes til at beskylde vor Undersøgelse for at gjøre
vor Anskuelse af Tilværelsen mindre kraftig og levende, end den er i
Virkeligheden. Vi maae da holde fast i Minde, at ethvert Spørgsmaal,
som opvækkes om noget Bestandigt i Tingene, uden at man hæver sig op
fra den sandselige Tilværelses Stade, fører os til en fortvivlende
Følelse af Intethed. Det er da kun ved en Fornuftbetragtning, at vi
kunne finde noget Bestandigt deri.

Sophie. Men De, som ikke formaae at anstille en Fornuftbetragtning?

Alfred. De opretholdes dog ved de Straaler af Fornufttilværelse,
Religionen nedsender til dem.

Sophie. Det er sandt. Nu er jeg beredt til at gaae videre.

Alfred. Jeg vil nu søge at give en sammentrængt Fremstilling af den
Anskuelse, vi nærmest maa tilegne os. At der foruden Naturens
Grundkræfter, de skabende Kræfter, intet andet Bestandigt er i Tingene
end de Naturlove, efter hvilke Alt deri foregaaer, og at disse
Naturlove med Rette kunne kaldes Naturtanker, derom ere vi enige.
Grundkræfterne selv findes i alle Legemer men disses Forskjellighed
beroer paa de i samme herskende Naturlove. Det, som giver en Ting sin
bestandige Eiendommelighed, sit Væsen, er da, som vi allerede før have
fastsat, den Samfoldighed af Naturlove, hvorved den er frembragt og
vedligeholdes men Naturlovene ere Naturtanker, Tingenes Væsen beroer da
paa de Naturtanker, som deri udtrykkes. Forsaavidt Noget skal være et i
sig sammenholdende Væsen, maa alle de Naturtanker, som deri ere
udtrykte, høre sammen i een Væsenstanke; hvilken vi kalde dens Idee. En
Tings Væsen er da dens levende Idee.

Sophie. Men da bliver jo en Tings Væsen blot en Tanke.

Alfred. Lader os ikke glemme, at jeg sagde dens levende Idee, jeg mener
derved den ved Naturkræfterne virkeliggjorte Idee.

Sophie. Men jeg har ofte hørt og læst, at Ideen aldrig kan
virkeliggiøres.

Alfred. I den strengeste Betydning af Ordet er dette ogsaa fuldkommen
sandt. I hvert eenstigt Væsen findes Ideen kun virkeliggjort i visse
Retninger med visse særegne Bestemmelser. Dette skeer ogsaa i Kunsten.
Ingen Billedhugger forsøger at fremstille i eet Værk hele
Menneskehedens Idee; men i hvert særskilt Værk fremstiller han den med
et eiendommeligt Præg. I Jupiter med Magtens og Selvstændighedens, i
Apol med den ungdonnnelige Bevægeligheds og Fyrigheds, iVenus med
Elskov Tillokkelsers, Minerva med en kraftig Tænksomheds Præg, men
derhos i Forening med Jomfruelighedens. Tro ikke, at jeg ved disse
Udtryk har villet sige noget Udtømmende om disse Gjenstande; men at jeg
kun har villet henlede Opmærksomheden paa, at en Idee, om De vil en
Grundidee, kan antage mangfoldige særegne Skikkelser, som man kan
betragte som Udtryk for ligesaamange nærmere bestemte Ideer.

Sophie. Men virkeligjøres da Ideerne ligesaa fuldkomment i Naturen som
i Kunsten?

Alfred. Tage vi samtlige Kunstneres Værker som et Kunstnernes Rige, saa
tør jeg vel sige, at Naturens Rige her ikke staaer tilbage; men vi
ville ikke holde os altfor strengt til Sammenligningen. Naturen udfører
enhver sin Idee i utallige Afændringer og i Værker, hvis Frembringelse
foregaaer gjennem uoverskuelige Tider, i Samfoldigheden af alle skal
hele Ideen udtrykkes. Ligesom en Tænker uddanner sig een Grundtanke
under de forskjelligste Former, ligesom en Musikus gjør det samme, naar
han varierer en Tert, saaledes Naturen kun i en usigelig større
Mangfoldighed. Hvert EnsterOrdet er allerede blevet brugt af Risbrigh
og er udentvivl gammelt. Det fandtes i Ordet Eensterskilling, som i
forrige Aarhundrede endnu brugtes til at betegne en enkelt Skilling i
Sølvmynt. (Individ) er en saadan eiendommelig Udførelse af Gjenstandens
Grundidee. Men den rige Natur indskrænker sig ikke til at vise os
Udførelser, hvori Tankerne staae ligesom afsluttede for os: nei, den
viser os dem med talløse Afvexlinger af Endelighedsforhold, som en
eensidig Betragter vil kalde den mest iøinefaldende Ufuldkommenhed; men
som den, der tænker sig Naturopfatningen bragt til den Høide, hvortil
den skal udvikle sig i hele Menneskeslægten, maa finde bestemt til at
aabenbare Tingens Idee i dens hele Fylde for en mægtig, klartskuende
Aand.Sophie. Jeg forstaaer nu deres Mening i denne Henseende, men
tillad mig et andet Spørgsmaal, som før faldt mig ind; men jeg vilde
ikke afbryde Talen. De sagde, at kun Naturlovene udgjøre det Udmærkende
i Gjenstandene; men efter Alt, hvad jeg veed, beroe dog store
Forskjelligheder paa de Stoffer, hvoraf Tingen er dannet. Rosen har jo
sin Lugt af Rosenolien, Druen sin Smag af Sukker og adskillige Syrer,
hvorom man har fortalt mig, og De veed sikkert bedre end jeg utallige
andre Exempler.

Alfred. Men alle disse Stoffer ere kun Sammensætninger af mere enkelte
Stoffer, og Sammensætningen er frembragt ifølge Naturlovene. Imidlertid
berører De her en Sag, som kunde føre os ind i Undersøgelser, hvis
Grændser vor Tidsalder endnu ikke har naaet. Tillad da, at jeg gjør Dem
opmærksom paa, at Videnskaben har viist os de samme Bestanddele i høist
forskjellige Planter og Plantedele; saa at giftige Planter og de, som
tjene os til sund Næring, ikke ere kjendeligt udmærkede ved de
Grundstoffer, hvoraf de ere dannede, men af den Maade, hvorpaa dette er
skeel, det er: de Naturtanker, som deri ere virkeliggjorte.

Sophie. Herved synes mig denne Tvivl hævet.

Alfred. Alle Gjenstande ere da virkeliggjorte Ideer, dog saaledes at
hver eenstig kun udtrykker Ideen i en høist indskrænket Skikkelse,
hvorimod det er samtlige under een Idee henhørende Naturfrembringelser,
der virkeliggjøre hele Ideen i al dens Fylde; men hver i den endelige
Verden saaledes virkeliggjort Idee er dog atter kun et Ledemod i en
høiere, mere omfattende. Saaledes er hver Dyrearts Idee kun et Ledemod
i hele Dyrerigets Idee, Dyrerigets atter af den endnu mere omfattende
Idee, hvori baade Dyr- og Planteriget ere indbegrebne, dette atter et
Ledemod i Jordklodens Idee, som fremstiller os en i sig selv afsluttet
lille Verden, hvilken dog atter er Ledemod af et endnu høiere System.

Hermann. Men er denne Sammenhæng en Virkelighed og ikke en blot
Frembringelse af vor egen Tænkning?

Alfred. Naturen selv viser os dem som sine egne. Vore Undersøgelser
over Jordens Dannelse have, som vi allerede før have omhandlet, viist,
at den har udviklet sig i en lang Række af Tidsaldere, og at der paa
hvert nyt Udviklingstrin har dannet sig nye Plantearter og nye
Dyrearter, og at de i Bygning og SkabelundeSkabelunde synes at være det
rette Ord for det vanskabte Skabelon. Det svarer da til det svenske
Skaplynne. Endelsen lunde er os noksum bekjendt i hvorlunde, nogenlunde
o.s.v. ligne saaledes den nærværende Jordalders Frembringelser, som
forskjellige Udførelser af een Grundtanke maa ligne hverandre.
Fremdeles er det vigtigt at lægge Mærke til Udviklingsordenen. Naturen
har i Jordklodens Udvikling begyndt med de Dyr- og Plantearter, som
staae paa de laveste Trin, og er efterhaanden i de paafølgende
Tidsaldere rykket frem til høiere Dannelser, som dog paa alle tidligere
Dannelsestrin have udgjort et mindre høitudviklet Skabningsrige, end
det, som Jordens Overflade nu bærer. Føi nu hertil, at de høiere
Dyrearter i deres Fostertilstand begynde fra lavere Udviklingstrin,
beslægtede med dem, hvorpaa de lavere Dyr staae, og gjennemløbe herfra
en Række Udviklingstrin, inden de naae det, hvortil de ere bestemte.

Herman. Du behøver ikke at fuldende; jeg tilstaaer Vægten af dine
Grunde.

Alfred. Jeg bygger da videre paa det Tilstaaede. Jordkloden er altsaa
et Ledemod af vort Solsystem, med hvilket det har udviklet sig, og
staeer i en uophørlig Vexelvirkning. Jordklodens Idee er altsaa
indsluttet i Solsystemets; men paa samme Maade er dette atter et
Ledemod i det nærmest høiere System: dette System af Sole, som
Melkeveien viser os, og hvorind vore kunstige Seeredskaber, og vore paa
Naturlovenebyggede Slutninger, have ladet os see saameget, som maa
blive hemmeligt for det blotte Sandsemenneske. Dette for vore
sædvanlige Forestillinger uhyre System er atter kun Ledemod af et endnu
høiere og saaledes fremdeles ud over alle Grændser. Saaledes danner den
grændsesløse Udstrækning et uendeligt Hele, som indeholder alle i
Tilværelsen virkeliggjorte Ideer; men denne Uendelighed af Ideer er
tillige indbefattet i een virkende Idee, en uendelig levende Fornuft.

Herman. Nu tiltroer jeg mig at forudsige Svaret, som Du vil give paa
det Spørgsmaal, som gav Anledning til vor Samtale. Det Legemlige og
Aandelige ere uadskilleligt forenede i den virksomme Guddomstanke,
hvoraf hver Ting er et Værk.

Sophie. Men det synes mig, at Mennesket i denne Anskuelse kun bliver
det fornemste Dyr, intet frit Fornuftvæsen.

Alfred. Det kunde ved første Øiekast synes saa; men vi maae betænke, at
Mennesket udmærker sig fra alle andre jordiske Skabninger derved, at
den Fornuft, hvorefter alt Andet retter sig uden Bevidsthed, hos ham er
kommet til Selvbevidsthed. Derved er han fri, vel at mærke i den
Betydning, hvori et endeligt Væsen kan være det.

Sophie. Men endnu møder der mig en anden og skrækkelig Vanskelighed;
jeg seer ikke, hvorledes vort Væsens Udødelighed deri et sikkret.

Alfred. De vil ikke finde noget System, hvori Udødeligheden er beviist;
men den maa i ethvert af dem overlades til Troen. Dette maae vi
ligeledes her; men hvis De spørger, hvorledes denne Tro sammenknyttes
med vor Anskuelse, retfærdiggjøres i den, maa jeg indskrænke mig til
det Svar, at dette efter min Overbeviisning lader sig gjøre paa en i
det Mindste ligesaa meget om ikke mere tilfredsstillende Maade som i
ethvert andet System; men at dette vil fordre en egen Udvikling, som
maa forbeholdes en anden Tid.

*

                               Vandspringet

Vandspringet.

Vandspringet.

En Samtale.

———

(Ved mine tidligere Besøg i Paris tog jeg i Tuilleriernes Have
undertiden Sæde ligefor et Par anseelige Vandspring. Det Indtryk, jeg
modtog af disse, er ofte senere kommet mig i Minde, og har tjent til
Anledning til denne Samtale, som er skreven meget lang Tid senere, for
omtrent 8 Aar siden. Ved mit sidste Besøg i Paris, 1846, havde man
istedet for disse skjønne Vandspring sat andre, endnu meget større og
pragtfuldere, men mere brusende og vel passende for den store
Folkevrimmel, hvorimod de ville være en hvilende Vandrer, som hengiver
sig til en blid Naturs Indtryk, mindre velkomne.)

———

Alfred. Frank.

Alfred. Vi have nu vandret nok omkring for saa varm en Dag; kom lad os
sætte os her paa Bænken under de blomstrende Lindetræer. Den herlige
Duft, den kjølige Skygge, det høie Vandspring ligeoverfor: Alt indbyder
os. Jeg betragter dette Sted som et af de skjønneste her i Haven.

Frank. De træffer heri ret min Smag; det er mit Yndlingssted. Jeg
sidder ofte her i lang Tid og overlader mig til den omgivende Naturs
Indtryk. Hvis Nogen fandt for godt at iagttage mig, vilde han troe, at
jeg sad i dybe Tanker, og dog er jeg her ofte i en Tilstand, hvorom jeg
snarestmaatte sige, at jeg tænkte paa Ingenting. Imidlertid er denne
Tilstand langt fra at være uvirksom. Jeg kunde fristes til at kalde den
drømmende; men den har ikke Drømmenes vilde Spring eller deres
Løsrevethed fra den hele øvrige Kreds af vor Bevidsthed. Det er for
mig, som om Naturen talte med tusinde Tunger til mig, og jeg var dens
rolige, i mig selv hensjunkne, Tilhører. Denne Tllstand er langtfra at
være ufrugtbar for Aanden; den bringer ikke blot en Fred over mig, som
giver mig Kraft til ny Virksomhed; men ofte mærker jeg, at jeg derfra
har bevaret flere Minder, end jeg havde tænkt: de have ligesom slumret,
men vaagne i min Digtning og Tænkning, naar jeg trænger til dem, og
overraske mig som hjelpsomme Venner, paa hvis Tilværelse jeg ikke havde
tænkt. Nu! deres Videnskab gjennemtrænger jo Naturen; kan De forklare
denne mærkværdige Indvirkning?

Alfred. Stedet indbyder. Der mangler mig ikke paa Lyst til at tale med
Dem om Gjenstanden; men der laae i deres Opfordring Noget, som lader
mig befrygte, at vor Samtale ikke vilde blive den Stemning værdig, som
Stedet fremkalder.

Frank. De synes at tage Sagen meget høitideligt.

Alfred. Nei tvertimod efter god Beregning. Jeg vil gjøre Dem selv tll
Dommer, om vi ikke vilde anvende Tiden bedre ved at sidde tause her og
modtage Indtrykkene, end ved at føre en Samtale, ved hvis Slutning den
Ene endnu ikke vidste den Andens egentlige Mening om Sagen.

Frank. Kan Samtalen intet bedre Udfald faae?

Alfred. Vistnok kan den, naar vi først rydde en vis Misforstand af
Veien.

Frank. Saa gjør det.

Alfred. Tillad mig da at sige Dem: der laae en Ironi bag deres
Opfordring.

Frank. Mener De?

Alfred. Jeg er overbeviist om, at De anseer den begiærte Forklaring for
umulig, og jeg føier til, at De har Ret, naar den Betydning, hvori De
tager Ordet, forudsættes.

Frank. Lad høre, hvor nøie De kjender min Mening.

Alfred. De har paa en Maade selv sagt mig den. Jeg har ved andre
Leiligheder bemærket, at naar De begjærer en videnskabelig Forklaring,
fordrer De Gjenstanden saa aldeles opløst i Tanker, at ingen
Metaphysiker kan gaae videre.

Frank. Jeg tillader mig at vise, at Digteren ogsaa kan være
Metaphysiker. Vil man give mig en Forklaring, fordrer jeg, at den skal
gaae til den sidste Grund.

Alfred. Jeg vil ikke afstride Dem denne Ret, men kun sige, at jeg ikke
paatager mig at give en Forklaring i denne Betydning af Ordet.

Frank. Det er, De kan ingen Forklaring give.

Alfred. Vel! vi ville ikke stride om Ord. Jeg forlanger ikke, at De
skal kalde det, som min Videnskab har at sige om vor Gjenstand, en
Forklaring; men dersom dette skal være saa meget som at indrømme, at
Videnskaben Intet har at sige til at belyse denne Sag, maa jeg gjøre
Indsigelse.

Frank. Nu, jeg tør jo ikke forlange mere af Dem, end De holder for
muligt at give.

Alfred. Tilstaae mig nu, at vor Samtale var blevet et gjensidigt
Plageri, dersom den Misforstaaelse var bleven ved Magt, som vi nu have
bortrømmet. Hvad jeg fremførte, maatte under deres Forudsætning være
hensigtsløst og Sagen uvedkommende, og De vilde have arbeidet Dem træt
paa at befrie mig for en Indbildning, jeg ikke havde. Paa saadan en
Maade seer jeg ofte lange Samtaler spildes, som, førte af de samme Mænd
fra et heldigere Begyndelsespunkt, vilde have givet en sand aandelig
Nydelse.

Frank. Det vil jeg ikke nægte; men jeg tilstaaer, at jeg nu ikke altfor
vel veed, hvorom det da er, vi skulle tale.

Alfred. Jeg troer at kunne opvise en mangfoldig Sammenhæng mellem
Naturvirkningerne og de Indtryk, de frembringe hos os. Men lad mig ikke
altfor nøie bestemme, hvad jeg vil give; tag velvilligt det Noget, som
jeg byder, prøv det, og lad os siden, hvis det behøves, see os om efter
den mest passende Benævnelse derfor.

Frank. Jeg seer, at De forskandser Dem imod mig, som om jeg var en
farlig Fjende.

Alfred. Det vil De ikke længere være, naar De intet Angreb venter fra
mig, og naar De bliver overbeviist om, at Videnskaben, rigtigt
forstaaet, kommer Digtningen imøde.

Frank. Godt! Lad os da nu komme til Sagen.

Alfred. Naar jeg betragter den mægtige, næsten armtykke Straale, som
her stiger til en sex Mands Høide, modtager jeg det hemmelige Indtryk
af en Kraft, som nøder Vandet til saaledes at stige tvertimod dets
Tyngde.

Frank. Tillad mig her at standse Dem. Jeg har utallige Gange glædet mig
ved dette Vandspring, uden at tænke paa denne Kraft.

Alfred. Det er Ret, at De ikke tillader mig at gaae videre, naar jeg
siger Noget, De ikke kan billige; men De vil maaskee selv tage deres
Indvending tilbage, naar De betænker, at jeg talte om et hemmeligt
Indtryk.

Frank. Men er Indtrykket hemmeligt, saa veed jeg jo Intet deraf, og det
har altsaa ingen Tilværelse for mig.

Alfred. Jeg tør sige, at denne Paastand kun er en øieblikkelig
Tankevending hos Dem; De har utallige Gange modtaget saadanne hemmelige
Indtryk. Det er ikke længe siden, at vi tilsammen saae to duelige
Fægtere i en Øvelseskamp: den Ene af dem behagede os isærdeleshed;
gjorde vi vel den Gang os selv Regnskab for al den Kraft og Kunst, han
viste, ved at føre sit Vaaben saa hurtigt, ved at antage saa kjække
Stillinger, og overalt ved at have sit Legeme saafuldkomment i sin
Magt? Saavel den Kraft, han viste, som den, der laae afpræget i hans
hele Legeme, havde sikkert sin Deel med i vort Bifald, ikke fordi vi
anstillede Betragtninger over Størrelsen deraf, men fordi vor indre
Sands var opfyldt af Minder, som vaktes ved Synet og lod os føle,
hvormegen Kraft her aabenbarede sig.

Frank. De har fuldkommen Ret; jeg var mod min Villie kommen til at
nægte, hvad jeg bedre vidste. Det falder mig i dette Øieblik ind, at da
jeg engang viste et Barn, som ikke havde seet noget saadant før, dette
Vandspring, sagde det: hvorledes kan Vandet her stige op ad, det pleier
jo ellers altid at falde? — Jeg kan da sige mig selv, at der ligger en
skjult Forundring i vor Følelse ved dette Syn.

Alfred. Sagde De Barnet Aarsagen?

Frank. Ja, det kunde jeg let. Jeg kunde nævne Drengen den Sø, hvorfra
Vandet kommer. Han kjendte den og vidste, at den ligger paa et høit
Sted; jeg behøvede da blot at fortælle ham, at Vandet kom fra denne Sø
igjennem underjordiske Rør, og dreves nu op ved den høitliggende
Vandmasses Tryk.

Alfred. Men nu frygter jeg, at De vil tage den skjulte Forundring, som
De talte om, tilbage.

Frank. De vil friste mig; men dennegang lykkes det ikke. Ved Synet af
noget Usædvanligt er der altid en skjult Forundring, omendskjøndt vi
kjende Aarsagen, naar vi nærmere betænke os. Er De nu tilfreds med mig?

Alfred. De kommer mig jo paa det skjønneste imøde! Jeg gaaer da nu med
desto større Frimodighed videre, og henvender Blikket paa de mange
Bevægelser i denne Vandstraale. Det, som ialmindelighed først
tiltrækker sig vor Opmærksomhed, er den voxende Tykkelse i den stigende
Straale. Dette hidrører derfra, at Vandets Dele bestandig tabe i
Hastighed, medens de stige, og for den langsommere Strøm behøves der et

bredere Gjennemgangsrum, naar der skal gaae samme Vandmængde
derigjennem.

Frank. Dette er mig ikke ganske klart.

Alfred. Tænk Dem en Port netop saa bred, at ti Mand kunde gaae ved
Siden af hverandre derigjennem, og at 1000 Mand, saaledes ordnede og
med en vis afmaalt Hastighed, netop i eet Minut kunde gaae derigjennem,
og lad nu det samme forsøges med halv saa megen Hastighed, saa vilde de
behøve to Minutter tll Gjennemgangen; men vilde man skaffe dem en Port,
hvorigjennem de endnu skulde komme i eet Minut, saa maatte den være saa
bred, at 20 Mand kunde gaae ved Siden af hverandre. Forestil Dem nu
hver Ring, som vi kunne tænke os lagt om Straalen, som en Port,
hvorigjennem Vandet skal gaae, saa man denne jo være desto videre, jo
ringere den Hastighed er, hvormed Vandet gaaer igjennem den. Den
Tilvæxt i Tykkelse, Straalen faaer, alt som den stiger, frembringes da
ved en sammenhængende Række af naturordnede Bevægelser.

Frank. Det er klart. Denne stigende Tykkelse, denne ligesom indenfra
kommende Voxen, fængsler Indbildningskraften, og vækker Tanken om et
indre Liv; men idet jeg forfølger Tanken, møder jeg en anden
Virksomhed. Denne Tilvæxt endee sig med, at Vandstraalen splitter sig i
utallige Draaber. Det er, som saae man utallige fine, gjennemsigtige,
nedhængende Grene, bestaaende af Dele, som for Øiet ere adskilte, men
som dog høre saaledes sammen, som holdtes de i Forbindelse ved en
usynlig Kraft. Der er for os, som om den skjulte Virksomhed, der var i
den sammenhængende tykke Straale, her kom frem i en langt rigere
Mangfoldighed.

Alfred. Alt dette synes mig træffende skildret.

Frank. Men nu tilfalder det Dem at angive Grunden.

Alfred. Man har ved Forsøg oplyst, at Vand, som udstrømmer af en
Beholder, det være sig opad, nedad eller tilSiden, sættes i en saadan
svingende Bevægelse, at deri udvikles et Anlæg til at adskille sig i
Draaber, som i regelrette Omskiftningstider forandre deres Figur; har
f. Ex. en Draabe i en vis meget liden Tid lidt en Sammentrækning i
Høiden, somi har gjort den fladere, sammentrækkes den i næste
Tidsafdeling efter Breden, saa at den bliver længere. I den største
Nærhed af Udspringet løbe dog alle disse Dele i hverandre, og danne et
sammenhængende Hele; noget længere borte, hvor Straalen er mindre klar
og gjennemsigtig, ere de vel adskilte, men løbe dog sammen for Øiet, og
først i en større Afstand foregaaer der en synlig Adskillelse.

Frank. Har man ogsaa Vished for, at alt dette foregaaer saaledes? Jeg
indseer f. Ex. ikke, hvorledes man kan vide, at de Dele, som for Øiet
løbe sammen, i Virkeligheden ere adskilte.

Alfred. Jeg vil ikke opholde Dem, ved at fortælle om Opdagelsen og de
første Beviser, men kun anføre et nylig fundet let Beviis. Man lader
Udstrømningsforsøget skee i et mørkt Rum, som man kun oplyser ved en
Række af elektriske Gnister, som følge paa hinanden i smaae Mellemrum;
man seer da, at Straalens uklare Deel, som forhen syntes
sammenhængende, bestaaer af Draaber.

Frank. See vi da Tingen rigtigere ved elektriske Gnister?

Alfred. I dette Tilfælde maa jeg sige ja; thi saalange man seer en
Række af hurtigt paa hinanden følgende Draaber i en stadig Belysning,
modtager Øiet nye Indtryk, medens de gamle endnu ikke er udslettede, og
man kan derfor ikke skjælne det ene Indtryk fra det andet; naar derimod
Belysningen hver Gang ikkun varer en usigelig kort Tid, faaer ethvert
Indtryk Tid til at opfattes og at udslettes, førend et nyt kan
indblande sig.

Frank. Man maa tilstaae Experimentatorerne den Ros,at de ikke vide af
mange Umuligheder. Men nu Anlægget til Draabedannelsen i den større
Nærhed af Udstrømsaabningen?

Alfred. Atter her vil jeg forbigaae Meget, som vilde føre os for langt
fra vor Gjenstand, og kun nævne visse bekræftende Forsøg, som ogsaa i
anden Henseende høre herhid. Ligesom der frembringes Toner ved
Svingninger af andre Legemer, f. Ex. en Streng, en udspændt hinde,
Luften i en Pibe, saaledes maae ogsaa disse Draabers Svingninger
frembringe Toner. Dette skeer nu i Virkeligheden. Foregaaer
Udstrømningen under Omstændigheder, hvor man kan holde Øret tæt til
Straalen, og Indtrykket ikke overdøves af nogen anden Lyd, saa
fornemmer man en ganske sagte Lyd af Straalen selv, men lader man den
falde paa en udspændt Hinde, paa en stor Metalplade, eller i et tomt
Metalbækken, saa hører man Tonen stærkt nok, for at bestemme til
hvilken Node den svarer, og derved tillige at fastsætte, hvormange
Svingninger, der hørte til dens Frembringelse.

Frank. Men er man vis paa, at den Tone, som Hinden, Pladen eller
Bækkenet giver, virkelig er den samme som den, der finder Sted i
Draaberne?

Alfred. Jeg vil oplyse Sagen ved et andet og meget velbekjendt Forsøg.
De vil sikkert ofte have lagt Mærke til, at en anslaaet Stemgaffel
giver en saa svag Tone, at man i en maadelig Afstand ikke hører den;
men naar man sætter Enden af dens Skaft mod et Bord, mod en
Vinduesrude, mod en udspændt Hinde, saa hører man den med en ofte
forbavsende Styrke, og Tonen selv bliver den samme, enten det saa er
det ene eller det andet Legeme, hvis Deles Medsvingninger have tjent
til at forstærke den.

Frank. Det er sandt.

Alfred. I Forbindelse med de Udstrømningsforsøg, hvorom jeg talte,
anstiller man endnu et andet, som fortjener vor Opmærksomhed. Naar man
har fundet UdstrømningensTone, og nu ved meget kraftige Svingninger
frembringer den samme Tone i Straalen og i den Vandmasse, hvorfra den
kommer, saa skiller en meget stor Deel af den sammenhængende Straale
sig ad i Draaber, ja naar Virkningen er meget stor, træffer denne
Forandring næsten den hele sammenhængende Deel. Herved bliver det da
sat udenfor al Tvivl, at Svingningerne allerede ere tilstede i den
sammenhængende Vandstraale selv.

Frank. Det er beundringsværdigt, hvilken Sum af indvortes Liv, der
saaledes ligger skjult i denne Vandstraale; men nu falder der mig et
Spørgsmaal ind: Det er dog vel ikke nogen af hine Toner, vi fornemme i
den Pladsken, som ledsager Draabernes Fald?

Alfred. Nei, denne frembringes ved Draabernes Stød imod Vandfladen. Der
gives maaskee Dem, som vilde ønske denne Lyd borte; men den, som
hengiver sig til Naturindtrykket i dets Heelhed, vil ikke dele denne
Mening. Hos ham vilde allerede de faldende Draaber uden Lyd opvække en
uhyggelig Fornemmelse, omtrent som et Legeme uden Skygge.

Frank. Dette er smukt sagt; men som praktisk Æsthetiker maa jeg dog
gjøre Indsigelse: tit er denne Pladsken mig besværlig.

Alfred. Mig ikke mindre; men dette finder kun Sted, naar jeg ikke kan
hengive mig til Indtrykket i dets Heelhed; f. Ex. naar jeg er
Gjenstanden altfor nær. Jeg er vis paa, at den Havekunstner, som har
gjort Anlægget her, ikke har hidsat denne Bank uden Overlæg. Hans
Natursands har sagt ham, at Vandspringet opfattet herfra vil gjøre det
behageligste Indtryk. At være saa nær ved et Vandspring, at man hører
dets Pladsken for stærkt, at man ikke overseer det ret, at det ikke
danner et behageligt Hele med Omgivelsen, er det samme som at see et
Maleri under en falsk Belysning og en forstyrrende Omgivelse.

Frank. Jeg maa vel give Dem Ret.

Alfred. Men vi tør ikke indskrænke os til at betragte Sagen fra denne
ene Side. Den frembragte Lyd føier en Yttring af Liv og Virksomhed til
det Hele. Denne Lyd er naturligviis sammensat af utallige, mere
enkelte, hvis Virkning faaer sin Eiendommelighed ved den deri herskende
Anordning. Alle de mangfoldige i forskjellige Buer nedfaldende Draaber
frembringe en Række af lovbundne Lydafvexlinger. Det Indtryk, som vi
deraf modtage, ordner den Mangfoldighed af uordnede, os ubevidste
Indtryk, som hidrøre fra Yderverdenens Paavirkninger; og saaledes
bidrager det Indtryk, vi her modtage, til at Fornemmelsen af Fred og Ro
faaer Herredømmet i os.

Frank. Jeg maa tilstaae, at De her lader mig kaste et Blik ind i
Sammenhængen mellem den udvortes Natur og de Indtryk, jeg har modtaget
af den.

Alfred. Lad os nu henvende vor Opmærksomhed paa de Baner, Straalens
Dele gjennemløber. Disse Baner følge Kastebevægelsens Love. De seer, at
Straalen drives ud af Rørets Munding i en skraa opadgaaende Retning.
Ethvert Legeme, som begynder en fri Bevægelse i denne Retning, skulde
vedblive at følge den, dersom Tyngden ikke uophørligt drog den bort
derfra. Herved kommer Bevægelsen til at følge en krum Linie, som er
bekjendt under Navn af Parabolen. Man kan vise, at denne Form er
Udtrykket for en betydningsfuld Tankeenhed, og Erfaring viser, at
saadanne Former af os opfattes somt skjønne.

Frank. Men vi have jo her ikke med een Bane at gjøre, men med flere, og
disse synes mig ikke alle at have ganske samme Figur.

Alfred. Saaledes er det ogsaa; de andre Kræfter, som virke i Straalen,
frembringe Afvigelser; Luftens Modstand er heller ikke uden Indflydelse
derpaa; men dog bliver her en Middelretning, som ikke mærkeligt afviger
fra Parabolen, ogomkring disse ligge de andre, som en ordnet Samling af
Tilnærmelser. Herved fremkommer en større indre Mangfoldighed, dog
sammenholdt til en ordnende Eenhed; Indtrykket faaer saaledes sn egen
Rigdom og Tankefylde.

Frank. Over det sidste Udtryk maa De forklare Dem nærmere.

Alfred. Gjerne; dog maa jeg udbede mig Tilladelse til her kun at angive
den nærmeste Grund, og ikke at gaae saa langt tilbage i Tankerækken,
som De ellers vilde være berettiget til at fordre. Dette forudsat,
svaret jeg, at Naturlovene ere i Tilværelsen det samme som Tankerne i
os selv; hine ere de evige Tanker, hvorefter Tingene rette sig, uden at
de komme til vor Bevidsthed, førend Videnskaben fremstiller os dem:
disse ere de samme evige Tanker, men som i os ere komne til Bevidsthed.
Jeg finder saaledes overalt, hvor der samvirkes efter en Mangfoldighed
af Naturlove under en herskende Eenhed, en Tankerigdom; og jeg siger,
at vor indre Sands, som er dannet efter samme Love, opfatter dette som
Skjønhed.

Frank. Deres Mening er mig tydelig nok, og jeg bør ikke forstyrre vor
Samtale ved at forlange Beviser for de Laanesætninger, hvoraf De her
benytter Dem. Jeg vil hellere forlange deres Mening over en anden
Virkning, som i dette Øieblik fængsler min Opmærksomhed; det synes mig,
at det Lys, som kommer fra Vandstraalen hist, har noget Eiendommeligt
og ikke ligner det, som kommer fra klare Glasperler, og heller ikke
det, som kommer fra et staaende Vand; jeg bemærker her en egen Glimten.

Alfred. Dette ligger i Sagens Natur. Medens Vandspringet paa en vis
Maade foresvæver vor Sands som en staaende Figur, idet at de Draaber,
som ved Faldet forlade deres Sted, erstattes af andre, modtage vi
naturligviis dog Lyset derfra med alle de bævrende Bevægelser,
somTilbagekastningen fra de uophørligt omskiftende Gjenstande maa give.
Det er ikke blot Draabernes Stedforandring, jeg her sigter til, men
endnu to andre Forhold; det ene, som jeg har nævnt før, er den
fortsatte Formforandring, der frembringos i hver Draabe ved de
indvortes Svingninger, og vel foregaae saa hurtigt, at man ikke kan
skjelne de derved frembragte Indtryk, men ikke desto mindre meddele det
tilbagekastede Lys en egen Charakteer; det andet bestaaer dori, at
Draaberækkerne egentlig ere sammensatte af store Draaber og ganske
smaae, som ligge derimellem. Jeg fandt det endnu ikke værd at nævne
dem, da jeg talte om Draabedannelsen; men de findes ved nøiere
Betragtning at høre med dertil. Ifølge alt dette modtager Øiet en heel,
indvortes forbundet og ordnet Række af Lysindtryk, som ikke kunne ligne
dem fra ubevægelige, gjennemsigtige Legemer.

Frank. Jeg har undertiden modtaget lignende Indtryk fra Draaber, som
eftor on stærk Regn eller og i Tøveir falde fra Taget, naar tillige
Solen beskinnede dem.

Alfred. Beslægtede maatte disse Indtryk være; thi Draabedannelsen er
ogsaa der de samme Love underkastet.

Frank. Da jeg for Øieblikket ikke føler Anledning til at begjære flere
Oplysninger om dette Punkt, vil jeg gjøre et Spørgsmaal, som angaaer
det Hele. Jeg har seet mange Vandspring, som have været det, som vi her
have for os, meget ulige. Jeg har seet mange Vandspring udsprude med en
forholdsviis langt større Kraft, saaat de adsplittes i langt finere
Draaber, og derfor ikke have det Præg af Ro i Bevægelsen som
nærværende. Jeg har ogsaa for en Deel Aar siden seet et meget stort,
hvoraf Indtrykket atter var et andet. At de meget smaa, som alt
Ubetydeligt, ikkun gjøre et ringe Indtryk, kan ikke undre mig; jeg kan
endog tænke mig, at et altfor ubetydeligt Vandspring kan vække Spot som
et mislykket Forsøg; men de andre Forskjelligheder ere vel vor
Opmærksomhed værd.

Alfred. Jeg vil først holde mig til de Vandspribg, som fremdrives ved
en i Forhold til deres Masse stor Kraft. Den større indvortes Bevægelse
og Luftens større Modstand indeholde Aarsag nok til deres store
Adspredelse; de bære derfor, som De sagde, et langt stærkere Præg af
Liv og Bevægelse: de bruse og skumme og ligesom overvælde os med deres
Kraft, saa at de ret synes mig at passe til store, folkerige Byer og
meget stærktbesøgte Haver; derimod synes den tykkere og langsommere
Strøm mere stemmende med roligere Opholdssteder.

Frank. Men hvad siger De om de overordentlig store Vandspring, som dog
i alt Væsentligt ligner dette?

Alfred. Jeg har selv havt Leilighed til ret at føle den Forskjel, den
overordentlige Størrelse frembringer. Det Vandspring, som gav mig
Anledning hertil, var, om jeg mindes ret, eet hundrede og fiirsindstyve
Fod høit, og havde en Tykkelse som et middelmaadigt Menneskelegeme;
vilde jeg staae det saa nær, at jeg modtog noget ret mærkeligt Indtryk
af de enkelte Dele, var det Hele mig ikke overskueligt, idetmindste
ikke saaledes, at jeg modtog det rette Indtryk af det Heles Form;
hertil kom, at Larmen af de faldende Draaber havde noget Bedøvende, som
svækker Indtrykkene af de mindre Faldbevægelser; vel skjelne vi ikke
disse Indtryk bestemt; men derfor have vi dog en Følelse af dem.
Indtrykket af dette store Vandspring var iøvrigt ikke ringe; men det
var af en anden Art: mere stærkt og storartet, der var snarere et
ophøiet Syn end et harmonisk tilfredsstillende. Den indvortes Harmoni
var ikke tilintetgjort; men Indtrykket deraf maatte træde tilbage for
Følelsen af en større Kraft og Storhed.

Frank. De har Ret. I et mægtigt Vandfald er det Harmoniske endnu mere
tilbagetrængt, og i en uoverskuelig af Stormen oprørt Havflade er det
nærved at forsvinde; Storheden og det Ophøiede udgjøre her næsten
udelukkende

Indtrykket. Der gives da en vis Grad af det Store, som ikke mere er
skjønt!

Alfred. Det er unægteligt, naar vi tage Ordet skjønt i den mere
begrændsede Betydning, hvori det sædvanligst tages, og med god Grund
kan tages; men der synes mig trods al Forskjellighed at være en
Grundlighed mellem de Sjælevirksomheder, hvormed vi fatte det Ophøiede,
og det, som vi mere egentligt kalde skjønt; det er en ubevidst Fornuft
i Naturen, som ogsaa her gjør sig gjeldende. Det er nemlig min Mening,
at Menneskene i Almindelighed, hvad enten de ere komne til klar Indsigt
om den hele Naturen gjennemtrængende Fornuft eller ei, ifølge det Heles
Fornuftharmoni, modtage Naturens Indtryk i Overeenstemmelse med denne
hemmelige Fornuft. Det heftigt bevægede Hav, Stormen, Lynilden træde
frem for os som Magter, hvori den ubekjendte Naturaand aabenbarer sig.
En beslægtet Følelse opvækker det Vidtudstrakte, som Himmelhvælvingen,
en stor Havflade, en mægtig Bjergmasse; saadanne træde frem for os som
Værker af den uendelige Naturmagt, og opvække i os Følelsen af det
Uafhængige, Altbeherskende.

Frank. Men ofte har jeg dog havt en ganske modsat Følelse ved at
befinde mig ligeoverfor saadanne store Gjenstande. Jeg mindes meget
vel, at jeg i en Klippeegn, hvor en uhyre Fjeldvæg hævede sig for mine
Øine, havde en overveiende Følelse af Forladthed og Død.

Alfred. Dette hændes os let, naar der Intet er, som minder os kraftigt
om Liv og Virksomhed. Gribes vi af en Storhedsfølelse, idet vi fra en
ørkenagtig Steenslette see op til en stor Klippevæg, da skeer dette
fornemmeligt ved, at vor egen Tanke, hvori utallige Minder om andre
Forhold ere blevne vakte, henvender sig til den Kraft, hvorved
Gjenstanden er blevet frembragt. Gjenstanden selv indeholdt ingen
kraftig Opfordring hertil: Aanden maatte have en egen Retning
ogStemning, for her mere at dvæle ved Nærheden, end skrækkes ved den
herskende Død; anderledes forholder det sig, naar Fjeldet har udfoldet
sig i mange forskjellige Former, naar Vandfald skinne, skumme, bruse,
naar Skove og Græs vidne om, at Grunden ikke er gold, naar Fugle og
Insekter oplive Luften, da opfordrer Naturen os selv til ogsaa at fæste
vor Opmærksomhed paa det Store. Uden Fornemmelse af Fornuftens indre
Liv, vil det, som ellers kunde kaldes skjønt, ikkun være dødt; det
Livfulde i Tingen vækker Liv i os selv, og denne Livsfølelse hører med
til den fulde Skjønhedsnyden. Hvilken rig Mangfoldighed af indre
Virkekraft saae vi ikke i hiint Vandspring! Kunde denne skilles derfra,
maatte der kun blive et mat Indtryk tilbage af det Øvrige. Et Forsøg
paa at male dette Vandspring vilde, hvis det var mesterligt udført, vel
fremkalde et Bifald; men den Nydelse, som udspringer af Gjenstandens
egen Natur, vilde vi kun modtage i en meget svag Grad, fordi
Bevægelsen, Glandsen og Lysspillet, ved intet Maleri kunne gjengives;
jeg har adskillige Gange seet malede Vandspring; men det Indtryk, de
frembragte, var saare fattigt.

Frank. Jeg er langt fra at modsige dette. De fordrer altsaa, at det
Skjønne skal omfatte det Ophøiede, det Livfulde og det Harmoniske; men
ifølge det, som De sagde om det Ophøiede, synes mig, at det kun er en
egen Art af det Livfulde; thi De gav især mægtige Virkninger til
Exempel.

Alfred. Dog ogsaa store Væxter; men jeg nægter ikke, at selv disse
henpege paa den frembringende Kraft. I det Ophøiede er det dog ikke det
Virksomme, hvorved Tanken dvæler, men det Uafhængige, som aabenbarer
sig deri; dette kan skee paa forskjellige Maader, saa at vi let kunde
inddele det Ophøiede i flere Arter; men dette tænker jeg, vi her ikke
ville afhandle. Derimod maa jeg bemærke, at alle Skjønhedsbetingelserne
i deres indre Grund hænge saaledes sammen, at de uophørligt møde os
samlede.

Frank. Aftenen nærmer sig, jeg maa nu rive mig løs fra deres Selskab;
man venter mig hjemme. Men idet jeg nu tænker paa al den
Tilfredsstillelse, vor Samtale i sit Løb har givet mig, overraskes jeg
dog tillige af en modsat Følelse: det forekommer mig, at vi have
overladt os til en altfor materialistisk Betragtning.

Alfred. Denne Følelse overfalder os let, hvergang vi see en Sammenhæng
mellem vort eget indre Liv og den Indvirkning, vi modtage af den
udvortes Natur; men hidrører denne Følelse ikke derfra, at vi tage
Naturen selv altfor materialistisk? Det synes mig, at vi ved saadanne
Leiligheder glemme, eller rettere ikke minde os selv om, at den hele
Natur er Værket af den samme Aand, som vi skylde vor egen Tilværelse.
Naar vi ret levendegjøre os den Tanke, at det er den samme Fornuft, de
samme skabende Kræfter, der yttre sig i den udvortes Natur, som i vor
egen Tænken og Følen, maa dette vort Forhold til Naturen jo fremtræde
for os som en Deel af Tilværelsens store Harmoni, og ikke som en Følge
af det Legemliges Overmagt over det Aandelige.

Frank. De har Ret. Jeg burde ikke engang have ladet denne Betænkelighed
komme til Magt hos mig, i vor Samtale gaves der Antydninger nok, som
burde forebygge den.

*

Det er bekjendt nok, at Menneskeslægten i Udviklingen af sine Evner og
sin Verdensopfatning følger visse Hovedretninger, som vel udbrede sig i
mangfoldige Sidegrene, men dog gjennem Aarhundreder fortsættes, uden at
gribe tilstrækkeligt ind i hverandre, for at danne et Organisk Hele;
selv i Videnskaber, som udspringe af nærbeslægtede Bestræbelser, finder
dette Sted. Hvorlænge varede det ikke, inden Jordbeskrivelsen og
Plantelæren forenede sig til at danne en Plantegeographi! og hvor ny er
ikke den Forbindelse, hvori Geologien er traadt deels med
Jordbeskrivelsen deels med Dyr- og Plantelæren! og dog ligge disse
hverandre saa nær. Hvor naturligt er det da ikke, at der maa blive et
langt større Mellemrum liggende udyrket mellem Opfatninger, som
beherskes af de mest forskjellige Sjæleevner! Jeg sigter her til
Naturforholdenes Opfatning ved Tænkningen paa den ene Side og
Indbildningskraften paa den anden. Vel ere de samme Evner virksomme i
begge: vor tænksomme Opfatning kan ligesaalidet undvære den aandelige
Anskuelse, der ligger til Grund for al vor Kundskab om Yderverdenen,som
Indbildningskraften kan undvære den Evne til Tænkning, som udgjør det
Formende i alle dens Skabelser; men Ingen miskjender den store
Forskjellighed i Maaden, hvorpaa de yttre dem; de have ogsaa derfor
hver sit Rige, og hver af dem maa virke og uddanne sig paa sin egen
Maade. Det er bekjendt nok, at en ubeføiet Anvendelse af
Indbildningskraften i Videnskaben eller af Tænkningen i Kunsten virker
fordærveligt. Man har Exempler nok herpaa i de poetiserende Forsøg, som
mangengang ere skete i Videnskaben, og de Forsøg, man endnu oftere har
gjort paa at tvinge Kunsten til at rette sine Frembringelser efter
Tænkningens Forskrifter; men overdreven er dog den Frygt, som Følelsen
af disse Misbrug har frembragt hos Mange. Det hører ikke til mit Øiemed
her at tale om den Maade, hvorpaa denne Eensidighed yttrer sig blandt
Videnskabernes Dyrkere; men det er den Frygt for den tænkende
Opfatning, som man hyppigt finder hos dem, der altfor udelukkende have
indlevet sig i deres Indbildningskrafts Verden, hvortil jeg her skal
tage Hensyn. Denne Frygt yttrer sig ingenlunde eensformigt i alle
Retninger hos det samme Menneske; der gives Mange, som i alle
borgerlige Forhold og i alle Videnskaber, som nærmest beroe paa
Betragtningen af Mennesket og de menneskelige Begivenheder, lade
Tænkningen og den ved samme erhvervede Indsigt have sit fulde Raaderum
til at beherske den Virksomhed, hvormed deres Indbildningskraft danner
sin Verden; men den Indsigt, som hentes fra Betragtningen af
Legemverdenen, har ikke kunnet naae de samme Rettigheder hos dem, fordi
de ikke leve i samme Fortrolighed dermed. I den Verdensanskuelse, som
Fleerheden har dannet sig, finder man derfor en forunderlig Blanding af
nyere Tiders Indsigter med en Naturopfatning, som for største Delen
skyldes Menneskeslægtens Barndom. Man erkender Meget i denne
Naturanskuelses Indklædning for fabelagtigt; men man kan ikke undvære
det, fordi man har Intet at byde Indbildningskraften istedet;

selv alt det, hvorved denne pleier at anskueliggjøre sig den sande
Religions Indhold, eller at udsmykke det tomme Rum, vi føle i vore
Kundskaber om de høiere Ting, tilhøre en længst forsvunden Tid. Derfor
have saa Mange en besynderlig Gru for Naturvidenskabens store
Resultater, der true at forstyrre den Verden, som deres Tro og deres
Skjønhedssands have dannet sig og hensætte dem i en Tomhed og Intethed,
som virkelig maatte være rædselsfuld, dersom den var uundgaaelig; for
dem er derfor Naturvidenskabens Triumfer, som fylde os med Glæde, kun
en fjendtlig Erobrers farlige Fremskridt. De ønske at see denne Fjende
tilbagedreven: de fatte nu og da et svagt Haab derom; men en stærkere
Følelse af Sandheden forstyrrer dette hvergang paa ny; saa at de i
Virkeligheden ikke kunne stole paa den Tilværelses Sandhed, hvori de
have indlevet sig. De trøste sig derfor bedst ved at glemme, saameget
de kunne, den farlige Fjende.

I denne Tingenes Tilstand ligger der en Opfordring for Naturforskerne
til at vise, hvorledes de Sandheder, som Tænkning og Iagttagelse lære
os om Naturen, indeholde et rigt Stof for Indbildningskraften, hvilket
iøvrigt dog ikke kan benyttes uden paa det Vilkaar, at man gjør sig
ligesaa fortrolig med disse Sandheder, som man hidindtil har været med
Fabelen. Hertil fordres dog ikke, at Enhver skal trænge ind i den
strængt videnskabelige Naturforskning, ligesaa lidet som den hidindtil
væsentligste Dannelse forudfatte en lærd Kundskab om Fabelverdenen;
nei, Naturforskerne maae vedblive, og med forøget Virksomhed vedblive
deres Bestræbelser, for at gjøre Naturvidenskabens Sandheder
anskuelige, og fremstille det virkelige Naturliv, som deri ligger, og
som man kun forgjæves vil søge at tilegne sig igjennem den gamle
Digtnings Indklædning, medmindre man kunde bortkaste de
Naturkundskaber, som endog den herom mest Uvidende har, udenret selv at
bemærke det, modtaget som en Arv, der tilfalder Alle, og som vel
indeholder meget for lidet til at tilegne sig de høiere Anskuelser,
hvortil den nyere Naturforskning hører, men dog meget for meget til
virkelig at hensætte sig med fuld levende Deeltagelse i den
Verdensopfatning, som tilhører Menneskeslægtens Barndom. Vor Tidsalder
trænger derfor meget mere end nogen tidligere til at søge en Forsoning
imellem sin Tænknings og sin Indbildningskrafts Verden. Dette kan ikke
skee paa eengang, men maa være Frugten af mangfoldige Bestræbelser; som
Bidrag hertil turde en Række af Forsøg maaskee tjene, hvori man viste,
hvorledes den anskuende og dermed sammenknyttede ahnende Naturopfatning
nærmere bestemmes, og videre udvikles ved den gjennem Tænkningen
erhvervede Indsigt.

Jeg vover her at byde et saadant Forsøg, som, hvis det maatte være saa
lykkeligt at vinde Bifald, skulde være Begyndelsen til en efterhaanden
fortsat Række. Min Gjenstand er denne Gang den mest storartede, jeg
kunde vælge: Stjernehimmelen. Jeg veed, at denne, som Gjenstand for
almindelige Betragtninger, er kommen i slet Rygte ved de mange tomme
Deklamationer, man har modtaget derover; men dette kan ikke afskrække
os fra en Undersøgelse over Grundene til de Følelser, som
Stjernehimmelens Betragtning opvækker hos alle Mennesker, forsaavidt
som de virkelig overlade sig til deb, og ikke lade sig beherske af
Tanker, som bortdrage dem derfra. Maaskee kunde jeg have Grund til at
frygte for Mishag over, at jeg vil nødes til at sige Meget, som er
almindelig bekjendt; men Nødvendigheden heraf til Fremstillingens
Heelhed skal, haaber jeg, være mig en tilstrækkelig Undskyldning.

Det er naturligviis til den klare, skyfrie Stjernehimmel under en rolig
Lufttilstand, jeg her henvender Opmærksomheden. Det Indtryk, den
frembringer, har noget fælles for alleMennesker; men Styrken og
Klarheden deraf er ikke blot forskjellig efter de forskjellige
Naturanlæg, men ogsaa efter de forskjellige Udviklingstrin, hvorpaa
Enhver staaer. Det er paa disses Betydning, vi her fornemmelig skulle
henvende Opmærksomheden; men først maae vi gjøre os Rede for det, som
deri er fælles for alle Mennesker.

Storheden af det Indtryk, Stjernehimmelen frembringer, behøver kun at
nævnes. Den er af en saa sandsetrækkende Natur, at den alderførst gjør
sig gjældende hos Enhver; selv det Menneske, som allermest staaer paa
den blotte Sandseligheds Standpunkt, hos hvem altsaa den vaagnende
Fornuft allermindst blander sine hemmelige Vink ind i den sandselige
Opfatning, maa Stjernehimmelen synes det Største, han kjender; men den
store Udstrækning vilde være os død og tom, dersom den ikke oplivedes
ved de talløse Stjerner. Det Lys, hvormed de straale fra Himmelen,
bliver os dobbelt betydningsfuldt ved Jordens Mørke; just det, at vi
Intet see af alle de Gjenstande, som minde os om Hverdagslivets
indsnævrende Forhold og af alt det Forgjængelige, som ellers gjør sig
gjældende i vor Omgivelse, lader Sjælen udvide sig, og skærper Sandsen
for Lyset fra en høiere, større, mindre forgjængelig Verden. Lysets
Herlighed træder her frem for os paa en eiendommelig Maade; dets
oplivende og velgjørende Virkninger har altid gjort det til det
herligste Billede af Livet og det Gode; under det klare, milde, aldrig
blændende Stjernelys, som kun i en umærkelig Grad gjør os andre
Gjenstande synlige; men hvor det saa at sige kun er Lyset selv, som
viser sig, have vi en Følelse, som om Lys og Liv og Lyksalighed kun var
hist i det Fjerne, men Mørke, Død og Skræk hernede. Det forstaaer sig,
at en vis Art af eensidig Tænken let kunde give denne Opfatning en
aldeles falsk Udtydning; men den Følelse, somAnskuelsen opvækker i den
uhildede Sands, har hermed Intet at gjøre.

Til alt dette kommer Nattens dybe, saa at sige følelige Stilhed, under
hvilken vi ligesaa svagt mindes om den lavere Verden gjennem Øret, som
ved den milde Stjernebelysning gjennem Øiet. Kort, det er ingen
tilfældig Leeg af Menneskets Indbildningskraft, som har vakt ham til
Andagt under den natlige Stjernehimmel; men det er en i Tingenes Natur
dybt grundet Følelse.

Hvor forskjellig herfra er ikke Maaneskinsnatten! Den mildtlysende
Skive nøder os ikke, som Solen, til at slaae Øiet ned; men drager det
op til sig og derved til Himmelen. Imidlertid overstraaler den saa
meget af Stjernernes Lys, at disse langt mindre fængsle vor
Opmærksomhed, tildeels endog slet ikke sees, og derimod viser den os
nok af Jorden, for at hindre os fra at glemme den; saaledes svæver Sind
og Tanke mellem Himmel og Jord med ubestemt Retning, men fuld af blide
Sværmerier.

Lader os nu betragte de Skikkelser, denne Grundopfatning antager paa
Menneskets forskjellige Standpunkter. Vi kunne let forestille os den
Maade, hvorpaa det ganske udannede Menneske føler Stjernehimlens
Storhed: Den høie Hvelving udbreder sig over hele den Jordflade, han
kjender, og hæver sig over alle Skove og Bjerge. Hans Maalestok er
vistnok meget for liden for Himmelen; men den bliver ham dog det
Største han kjender; Stjernerne ere for ham kun Lyspunkter men
Klarheden og Reenheden af deres Lys ville ikke undlade at virke paa
ham. Modsætningen mellem den lyse Himmelhvælving og den mørke Jord,
Stilheden og den dermed følgende Sjælehvile have Noget i Sandseligheden
saa begrundet, at disse Indtryk heller ikke kunne blive ham fremmede.

Tænke vi os nu et Menneske, hos hvem Eftertanken ogIagttagelsesaanden
ere komne til nogen mærkelig Virksomhed, saa vil allerede hans
Maalestok for Himmelens Storhed være voxet. Han har lagt særskilt Mærke
til adskillige Stjerner, som han gjenkjender, og navnligt maae nogle
udmærkede Stjernepar, somt staae hverandre nær, have tildraget sig hans
Opmærksomhed: han har seet dem over fjerne Bjergtoppe, han har nærmet
sig disse, og seet hvorledes deres Afstand syntes at voxe! men de to
Stjerners Afstand syntes uforandret; denne maatte følgelig være saa
stor, at hans hele tilbagelagte Vei i Sammenligning dermed Intet havde
at betyde; han har da nu en større Maalestok, som udvider hans
Forestilling om Himmelen. Han har lagt Mærke til, at alle jordiske Lys
synes svagere og svagere, jo større deres Afstande blive, og at de i en
maadelig Afstand reent forsvinde; men Himmelens Lys, som han veed ere
mangfoldige Gange længere fra ham end de fjerneste Bjerge, staae der
saa rene og klare, som om de hørte til en anden Tingenes Orden. Han har
gjort saadanne Slutninger i Eftertænkningens og Iagttagelsens Timer;
men Minderne om disse Resultater følge ham ogsaa i de Timer, da han
roligt hengiver sig til Naturens store Indtryk.

Tænke vi os nu Mennesket paa det Trin af Dannelse, hvor han allerede
har opnaaet en Begyndelse af astronomisk Videnskab, saaledes f. Ex. som
den kan have været hos Chaldæerne, saa antager Himmelbeskuelsen en ny
Storhed og Fylde. Han veed nu, at der blandt Himmelens Smaalys gives
Vandrestjerner, som have deres foreskrevne Gang mellem dem, hvis Sted
paa Himmelhvælvingen er fast. Det er ham bekjendt, at disse, saavel som
Sol og Maane, have deres ordnede Gang. Mange Slægters stadige
Iagttagelse have ført til nogen Kundskab om disse vandrende
Himmellegemers ulige Afstande; medens han hengiver sig til det rene
Indtryk af Himmelbeskuelsen, gjentager han sig vistnok ikke alle
deKundskaber, som ere Frugtrn af Slægtens, tildeels maaskee af hans
egen Undersøgelse; men de ere ligesaa nærværende for hans Anskuelse,
som Mindet om de sædvanlige Livserfaringer ere for Hverdagsmenneskene.
Hans Maalestok er atter langt større end paa det foregaaende
Standpunkt; for ham er allerede Maanens Afstand uhyre stor i
Sammenligning med alle Afstande her paa Jorden, og dog meget nær i
Sammenligning med de andre Himmellegemer, som den ofte gaaer forbi og
skjuler for vort Øie. Enhver føler, hvorledes Tanken om Himmelens
Storhed her er voxet og bleven mere betydningsfuld: men den store Tanke
om en Orden i Himmelbevægelserne, og det en for Jorden følgerig og
velgjørende Orden, kommer her til. Det er Tanken om en fornuftig
Styrelse uden for Jorden, en høiere Fornuft, som her fremtræder,
skjøndt, ifølge den menneskelige Natur, ikke uden mange fremmede
Bestanddele. Paa det tidligere Standpunkt har Indbildningskraften
udfyldt det tomme Rum i Kundskaben, ved at lade en Solgud føre Dagens
lysende Ildvogn over Himmelen og udhvile sig om Natten i Havets Skjød.
Maanen fik ligeledes sin agende Guddom. Disse Forestillinger forsvinde
allerede paa det Standpunkt, hvor den første astronomiske Videnskab
dannes, endskjøndt de endnu længe vedligeholde sig i Folket, ikke blot
hos de Uvidende, men ogsaa hos dem, som med megen anden Dannelse ikke
forener den, som øses af den flittige Himmelbetragtning. Derimod hæves
Tanken endnu ikke til Eenheden i den guddommelige Styrelse; hvert af de
vandrende Himmellys faaer sin egen Guddom, udsmykket med jordiske
Egenskaber. Den umaalelige Indflydelse, Solen har paa Jorden, og den
ikke uvigtige Betydning, Maanen har, saavel ved sit Lys som ved sine
Tidsskifter, lod let den Tanke opstaae, at ogsaa de andre Himmellys
ikke kunde være uden Indflydelse paa de menneskelige Forhold. Denne
Tanke maatte saameget mere fæste Rod, somman ikke kunde falde paa at
tillægge Himmelen nogen Betydning uden med Hensyn paa Jorden. Om end
Guderne havde en høiere Tilværelse, vare de dog Jordens Guder, og denne
Jord var Midpunktet for det Hele. Man faldt da paa at tillægge de
Mindre blandt de vandrende Himmellys en Indflydelse paa de enkelte
Menneskers Skjæbne; saaledes opstod da Stjernetyderiet, som fandt en
saa rig Understøttelse i de menneskelige Daarligheder. Det sees let, at
en Soldyrkelse eller en heel Himmeldyrkelse passer til dette
Standpunkt; men at derimod Meget i den tidligere Fabellære blot kunde
bestaae ved Siden deraf, som Levninger fra en anden Tid, hvilke man ei
vovede at fratage Mængden.

I Henseende til Himmelens Bygning maatte man ogsaa paa dette Standpunkt
endnu danne sig en falsk og altfor indskrænket Forestilling, endskjøndt
denne var langt større end paa de foregaaende. Først tænkte man sig, at
hele Himmelhvælvingen dreiede sig omkring Jorden, og at de vandrende
Himmellys havde deres Baner paa denne Hvælving; at tænke sig den
anderledes end fast, kunde man ikke falde paa. Det var Himmelens
Befæstning, Firmamentet, som hvilede paa stærkke Støtter, f. Ex. de
høieste Bjerge; men senere indsaae man, at hvert af de vandrende Lys
havde sin Bane i en anden Afstand fra Jorden: man maatte give hver sin
egen Hvælving, en gjennemsigtig Krystalhvælving, og over alle disse
Hvælvingen for de faste Himmellys, den rene Ildhimmel, Sædet for den
høieste Uforanderlighed. Alle disse maatte dreie sig om en fælles Axe.
Man fik saaledes 7 Himle for de vandrende Himmellys, en ottende til
Sæde for et evigt Lys og en evig Uforanderlighed.

Medens vi nu med vor Viden ere skredne langt ud over dette Standpunkt,
maae vi dog tilstaae os selv, at den Aand, som var næret med disse
Kundskaber, maatte modtageHimmelindtrykket i en langt mægtigere Storhed
og Fylde, end paa de forrige Udviklingstrin, og fremfor Alt dertil
medbringe en Tanke om guddommelig Styrelse, som med alle sine
Vildfarelser dog var opløftende og forædlende.

De Fremskridt, som Astronomien gjorde fra den her omhandlede Tid indtil
den Kopernikanske, dannede i sig selv intet nyt Standpunkt.
Opdagelserne, som efterhaanden kom til, vare ikke talrige og endnu
mindre meget indgribende, uden forsaavidt, at de viste Astronomerne
større og større Vanskeligheder i at forene Iagttagelserne med deres
Grundtanke om Verdensbygningen; men udenfra var en ny Verdensopfatning
kommen til ved Christendommen. Verdensbygningen betragtedes nu som
Værket af den eneste Gud. Det er sandt, at denne Overbeviisning
allerede tidligere havde hersket paa en lille Plet af Jorden og hos
adskillige høiere begavede Mænd, adspredte blandt Hedningerne; men vi
have herved ikke villet lade os aflede fra Tidsfølgen. Tanken blev i
Christendommen renere, Opløftelsen til Gud høiere og herligere; men
Astronomien skyldtes dette ikke. Derimod maatte det tilskrives denne,
om den christelige Indbildningskraft i de mange Himmelhvælvinger fandt
Plads til en Række af forskjellige Boliger for de Salige.

I den nyere Tid, regnet fra Kopernikus indtil nu, kunne vi vistnok
skjelne flere Standpunkter; men alle i dette større Tidsrum erhvervede
Indsigter findes saaledes sammenkjædede, at vi ville vinde det klareste
Overblik, ved strax at sætte os paa vor egen Tids Standpunkt. Have vi
gjennemskuet, hvad deraf sees, kunne vi, naar vi ønske det, let
forsætte os tilbage til denne Tidsalders tidligere Standpunkter.

Himmelbetragtningen har nu faaet en ganske ny Charakter: de faste
Himmelhvælvinger ere forsvundne, Jorden er ikke mere Midpunktet, men en
svævende Klode blandt utallige andre; Jorden er selv optaget i
Himmelen. Det er etganske nyt Storhedsindtryk, vi nu faae af
Himmelbetragtningen. Vi have Maalninger og derpaa grundede Beregninger,
som vise os Afstande, mod hvilke Millioner Mile ere smaae Størrelser.
Den Uindviede forbauses derover, og betragter Sagen med Tiltro eller
Tvivl, alt efter Vilkaar; men der har ogsaa blandt de Uindviede været
aandrige Mænd, som med indbildt Overlegenhed have spottet dem, der
fandt Glæde i Betragtningen af disse Talstørrelser: Stort og Smaat,
have de sagt, ere jo blotte Forhold; mod et Haarsbred er Alnen stor,
men mod en Miil ikkun liden; og hvad er atter Milen mod Jordens
Omkreds! Man finder jo saaledes for enhver Storhed endnu en anden, imod
hvilken den kun er liden! Er det da ikke barnagtigt at glæde sig over
Astronomiens store Tal! Alt dette vilde være rigtigt, dersom det her
gjældte om abstrakte Tal; men dette er aldeles ikke Tilfældet: det er
som Betegnelser for Ledene i Verdenssystemet, betragtet som et organisk
Hele, at disse Talstørrelser have deres Vigtighed. Ligesom Hvalens
Størrelse, taget blot efter Alenmaal, er intetsigende, men meget
betegnende, naar Dyret betragtes som Led i Dyrerækken; saaledes gaaer
det ogsaa med de astronomiske Talstørrelser, kun efter en
usammenlignelig større Maalestok. Sagens Natur medfører det dog, at vi
her maae betragte vor Gjenstand nærmere med Hensyn paa disse
Maalforhold. I vore Maalninger ere vi altid gaaede ud fra bekjendte
sandselige Størrelser, og navnligt fra vort eget Legeme som Maal:
Tommen, Haandsbreden, Armlængden, Favnen, Skridtet, Foden; fra disse
omtrent gik alle andre Maalninger ud. Milen, eller hvilken anden
Eenhed, man vil vælge for Veilængden, er kun en Forfoldighed af disse
Maal, f. Ex. Foden eller Skridtet. Jordens Omkreds eller dens
Gjennemsnit er atter en Gjentagelse as Veilængdens Eenhed, og saaledes
videre vedblive vi selv at være Maalet, endog naar man

har valgt en Maalestok som Meteret eller Pendullængden; thi stedse
tilbagefører dog Indbildningskraften Maalet til os selv. Men have vi
først bestemt Jordens Gjennemsnit efter Hverdagslivets Maaleenheder,
saa bestemme vi Afstandene i Solsystemet efter Jorddiametere, og
Fixstjernernes efter Solafstande; saaledes gaaer der, om man saa tør
sige, en sandselig Ledetraad igjennem Videnskabens Maalbestemmelser.
Men Indbildningskraften bearbeider Maalforholdene endnu nærmere, for at
tilegne sig dem; for den er Jordkloden imod Solsystemet, som et lidet
Sandskorn imod et stort Bjerg, og atter hele Solsystemet mod det System
af Sole, som Melkeveiens Stjernevrimmel røber os, som en Draabe imod
hele Havet; og selv dette store System af Sole er imod et endnu høiere,
som et i Solskin svævende Støvkorn imod hele Jordkloden; men samme
Indbildningskraft er ogsaa opfyldt med Minderne om de Undersøgelser,
som vise, at alle disse Størrelser udgjøre en sammenhængende Række af i
hverandre indgribende Tilværelsesled, hvoraf det ene betinger det
andet, og alle betinges af det samme Hele. Nu vel! har denne
Indbildningskraft ikke en usigelig større Maalestok for
Stjernehimmelen, end man kunde have paa Menneskeslægtens tidligere
Udviklingstrin? og er ikke denne Storhed, betragtet i Sammenhæng med
sine mangfoldige indvortes Led, i høieste Maade indholdsrig, endog vi
for Øieblikket betragte dem, som et System af Størrelser.

Ligesom den dybere Indsigt udvider os det med Verdenskloder og
Verdensbevægelser opfyldte Rum i det Uendelige, saaledes skeer det
ogsaa med deres Tilværelse i Tiden. Blandt de mange Forandringer i
Verdensklodernes Bevægelser, som fuldendes i et vist Tidsløb, og derpaa
begynde forfra igjen, ere adskillige os bekjendte, hvis Perioder,
udstrække sig over mange tusinde Aar; Jevndøgnspunkternes
Tilbagevigning fuldender f. Ex. et Kredsløb i 25600 Aar: i de
megetforviklede Omskiftninger, som foregaae med Ekliptikens Skraahed,
findes een Periode paa 40350 Aar, en anden paa 92930 Aar. Endnu meget
længere maa den Tid være, som vort Solsystem behøver til sit Omløb i
det høiere System, hvortil det nærmest hører. Vel er denne Tid os endnu
ikke bekjendt; men med den fuldkomneste Sikkerhed kunne vi sige, at
Aartusinder deri ere smaae Størrelser. Tager Indbildningskraften atter
her Mennesket og Menneskeslægtens Tid til Maalestok, saa fremstilles
ham en Naturens Varighed, hvorom Hverdagslivets kortsynede Fatteevne
ingen Forestilling giver, da den enten sløvt holder sig til det
Værende, som noget Dødt og Stillestaaende, eller fortvivler over det
Endeliges Forgjængelighed, hvori det Bestandige undgaaer dens Blik. Kun
Tanken og den af den videnskabelige Tænkning befrugtede
Indbildningskraft seer gjennem Stjernelyset Evigheden glimte.

Videnskaben bliver ikke staaende ved de uvirksomme Størrelser: vi
skilte dem kun, for Betragtningens Skyld, nogle Øieblikke fra de
virksomme Gjenstande; men for desto mere uforstyrret i sin Tid at
henvende Blikket paa Heelheden. Alle oplyste Mennesker vide nu, at hver
Planet er en Klode som vores; men det er en meget bemærkningsværdig
Følge af den herskende Aandsretning, at denne Tanke indtager er saa
ringe Sted i de Flestes Forestillingsverden, hvori betydelige
Strækninger ere overvoxede med Meninger og Indbildninger, som den vilde
fortrænge, dersom den opfattedes i sin hele Fylde. Det er ikke nok, at
man veed, at de andre Planeter ligne vor Jord, at Mange af dem endog
ere meget større; man maa have sysselsat sig med denne Tanke, og
bearbeidet sig den. Hvad have vel de store Verdensbegivenheder at
betyde for saadanne Mennesker, som blot engang have hørt dem, men hvis
Aand ikke hyppigt har vendt tilbage til dem, dvælet ved dem, udmalet
sig dem! For Saadanne kan tidt det usleste Bynyt have en større
Interesse end Foretagender, der haveforandret Verdens Skikkelse; men
dette lader sig med de behørige Forandringer og med Erkjendelse af den
høie Dannelse, man med forsømt astronomisk Tænkning dog kan have i
andre Retninger, ogsaa anvende paa Kundskaben om Verdensbygningen. Men
det er ikke nok, at man løseligt veed Noget derom; Den, som ret vil
nyde Himmelbetragtningen, maa have en gammel Fortrolighed med det, den
lærer os; han maa have seet Maanens Bjerge, og glædet sig ved den
sikkre Kunst, hvormed man af deres Skygger og af den Orden, hvori
Toppene belyses, kan maale deres Høider, og herfra maa han have vendt
sit Blik til Planeterne, og overbeviist sig om, at deres Overflader
heller ikke kunne være glatte, men maa have Bjerge og Dale som Jorden
og Maanen: han maa nu og da have forsøgt i Tanken at leve paa fremmede
Planeter: han vil f. Ex. fra Jupiter have seet Jorden skinne for sig
som en liden Planet, og gjennem forstørrende, Redskaber søgt og fundet
dens Maane: han vil der have følt de hurtige Omskiftninger af Arbeide
og Hvile, i det ikke engang 10 Timer lange Døgn, og derimod seet den
lange Gang af Aarstiderne, som maa følge deraf, at Aaret der er over 11
Jordaar: han vil have seet Solen som en Skive med 25 Gange saa lille
Overflade, som den frembyder os, men vil ogsaa have vandret i de 4
Maaners vexelfulde Skin: han vil paa sin valgte Klodes store
Vandringer, i en Bane 5 Gange saa stor som Jordens, kaste mangt et mere
omfattende Blik ud i Himmelrummet, hvoraf han vistnok kun bringer en
Drøm tilbage. Aanden maa ikke trættes ved herfra at vandre ud over vort
Solsystem, og i hver Fixstjerne at see en egen Sol, omgivet som vores
af vandrende Kloder, som fra den faae deres Dag og Nat, deres Foraar,
Sommer, Høst og Vinter. Han maa stille sig klart for Øie, at der gives
Sammenordninger, hvori Solene paa samme Maade ere Led, som Planeterne i
vort Solsystem, at disse Sammenordninger atter ere Led i høiereog
saaledes fremdeles, saa at Tanken ingensteds tør standse. Den, som har
levet i Fortrolighed med disse Tanker, som vi her ikkun have antydet i
flygtige Omrids, med ham vil Minderne derom følge under den natlige
Himmel, og gjøre ham Indtrykket rigt og levende. Skulde Nogen, som ikke
føler dette, i Tillid til en mægtig Aandsudvikling i andre Retninger,
ville troe sig berettiget til at ringeagte det, da vilde vi minde ham
om, at den dybsindige Malebranche, efter at have hørt en Tragoedie af
Racine, spurgte: hvad beviser den?

Vi have endnu ikke henvendt vor Opmærksomhed paa den Charakteer, Tanken
om de andre Verdenskloders Beboere giver Indtrykket af Stjernehimmelen,
men idet vi nu ville henvende vor Opmærksomhed paa de uendeligt
mangfoldige Fornuftvæsener, som ere adspredte i dette Rum, træder os en
i de senere Tider under forskjellige Former yttret Paastand imøde, at
der ene paa Jorden skulde findes fornuftige Skabninger, og at der i
hele Tilværelsen ingen andre skulde være eller have været end
Menneskene. Tager man Sagen ganske abstract, kan man let tænke sig
Muligheden af, at Skabningen havde paa vor Jord naaet sin høieste
Spidse, og at der paa ingen anden Klode end den fandtes Væsener, hvori
Fornuften var vaagnet til fuld Selvbevidsthed. Bliver man staaende
herved, kan man da let ved Grunde, som ligge udenfor Sagen, f. Ex.
poetiske eller religiøse Anskuelser, lade sig bestemme til at tillægge
denne Mulighed Sandsynlighed eller endog Virkelighed; men betragter man
Sagen i dens hele Sammenhæng med den øvrige Tilværelse, vil hiin
abstracte Mulighed vise sig i den største Uovereensstemmelse med
Virkeligheden. Vi kunne her ikke gaae videre, end i et hurtigt Overblik
at minde om Meget, som kan tjene til at fremkalde den Verdensanskuelse,
hvori Mennesket ikke kan indtage enten den høieste Plads eller være
eneste Fornuftvæsen. Kastevi et Blik paa Jordens Udviklingshistorie,
see vi deri en Række af Naturaldere, hvori hver følgende har frembragt
nye og mere udviklede Skabninger end den foregaaende, og hvor der ikke
førend i den sidste Omvæltning eller bedre Omdannelse fremkom
Menneskeslægten, hvis Egoisme det vist vilde være altfor farligt at
saare, ved at yttre nogen Formodning om, at den atter eengang skulde
gjøre Plads for en fuldkomnere Slægt. Vi ville derfor hellere minde os
om, at vort hele Solsystem har udviklet sig i en Række af Naturaldere
ligesom Jorden, og at hver Planet maa have gjennemgaaet en Række af
skabende Omdannelser, altsaa have sin Række af Skabninger ligesom
Jorden, kun med de store Forskjelligheder, som enhvers Naturstilling
medfører. Vilde det nu ikke være en synderlig Paastand, at hverken de
fra Solen fjernere Planeter, som ere ældre, eller de den nærmere, som
ere yngre, skulde have naaet en saa høi Udviklingsgrad, som Jorden!
Dog, der lod sig vel finde Noget til at besmykke denne Paastand med,
skjøndt det neppe vilde holde Stand for en alvorlig Prøvelse; men vil
man vedligeholde Menneskets Forrang i sin uhyre Udstrækning over det
hele Verdensalt, maa man endnu gaae langt videre. Vort Solsystem er jo
kun et lidet Led i et langt større System, med hvilket det maa have
udviklet sig efter samme Love, kun med den Forskjel, som følger af
dettes usigeligt større Maalestok og større indvortes Mangfoldighed;
det maa have som et System af Solsystemer. I hvert af disse maa dog vel
Jordklodens Grundtanke komme igjen og Menneskets ligesaa, skjøndt i
andre Udførelsesmaader; men atter her skulde Fornuften ikke være
vaagnet til Selvbevidsthed, hverken paa de Kloder, der repræsentere
Jorden, eller paa nogen af alle de andre! Dog vi kunne ikke blive
staaende ved dette System; det er atter kun et Led af et høiere, og
heller ikke her skulde nogen Udvikling være kommen saavidt, at
Fornuften kom til Selverkjendelse! Tanken standser endnu ikke her, den
maa fortsat udvide sig istørre og større Systemer; men overalt i den
hele Tilværelse udenfor Jorden skal den kun see en Ørk, hvorhen intet
tænkende Væsen nogensinde trænger! Det ligger meget mere i Tingenes
Natur, at Fornuften til enhver Tid maatte fremtræde i sin erkjendende
Selvbevidsthed, ikke blot paa eet Punkt, men i ethvert af de store
Verdensled, kun paa forskjellige Udviklingstrin, af hvilke det, som er
bleven Mennesket til Deel, neppe af os selv vil betragtes som det
høieste, naar vi ret overveie Ufuldkommenheden af vore Kundskaber,
baade i Henseende til deres Sikkerhed, deres Omfang og deres indvortes
Fylde. Ved Siden af den herligste Glæde over den Viden, vi have været i
Stand til at erhverve os, ligger den dybeste Længsel efter en høiere
Indsigt, hvis Mulighed skinner os imøde. Skulle vi betragte hele
Tilværelsen, som en levende Fornuftaabenbaring i Tiden og i Rummet,
maae vi tænke os, at til enhver Tid træffes de forskjellige
Udviklingstrin fordeelte deri, saaledes, at nogle Led deri endnu ere
Taagekloder, andre allerede ere fortættede til Draabeflydenhed, andre
have opnaaet en fast Kjærne, og saa fremdeles, indtil de høieste
Udviklinger, og derfra tilbage igjen til de Led, som befinde sig i en
hendøende Tilstand, paa Veien til deres Undergang. Vil man derimod
antage, at det alene er paa Jorden, at den selvbevidste Fornuft
fremtræder i Skabningen, saa staaer det dog fast, at der gaves en
umaadelig lang Tid, betegnet for os med dens Efterladenskaber, hvori
Mennesket endnu ikke var; i al denne umaalte Tid havde der da intet
Væsen kunnet være, som kjendende og tænkende opfattede Tilværelsen.
Enhver forsøge om denne Tanke taaler en grundig Gjennemtænkning!

Det vil nu være indlysende, at den, som medbringer den her fremhævede
Overbeviisning om det over hele Tilværelsen udbredte Liv, maa see
Stjernehimmelen med en ganske andenFylde af Tanker og Billeder end den
Uindviede, og at hans Indbildningskraft har en vid Mark for sine
Skabninger!

Vi have omtalt, at Alt i Verden retter sig efter Love, og at disse ere
Fornuftlove. Denne Sandhed vil neppe benægtes af Nogen; men Indsigten
viser den i en høiere Klarhed. Man tænke sig, at den, hvis Grandskning
af de jordiske Bevægelser har viist ham de ligesaa eenfolde som
nødvendige Love, som deri herske, nu seer, at de uhyre Masser, som
gjennemvandre Himmelrummet, ved de samme Kræfter og Midler ere dannede
til Kloder, bragte til at afvige fra Kugelskikkelsen, og holdes i deres
bestemte Baner. Han maa følge disse Grundtankers Anvendelse gjennem
dybsindige, men derhos vidtløftige Beregninger, og endelig seer han, at
alt Det indtræffer, som Beregningen har lært. Hvad Tanken lovede, det
holder Naturen. Maa han ikke føle, at han er indlemmet med som
deeltagende Led i Verdens evige Tanke!

Han vil heller ingen virkningsløs Tomhed see i de uhyre Afstande mellem
Verdenskloderne. Rummet er opfyldt med Æther og gjennemtrængt af den
tiltrækkende Kraft, ved hvilken det hele Verdensalt sammenholdes.
Ætheren er selv et Hav, hvis Bølger ere Lyset, det store
Samqvemsmiddel, som gjennem umaadelige Afstande bringer den ene Klode
Budskab fra den anden, det ene Solsystem fra det andet; det har sagt os
desto mere, jo fuldkomnere vi have lært at forstaae det, og lover i
Fremtiden at afsløre os flere Hemmeligheder; i en Verdensaabenbaring
efter den største Maalestok, bekræfter det os, at vor Tilværelse ikke
staaer ene, men hænger sammen med det hele Verdensalt; i en lige
Omfatning, men i en anden Retning, giver en grundig Kundskab om den
almindelige Tiltrækning os den samme Lærdom. Betragteren bæres,
gjennemtrænges, oplives af den hele Natur, og virker selv om end i nok
saa ringe Maal tilbage paa den.

Man tænke sig Himmelbetragterens Indbildningskraft iSandhed befrugtet
med den hele her antydede Tankeverden, og man vil føle, at Tilværelsens
Storhed, Liv og Tankefylde, kort dens mægtige Guddomsindhold maa
straale ind i hans Sjæl med det Himmellys, som træffer hans Øie.

Allerede det her fremstillede Exempel, endog det kun er eet af de
mangfoldige, turde dog være nok til at vise, at den Opfatning af
Naturen, hvorunder vi hengive os med vor hele Sjæl til dens Nydelse,
har en desto større Kraft og Fylde, jo mere vi dertil medbringer den
Dannelse, som kun erhverves ved den videnskabelige Tænkning, eller dog
med dennes velforstaaede, i Sammenhæng begrebne Resultater.

1.

Hvad Overtro og Vantro er.

Man er almindeligt enig om, at tilskrive Naturvidenskaben en stor
Virksomhed til at udrydde Overtroen; Sagens egen Natur og
Menneskeaandens Historie tillader ikke letteligt ulige Meninger herom.
Man er ligelides enig om, at Naturvidenskaben ofte giver Anledning til
Vantro, men at dette ikkun skeer ved dens Misbrug. Det kunde synes
overflødigt at underkaste saa almindeligt antagne Meninger en ny
Drøftelse, naar man ingen Grund finder til at modsige dem; men nogen
Opmærksomhed paa Menneskelivet viser, at der i Anvendelsen hersker
megen Uenighed, og at Sagen altsaa ikke af Fleerheden opfattes med al
fornøden Reenhed og Klarhed.

Der gives Mange, som mene, at Overtroen staaer i inderlig Sammenhæng
med Troen, og derfor indbilde sig, at Udryddelsen af hiin skulde
udsætte denne for Fare. Det vil være nødvendigt, at vise disse, at
Overtroen har to Sider, af i hvilke den ene har en tilfældig, altsaa
opløselig Sammenhæng med den virkelige Tro, den anden derimod en
inderlig Sammenhæng med den skrækkeligste Ugudelighed. Der gives
Andre,som holde Overtroen for noget Poetisk, og derfor ere fjendtlig
stemte mod dens Udryddelse. Man maa sige dem noget Lignende; nemlig at
mange af Overtroens Gjenstande ere i Menneskeslægtens tidligste Tider
blevne sammenknyttede med den digterigske Opfatning, uden at være
uundværlige for denne; men at Overtroens Verden, udviklet i sin Fylde,
er saa langt fra at være en Skjønhedens Verden, at den meget mere er
den i høieste Maade modsat. Vi have her brugt Ordet Overtro som et
velbekjendt Udtryk; men til en Undersøgelse derover vil det være
nødvendigt nærmere at bestemme dets Betydning: vi ville derved i
Forbigaaende tillige afvise den Indvending, at Overtroen nu er saa
fuldstændigt udryddet af hele den oplyste Verden, at det ikke mere
lønner Umagen at omhandle den. Enhver vil vide at gjøre Forskjel paa
Lettroenhed og Overtro. Ingen vil beskylde den for Overtro, der har
fæstet Lid til endeel falske Efterretninger, som i sig selv ingen
Urimelighed indeholder: man vil blot kalde ham lettroende. Selv om han
har ladet sig indbilde høist usandsynlige Ting, f. Ex. at der skulde
gives et Land, hvor Menneskenes sædvanlige Høide var 10 Fod og deres
Alder 1000 Aar, vil man blot finde hans Lettroenhed latterlig, men ikke
forvexle den med Overtro. Den derimod, som indbilder sig, at Noget kan
virke i Naturen anderledes end efter dens Love, ham kalde vi
overtroisk. Den f. Ex., som troer, at man, ved at læse visse Trylleord
over et sygt Dyr, kan helbrede det, antager upaatvivleligt, at disse
Ord have en Virkning, som de efter Naturens Love ikke kunne have. Jeg
vil nævne et Par andre herfra meget forskjellige Exempler. Mange troe,
at den, der er bleven bidt af en Hund, som i Biddets Øieblik var
aldeles sund, kan faae Vandskræk, dersom samme Hund siden faaer denne
Sygdom; uagtet disse to Ting, ifølge Naturens Love, ikke staae i nogen
Sammenhæng. Den Indbildning, at det skulde være farligt, eller dog et
ulykkeligt Tegn, at 13Mennesker sidde til Bords sammen, forudsætter, at
et bestemt Tal skulde frembringe Virkninger, eller staae i Sammenhæng
med Virkninger paa en Maade, som er Naturlovene aldeles fremmed. Der er
ikke fordi disse Indbildninger antage noget Naturstridigt, at vi kalde
dem overtroiske — thi da maatte vi ogsaa kalde den Mening overtroisk,
at et Menneske kunde taale at drikke Skedevand istedetfor Brændeviin —
nei, det er fordi de antage med Bevidsthed, om ogsaa med en meget
dunkel, at der i Naturen saa foregaae Noget imod Naturens Love. Det kan
ikke være Hensigten her at handle om adspredte overtroiske Meninger,
men om Noget til saaledes at tænke sig noget saakaldet Overnaturligt,
som indgribende i Naturens Gang. Dette Hang, denne overtroiske
Tænkemaade, vedligeholder sig ofte hos Mennesker, som ved Opdragelsen
have lært at skye alle gængse overtroiske Meninger. Jeg har f. Ex. for
40 Aar siden kjendt en fransk Emigrant, som vilde have følt sig
fornærmet, hvis man havde tillagt ham Tro paa Spøgelser; men som troede
sig forfulgt af Frimurerne, og meente, at de Londoner Frimurere virkede
paa ham, endskjøndt han var i Kjøbenhavn, og forsatte ham om Natten i
Kramper ved dyrisk Magnetisme. Jeg veed meget vel, at nogle
Naturforskere have antaget hermed beslægtede Virkninger, og at Nogle
iblandt dem have tænkt sig, at den dyriske Magnetisme kunde udbrede sin
Virkning langt ud i Rummet, ligesom Lys, Elektricitet og
Jordmagnetismen; men hos denne Emigrant var Meningen, ligesom hos mange
saakaldte Magnetiseurer, en Indbildning om overnaturlige Virkninger.
Selv om man nogensinde opdagede virkelige Naturlove, hvorefter et
Menneskes Villie- og Nervevirkning kunde udbrede sig i store Afstande,
vilde dog stedse de, der have antaget saadanne Virkninger som
overnaturlige, findes skyldige i Overtro. Man maa betragte dette paa
samme Maade, som den Indbildning, at Nogen ved Trolddomskraft kunde
tilkjendegive sin Mening i et Nu for sine Medbrødre; Opdagelsen afden
elektromagnetiske Fjernskrift kunde ikke gjøre denne Indbildning
fornuftig. En anden Franskmand yttrede for mig den Mening, at det var
ved Frimurernes Hjelp, at Napoleon udrettede saameget. I det første
Tilfælde antog man, at en legemlig Virkning var frembragt udenfor
Naturens Orden, i sidste, at en naturlig Virkning af et Væsen, hvori
store Evner vare forenede, skulde hidrøre fra en Samvirkning af andre
Kræfter, som efter den aandige Naturs Love umuligt kunde udrette det
samme; vil man end ikke give Saadant Navn af Overtro, skal man dog ikke
kunne nægte dets store Slægtskab dermed. I modsat Retning maa man
betragte visse overtroiske Meninger, som ikke opfattedes i Overtroens
Aand. Jeg har f. Ex. i forrige Aarhundrede kjendt fromme Mennesker, som
aldrig havde været berørte af Tvivlen, og som sagde om Spøgelser, som
dengang almindeligt troedes, at de vel ikke ligefrem turde nægte deres
Tilværelse; men at de regnede dem for Intet, da de jo uden Guds Villie
Intet kunde udrette; men Guds Villie er jo Religionens Udtryk for
Tilværelsens evige Love, og saaledes tænkte de dem da, rigtignok paa
deres uvidenskabelige Maade, det Overnaturlige indlemmet i det
Naturlige. Paa samme Tid kjendte jeg en Mand, som ofte med megen Raahed
forsikkrede om sin Vantro i Religionssager, og dog frygtede for at
komme over en Kirkegaard eller forbi et Rettersted om Natten. See han
var et Mynster paa overtroisk Tænkemaade!

For rigtigere at fatte Betydningen af det her Fremsatte, og for ikke at
misforstaae adskillige deri forekommende Yttringer, maae vi nærmere
stille os Naturlovenes Væsen for Øie. Uagtet vi beredvilligt bør
tilstaae, at vor Naturvidenskab i Sammenligning med sin uendelige
Opgave er høist ufuldkommen, er den dog tilstrækkelig til at vise os,
at Naturlovene ere evige Fornuftlove; at kjende dem, er at kjende
Naturens uendelige Fornuftsammenhæng, er at kjende den Fornuft, som
gjennemtrænger og behersker hele Tilværelsen, den legemlige somden
aandelige. Naturvidenskaben stemmer fuldkomment sammen med Religionen,
som lærer, at Alt er frembragt, frembringes og beherskes af den
guddommelige Villie; at kalde Noget i Tingenes Løb overnaturligt, er da
at kalde det baade fornuftstridigt og stridigt mod Guddomsvillien. Jeg
veed meget vel, at Mange indbilde sig, at den evige skabende Kraft vel
nu og da kunde finde det nødvendigt at gjøre en Undtagelse fra Tingenes
naturlige Gang; men skulde denne være en virkelig Undtagelse fra
Fornuftordenen, vilde herved jo forudsættes en Ufornuft i den
alfuldkomne Fornuft: skulde Undtagelsen derimod kun være
tilsyneladende, og i Virkeligheden være et Led i Fornuftordenen, saa
henhørte den jo kun til det Meget, vi ikke forstaae; den vilde da gjøre
sin Tjeneste med blandt alt Det, som kan ydmyge vor Stolthed; men den
kunde ikke retfærdiggjøre Hanget til at antage noget Overnaturligt. Den
overtroiske Tænkemaade er da et Hang til at antage noget
Fornuftstridigt; et saadant Hang kan blot have Tilværelse som noget
Ubevidst: den, som klart kan udtale, at der gives et Hang til Ufornuft,
vil upaatvivleligt afskye det. Overtroen indeholder da ingen Tro:
Navnet lyver: en Tro maa kunne udtales; nei Overtroen er kun en
forvirret Indbildning, hvis egentlige Væsen ikke kan komme til klar
Bevidsthed, uden at tilintetgjøre sig selv.

Man vil maaskee indvende mig, at et saadant Hang til Ufornuft er
umuligt, og at det desuden, om det fandtes, maatte blive gjort
uvirksomt ved Fornuftens Kraft. Jeg svarer, at et umiddelbart Hang til
Fornufthad vistnok ikke kan være nedlagt hos Mennesket; men som
Udartning af gode Anlæg er det ligesaa lidt utænkeligt som
erfaringsstridigt; vor Undersøgelse vil i sit Løb have at oplyse dette.
At Fornuften ikke hos Mængden tilstrækkeligt modvirker dette Hang,
forstaae vi let, naar vi betænke, at de fleste Menneskers Tankeverden
ikkun paa en høist ufuldkommen Maade er kommen til deres

egen Bevidsthed, og, langt fra af dem at opfattes i dens Eenhed og
Heelhed, meget mere foresvæver dem i en mærkværdig Sønderrevethed, saa
at Tanker, som skulde belyse og forsone hinanden, sjeldent mødes hos
dem. Man tænke sig et Menneske, hvis Begreb om Naturen er indskrænket
til den mest umiddelbare sandselige Nærværelse: for ham er ikke alene
det Aandelige noget Overnaturligt, men endog alle Gjenstande i den
legemlige Natur, som hans Tanke ei formaaer at bringe i Sammenhæng med
det Sædvanlige; saaledes bliver Stjernehimmelen ham noget
Overnaturligt, saa at han i sin Ukyndighed om de Love, hvorefter den
regjeres, kan tillægge den de mest naturstridige Indvirkninger paa de
menneskelige Ting. Et noget mere udviklet Begreb kan endnu forenes med
mange Vildfarelser, som i deres indre Væsen høre til samme Slægt; dette
er Tilfældet med den, som lader sit Begreb om Naturen saaledes fængsles
i Betragtningen af Forskjellen mellem det Legemlige og Aandelige, at
han ikke seer den Fornuftlovgivningens Eenhed, der omfatter det Hele.
For alle dem, som have et saa indskrænket Begreb om Naturen, er det
muligt at tænke sig et overnaturligt Indgreb deri, uden selv at blive
Tankens Ufornuftighed vaer; men de leve dog, uden selv at vide det, i
en Modsigelse med Tilværelsen, og maae ved enhver kraftig
Tankebevægelse komme til at føle den; driver denne aandelige Stræben
dem ikke saavidt, at Modsigelsen fremtræder for dem med den Klarhed,
som fordres til at føre dem ud over samme, blive de staaende i en
sørgelig, Sjælens Kraft nedtrykkende Følelse af Forvirring og
Bortfjernelse fra det evige Lys. Den her omhandlede Tilstand kan hos
visse Mennesker, og det meget hyppigt i visse mørke Tidsaldere, udarte
til den yderste Nedsænkelse i aandeligt Mørke og deraf følgende
Fornufthad og Ugudelighed. Maaskee kan dette ved første Øiekast synes
Mange en overspændt Anvendelse af Grundsætninger, uden sand
Overeenstemmelse med Virkeligheden; var

dette saa, vilde jeg selv hade disse stærke Udtryk, og skamme mig ved
at bruge dem; men jeg haaber, at de ved Sagens nærmere Drøftelse skulle
findes tilstrækkeligt retfærdiggjorte.

Ligeover for Overtroen staaer som en modsat Udartning Vantroen. Denne
er et Hang til at forkaste al den umiddelbare Vished, der ikke hidrører
fra de sandselige Indtryk, og til ikkun at bygge al sin Overbeviisning
paa disse og paa Forstandens Udsagn.

Overtroen og Vantroen have i Menneskeslægten udviklet sig i den
Sammenhæng, hvori Modsætninger, der altid gjensidigt fremkalde
hinanden, nødvendigt maa vise sig; vi maae derfor stræbe at danne os et
Overblik over deres Oprindelses- og Udviklingsmaade.

*

2.

Overtroens og Vantroens Oprindelse og Udviklingsgang.

Menneskeslægten begynder ligesom det enkelte Menneske sin Kundskab med
den umiddelbare Opfatning. Den Barndomstilstand, hvori den egentlige
Tænkning endnu kun lidet har udviklet sig, og hvori den Bearbeidelse,
Sandseindtrykkene erholde af samme, er saare ringe, udgjør i Slægtens
Udvikling en lang Tidsalder. Menneskets Bevidsthed om sine egne
indvortes Tilstande faaer her en overvældende Indflydelse paa
Verdensopfatningen; han lægger sin egen Følen og Villen og Indbilden
ind i den sandselige Natur; Alt omkring ham er levende, følende,
villende, ligesom han selv. Den indvortes Verden, Mennesket saaledes
danner sig, er en Digtningtens Verden, meget forskjellig fra den,
Tænkningen senere lærer ham at kjende; men da den samme Virksomhed, som
i Tænkningen handlermed Bevidsthed, gjennemtrænger alle vore
Sjæleyttringer, og udgjør deres Form, saa erholder denne barnlige
Verdensopfatning en egen Overeensstemmelse med den i Naturen herskende
Fornuft, og derved det for vor indre Sands saa fattelige Fornuftpræg,
som udgjør Skjønhedens Væsen, og aldrlg ophører at indtage os. Kunde
Mennesket vedligeholde sig i denne Digtningsverden, vilde hans Liv være
en harmonisk Heelhed; men hans Verdensopfatning blev da kun en anende,
halv drømmende. Verdens Fornuftsammenhæng, den guddommelige Fornufts
Aabenbaring i Tilværelsen, vilde ikke klart opgaae for hans Bevidsthed;
gjennem utallige Kampe maa Slægten derfor føres til det Stade, hvor
Grundeenbeden i alle vore Evner og alle vore Opfatningsmaader bliver os
klar, og hvor Tænkning og Digtning ikke mere ligge i Strid med
hinanden. For dette Øiemed er der sørget i hele Tilværelsens
Indretning.

Mennesket faaer ikke Lov til at indslutte sig i sin Digtningsverden;
Yderverdenens Indvirkninger tillade det ikke: den paatrænger ham
Erfaringer, den afnøder ham Tænkning; Indtryk af uimodstaaelig Styrke,
Tanker, som fremtræde i uafviselig Klarhed, nøde ham til at opfatte
Meget paa en ny Maade. Dette giver Anledning til to modsatte Følelser:
enten Glæden over det nye Lys, eller Utilfredsheden ved det
forstyrrende Indgreb i den gamle tilvante Verdensanskuelse; alt efter
det Nyes Natur og hvert enkelt Menneskes Eiendommelighed faaer den ene
eller den anden af disse Følelser Overmagten. Et Par Exempler ville
oplyse dette: Aarstidernes Gang har, selv i de mest begunstigede
Verdensegne, en stor Indflydelse paa Menneskets Tilstand; det maa i de
varmere Jordstrøg være ham vigtigt at vide, naar en Regntid skal
afløses af en Soltid, eller den Tørke, som slutter denne, skal vige for
den frugtbare Regn; men i de koldere Jordstrøg vil det være ham om
muligt endnu mere magtpaaliggende at vide Aarstidernes Gang. Ved en
Række af Himmeliagttagelser danner der sig i en Kredsaf høitbegavede
Mænd og deres nærmeste Lærlinger en Kundskab om de Love, hvorefter
Aarstiderne lade sig forudsige, og disse Kyndige agtes af Mængden som
Himlens Fortrolige og Slægtens Velgjørere; ved deres Viisdom gjøres de
Forretninger mulige, der udkræve Forudbestemmelser, som Agerdyrkning,
Sammenkomster til Religionshandlinger, store Krigstog o. dsl. Det er
just ikke Mængden, som herved vækkes til særdeles Eftertanke; men i den
Kreds af Indviede, hvor Kundskaben pleies og bevares, maa man snart
blive vaer, at Mængdens Forestillinger om Himmellegemerne som
fritherskende Guder, hvis Gavmildhed man skylder Aarets Velgjerninger,
ikke passe til de Love, hvorefter Begivenhederne maae rette sig; men
herved opstaaer der ifølge menneskelige Vilkaar to modsatte
Eensidigheder: hos Nogle en Tvivl imod Mængdens Forestillingsmaader i
Almindelighed, og derved ogsaa om de Sandheder, som indeholdes i en med
mange grove Vildfarelser blandet, i sin Grundvold dog rigtig Tro; hos
Andre derimod en Frygt for at fratænke sig al Overbeviisning om det
Guddommelige i Tingen. Under hine Indsigters tidligere Udvikling ville
dog disse to Retninger neppe oparbeide sig til nogen afgjørende
Eensidighed; men Tanken vil ligesom i Svingninger bevæge sig hid og did
mellem begge Yderligheder, og Mennesket føle, at hans Tanke ikke
formaaer at naae Bunden i dette Dyb. Men de samme Tankeretninger
uddanne sig efterhaanden videre, og det desto mere, jo større Antallet
bliver af dem, som faae nogen Kundskab om Himmellovene, hvilken hos de
Fleste bliver meget overfladisk; dette vil navnligt være Tilfældet,
naar Himmelbegivenheder, som Mængden betragtede med Skræk, vises at
være fareløse Følger af Verdenslovene. Man tænke sig den Rædsel, der
maatte overfalde Menneskene, naar de, ved at see en Solformørkelse,
indbildte sig, at en uhyre Drage vilde opsluge Solen: det var for dem,
som om Mørkets Magter truede at opsluge Lysets; men selv, efter at man
havde aflagt denneFordom, vedblev man dog at see Solformørkelserne med
Frygtens Anelser. Naar det nu kom til almindelig Kundskab, at denne
Begivenhed kun bestaaer deri, at Maanen under sin velordnede Gang for
en kort Tid kommer mellem vor Jord og Solen, og at den lader sig
forudberegne, maatte dette give Anledning til en stor Tankebevægelse;
Glæden over at see en gammel Frygt for en fjendtlig Naturmagt forjaget
maatte blive meget almindelig. Hos dem, som fattede Mere af Sagen,
maatte en ædlere Glæde endnu komme til, idet man i et stort Exempel
saae vor Tanke fatte endeel af Naturens Styrelse; men idet man nu havde
lært om een Naturfrygt, at den var grundløs, lededes man til at spørge
sig selv, den det samme ikke gjelder om utallige andre; ja hos Mange
blev det naturligviis ikke ved det blotte Spørgsmaal. Det heromhandlede
Tilfælde, saa betydningsfuldt og tankevækkende det endog maatte være,
kunde vistnok ikke, for sig selv alene, have en vidtomfattende
Indflydelse; men det er kun et Exempel, grebet ud af en Uendelighed.
Tanken vækkes uophørligt ved Omverdenens Indflydelse paa Mennesket, og
for hver Gang han opdager en Aarsag, en Sammenhæng, kommer han i nogen
Modsigelse med den gamle Indbildningskraftens Verden; under denne
Fremgang ville de frieste og mest selvvirksomme Aander ikke blive
staaende ved at forkaste de Meninger, hvis Falskhed man bestemt har
indseet, men ville føle sig drevne til at forkaste alt Det, som har en
paafaldende Lighed dermed; men Flerheden af dem, der have taget den nye
Tankeretning, henrives let til at drive denne Forkastelse ud over de
rette Grændser, og især til at nægte Sandheder, som have været
forviklede med Vildfarelserne. Ligeoverfor disse staae de, som ikke let
kunne løsrive sig fra de gamle Forestillinger; Nogle ledede ved en
dybtfølt Forvisning om de Sandheder, man nu vil fornegte; Andre, og det
Flerheden, hos hvem denne Forvisning er mindre levende, hærdede mod alt
Nyt vedTænkningens Sløvhed. Fremgangsmændene ville nu, opfyldte af
Glæde over Udsigten i den nye Tankeverden, blive utaalmodige over denne
nye Modstand, og udelukkende finde Grunden dertil i aandelig Svaghed,
hvorimod der paa den modsatte Side opstaaer baade Frygt og
Forbittrelse, idet Tilhængerne af det Gamle see den Verdensanskuelse
truet, med hvilken deres Gudsbevidsthed er sammenvoxen. Denne Kamp
mellem to modsatte Eensidigheder gaaer, ligesaa lidt som nogen anden,
uafbrudt frem; snart faaer Tankevækkelsen Overvægt ved nye Opdagelser;
snart indtræder der en Rolighedstid, hvor man faaer Leilighed til at
sammentrække Grændserne, som den raske Tankebevægelse havde rykket
altfor langt ud; til alle Tider vil der være nogle Mennesker, som med
en sand indre Beskedenhed, grundet paa en ærværdig Sjæledybde, ville
føle, at der mellem de stridende Partier ligge mange Spørgsmaal,
hvorpaa man for Tiden ikke kan med sand Overbevisning give noget Svar,
hvorfor de nøies med at tilegne sig det, som de hos begge Parter finde
det Visseste: paa den ene Side de Overbevisninger, hvortil en i sig
selv betrygget Sandhedsfølelse fører, uagtet det endnu ikke er lykket
Tænkningen tilstrækkeligt at belyse dem; paa don anden de Sandheder
Tænkningen afgjørende beviser, selv om der synes nogen Strid mellem
disse og den gamle Tankeverden. Mennesker, som formaae at hævde hos sig
denne Selvfornægtelse, vide meget vel, at der, hvor der er Modsigelse,
kan den hele fulde Sandhed ikke være; men de vide tillige, at denne
Besiddelse af Sandheden i dens Heelhed ligger over menneskelige
Vilkaar, og at vi ingenlunde vinde Sandheden, ved at ville afgjøre
Tvivlen i Utide.

Denne her i Korthed skildrede Udviklingsgang er gaaet gjennem hele
Menneskeslægtens Historie, kun med store Forskjelligheder i de
forskjellige Tidsaldre og Verdensdele. Vi ville nu forsøge en
Fremstilling af Overtroens Uddannelse, saaledes som den har været paa
de Tider, da dens Herredømme var mestudbredt. Menneskene nødtes
efterhaanden mere og mere til at optage Kundskaber, som Tænkerne havde
erhvervet for Slægten; men hos Flerheden bleve disse Kundskaber
staaende som noget blot Modtaget, og netop det deri, som har den
største Betydning for de høiere Begavede, er mindst skikket til
uforvansket at indgaae i Mængdens Tankeliv; imidlertid vækkes der dog
ogsaa hos de raaere Mennesker endeel Tænkning ved de Lynglimt af høiere
Tanker, som udfyredes iblandt dem. Endnu mangfoldigere er Virkningen af
alle de Tænkningens Frugter, der komme til Menneskene som Aarhundreders
stedse voxende Arv, og paanødes dem af det daglige Liv, hvis talløse
Forretninger i enhver ny Menneskealder fordre mere Eftertanke; men den
Tænkning, som herved vækkes, faaer hos Flerheden ikke den Udvikling, at
den frit kunde virke efter sin egen Natur; den bliver hos den raa
Mængde tvungen til at virke under Indbildningskraftens Herredømme, og
saavidt muligt i dennes Verden; man vil ligesom begribe med
Indbildningskraften, og sammenarbeide det for denne ufordøielige Stof
til en Verdensopfatning, der alt i samme Maal, som den mere udvikles,
bliver mere forvirret og selvmodsigende; under denne Tilstand dannes
der et besynderligt Væv af den gamle Digterverdens Skabninger og den
Kundskabsmasse, man nu har vundet. Man vilde meget bedrage sig, hvis
man troede at finde denne overveiende afpræget i en saadan Tidsalders
Digterværker; man seer i disse kun, hvad Skjønhedssandsen kunde vælge
og omdanne. Man finder ogsaa kun faa Spor af denne Overtroens Verden i
de historiske Værker, som fremstille de store Begivenheder; men i de
Skrifter, som give os Fremstillinger af Hverdagslivets Forhold, kunne
vi tildeels faae Kundskab derom. Romernes Liv var, endog i deres mest
forfinede Tidsalder, stærkt gjennemtrængt deraf; Middelalderen skulle
vi strax nærmere betragte.

*

3.

Middelalderen som Exempel paa en overtroisk Tidsalder.

Overtroen har til forskjellige Tider naaet et vist Høidepunkt, som
nærmere blev bestemt ved samtlige Forhold. Det vildo være altfor
vidtløftigt at afhandle enhver saadan Tidsalder. Den for os lærerigste
vil være Middelalderen, og det saameget mere, som Overtroen her
indblandede sig i Christendommen, hvis Lære, naar den opfattes uden
Indblanding af Menneskepaafund, er saa høi og herlig, at Overtroen i
sin Modsætning dertil staaer blottet i sin mørkeste Ufornuft. Medens
man bekjendte en Religion, som lærer, at hele Verden styres af den
guddommelige Villie, opfyldte Indbildningskraften den med onde Væsener,
som i mangfoldige Henseender havde Magt over Naturen; vel skulde de
være den evige Villie underkastede: dette var en uomtvistelig Lære; men
i de raae Sjæles dybe Afgrunde laae der mørke Indbildninger, som stode
i Strid med den lysende Sandhed, og som, mere end man skulde troe,
beherskede Liv og Handlemaade. Det er vanskeligt at nævne et klarere
Exempel paa Overtroens Ufornuft, end den Begjærlighed, hvormed saa
mange Christne gjennem en lang Række af Aarhundreder toge Tilflugt til
Mennesker, om hvilke de selv troede, at de ikkun formaaede at hjelpe
ved djævelske Kunster: at søge Hjelp hos Djævelen, medens man dog troer
paa Gud, maatte man kalde den latterligste Daarskab, dersom det ikke
var den sørgeligste Forvildelse. Her handles ikke om enkelte Exempler,
men om en Tænkemaade, som gjennem mere end eet Aartusinde dagligt
yttrede sig i alle christne Lande; men Topmaalet af dette Vanvid er dog
den Tanke, at forskrive sig til Djævelen, og at tilbytte sig en
indskrænket Levetids snart forbiilende Lyster imod Opgivelsen af den
evige Salighed og Underkastelsen under et evigt Livs uforgængelige
Piinsler.Hvilken forenet Hengivelse til Ufornuft og Ugudelighed,
Ugudelighed og Ufornuft!

Dersom man mod Historiens talende Vidnesbyrd, vilde sætte den
Udflugtsindvending, at en saadan Ugudelighed ikke kunde være hyppig i
Middelalderen, hvor Religionen var saa høit agtet, vilde jeg svare, at
en upartisk Betragtning af den daværende Religionsøvelse meget mere
viser, at ogsaa denne var opfyldt med Overtro. Den Gud, de dyrkede,
skulde vel være den, som Christus havde forkyndt; men i deres virkelige
Forestilling var han en ganske anden; de tænkte sig ham som en
høimægtig Overkonge, og ikke som den Aand, der skal tilbedes i Aand og
Sandhed; adspredte Undtagelser afvege saa stærkt fra den almindelige
Handlemaade, at de ikke kunne anføres herimod. Den hos Mængden
herskende Mening var, at de kunde afsone deres Vold og Rov og Mord ved
Gaver, hvormed man ikke saameget henvendte sig til den Allerhøieste
selv som til Personer, man tiltroede en stor Indflydelse hos ham, f.
Ex. hans Søns Moder, en Hærskare af Helgene og en endnu større Hærskare
af Præster, disse Indflydelsesrige overøste man med Gaver; Kirkens
Tjenere solgte Aflad. Man vil sikkert forekaste mig, at jeg her
gjentager det attende Aarhundredes forslidte Tale; men det er
ingenlunde min Hensigt, her at sige noget Nyt, men noget Sandt, som
Mange have stor Lyst til at glemme. Man vil sige mig, at denne Mening
om Middelalderen er saa ofte bleven fordømt, og det i de stærkeste
Udtryk, at det nu ikke gaaer an at fremføre den paa ny; jeg kjender
disse Fordømmelsesdomme, de strække mig ikke mere, siden jeg har søgt
at lære Middelalderen at kjende af den selv, og ikke af stridende
Partiers Skildringer. Vi maae ikke lade os skuffe derved, at man kan
underlægge de mørke Tidsalderes Vildfarelser en høiere Mening: en
saadan ligger til Grund for alle Tidsaldres Vildfarelser; men vi maae
aabne Øinene, og see hvorledes hine TidersMennesker i Virkeligheden
tænkte; kun herved faae vi det sande Billede af Tilstanden.

Det forstaaer sig, at den Tankeretning, vi her have fulgt, maate
udelukkende fæste vor Opmærksomhed paa Middelalderens Skyggeside; men
efterat dette nu er skeet, bør vi minde os selv om, at ingen
Vildfarelse er i nogen Tidsalder saa herskende, at jo det Sande og Gode
ogsaa deri udøver megen Magt. Hvad jeg vilde godtgjøre, og som jeg
holder for vist, er, at Overtroen i Middelalderen havde en langt større
Indflydelse paa Liv og Tænkemaade, end de fleste nyere Skildringer
deraf lade formode, og at den i samme Maal, som den kom til Herredømme,
viste sig baade som Ufornuft og som Ugudelighed.

Det behøver vel neppe at siges, at Religionen selv ikke var Skyld i
disse Vildfarelser; men vi faae her et af de talrige Exempler, som
vise, at den opfattes paa høist ulige Maade af Menneskene, alt efter
deres Kundskabers Ulighed og deres Evners forskjellige Udvikling.
Menneskeslægten har maattet opdrages til den sande Forstaaelse, og
denne Opdragelse er vel rykket frem fra Trin til Trin, men synes endnu
langt fra dens Fuldendelse.

*

4.

Overtroen indgriber forvirrende i hele Livet.

Det er ikke blot mod Religionen, at Overtroen strider; den indgriber
forvirrende i hele Livet. Vi maae, for ret levende at forestille os
dette, fersætte os i en Tidsalder, hvor Overtroen ret var herskende.
Kom der en Sol- eller Maaneformørkelse, da følte man en Frygt for, at
disse skulde have en ond Betydning; dette Slags Frygt vedligeholdt sig
mangfoldige Aarhundreder, ja vel meget over eet Aartusinde efter
atVidenskaben havde udfundet Formørkelsens sande Grund. Kom en Komet,
blev Ængstelsen endnu større; i det femtende Aarhundrede befalede endog
Paven, at der i Anledning af en Komet skulde ringes i alle Kirker. Ved
mangfoldige store Foretagender spurgte man Stjernetyderne, og lod sig
bestemme af deres Raad; selv om man skulde lade sig aarelade, eller
bruge et indvortes Lægemiddel, eller endog lade sit Haar skiære,
behøvede man Raadførsel med Himmelen. Den Betydning, man meente at
finde i saadanne Tal, som ganske have deres Oprindelse fra vilkaarlige
Bestemmelser, skaffede den Frygt, at Verden skulde forgaae i Aaret
1000, en i hele Christenheden omfattende Indflydelse. Den blinde Tillid
til Spaadomme anrettede ofte siden stor Forvirring; i Sygdomme tog man
ofte sin Tilflugt til Mænd og Qvinder, som man tiltroede overnaturlige
Kundskaber, og fik snart unyttige, snart fordærvelige Raad; mødte der i
et Huus Sygdom paa Mennesker eller Qvæg, eller noget andet Ondt, troede
man, at det havde sin Oprindelse fra onde Menneskers eller andre onde
Væseners Indvirkning, og leed altsaa foruden Ulykken selv endnu
Ængsteligheden for ubekjendte Magter. Selv de Afvexlinger, som foregaae
i Menneskets Sind, f. Ex. Elskov og dennes Forvandling til Lede,
tilskreve de meget hyppigt Trolddom, og søgte overnaturlig Hjelp
derimod; ikke sjeldent bleve afskyelige Trylledrikke brugte derimod.
Mørket var opfyldt med Skræk: i Skovene, i Bjergene, ved Kirkerne, i
øde eller sjeldent besøgte Værelser husedes Trolde, Ellepiger,
Bjergaander, Gjengangere: Varulve og Helheste gik omkring paa Gaderne:
ja i Hjemmets Inderste kunde onde Magter forbytte det uskyldige Barn i
Vuggen. Naturligviis har det kun været mig muligt at samle nogle faa
Træk; men værdiger man dem nogen Opmærksomhed, vil man let see, at
deres Indflydelse maa have været mægtig. Vil man indvende mig, at alle
disse Ting her fremstilles os saa tæt sammentrængte, som de ikke kunde
være i Livet selv, tilstaaerjeg dette strax; vel gaves der ikke Faa,
som ifølge deres naturlige Hang hengave sig særdeles til saadanne
Indbildninger — og for dem maatte Tilværelsen være et Slags Helvede —
men hos Folk som flest maae de talrige og langt stærkere Indtryk, som
de modtage af den virkelige Verden, overbyde og neddæmpe hine
Indbildninger, saa at de hos Nogle kun faae en mangfoldigt afbrudt
Virkning, hos Nogle endog en meget ringe; men i det Hele taget stode de
i hine Tiders Livsforhold langt nærmere, end det var Tilfældet med de
digterisk skjønne Træk, som mange Skribenter næsten udelukkende bruge
til at give os et Billed af Middelalderen. Det staaer da fast, tør jeg
sige, at den herskende Overtro gjennemtrængte Menneskelivet med en Uro,
en Forvirring, tit en Skræk, som er vor Tid fremmed, endskjøndt den
endnu ei ganske har befriet sig fra Overtroens beskjæmmende Aag.

*

5.

Om Overtroens formeente Poetiskhed.

Endnu maa jeg berøre en Mening om Overtroen, der giør den til mange
Dannedes Kjæledægge: man siger den er poetisk, og klager over, at den
nøiagtige Kundskab om Naturens Love skulde gjøre vor Opfatning deraf
prosaisk. Der ligger en mærkværdig Mangel paa Ærbødighed for Sandhed og
Virkelighed skjult bag disde Beskyldninger; dog vi behøve ikke at
opholde os herved: det er nok, at vi opløse de Misforstaaelser, hvorpaa
denne Mening er grundet. Det er ikke Troen paa de overnaturlige
Væseners Tilværelse i Hverdagslivets Virkelighed, der gjør dem
poetiske: men, forsaavidt som de ere det, have de deres digteriske Værd
og Betydning derved, at en af Fornuften gjennemtrængt
Indbildningskrafthar brugt dem til at fremstille for vor indre
Anskuelse skjønne Billeder af den høiere Tilværelse. Det er Digteren
nok, at disse Væsener have Virkelighed for vor Indbildningskraft,
medens vi opfatte eller i vort Indre gjentage hans Værk; han man
indaande sine Væsener et saadant Liv, at de kunne virke paa vor
Indbildningskraft; men hos os maa ogsaa denne Kraft være saa levende,
at vi kunne gjenskabe hos os selv de Billeder, Digteren viser os.
Hvormange ere der vel blandt de Tusinder, som henrykkes af Shakespears
Macbeth eller Hamlet, der troe paa Hexers eller Spøgelsers Virkelighed?
Det er en Erfaringssandhed, ligesaavel som det er et Videnskabens
Udsagn, at den Tro, vi behøve for at nyde Digternes Fremstillinger af
det Overnaturlige, opstaaer og vedligeholdes hos os under Nydelsen!
Fordringen paa en anden Virkelighed er latterlig, og minder mig om en
Mand, som efter at have læst Ewalds „Balders Død“ spurgte: hvor boede
Nanna? hvorpaa han fik det meget passende Svar: i Christen
Bernikovstræde. Jeg veed meget vel, at nogle udmærkede Digtere have i
deres Værker indført Personer, som gjøres latterlige ved ikke at ville
troe paa overnaturlige Væsener; men hvor en saadan Fremstilling er
heldig, kan den kun være rettet mod dem, som ville have de
overnaturlige Væsener udjagede af Digterverdenen, fordi de forvexle
disses aandelige Virkelighed med den prosaiske, som Overtroen vil give
dem; forsaavidt Digteren mener det anderledes, forfalder han i en heel
prosaisk Vildfarelse.

At en saadan Misforstaaelse endog har forvildet høist udmærkede
Digtere, er imidlertid unægteligt. Der var en Tid, hvor den Tanke baade
i Tydskland og siden i Danmark havde vundet Indgang hos mange aandrige
og i visse Retninger høitdannede Mennesker, at man vilde gjøre Religion
og Poesie en Tjeneste ved at gjenindføre Overtroen: denne Stræben fik
især Liv og Kraft ved at optræde som Modsætning og Kamp mod en dengang
meget herskende prosaisk Tænkemaade.Det Tidsrum, hvori denne Virksomhed
herskede, er nu forbi; men de aandige Kræfter, hvormed Striden for
Overtroen nu og da blev ført, have ikke blot efterladt en Virkning hos
Mange; men den fornyes endnu stedse derved, at den er bevaret os i
Værker fra Datiden, som ved digterisk Værd bestandigt ville vinde
Læsere. Jeg vil helst nævne et stort Exempel: Digteren Tieck var i sine
tidligere Aar blandt dem, som med størst Kraft angreb den da herskende
prosaiske Tænkemaade, og gjorde dette med en Aand og Vittighed, som
stedse vil beundres; men man bør ikke nægte, at han en Tid lang
beherskedes saaledes af denne Stræben, at den førte ham ud over det
Sandes Grændser. Der er i visse af hans Digterværker en kjendelig
Stræben efter at trodse Oplysningen; dette viser sig især i de Æventyr
og andre Folkefortællinger, hvori han sammenarbeidede gamle Fabler paa
det inderligste med Hverdagslivet, og det i en saa klar og
gjennemsigtig Fremstilling, at det Overnaturlige deri ligesom
tiltrodser sig en anden Virkelighed end Digterverdenens. Naar vi læse
eller endnu bedre høre Det, der udgjør Stoffet i „den blonde Egbert“,
„Venusbjerget“, »Alferne«, fortalt efter Folkesagnenes umiddelbart
opfattende Maade, for hvilken enhver Tankeudvikling er fremmed, saa
forsætter dette os i en dertil svarende aandelig Tilstand, hvor de
indre Modsigelser og Stoffets uhyre Strid med hele Tilværelelsen ikke
træde altfor stærkt frem for os; men naar Begivenheden udmales og, ved
at indpasses i den os velbekjendte Virkelighed, bringes i utallige
Berøringer med Eftertanken, føle vi Modsigelsen, selv om store
Skjønheder i Digtet hindrer os fra strax at gjøre os Rede derfor. Et
saadant Digt gjør i sin Heelhed et Inbtryk, som om Verden regjeredes af
Mørkhedens Magter, og Mennesket var et villieløst Legetøi for dem; man
gribes, medens man ret hengiver sig til Indtrykket, af en usigelig
Rædsel, og naar man siden gjenkalder sig det, føler man siguhyggeligt
tilmode, som om man havde været indespærret i en Vanviddets Verden,
hvor intet Glimt af den guddommelige Fornuftregjering kaster sit Lys
over den truede Mennesketilværelse. Det er intet tilstrækkeligt Forsvar
for Digterværket, at dets Ophavsmand med fuldt Forsæt har tilsigtet, og
med megen Aand og Kunst har frembragt hin Rædsel; hans Digterpligt er
det at forsætte os i en Skjønhedens Verden; denne udelukker vistnok
ikke en mægtigt rystende Rædsel; men den taaler ikke, at Mørkets Magt
hersker over Lyset. Man har ved at bestride den Vildfarelse, at
Digtekunsten skulde være Tjener for Hensigter, som ligge udenfor den,
altfor ofte ladet sig forlede til at indrømme den en vild Frihed, og
glemme, at den ikke har handlet efter sit sande Væsen, naar den
indskrænker sig til at vise sig for os i visse Skjønhedsformer; men at
der gives en heel Skjønhedens Verden, hvis Love den ikke maa overtræde;
naar den hylder dem, tjener den af egen fri Kraft tillige Religion og
Moral og Menneskesamfundet, hvis indre Væsen have samme Kilde som
Skjønhedsverdenen; kort, den kommer i Harmoni med hele Virkeligheden,
saaledes som denne opfattes ved Foreningen af vore sandselige og
aandelige Kræfter. Jeg har her følt mig dreven til at gaae noget ud
over min nærmeste Hensigt, fordi jeg har seet, hvormange uklare
Levninger af gamle Indtryk, der stille sig imod Naturens eget Lys; man
bør advare dem, som mene at vise den høieste Dannelse ved at bære disse
Levninger fra hine Tider tilskue, at de i Virkeligheden kun gjøre sig
tilgode med Bundfaldet af en forlængesiden tilendebragt ædel Gjæring.

Jeg har tit undret mig meget over, at adskillige aandrige Mænd for
Alvor have beklaget Overtroens Ophør, og have ønsket at reise den paany
til nogen Betydning; men denne Stræben har den Feil, at Ingen mener det
alvorligt dermed, hverken de, som af et Slags egen Tilbøielighed tale
Overtroens Sag, eller de, som eftersnakke deres Tale. Man kan med
godGrund sige, at de mene kun, at de mene, og at deres Anstrengelser,
uden at de selv blive sig det klart bevidste, kun tjene til at udbrede
Usandfærdighedens og det forstilte Væsens Rige.

Det er iøvrigt ikke min Hensigt at nægte, at Videnskaben tilintetgjør
adskillige af Overtroens Forestillinger paa en saadan Maade, at de
ikke, uden under ganske særegne Betingelser, lade sig bruge i vor Tids
Digterværker; saaledes er den Indbildning, at en Drage vil opsluge
Solen; men at vi ved Bønner, eller Offringer, eller Larmen kunne fjerne
den, langt mere digterisk, idetmindste efter vore hidtil antagne
Forestillingsmaader, end den Viden, at Maanen gaaer imellem os og
Solen; men hvo vilde være saa vanvittig at ønske hiin falske
Indbildning hævdet, ved at bortgive en saa stor og frugtbar Sandhed!
Jeg veed vel, at Mange lade sig vildlede ved en forvirrende Leeg, som
er bleven dreven med Ordene poetisk og prosaisk. Som bekjendt er den
oprindelige Mening af Ordet prosaisk kun at betegne den Beskaffenhed
ved Talen, hvorved den skjælnes fra Verset; men senere har man ogsaa
meget passende anvendt det paa alt Det, der er den digterigske Aand
fjendtlig; saaledes brugt, betegner det med Rette noget Lavt og
Aandløst. Men senere har man paa en meget ufornuftig og vildledende
Maade anvendt det til at betegne alt Det, som ikke er digterisk; paa
denne Maade bliver den dybeste Indsigt og Viden noget Prosaisk. Man
hører mangengang tale om Sandhed og Virkelighed som prosaiske Ting, der
bør gaae af Veien for Poesien; de, som føre dette Sprog, skuffe sig
selv ved den grundfalske Tanke, at den Opfatning af Tilværelsens
aandige Indhold, som i Digtninger finder en saa talende Udtryksform,
skulde udelukkende tilhøre denne Form; og medens man dog ikke kunde
skjule for sig selv, at de høieste Ideer ogsaa findes udtrykte, og ofte
herligtudtrykte i Videnskaben, faldt man paa den fortvivlede Tanke at
erklære all Saadant for poetisk, ligesom man hører visse ivrige
Frimurere erklære al Moral for Frimureri og alle gode Mennesker for
Frimurere. I samme Aand paastod en udmærket tydsk Skribent, som i sin
Tid bidrog meget til denne Forvirring (Fred. Schlegel), at Spinoza var
poetisk. Nei, Sandhed og Virkelighed ere, som saadanne, hverken
poetiske eller prosaiske; Aandens høieste Opsving tilhører hverken
udelukkende Poesi eller Prosa, den er fælles Eiendom; at forbeholde
Betegnelsen poetisk for Aandens Helligdom, er en fordærvelig Misbrug af
Sproget.

Det kan da ikke være Naturvidenskaben til Misanbefaling, at den
tilintetgjør adskilligt Stof, som hidindtil anvendtes af Digterne; vi
kunne endog ingen Betænkelighed finde i at tilføie, at den ogsaa
tilintetgjør andre i Digterverdenen indlemmede Vildfarelser, som ikke
kunne kaldes Overtro: saaledes vil en nyere Digter slet ikke eller dog
kun med megen Indskrænkning kunne gjøre Brug af saadanne
Forestillinger, som Verdens fire Hjørner, Jordens Grundvold, Himmelens
Befæstning o. dsl., forsaavidt som saadanne falske Forestillinger ikke
kunne bruges som Billeder for det Rigtige, hvilket derimod er Tilfældet
med Mange, f. Ex. Solens Opgang og Nedgang; men om vor Digtningsverden
end ikke bekom fuld Erstatning for alle saadanne Tab, vilde Klagerne
derover endda være slet overlagte; thi Hovedsagen bliver det dog, at
vor aandelige Tilværelse ophøies og forædles ved den Indsigt, som
tilintetgjør Vildfarelserne: alle saadanne Tab ville iøvrigt ikke have
meget at betyde for den sande Digter, men kunne vel være piinlige for
de mange Dyrkere af Digtekunsten, som mene at have gjort en i sig selv
ubetydelig Tanke poetisk, ved at indklæde den i Pragtstykker fra en
forsvunden Tids poetiske Rustkammer. Der gives vistnok dem, som mene at
sige noget Stort, naar de forsikkre os, at de finde al denne Erstatning
intetsigende; menhertil svarer jeg, at den, som taler saa, erklærer
derved, at han ingen aandelig Glæde kan føle over Indsigt, og at det f.
Ex. er hans aandelige Tilstand uvedkommende, at vi med saa
beundringsværdig Klarhed kunne gjennemskue Verdensmechaniken og
forudsee Verdensforhold i fjerne Aarhundreder. Lad det være Saadanne
sagt, at det er deres egen Sløvhed, der berøver dem Indsigtens Glæder,
om de end kunne rose sig af betydelige Evner i andre Retninger: de ere
enten af Naturen eller snarest ved egen Skyld udelukkede fra en
Indvielse, som altid opfylder Den med høi Glæde, hvem den bliver
tildeel.

Da Videnskabens Herlighed bør hævdes ved dens eget Væsen, blev her
indtil videre forudsat, at den kun ved at give Indsigt, men ikke ved at
skjænke Digterverdenen selv Noget, gav rig Erstatning for det, den
berøvede samme; men nu kunne vi ogsaa henlede Opmærksomheden paa, at
Videnskaben virkelig har Erstatning at byde Digterverdenen for det, den
tilintetgjør deraf. Noget deraf har Digterverdenen allerede længe
optaget i sig, f. Ex. Jordens Kugelskikkelse, til Kundskab om hvilken
Videnskaben allerede i Oldtiden havde ført; ikke blot for Tænkningen,
ogsaa for Skjønhedssandsen har denne Forestilling noget langt mere
Tilfredsstillende end den, at Jorden skulde være flad, enten firkantet
eller skiverund. Den digterigske Opfatning har ogsaa nu og da grebet de
store Sandheder om Jorden, som vandrende sin Bane omkring Solen, om
Planeterne som beboelige Kloder, om Fixstjernerne som fjerne Sole,
lysende og varmende Midpunkter for ubekjendte beboelige Kloders
Kredsløb. Er Tanken om den fritsvævende, af usynlige Kræfter baarne, i
Verdensrummet vidtomvandrende Jordklode ikke med Hensyn paa
Skjønhedssandsen rig Erstatning for Jordens Grundvold? og er ikke
Udsigten i en uendelig Mangfoldighed af Verdener, fulde af Liv og
Tanke, en rig Erstatning for den faste Himmelhvælving? Det er sandt, at
den digteriske Indbildningskraft langt fra ikke har saa flittigt
benyttet de nyere Indsigter

som de gamle Forestillinger; men dertil har jo den stedse fremstridende
Menneskeslægt den lange Fremtid liggende for sig. Den Historie,
Videnskaben lader Jordkloden fortælle os om sine ældste Tider, er ikke
bleven den digterigske Opfatning fremmed; men Læren om Jordklodens
Udvikling giver hvert Aar nyt og rigere Udbytte: den fortæller os om
den Tid, da den endnu var dækket af et uhyre ophedet Hav, om de første
Øer, som opstode deri, og den fortsatte Ødannelse, om de tause Dyr og
de blomsterløse Væxter paa den unge, af ingen Lyd oplivede, af intet
Farvespil forskjønnede Jordsskorpe; den viser os, hvorledes fortsatte
Udviklinger dannede større Landstrækninger, og den begynder allerede at
fortælle os om deres Grændser; den fremstiller os den fortsatte
Udvikling af Væxternes og Dyrenes Rige, og viser os de vidunderlige
Skikkelser, den efterhaanden frembragte, dræbte og begrov, medens den
bestandigt forberedede en fuldkomnere Skabelse. En Mangfoldighed af
mindre omfattende Videnskabelige Opdagelser har desuden fundet Indgang
i Digterverdenen, f. Ex. Magneten, Krudtet, Solens Pletter, Maanens
laante Skin, Lysets Hastighed, Lynets Afledning, Væxternes Aandedræt,
de usynlige Dyr i en Vanddraabe, Viingjæringen o.s.v. Det Forhold,
hvori Mennesket som Opdager af Naturens Hemmeligheder kommer til denne,
til hele Menneskeslægten og til sig selv, er endnu kun saare lidet
blevet benyttet. Skulde ikke det være værd for en Digter at fremstille
den aandelige Tilstand, hvori den Mand befandt sig, som først havde sat
sig i videnskabelig Besiddelse af Seerøret (Kikkerten), og med dette
opdaget Maaner ved en fremmed Planet, Bjerge i Maanen o.s.v.? Skulde
hans større og klarere Blik ud i Tilværelsen, hans Bevidsthed om den
Indsigt, hvormed han nu berigede Menneskeslægten, hans Overbeviisning
om, at han nu havde beredt Stjenetyderiet og mangen anden med
Himmelforholdene sammenhængende Vildfarelse den visse Undergang, ikke
have noget Tillokkende for Digteren? Skulde det ikke væreværd at vise
Menneskene den indvortes Høitid, der maaste herske i en Aand, medens
den seer saa store Naturhemmeligheder første Gang afslørede, og
forudseer, at dens Stræben vilde bringe saa skjønne Frugter for
Menneskeslægten? Noget lignende vilde der være at finde ved alle meget
store og omfattende Opdagelser, om end ikke ved alle noget ligesaa
anskueligt; men selv de anskueligste ere kun sjeldent blevne gjorte
frugtbringende for den digteriske Fremstilling. Det er saaledes
mærkværdigt, at Opdagelsen af Tordenveirets elektriske Natur ikke har
vakt nogen stor Digter til en begeistret Fremstilling. Opdagelsen var
Frugten af videnskabelig Tænkning, men indførtes i Verden ved en
Heltegjerning; thi Opfinderen nedledede Tordenskyens elektriske Ild ved
en Handling, som satte hans Liv i Vove. Hans unge Søn var hans
Medhjælper: man tænke sig Opfinderens indre Spænding før Forsøget,
Sønnens enten uskyldige eller heltemodige Deeltagelse, Seiersfølelsen
efter Forsøget. Hvad Sønnens Deeltagelse angaaer, har Digteren Valget,
om han vil forudsætte, at Faderen slet ikke har talt til ham om Faren,
eller fortalt ham om denne, men for at sætte ham paa Prøve Intet sagt
ham om de Indretninger, han havde gjort for at sikkre ham, medens han
selv nødvendigt maatte udsætte sig for Faren: man tænke sig videre
Fordommens mangfoldigt gjentagne Skrig mod Lynaflederen, men ogsaa den
Tilintetgjørelse af Fordommen, som fulgte, da Sagen fandt sin store
Bekræftelse i Erfaringen; blandt andet frembyder Virkeligheden her et
Træk, som ingen Digter kunde have opfundet bedre. I Sièna var et
Kirketaarn tit bleven beskadiget af Lynild: Kirkens Værger gave det en
Afleder; alle Overtroens Trælle skrege derimod, og kaldte lynaflederen
Kjetterstangen: et Tordenveir trak op: Lynilden slog ned i Taarnet:
Mængden stimlede til for at see, om Aflederen havde beskyttet Kirken,
og see, den havde udøvet sin Magt saa fuldkomment, at ikke engang det
Spind,som en Edderkop havde fæstet dertil, var i mindste Maade
beskadiget.

Det er naturligt, at den, der har ligesom fastlevet sig i den gængse
Opfatningsmaade, ikke vil finde sig tilfredsstillet ved den Erstatning,
den nye byder ham for hans Tab, og endnu mindre vil finde, at denne
Erstatning er usigelig rig, og mangfoldige Gange opveier Tabet. En
saadan Overbeviisning kan maaskee forberedes, men ikke uddannes ved
enkelte om og betydningsfulde Exempler; den vil kun efterhaanden
udbrede sig og omsider seire, alt som Naturvidenskaben udbreder sig
saaledes, at den ikke alene bliver Forstandens Sag, men tillige
befrugter Indbildningskraften. Det er kun ved denne aandelige
Udvikling, at der lige overfor den gamle Digterverden vil aabne sig en
ny, maaskee aandeligt af ikke mindre Betydning end den, Opdagelsen af
en ny Verdensdeel havde lige overfor den saakaldte gamle Verden.

Denne Udvikling vil ikke savne sin lovlige og sikkert store Indflydelse
paa Brugen af den gamle Digterverden; blandt andet vil herved uddanne
sig en finere Takt for den Fornuftharmoni, som bør herske, om ogsaa nok
saa skjult for Mængdens Øine, selv i den frieste Digtning, og herved
maatte den vilde Frihed, som den tankeløse Mængde ofte tager for høi
Originalitet, alt mere og mere tabe sine Beundrere.

*

6.

Vantroens Virkninger.

Vi have nu dvælet længe ved Overtroens Virkninger og ved de falske
Aandsretninger, som begunstige den. Ved Vantroens Virkninger behøve vi
ikke at opholde os saa længe, uagtet de ogsaa ere høist fordærvelige;
men da det hører tildens Oprindelse (see S. 85—90), at den udvikler sig
af Undersøgelsesaanden, bærer den saaledes Spiren til sin egen
Undergang i sig selv, og kan derfor ikke vinde et saa langt eller saa
udbredt Herredømme som Overtroen. Vi have seet, at Vantroen bestaaer i
et Hang til at forkaste Det, som Mennesket pleier at antage om
aandelige Ting, forsaavidt man kun tilegner sig dette ved en umiddelbar
indre Sands og ikke beviser det ved Tænkningen; den opstaaer i
Anledning af de talrige Tilfælde, hvor Videnskabens Opdagelser
gjendrive de Meninger, man uden Undersøgelser havde antaget. Vel
gjendrives ligeledes i Undersøgelsernes Løb mange Meninger, hvortil man
var kommen ved tidligere Undersøgelser; men her er det Tænkningen, som
selv rettet sine Vildfarelser, ei at tale om, at det i en lang Række af
Menneskealdre især bliver Overtroens Vildfarelser, Tænkningen faaer at
rette. Det er naturligt, at dette avler Tvivl mod den hele
Kundskabsart, som saa hyppigt gribes i Vildfarelse; Tvivlen gaaer let
over til Mistro, Mistroen hos Mange til et overvættes Hang til at
forkaste; hertil kommer en forhøiet Følelse af Tænkningens Magt, som i
sig selv er en saa herlig Følelse, men hos Mange udarter til Overmod.
Den Frihedsfølelse, som opstaaer ved saa mangfoldige Befrielser fra
Naturtvang, udarter ikke mindre hos Andre til en vild Frihedslyst, der
foragter enhver Skranke; alt efter disse Udartningers Grader udspringer
heraf en Forkastelse af al Religion, en indbildt Viisdom, som troer at
kunne hæve sig over Dyds- og Pligtbegreberne, endskjøndt man ret gjerne
seer, at andre svagere Aander rette sig derefter; at Poesien ikke
blomstrer ved en saadan Opfatningsmaade, seer man let. Vantroens
Tilhængere bestyrkes ofte meget i deres Vildfarelse ved den Uforstand,
som Overtroens Venner sætte imod dem; denne gaaer let over til
Forfølgelse, som giver Vildfarelsen en vis høi Værdighedsfølelse, baade
derved, at Forstanden maa foragte al Vold, som vil træde
istedetforOverbeviisningsmidler, og ved den Bevidsthed at lide for
Sandheden. Der gives et vist Udviklingsstade, hvori det tillige er de
mest høitbegavede Aander, som kraftigst ivre mod Overtroen, og derved
let lade sig henrive til visse Yderligheder, der vel ikke selv ere
Vantroens Værk, men let give Anledning til, at saadanne Mænd i Tidernes
Forvirring og under Partikampene synes at staae paa Vantroens Side; men
forsaavidt Vantroen faaer Overvægt i en Tidsalder, gaaer denne sin
Fordærvelse imøde: Sædeligheden undergraves, og ringeagtes siden: Alle
de hemmelige Baand, som sammenholde Familien og Statssamfundet,
opløses: Alt Helligt forhaanes: Vantroen faaer selv sin
Forfølgelsesaand, som Overtroen havde sin; men denne Tilstand bærer
Spiren til sin Undergang i sig selv; dersom de aandelige Kræfter ikke
formaae at have den, endes den ved store Omvæltninger og Gjenfødelser
af Samfundet, hvilke, som bekjendt, medføre saadanne Fødselsveer, at de
kunne betragtes som uhyre Straffedomme over Udartningerne.

Det forstaaer sig, at hverken Vantroen eller Overtroen i nogen
Tidsalder vinder et udelukkende Herredømme. Den vort Væsen iboende
Fornuft, i Forening med hele Omverdenens belærende Indvirkning paa os,
udretter, at Flerheden af Menneskene ikke ganske hengive sig til nogen
af de to Eensidigheder, omendskjøndt ikkun Faa ere istand til
fuldkomment at holde sig fri for dem. Der er saaledes ved en høiere
Naturindretning sørget for, at det Onde ikke faaer uindskrænket
Overmagt, men at der levnes Spirer til nye og ædlere Udviklinger, selv
naar et Onde er voxet til en saadan Magt, at store Omvæltninger ere
fornødne.

*

7.

Hvorledes Naturvidenskab virker mod Overtro.

Det synes, at de Fleste sætte den Virkning, Naturvidenskaben har til
Overtroens Udryddelse, fornemmelig deri, at den tilintetgjøt
overtroiske Meninger. Denne Tjeneste er vel overmaade vigtig, men ikke
den eneste; jeg vilde sige, at den ikke engang var den vigtigste,
dersom den ikke var Udgangspunktet for alle de andre. Man seer let, at
den Undersøgelsesaandens Handling, hvorved en overtroisk Indbildning
udryddes, medfører ikke blot den Vinding, at en saaden særegen
Indbildning forsvinder, men ogsaa den, at en Eftertanke vækkes, hvorved
man bliver mistroisk mod andre beslægtede. Denne vigtige Følgevirkning
opkommer for det Meste kun i ringe Grad ved Tilintetgjørelsen af een
overtroisk Indbildning, men forøges i et stærkt voxende Forhold ved
flere Opdagelsers Samvirkning. Man tænke sig den Overtro forjaget, at
en Solformørkelse skulde antyde, at en Drage vilde opsluge Solen; dette
vil sikkert have sin Virkning paa Manges Eftertanke; men Indtrykket vil
hos Flerheden snart svækkes, og ikke udvide sig til fortsat
Eftertænkning. Overtroen har en Solgud, som hver Aften gaaer til Hvile
bag Havet og begynder næste Morgen sin Bane paa ny: Videnskaben lærer,
at Jorden er en Kugle, rundt omkring hvilken Daglyset forflyttes
eensformigt i hvert Døgn fra Øst til Vest. Overtroen antager, at
Solgudens Ildvogn kunde tænde Jorden, hvis den kom for nær: Videnskaben
lærer, at Solen hverken er en Ildvogn, ellet styres med Vilkaarlighed,
eller kommer Jorden nær. Overtroen havde sin Maanegudinde, der ogsaa
havde mange Virkninger paa Jorden: Videnskaben lærte, at Maanen er en
Klode, som har sin bestemte Bane. Flere saadanne Tilintetgjørelser af
overtroiske Meninger maatte hos Mange fremkalde den Tanke, at hele
Himmelløbet er bestemte Love underkastet, hvorved de Meninger, som
forudsætteHimmelbegivenheder, der udspringe af Guders vilkaarlige
Virkning, maae bortfalde. Førend jeg gaaer videre, vil jeg gjøre en
Misforstaaelse umulig, som dog ifølge alt det Foregaaende vilde være
aldeles uberettiget; jeg vil nemlig sige, at det ikke er den digteriske
Betydning af de omhandlede mythologiske Forestillinger, jeg her
betegner som Overtro, men den i Sandhed prosaiske Opfatning, som
herskede om de samme Gjenstande i Hverdagslivet, efter denne, maaskee
overflødige Bemærkning, fortsætter jeg endnu min Betragtning. Den
Tanke, at Himmelbegivenhederne foregaae efter bestemte Love, tog ikke
strax sit fulde Omfang: den blev tvertimod gjennem mangfoldige
Aarhundreder staaende indenfor en snæver Begrændsning, som tillod store
Tilfældigheder; selv de, der kjendte Himmellegemernes Løb, sattes f.
Ex. endnu i Skræk ved Kometer. Det er ikke mere end halvandet
Aarhundrede siden, at Videnskaben befriede de Oplyste fra denne Skræk,
som først langt senere blev forjaget af en større Menneskemasses
Bevidsthed, da man kom til Kundskab om, at en Komets Gjenkomst med Held
havde været forudseet over 75 Aar, førend den kom. Man troede længe, at
et Menneskes Skjæbne kunde forudsiges af Stjernernes Stillinger ved
hans Fødsel; den fuldkomne Forvisning om, at Planeterne ere Kloder som
Jorden, og Fixstjernerne Sole, fremstillede denne Indbildning i dens
hele Latterlighed. Der ligger i disse Exempler en Belæring om
Videnskabernes Virkemaade mod Overtroen; at det nemlig ikke blot var
den Vane at see mangehaande overtroiske Meninger tilintergjorte, der
stærkest virkede mod Overtroen, men langt mere Udbredelsen af den
Kundskab — hos Nogle som Indsigt, hos Mængden som Efterretning —, at
Himmelløbet bestemmes ved Naturlove. Denne Virkning steg til en fortsat
voxende Høide, alt som man kom til fuldere Indsigt i Naturlovenes
Eenhed. Den klare Opfattelse af det sande Verdenssystem gjorde det
umuligt at antage een eller flere faste Himmelhvælvinger, saaledes
somdette tidligere var skeet; men derved bortfaldt mangfoldige
Forestillinger om Himlen eller Himlene, Forestillinger, som hos Mange
vare sammenvoxede med deres Religion, men med Uret, da den legemlige
Betydning af Udsagnene om Guds Bopæl, de Saliges Boliger o. s. v. jo i
alle Tilfælde maatte forkastes, og kun en aandelig antages for gyldig.
Endelig maatte den ved Newton grundlagte Indsigt i de himmelske
Bevægelsesloves Naturnødvendighed yderligere forhøie Overbeviisningen
om, at Verdensbevægelserne ingen vilkaarlige Forandringer tilstæde; man
seer nemlig her, at alle disse Love ere Fornuftlove, vistnok langt
høiere end vor Aand havde kunnet opfinde dem, men guddommelige
Fornuftforskrifter, som vi ere lykkelige nok til at begribe. Denne
Overbeviisning har en uovervindelig Styrke derved, at den beroer paa en
saadan Indsigt, hvori Tanke og Anskuelse paa det Inderligste ere
forenede. Jeg har valgt denne sammenhængende Række af Exempler, fordi
den oplyser mangfoldige Led i Naturvidenskabens Virkemaade mod
Overtroen; at den nemlig først virker ved at tilintetgjøre overtroiske
Indbildninger, dernæst ved at fremkalde en Vane til at drage mangen
overtroisk Mening i Tvivl, fremdeles ved at vise en stor Deel af
Naturvirkninger, som ordnede efter Love, senere ved at vise disse Loves
Eenhed, Sammenhæng og uindskrænkede Omfang, endelig ved at vise deres
Nødvendighed, og at denne er en Fornuftnødvendighed, en uforanderlig
Guddomsvillie. Alt det samme kommer igjen i Virkemaaden af
Naturvidenskabens øvrige Dele, endskjøndt det turde være vanskeligt at
finde nogen saa let overskuelig Række af Exempler; men denne ene Række
vil give de følgende Exempler endeel af den fornødne Belysning.

Blandt de Begivenheder, hvori Menneskene have været saa tilbøielige til
at see Yttringerne af en menneskelig vilkaarlig, jeg kunde fristes til
at sige lunefuld Magtfuldkommenhed hos Guddommen, ere
Veirforandringerne. At Gud skulde resolvereRegn eller Tørke, Uveir
eller Stilhed, ligesom en jordisk Monark uddeler Velgjerninger eller
Straffe, er en Indbildning, der har holdt sig hos Mængden indtil vore
Dage, og vil maaskee ikke snart forsvinde. Imidlertid viser det sig,
ved hvert Fremskridt vi gjøre i Kundskaben om Luftbegivenhederne, at de
foregaae efter almeengyldige Naturlove: Varmen kan ikke blive
usædvanlig stor paa et Sted, uden at blive destomindre paa et andet:
den Retning Vinden tager i eet Land, er afhængig af dem, der finde Sted
i alle andre: den samme Forandring, som i eet Land foraarsager Tørke,
giver et andet en stor Overflødighed af Regn. Jo fuldkomnere
Almeengyldigheden af de Love, hvorefter alt dette skeer, bliver
indseet, og Kundskaben derom udbredt, desto mere vil hiin overtroiske
og Guddommen uværdige Mening om disse Naturvirkningers vilkaarlige
Uddeling forsvinde. Blandt dette Slags Overtro havde til de mest
forskjellige Tider den Indbildning havt en stor sandselig Styrke, at
Gud yttrede sin Vrede i Torden og Lynild. Opdagelsen af Lynildens
elektriske Natur, og især Opfindelsen af Lynildens Ledning
tilintetgjorde den kraftigt, men i visse Retninger langsomt nok; thi
Tanken bevæger sig, ligesom Elektriciteten, kun med Lynets Hastighed i
de gode Ledere; men alt som Lynafledernes Virkning, snart hist snart
her viste sig i behørig Nærhed for den sløve Mængde, maatte dens
Fordomme rystes deraf. I et af de S. 103 anførte Tilfælde maa
Begivenheden have virket paa Menneskene som et Mirakel; man tør da vel
gjentage: „Mangen Fordom blev knust ved det Lyn, som lystred en Leder.“
Jeg har især fremhævet dette velbekjendte Exempel, for at henlede
Opmærksomheden paa, at den Oplysning, hvormed Naturvidenskaben
adspreder Overtroen, ofte virker med en betydningsfuld sandselig Kraft,
skjøndt sjeldent med en saa mægtig som denne; men altid tale dog
Erfaring og Forsøg med megen Styrke. Jeg vil endnu anføre et Par
Exempler: Man tænke sig tilbage til den første Deel af det
17deAarhundrede. Et Sted i Frankrig faldt der en Blodregn. Nogle Munke
begyndte allerede at udtyde denne Begivenhed som et rædsomt Tegn paa
Guds Vrede; men en Naturforsker (Peiresc) viste, at de saakaldte
Blodplætter ogsaa kom paa Steder, som vare under Tag, hvor altsaa ingen
Regn faldt, og at en Sværm af Insekter afsatte dem. Som bekjendt, har
man endnu langt oftere ladet sig forlede til lignende Indbildninger ved
andre Særsyn, og f. Ex. taget røde af Regnen reenskyllede og opsvulmede
Lavarter for Frembringelser af en Blodregn, en Vildfarelse, som
Naturkyndige ligeledes have berigtiget. De saakaldte Steenregne have
naturligviis givet hyppige Anledninger til overtroiske Indbildninger;
Naturvidenskaben har vel ikke givet os alle ønskelige Oplysninger om
denne Sag; men den har dog gjort nok til at unddrage Overtroen den, ved
at vise endeel af de Love, hvorefter den retter sig, og lære os, at de
omtrent alle have de samme chemiske Bestanddele.

En vigtig Deel af sin Kraft viser Naturvidenskaben ved at trænge ind i
Erhvervsomhedens mange Kunster, og virker derved ofte til at forjage
overtroiske Meninger, men endnu langt mere til at udbrede og styrke
Tænksomheden. Hvor udbredt var ikke Overtroen blandt Bjergmændene!
Deres Dont medførte saameget Uforklarligt, Dunkelt, Farefuldt, at
Overtroen let maatte faae Magt hos dem; uden at nægte, at der endnu kan
være endeel Overtro tilbage hos dem, især hos de lavere, som ikkun
modtage enkelte af Videnskabens Udsagn, og det gjennem mange Mellemled,
maatte dog det Kundskabslys, som Videnskaben efterhaanden tændte over
Bjergenes indre Bygning og over alle Ertsbehandlingens Dele, udbrede en
betydningsfuld, al Overtro fjendtlig Indsigt, især hos alle dem, der
ikke staae paa det laveste Trin. Men selv paa disse maae Videnskabens
Opdagelser have ladet falde noget Lysglimt; blandt andet var det forhen
Tro blandt Bjergmændene, at ondskabsfulde Aander kastede dem overende
og qvalte dem iBjergværkerne, eller tændte en knaldende, ødelæggende
Ildmasse. Naturvidenskaben har, ved at udbrede Kundskaber om de for
Aandedraget utjenlige Luftarter og om Knaldluften, men endnu mere ved
at give Bjergmanden selv Sikkerhedslampen i Haand, kraftigt virket mod
den gamle Spøgelsesfrygt.

Saa ufuldkommen end vor Indsigt i Gjæringens Natur endnu maa kaldes,
har dog den Kundskab, vi have erhvervet over Gjæringens Naturlove,
adspredt mange Dunkelhedet, medens den har tilveiebragt store Fordele
for de Erhvervsgrene, hvori den bruges. Herved har denne Kundskab
fundet en saa godt som nødvendig Indgang hos Brændevinsbrændere,
Bryggere o. s. v., hvoraf de Fleste kun have ladet sig bestemme til at
optage nogle naturvidenskabelige Kundskaber, ved den Fordeel, de kunde
have deraf; men foruden den Tænksomhed, dette medførte, og som vistnok
er Hovedsagen, har dette ogsaa umiddelbart forjaget adskillige
overtroiske Indbildninger. Jeg mindes saaledes meget vel, at jeg i min
Ungdom har hørt Folk, som dreve Brænderi, og havde havt manget Uheld
derved, tilskrive dette fjendtlig Hexekunst, ja kaste deres Mistanke
paa bestemte Personer. Nu, da man ved Videnskaben er bleven saa
velbekjendt med dette Slags Gjæringers Love, og har almeenfattelige
Forskrifter for de Fremgangsmaadet, de forskjellige Omstændigheder
kræve, vil man i de fleste Tilfælde undgaae saadanne Uheld, og skeer
der noget, vide at finde Grunden dertil. I Kjældere, som længe have
staaet lukkede, fandtes i gamle Tider Basilisker, som man ikke saae;
men som ved at see paa et Menneske dræbte ham. Siden det er bleven mere
almindelig bekjendt, at Gjæringen frembringer en uaandbar Luft, som ved
sin Vægtfylde samler sig paa lave Steder, veed man, hvem Morderen er,
og forjager ham ved Udluftning.

I vore Dage have de mangfoldige Anvendelser af Dampmaskinen i saamange
Næringsveie, i Skibsfarten, i Jernbanebefordringen vakt Menigmand i
Almindelighed, og endnu mere

alle Værkmænd til usigelig megen Eftertanke. De talrige andre Maskiner,
som tidt udføre de kunstfuldeste Arbeider, maae have havt samme
Virkning. Den elektromagnetiske Telegraph har tildraget sig Menigmands
Opmærksomhed, selv i Lande, hvor den endnu kun er kjendt af Navn. Ved
Siden af al den øvrige Virkning have disse mange Opfindelser vænnet
Menneskene til at see, at det Vidunderlige kan frembringes ved
Fornuftbrug; men ikke blot disse store Foretagender have bidraget til
Menneskeslægtens Aandsudvikling, der lader sig neppe nævne nogen
Erhvervsgreen, hvori Videnskaben ikke har indgrebet og virket
tankevækkende. Denne vakte Tænksomhedsaand er nær beslægtet med den
Undersøgelsesaand, som Videnskaben uddanner; paa denne, som overalt har
saa velgjørende Følger, maae vi med Hensyn paa Overtroens Udryddelse
lægge en særdeles Vægt.

De overtroiske Meninger, som staae i nogen Sammenhæng med Naturen,
blandt andet dem, som beroe paa en misforstaaet Opfatning af noget
virkeligt Tilværende, kan Naturvidenskaben som oftest gjendrive; i et
andet Forhold staaer den til dem, som slet ingen egentlig Naturrod
have. Imod dem maa den ved Naturvidenskaben vakte Undersøgelses-Aand og
den ved samme øvede Undersøgelseskunst virke; men man finder dem altid
vanskeligere at udrydde. Et Exempel paa saadanne er den allerede
omtalte Indbildning, om Faren ved at sidde tilbords selvtrettende. Den
Bemærkning, at der vare Tretten samlede ved Christi Nadvere, er jo
aldeles ingen Grund til en saadan Mening. Mangen En beraaber sig paa
egen Erfaring; spørger man ham da, hvad han har erfaret, saa bestaaer
det deri, at han eengang hat spiist ved et Bord selvtrettende, og at
derpaa een af Gjæsterne døde inden eet Aar. Men hvad betyder den
Erfaring? Selv om han havde gjort to eller flere saadanne Erfaringer,
vilde Undersøgelseskunsten ikkefinde dem brugbare som Beviis. Den vilde
sige: Ingen Enkeltmands enestaaende Erfaring kan i Sager af denne
Beskaffenhed give noget Beviis; nei, hertil udkræves mange Menneskers i
nogle Aar uafbrudt optegnede Erfaringer over Antallet af Bordgjæsterne
i mangfoldige Selskaber og over Antallet af dem, som i eet Aar efter
Sammenkomsten døde; man vil da faae et Middeltal, som vil vise, at jo
talrigere Gjæsterne ere, jo Flere af dem døer der i et vist Tidsløb.
Men den, som har en levende Sands for Naturens Love, vil ikke engang
forlange denne Afgjørelse; thi han veed, at den omhandlede Mening slet
ikke stemmer med Naturlovene. Men, hører jeg mangen aandrig og i andre
Retninger høit dannet Mand sige: jeg vil just ikke paastaae, at denne
Frygt for at sidde selv trettende tilbords er grundet; men min
Indbildningskraft er nu engang belemret med denne Tanke; lad mig
beholde denne uskyldige Vildfarelse. Dette er en anden Sag: det lader
sig nogenlunde høre: vi Andre bør taale denne Særhed; men bør nogen
Mand taale den hos sig selv? Var det ikke smukkere, at han indstævnede
sin ufornuftige Frygt for sin egen sunde Fornufts Domstol, og dømte den
fra Livet? Vildfarelsen selv er ubetydelig nok; men den Magt, man
indrømmer en saa falsk Forestilling, vedligeholder et skadeligt
Sjæleanlæg. Dersom vi opdagede, at noget Organ i vort Legeme havde et
Sygdomsanlæg, som vi kunde overvælde, vilde vi sikkert gjøre det; men
enhver overtroisk Indbildning er jo et Sygdomsanlæg i vort aandelige
Væsen: skulde vi ikke stræbe at overvælde det?

Det, som her er sagt om et enkelt Tilfælde, lader sig med Lethed
anvende paa mangfoldige andre. Vi ville ikke opholde os ved at
gjennemgaae saadanne; Alt, hvad man kan sige mere om dem end om dette
ene, vil kun lidet forøge Virkningen. Overtroens adspredte Levninger
ville kun efterhaanden tabe deres Magt over Indbildningskraften ved
denUndersøgelsesaand, som Naturvidenskabens stedse voxende Anvendelse
udbreder endog over dem, som ikke selv tilegne sig den, men ikkun
berøres af dens mangfoldige Anvendelser paa Menneskelivet; men denne
Virkning kan dog ikke sammenlignes med den, som Naturvidenskabens rette
Dyrkning selv medfører. Den udvikler i Mennesket en heel indre Verden,
der staaer for ham ei blot som noget eengang Modtaget og i Hukommelsen
Opbevaret, men som en sig uophørligt fornyende Tilværelse, i hvilken
man seer en altomfattende Virken af den evige levende Fornuft; her er
da intet Rum tilovers for Overtroen.

Maaskee vil man indvendende fremhæve, at enkelte Naturforskere ikke
have været frie for Overtro. Det forstaaer sig, at vi med Rette kunne
afvise ethvert Exempel, som fremføres uden skjønsomt Hensyn paa
Naturvidenskabens Udviklingsgang; skjøndt een, har den dog maattet dele
sig i forskjellige Grene, som ikke alle med lige Hurtighed kunde
udvikle sig. Det er sandt, at enhver af disse underordnede Videnskaber
allerede i dens tidligste Alder begyndte at virke mod Overtroen; men
det varede længe, at dette blot kunde skee i visse Retninger, medens
den i andre vedblev at være sammenvoxet dermed. Astronomien, den Deel
af Naturvidenskaben, som allerede i Menneskeslægtens Udgang fra
Barndomsalderen forjog saa mangen overtroisk Forestilling, kunde dog i
en lang Række af Aarhundreder ikke rive sig løs fra Stjernetyderiets
Daarligheder; ja det blev ikke ganske umuligt for dens Dyrkere at
hengive sig dertil, førend Newtons Tidsalder havde fremstillet
Himmelbevægelsernes Love i en saadan Sammenhæng, at man ikke baade
kunde fatte denne og indskyde overtroiske Forestillinger i sin
Himmelkundskab. Astronomiens Exempel vil være nok til at retfærdiggjøre
en lige Indsigelse for alle Naturvidenskabens Dele. Farligere for vor
Mening synes det at være, om man kunde anføre Exempler paa Mænd, som
havde erhvervet storeKundskaber i en meget uddannet Deel af
Naturvidenskaben, og dog ikke vare frie for Overtro. Jeg veed ikke
vist, om saadanne Exempler findes, dog troer jeg det. Man kunde vel
allerede ophæve deres Virkning ved at bemærke, hvorledes det ligger i
de menneskelige Vilkaar, at der hist og her syndes imod Tankernes
Følgestrenghed; men i de allerfleste Tilfælde, maaskee i alle, vil det
findes, at ingen Mand er overtroisk med Hensyn paa det Fag, hvori han
besidder en dyb Indsigt, forudsat at dette Fag allerede er uddannet til
en høi Grad af Sammenhæng; men at det vel kan hænde, at den, som havde
naaet et betydeligt Mesterskab i et Fag, kunde have dyrket dette paa en
saa eensidig Maade, at han ikke havde gjennemtrængt sig med den
Overbeviisning, at hele Naturen staaer under ligesaa strenge Love, som
den Deel, han har gjort sig fortrolig med. Jeg skulde saaledes holde
det for umuligt, at nogen Mand, som er i Besiddelse af vor Tids
astronomiske Viden, kunde nære mindste Overtro med Hensyn paa
Himmelbevægelserne; derimod skulde jeg ikke benægte det som ganske
umuligt, endskjøndt jeg vilde optage det med største Tvivl, om Nogen
fortalte, at en dygtig Astronom havde en Overtro med Hensyn paa
Gjenstande, som ere hans Videnskab fremmede. Dog jeg har maaskee Uret i
at gaae en Indvending imøde, til hvilken der kun er saa svage
Anledninger.

*

8.

Naturvidenskabens Virkning imod Vantroen.

Vi have allerede seet, at Naturvidenskaben under sin Udviklingsgang
giver Anledning til Vantro. Vi dvælede isærdeleshed ved den
Betragtning, at de sig saa hyppigt fornyende Tilfælde, hvor man saae
Forestillingsmaader og Meningergjendrevne, som man var vant til at
sammenknytte med Menneskets helligste Overbeviisninger, ofte matte
ryste, ja tilintetgjøre Troen paa disse. Det er let at see, at
Naturvidenskaben selv modarbeider den Tvivl og den overmodige
Forkastelse af dybe Sandheder, som den mod sin Hensigt har fremkaldet;
thi medens den uophørligt vedbliver at rense og klare Kundskaberne, vil
den tilintetgjøre mangen falsk Indvending, som havde sin Oprindelse fra
en mindre fuldkommen Kundskap: medens den gjendriver og berigtiger sine
egne Vildfarelser, øver den Undersøgelsesaanden i at skjelne det Sande
fra det Falske: med det samme som den lader os føle, hvor let vi kunne
feile, lærer den os en velgjørende Mistillid til vore egne Domme.

Handledes der kun om hiin, saa at sige tilfældige Begunstigelse,
Vantroen havde faaet af Naturvidenskaben, vilde Forsvaret allerede her
være givet; men Naturvidenskaben har ved en Stræben, der hører til dens
eget Væsen, hos Mange vakt en farlig Tanke, som eensidigt forfulgt,
fører til Gudsfornægtelse. Idet den nemlig viser, at alle Virkninger i
Naturen skee efter Love, og at disse Love ere nødvendige,
uforanderlige, evige, har den bragt Mange til at tænke sig denne alt
gjennemtrængende Nødvendighed som en blind Nødvendighed, der skulde
ligesom tilhøre Naturen selv, gaae forud for al Fornuft og altsaa være
uafhængig af samme. Denne Opfatningsmaade forudsætter som Grundlaget
for hele Tilværelsen en fra Evighed værende ubesjælet Materie med visse
nødvendige Egenskaber; af disses ligesaa nødvendige Virkemaade skulde
alt Det, vi kalde Aandeligt, være Frembringelser, og selv vor Tænkning
skulde kun være Følgen af de legemlige Deles Egenskaber og Bevægelser.
Enhver føler det Trøstesløse i denne Opfatningsmaade, og vilde frygte
Naturvidenskaben, dersom den ikkun førte til en saadan.

Det nærmeste Svar herpaa er den velbekjendte Sandhed, at den største
Deel af Naturvidenskabens Dyrkere have hyldet en modsat Tanke, og have
opviist i Naturen debeundringsværdigste vise Anlæg til fornuftfremmende
Øiemed, saaat man pleier af Naturens vise Indretning at hente et Beviis
for dens Oprindelse fra en almægtig Fornuft. Dette vilde være nok,
dersom vi vilde nøies med et til det Udvortes sig holdende Forsvar; men
ei at tale om, at vi da forlode Sagen med den utilfredsstillede
Følelse, som opvækkes derved, at to vigtige Modsætninger blive staaende
uforsonede, vilde vi lade et vigtigt Klagepunkt blive staaende uberørt.
Videnskaben fører under sin Fremstriden bestandigt til fuldstændigere
Opdagelser af Naturens Love, og viser fortsat en større og større
Sammenhæng mellem disse; Nødvendigheden af alt Det, som skeer, bliver
da stedse mere og mere indlysende. Hertil kunde man vel svare, at
Indretningernes Viisdom bliver det ligeledes; men desto mere
opfordrende blev da den uforsonede Modsigelse staaende for os med al
den deraf udspringende Uro og Tvivl og Mulighed til Vantro. Lader os da
fremhæve af Videnskaben de Sandheder, som kunne oplyse Sagen!

Uden alt Hensyn paa Det, Videnskaben lærer os om Øiemedene i Naturen og
den Viisdom, der aabenbarer sig i deres Opnaaelse, føres vi ved
Betragtningen af Naturlovene i deres hele Nødvendighed, til den
Overbeviisning, at Naturen er en Fornuftindretning. Videnskaben
fremstiller os nemlig Naturlovene som Fornuftlove, hvilke vor i
mangfoldige Indskrænkninger hildede Fornuft vel ikke uden ved Naturens
Hjelp kunde udfinde, men ofte ved denne Hjelp virkelig udfinder.
Udfaldet af alle over Naturlovene anstillede Betragtninger er, at de
alle tilsammen udgjøre en uendelig Fornuftenhed. Nødvendigheden ophører
ikke; men den viser sig at være en Fornuftnødvendighed. Vilde man
herimod opstille som Indvending, at denne Fornuftnødvendighed selv er
en Naturnødvendighed, og vort hele aandelige Væsen en Frembringelse af
denne, saaat det vel derfor maa stemme med Naturen, kunde vi svare, at
dette hverken kan eller skal benægtes; men at detingen Indvending er;
thi Nødvendigheden ophører at være en blind Skjæbne, naar den besindes
at være en Fornuftnødvendighed, Ordet taget i den Betydning, at det
ikke blot betegner Noget, som det er en Nødvendighed for vor Fornuft at
antage, men isærdeleshed Noget, som er nødvendigt, ifølge den Fornuft,
hvoraf alle Naturlove udspringe. Men dette Svar vil endnu ikke ganske
tilfredsstille, saalænge som man tænker sig Materien som Grundlaget for
hele Naturen, ikke blot som en Deel af dens Væsen. Det er en af
Menneskeslægtens ældgamle, man kunde sige oprindelige Fordomme, at søge
det Enkelte og Uforanderlige i det Legemlige som saadant; man saae
vistnok ved mindste Eftertanke, at alle Legemer ere forgjængelige; men
man tog sin Tilflugt til Stoffet. Det er sandt, at dette i al Erfaring
viser sig som uforgjængeligt, dog vel at mærke, ikke de mangfoldige
ueensartede Stoffer, men det veielige, rumopfyldende Noget, som er
fælles for alle Stoffer, med andre Ord: Materien som det Almindelige i
Legemerne. Et ældgammelt System lod Materien selv bestaae af usigeligt
smaae Legemer med ulige Størrelser og Figur, men med en ubegrændset
Haardhed. Denne Forestillingsmaade har vel fundet hyppig Indgang i
Naturvidenskaben; men den tilhører den ikke; vi have aldeles ingen
Kundskab om Stoffet, uden ved dets Virksomhed og ved de Naturlove,
hvorefter det virker. Gaaer Undersøgelsen over til de
Eiendommeligheder, hvorunder Stoffet virker i hvert særskilt Legeme,
saa viser det sig, at disse Eiendommeligheder beroe paa de Naturlove,
hvorefter Virkningerne foregaae. Vel standser Undersøgelsen ved visse
Stoffer, som den indtil videre maa lade staae som enkelte; men
Videnskaben lader os ikke tvivle om, at dette kun er indtil videre.
Maaskee vil Videnskaben engang komme til visse eiendommelige Stoffer,
som den med Indsigt vil erkjende for Grundstoffer; men selv da vil det
være ved deres Virksomheds Love, at den vil erkjende dem derfor. Kort,
Stoffet erikke en for sig selv bestaaende død Væren, men
Virksomhedsyttringer, bestemte og begrændsede ved de Alt
gjennemtrængende Naturlove. Det Grundvirksomme og det Ordnende i
Tilværelsen ere da ikke to adskilte Ting, men et levende, uophørligt
baade skabende og ordnende Fornufthele, en uendelig levende Fornuft,
Gud!Jevnfør med Hensyn paa dette hele Afsnit Samtalen om det Aandelige
i det Legemlige.

Men udelukker dog ikke al denne Nødvendighed Tanken om Øiemed og
Viisdom? Ingenlunde, naar vi kun holde fast paa den himmelvide Forskjel
mellem den uendeligt fuldkomne Fornuft og den, der kan finde Sted hos
endelige Væsener. Allerede ved enhver Anvendelse af den menneskelige
Fornuft, det være sig til en Maskine eller til en Statsindretning eller
til et videnskabeligt Værk, vil man stedse finde en desto fuldkomnere
Sammenstemning mellem alle Dele, jo rigtigere og renere Grundtanken
var. Sammenstemninger, som blot udspringe af den følgerigtige
Anvendelse af Grundtanken, træde ofte frem for os, som om der var gjort
særskilt Anlæg til deres Tilveiebringelse, endskjøndt det er Fornuftens
egen Harmoni, der har gjort det; men i Fornuften selv, Fornuften uden
Indskrænkning, er enhver enkelt Yttring Følgen af Fornuftens eget
Væsen, er derfor paa eengang Middel og Øiemed. Exempler ville kun
ufuldkomment oplyse dette; men de ville dog ikke være ufrugtbare, naar
man kun ret tilegner sig deres Indhold og anvender det. Man forestille
sig nu først som Tankeforsøg, at alt Det vi vide om Kuglen endnu var
ubekjendt, og at en Kunstner vilde opfinde en Figur, som fra alle Sider
skulde frembyde samme Skue, være i Ligevægt, hvordan man end lagde den
paa en vandret Flade, have en saadan Overflade, at den indsluttede et
større Rum end nogen anden af lige Størrelse, hvilken usigelig Hid- og
Did-Tænken vilde hertil ikkeudfordres; men den, som gaaer ud fra
Grundtanken, et Rum, begrændset af en Overflade, som overalt staaer
lige langt borte fra et Midpunkt, vil ved Tankens nødvendige Udvikling,
finde alle disse og langt flere skjønne og mærkværdige Egenskaber, som
en blot Stræben efter Øiemed enten slet ikke eller kun ad mange Omveie
vilde finde. Henvende vi os nu til Naturen selv; tænke vi os som
udskilt af det store Verdensheles Idee den Tanke, at tilveiebringe en
uendelig Mangfoldighed af selvstændigt Væren og Leven, hvortil
udkræves, at den ene Gjenstand ikke maa være den anden i Veien,
hvorledes kunde man da tænke sig et visere Anslag, end at fordele
Verdens hele Masse i utallige beboelige Kloder, som hver har sine egne
Dags- og Aarstider, hver sin eiendommelige Varme, hver sin særegne
Tæthed o.s.v. Hvorledes kunde man videre udtænke noget Visere, end at
lade et stort Antal saadanne Kloder faae Lys og Varme fra een Sol, og
lade dem faae deres Dagstider ved at dreie sig hver om sin Axe, deres
Aarstider ved hver at beskrive sin egen Bane omkring sin Sol? Men alle
disse og utallige andre dermed sammenhængende Øiemed følge med
Nødvendighed af de Love, hvorefter Materiens Dele, Tiltrækningen og
Bevægelsen rette sig. I den endelige Betragtning see vi Øiemed og
Midler som adskilte, i det Virkelige og Hele ere de Eet. Gaae vi nu til
vor egen Klode, saa see vi, at de mest velgjørende Indretninger, som
Dags- og Aarstidernes Vexel, have deres Udspring af altomfattende
nødvendige Love. Paaskjønne vi med Hensyn paa Gavnligheden den
Bevægelse, Havet faaer ved Flod og Ebbe, maae vi paa den anden Side
tilstaae, at den følger af hine samme almindelige Love. Prise vi den
Afvexling og Udjevning, Varmen i de forskjellige Jordegne faaer ved de
mangfoldige Vindstrømme, saa finde vi atter, at disse ere Følger af
hine almindelige Love i Forening med Varmens udvidende Kraft. Lade vi
nu Tanken udvide sig fra disse Exempler til dens hele uendelige Omfang,
saa see vi, atOverbeviisningen om Øiemedenes Rige i Naturen ikke
udelukker Nødvendigheden, Nødvendigheden ikke Øiemedene; men at Middel
og Øiemed i Fornuften savne hinanden, som Digteren siger.

Saaledes udelukker da den sande Naturvidenskab saavel Vantroen som
Overtroen.

*

                       1. Hvad Overtro og Vantro er

Overtro og Vantro

i deres Forhold til Naturvidenskaben.

———

1.

Hvad Overtro og Vantro er.

Man er almindeligt enig om, at tilskrive Naturvidenskaben en stor
Virksomhed til at udrydde Overtroen; Sagens egen Natur og
Menneskeaandens Historie tillader ikke letteligt ulige Meninger herom.
Man er ligelides enig om, at Naturvidenskaben ofte giver Anledning til
Vantro, men at dette ikkun skeer ved dens Misbrug. Det kunde synes
overflødigt at underkaste saa almindeligt antagne Meninger en ny
Drøftelse, naar man ingen Grund finder til at modsige dem; men nogen
Opmærksomhed paa Menneskelivet viser, at der i Anvendelsen hersker
megen Uenighed, og at Sagen altsaa ikke af Fleerheden opfattes med al
fornøden Reenhed og Klarhed.

Der gives Mange, som mene, at Overtroen staaer i inderlig Sammenhæng
med Troen, og derfor indbilde sig, at Udryddelsen af hiin skulde
udsætte denne for Fare. Det vil være nødvendigt, at vise disse, at
Overtroen har to Sider, af i hvilke den ene har en tilfældig, altsaa
opløselig Sammenhæng med den virkelige Tro, den anden derimod en
inderlig Sammenhæng med den skrækkeligste Ugudelighed. Der gives
Andre,som holde Overtroen for noget Poetisk, og derfor ere fjendtlig
stemte mod dens Udryddelse. Man maa sige dem noget Lignende; nemlig at
mange af Overtroens Gjenstande ere i Menneskeslægtens tidligste Tider
blevne sammenknyttede med den digterigske Opfatning, uden at være
uundværlige for denne; men at Overtroens Verden, udviklet i sin Fylde,
er saa langt fra at være en Skjønhedens Verden, at den meget mere er
den i høieste Maade modsat. Vi have her brugt Ordet Overtro som et
velbekjendt Udtryk; men til en Undersøgelse derover vil det være
nødvendigt nærmere at bestemme dets Betydning: vi ville derved i
Forbigaaende tillige afvise den Indvending, at Overtroen nu er saa
fuldstændigt udryddet af hele den oplyste Verden, at det ikke mere
lønner Umagen at omhandle den. Enhver vil vide at gjøre Forskjel paa
Lettroenhed og Overtro. Ingen vil beskylde den for Overtro, der har
fæstet Lid til endeel falske Efterretninger, som i sig selv ingen
Urimelighed indeholder: man vil blot kalde ham lettroende. Selv om han
har ladet sig indbilde høist usandsynlige Ting, f. Ex. at der skulde
gives et Land, hvor Menneskenes sædvanlige Høide var 10 Fod og deres
Alder 1000 Aar, vil man blot finde hans Lettroenhed latterlig, men ikke
forvexle den med Overtro. Den derimod, som indbilder sig, at Noget kan
virke i Naturen anderledes end efter dens Love, ham kalde vi
overtroisk. Den f. Ex., som troer, at man, ved at læse visse Trylleord
over et sygt Dyr, kan helbrede det, antager upaatvivleligt, at disse
Ord have en Virkning, som de efter Naturens Love ikke kunne have. Jeg
vil nævne et Par andre herfra meget forskjellige Exempler. Mange troe,
at den, der er bleven bidt af en Hund, som i Biddets Øieblik var
aldeles sund, kan faae Vandskræk, dersom samme Hund siden faaer denne
Sygdom; uagtet disse to Ting, ifølge Naturens Love, ikke staae i nogen
Sammenhæng. Den Indbildning, at det skulde være farligt, eller dog et
ulykkeligt Tegn, at 13Mennesker sidde til Bords sammen, forudsætter, at
et bestemt Tal skulde frembringe Virkninger, eller staae i Sammenhæng
med Virkninger paa en Maade, som er Naturlovene aldeles fremmed. Der er
ikke fordi disse Indbildninger antage noget Naturstridigt, at vi kalde
dem overtroiske — thi da maatte vi ogsaa kalde den Mening overtroisk,
at et Menneske kunde taale at drikke Skedevand istedetfor Brændeviin —
nei, det er fordi de antage med Bevidsthed, om ogsaa med en meget
dunkel, at der i Naturen saa foregaae Noget imod Naturens Love. Det kan
ikke være Hensigten her at handle om adspredte overtroiske Meninger,
men om Noget til saaledes at tænke sig noget saakaldet Overnaturligt,
som indgribende i Naturens Gang. Dette Hang, denne overtroiske
Tænkemaade, vedligeholder sig ofte hos Mennesker, som ved Opdragelsen
have lært at skye alle gængse overtroiske Meninger. Jeg har f. Ex. for
40 Aar siden kjendt en fransk Emigrant, som vilde have følt sig
fornærmet, hvis man havde tillagt ham Tro paa Spøgelser; men som troede
sig forfulgt af Frimurerne, og meente, at de Londoner Frimurere virkede
paa ham, endskjøndt han var i Kjøbenhavn, og forsatte ham om Natten i
Kramper ved dyrisk Magnetisme. Jeg veed meget vel, at nogle
Naturforskere have antaget hermed beslægtede Virkninger, og at Nogle
iblandt dem have tænkt sig, at den dyriske Magnetisme kunde udbrede sin
Virkning langt ud i Rummet, ligesom Lys, Elektricitet og
Jordmagnetismen; men hos denne Emigrant var Meningen, ligesom hos mange
saakaldte Magnetiseurer, en Indbildning om overnaturlige Virkninger.
Selv om man nogensinde opdagede virkelige Naturlove, hvorefter et
Menneskes Villie- og Nervevirkning kunde udbrede sig i store Afstande,
vilde dog stedse de, der have antaget saadanne Virkninger som
overnaturlige, findes skyldige i Overtro. Man maa betragte dette paa
samme Maade, som den Indbildning, at Nogen ved Trolddomskraft kunde
tilkjendegive sin Mening i et Nu for sine Medbrødre; Opdagelsen afden
elektromagnetiske Fjernskrift kunde ikke gjøre denne Indbildning
fornuftig. En anden Franskmand yttrede for mig den Mening, at det var
ved Frimurernes Hjelp, at Napoleon udrettede saameget. I det første
Tilfælde antog man, at en legemlig Virkning var frembragt udenfor
Naturens Orden, i sidste, at en naturlig Virkning af et Væsen, hvori
store Evner vare forenede, skulde hidrøre fra en Samvirkning af andre
Kræfter, som efter den aandige Naturs Love umuligt kunde udrette det
samme; vil man end ikke give Saadant Navn af Overtro, skal man dog ikke
kunne nægte dets store Slægtskab dermed. I modsat Retning maa man
betragte visse overtroiske Meninger, som ikke opfattedes i Overtroens
Aand. Jeg har f. Ex. i forrige Aarhundrede kjendt fromme Mennesker, som
aldrig havde været berørte af Tvivlen, og som sagde om Spøgelser, som
dengang almindeligt troedes, at de vel ikke ligefrem turde nægte deres
Tilværelse; men at de regnede dem for Intet, da de jo uden Guds Villie
Intet kunde udrette; men Guds Villie er jo Religionens Udtryk for
Tilværelsens evige Love, og saaledes tænkte de dem da, rigtignok paa
deres uvidenskabelige Maade, det Overnaturlige indlemmet i det
Naturlige. Paa samme Tid kjendte jeg en Mand, som ofte med megen Raahed
forsikkrede om sin Vantro i Religionssager, og dog frygtede for at
komme over en Kirkegaard eller forbi et Rettersted om Natten. See han
var et Mynster paa overtroisk Tænkemaade!

For rigtigere at fatte Betydningen af det her Fremsatte, og for ikke at
misforstaae adskillige deri forekommende Yttringer, maae vi nærmere
stille os Naturlovenes Væsen for Øie. Uagtet vi beredvilligt bør
tilstaae, at vor Naturvidenskab i Sammenligning med sin uendelige
Opgave er høist ufuldkommen, er den dog tilstrækkelig til at vise os,
at Naturlovene ere evige Fornuftlove; at kjende dem, er at kjende
Naturens uendelige Fornuftsammenhæng, er at kjende den Fornuft, som
gjennemtrænger og behersker hele Tilværelsen, den legemlige somden
aandelige. Naturvidenskaben stemmer fuldkomment sammen med Religionen,
som lærer, at Alt er frembragt, frembringes og beherskes af den
guddommelige Villie; at kalde Noget i Tingenes Løb overnaturligt, er da
at kalde det baade fornuftstridigt og stridigt mod Guddomsvillien. Jeg
veed meget vel, at Mange indbilde sig, at den evige skabende Kraft vel
nu og da kunde finde det nødvendigt at gjøre en Undtagelse fra Tingenes
naturlige Gang; men skulde denne være en virkelig Undtagelse fra
Fornuftordenen, vilde herved jo forudsættes en Ufornuft i den
alfuldkomne Fornuft: skulde Undtagelsen derimod kun være
tilsyneladende, og i Virkeligheden være et Led i Fornuftordenen, saa
henhørte den jo kun til det Meget, vi ikke forstaae; den vilde da gjøre
sin Tjeneste med blandt alt Det, som kan ydmyge vor Stolthed; men den
kunde ikke retfærdiggjøre Hanget til at antage noget Overnaturligt. Den
overtroiske Tænkemaade er da et Hang til at antage noget
Fornuftstridigt; et saadant Hang kan blot have Tilværelse som noget
Ubevidst: den, som klart kan udtale, at der gives et Hang til Ufornuft,
vil upaatvivleligt afskye det. Overtroen indeholder da ingen Tro:
Navnet lyver: en Tro maa kunne udtales; nei Overtroen er kun en
forvirret Indbildning, hvis egentlige Væsen ikke kan komme til klar
Bevidsthed, uden at tilintetgjøre sig selv.

Man vil maaskee indvende mig, at et saadant Hang til Ufornuft er
umuligt, og at det desuden, om det fandtes, maatte blive gjort
uvirksomt ved Fornuftens Kraft. Jeg svarer, at et umiddelbart Hang til
Fornufthad vistnok ikke kan være nedlagt hos Mennesket; men som
Udartning af gode Anlæg er det ligesaa lidt utænkeligt som
erfaringsstridigt; vor Undersøgelse vil i sit Løb have at oplyse dette.
At Fornuften ikke hos Mængden tilstrækkeligt modvirker dette Hang,
forstaae vi let, naar vi betænke, at de fleste Menneskers Tankeverden
ikkun paa en høist ufuldkommen Maade er kommen til deres

egen Bevidsthed, og, langt fra af dem at opfattes i dens Eenhed og
Heelhed, meget mere foresvæver dem i en mærkværdig Sønderrevethed, saa
at Tanker, som skulde belyse og forsone hinanden, sjeldent mødes hos
dem. Man tænke sig et Menneske, hvis Begreb om Naturen er indskrænket
til den mest umiddelbare sandselige Nærværelse: for ham er ikke alene
det Aandelige noget Overnaturligt, men endog alle Gjenstande i den
legemlige Natur, som hans Tanke ei formaaer at bringe i Sammenhæng med
det Sædvanlige; saaledes bliver Stjernehimmelen ham noget
Overnaturligt, saa at han i sin Ukyndighed om de Love, hvorefter den
regjeres, kan tillægge den de mest naturstridige Indvirkninger paa de
menneskelige Ting. Et noget mere udviklet Begreb kan endnu forenes med
mange Vildfarelser, som i deres indre Væsen høre til samme Slægt; dette
er Tilfældet med den, som lader sit Begreb om Naturen saaledes fængsles
i Betragtningen af Forskjellen mellem det Legemlige og Aandelige, at
han ikke seer den Fornuftlovgivningens Eenhed, der omfatter det Hele.
For alle dem, som have et saa indskrænket Begreb om Naturen, er det
muligt at tænke sig et overnaturligt Indgreb deri, uden selv at blive
Tankens Ufornuftighed vaer; men de leve dog, uden selv at vide det, i
en Modsigelse med Tilværelsen, og maae ved enhver kraftig
Tankebevægelse komme til at føle den; driver denne aandelige Stræben
dem ikke saavidt, at Modsigelsen fremtræder for dem med den Klarhed,
som fordres til at føre dem ud over samme, blive de staaende i en
sørgelig, Sjælens Kraft nedtrykkende Følelse af Forvirring og
Bortfjernelse fra det evige Lys. Den her omhandlede Tilstand kan hos
visse Mennesker, og det meget hyppigt i visse mørke Tidsaldere, udarte
til den yderste Nedsænkelse i aandeligt Mørke og deraf følgende
Fornufthad og Ugudelighed. Maaskee kan dette ved første Øiekast synes
Mange en overspændt Anvendelse af Grundsætninger, uden sand
Overeenstemmelse med Virkeligheden; var

dette saa, vilde jeg selv hade disse stærke Udtryk, og skamme mig ved
at bruge dem; men jeg haaber, at de ved Sagens nærmere Drøftelse skulle
findes tilstrækkeligt retfærdiggjorte.

Ligeover for Overtroen staaer som en modsat Udartning Vantroen. Denne
er et Hang til at forkaste al den umiddelbare Vished, der ikke hidrører
fra de sandselige Indtryk, og til ikkun at bygge al sin Overbeviisning
paa disse og paa Forstandens Udsagn.

Overtroen og Vantroen have i Menneskeslægten udviklet sig i den
Sammenhæng, hvori Modsætninger, der altid gjensidigt fremkalde
hinanden, nødvendigt maa vise sig; vi maae derfor stræbe at danne os et
Overblik over deres Oprindelses- og Udviklingsmaade.

2.

Overtroens og Vantroens Oprindelse og Udviklingsgang.

Menneskeslægten begynder ligesom det enkelte Menneske sin Kundskab med
den umiddelbare Opfatning. Den Barndomstilstand, hvori den egentlige
Tænkning endnu kun lidet har udviklet sig, og hvori den Bearbeidelse,
Sandseindtrykkene erholde af samme, er saare ringe, udgjør i Slægtens
Udvikling en lang Tidsalder. Menneskets Bevidsthed om sine egne
indvortes Tilstande faaer her en overvældende Indflydelse paa
Verdensopfatningen; han lægger sin egen Følen og Villen og Indbilden
ind i den sandselige Natur; Alt omkring ham er levende, følende,
villende, ligesom han selv. Den indvortes Verden, Mennesket saaledes
danner sig, er en Digtningtens Verden, meget forskjellig fra den,
Tænkningen senere lærer ham at kjende; men da den samme Virksomhed, som
i Tænkningen handler

Tænkning endnu kun lidet har udviklet sig, og hvori den Bearbeidelse,
Sandseindtrykkene erholde af samme, er saare ringe, udgjør i Slægtens
Udvikling en lang Tidsalder. Menneskets Bevidsthed om sine egne
indvortes Tilstande faaer her en overvældende Indflydelse paa
Verdensopfatningen; han lægger sin egen Følen og Villen og Indbilden
ind i den sandselige Natur; Alt omkring ham er levende, følende,
villende, ligesom han selv. Den indvortes Verden, Mennesket saaledes
danner sig, er en Digtningtens Verden, meget forskjellig fra den,
Tænkningen senere lærer ham at kjende; men da den samme Virksomhed, som
i Tænkningen handlermed Bevidsthed, gjennemtrænger alle vore
Sjæleyttringer, og udgjør deres Form, saa erholder denne barnlige
Verdensopfatning en egen Overeensstemmelse med den i Naturen herskende
Fornuft, og derved det for vor indre Sands saa fattelige Fornuftpræg,
som udgjør Skjønhedens Væsen, og aldrlg ophører at indtage os. Kunde
Mennesket vedligeholde sig i denne Digtningsverden, vilde hans Liv være
en harmonisk Heelhed; men hans Verdensopfatning blev da kun en anende,
halv drømmende. Verdens Fornuftsammenhæng, den guddommelige Fornufts
Aabenbaring i Tilværelsen, vilde ikke klart opgaae for hans Bevidsthed;
gjennem utallige Kampe maa Slægten derfor føres til det Stade, hvor
Grundeenbeden i alle vore Evner og alle vore Opfatningsmaader bliver os
klar, og hvor Tænkning og Digtning ikke mere ligge i Strid med
hinanden. For dette Øiemed er der sørget i hele Tilværelsens
Indretning.

Mennesket faaer ikke Lov til at indslutte sig i sin Digtningsverden;
Yderverdenens Indvirkninger tillade det ikke: den paatrænger ham
Erfaringer, den afnøder ham Tænkning; Indtryk af uimodstaaelig Styrke,
Tanker, som fremtræde i uafviselig Klarhed, nøde ham til at opfatte
Meget paa en ny Maade. Dette giver Anledning til to modsatte Følelser:
enten Glæden over det nye Lys, eller Utilfredsheden ved det
forstyrrende Indgreb i den gamle tilvante Verdensanskuelse; alt efter
det Nyes Natur og hvert enkelt Menneskes Eiendommelighed faaer den ene
eller den anden af disse Følelser Overmagten. Et Par Exempler ville
oplyse dette: Aarstidernes Gang har, selv i de mest begunstigede
Verdensegne, en stor Indflydelse paa Menneskets Tilstand; det maa i de
varmere Jordstrøg være ham vigtigt at vide, naar en Regntid skal
afløses af en Soltid, eller den Tørke, som slutter denne, skal vige for
den frugtbare Regn; men i de koldere Jordstrøg vil det være ham om
muligt endnu mere magtpaaliggende at vide Aarstidernes Gang. Ved en
Række af Himmeliagttagelser danner der sig i en Kredsaf høitbegavede
Mænd og deres nærmeste Lærlinger en Kundskab om de Love, hvorefter
Aarstiderne lade sig forudsige, og disse Kyndige agtes af Mængden som
Himlens Fortrolige og Slægtens Velgjørere; ved deres Viisdom gjøres de
Forretninger mulige, der udkræve Forudbestemmelser, som Agerdyrkning,
Sammenkomster til Religionshandlinger, store Krigstog o. dsl. Det er
just ikke Mængden, som herved vækkes til særdeles Eftertanke; men i den
Kreds af Indviede, hvor Kundskaben pleies og bevares, maa man snart
blive vaer, at Mængdens Forestillinger om Himmellegemerne som
fritherskende Guder, hvis Gavmildhed man skylder Aarets Velgjerninger,
ikke passe til de Love, hvorefter Begivenhederne maae rette sig; men
herved opstaaer der ifølge menneskelige Vilkaar to modsatte
Eensidigheder: hos Nogle en Tvivl imod Mængdens Forestillingsmaader i
Almindelighed, og derved ogsaa om de Sandheder, som indeholdes i en med
mange grove Vildfarelser blandet, i sin Grundvold dog rigtig Tro; hos
Andre derimod en Frygt for at fratænke sig al Overbeviisning om det
Guddommelige i Tingen. Under hine Indsigters tidligere Udvikling ville
dog disse to Retninger neppe oparbeide sig til nogen afgjørende
Eensidighed; men Tanken vil ligesom i Svingninger bevæge sig hid og did
mellem begge Yderligheder, og Mennesket føle, at hans Tanke ikke
formaaer at naae Bunden i dette Dyb. Men de samme Tankeretninger
uddanne sig efterhaanden videre, og det desto mere, jo større Antallet
bliver af dem, som faae nogen Kundskab om Himmellovene, hvilken hos de
Fleste bliver meget overfladisk; dette vil navnligt være Tilfældet,
naar Himmelbegivenheder, som Mængden betragtede med Skræk, vises at
være fareløse Følger af Verdenslovene. Man tænke sig den Rædsel, der
maatte overfalde Menneskene, naar de, ved at see en Solformørkelse,
indbildte sig, at en uhyre Drage vilde opsluge Solen: det var for dem,
som om Mørkets Magter truede at opsluge Lysets; men selv, efter at man
havde aflagt denneFordom, vedblev man dog at see Solformørkelserne med
Frygtens Anelser. Naar det nu kom til almindelig Kundskab, at denne
Begivenhed kun bestaaer deri, at Maanen under sin velordnede Gang for
en kort Tid kommer mellem vor Jord og Solen, og at den lader sig
forudberegne, maatte dette give Anledning til en stor Tankebevægelse;
Glæden over at see en gammel Frygt for en fjendtlig Naturmagt forjaget
maatte blive meget almindelig. Hos dem, som fattede Mere af Sagen,
maatte en ædlere Glæde endnu komme til, idet man i et stort Exempel
saae vor Tanke fatte endeel af Naturens Styrelse; men idet man nu havde
lært om een Naturfrygt, at den var grundløs, lededes man til at spørge
sig selv, den det samme ikke gjelder om utallige andre; ja hos Mange
blev det naturligviis ikke ved det blotte Spørgsmaal. Det heromhandlede
Tilfælde, saa betydningsfuldt og tankevækkende det endog maatte være,
kunde vistnok ikke, for sig selv alene, have en vidtomfattende
Indflydelse; men det er kun et Exempel, grebet ud af en Uendelighed.
Tanken vækkes uophørligt ved Omverdenens Indflydelse paa Mennesket, og
for hver Gang han opdager en Aarsag, en Sammenhæng, kommer han i nogen
Modsigelse med den gamle Indbildningskraftens Verden; under denne
Fremgang ville de frieste og mest selvvirksomme Aander ikke blive
staaende ved at forkaste de Meninger, hvis Falskhed man bestemt har
indseet, men ville føle sig drevne til at forkaste alt Det, som har en
paafaldende Lighed dermed; men Flerheden af dem, der have taget den nye
Tankeretning, henrives let til at drive denne Forkastelse ud over de
rette Grændser, og især til at nægte Sandheder, som have været
forviklede med Vildfarelserne. Ligeoverfor disse staae de, som ikke let
kunne løsrive sig fra de gamle Forestillinger; Nogle ledede ved en
dybtfølt Forvisning om de Sandheder, man nu vil fornegte; Andre, og det
Flerheden, hos hvem denne Forvisning er mindre levende, hærdede mod alt
Nyt vedTænkningens Sløvhed. Fremgangsmændene ville nu, opfyldte af
Glæde over Udsigten i den nye Tankeverden, blive utaalmodige over denne
nye Modstand, og udelukkende finde Grunden dertil i aandelig Svaghed,
hvorimod der paa den modsatte Side opstaaer baade Frygt og
Forbittrelse, idet Tilhængerne af det Gamle see den Verdensanskuelse
truet, med hvilken deres Gudsbevidsthed er sammenvoxen. Denne Kamp
mellem to modsatte Eensidigheder gaaer, ligesaa lidt som nogen anden,
uafbrudt frem; snart faaer Tankevækkelsen Overvægt ved nye Opdagelser;
snart indtræder der en Rolighedstid, hvor man faaer Leilighed til at
sammentrække Grændserne, som den raske Tankebevægelse havde rykket
altfor langt ud; til alle Tider vil der være nogle Mennesker, som med
en sand indre Beskedenhed, grundet paa en ærværdig Sjæledybde, ville
føle, at der mellem de stridende Partier ligge mange Spørgsmaal,
hvorpaa man for Tiden ikke kan med sand Overbevisning give noget Svar,
hvorfor de nøies med at tilegne sig det, som de hos begge Parter finde
det Visseste: paa den ene Side de Overbevisninger, hvortil en i sig
selv betrygget Sandhedsfølelse fører, uagtet det endnu ikke er lykket
Tænkningen tilstrækkeligt at belyse dem; paa don anden de Sandheder
Tænkningen afgjørende beviser, selv om der synes nogen Strid mellem
disse og den gamle Tankeverden. Mennesker, som formaae at hævde hos sig
denne Selvfornægtelse, vide meget vel, at der, hvor der er Modsigelse,
kan den hele fulde Sandhed ikke være; men de vide tillige, at denne
Besiddelse af Sandheden i dens Heelhed ligger over menneskelige
Vilkaar, og at vi ingenlunde vinde Sandheden, ved at ville afgjøre
Tvivlen i Utide.

Denne her i Korthed skildrede Udviklingsgang er gaaet gjennem hele
Menneskeslægtens Historie, kun med store Forskjelligheder i de
forskjellige Tidsaldre og Verdensdele. Vi ville nu forsøge en
Fremstilling af Overtroens Uddannelse, saaledes som den har været paa
de Tider, da dens Herredømme var mestudbredt. Menneskene nødtes
efterhaanden mere og mere til at optage Kundskaber, som Tænkerne havde
erhvervet for Slægten; men hos Flerheden bleve disse Kundskaber
staaende som noget blot Modtaget, og netop det deri, som har den
største Betydning for de høiere Begavede, er mindst skikket til
uforvansket at indgaae i Mængdens Tankeliv; imidlertid vækkes der dog
ogsaa hos de raaere Mennesker endeel Tænkning ved de Lynglimt af høiere
Tanker, som udfyredes iblandt dem. Endnu mangfoldigere er Virkningen af
alle de Tænkningens Frugter, der komme til Menneskene som Aarhundreders
stedse voxende Arv, og paanødes dem af det daglige Liv, hvis talløse
Forretninger i enhver ny Menneskealder fordre mere Eftertanke; men den
Tænkning, som herved vækkes, faaer hos Flerheden ikke den Udvikling, at
den frit kunde virke efter sin egen Natur; den bliver hos den raa
Mængde tvungen til at virke under Indbildningskraftens Herredømme, og
saavidt muligt i dennes Verden; man vil ligesom begribe med
Indbildningskraften, og sammenarbeide det for denne ufordøielige Stof
til en Verdensopfatning, der alt i samme Maal, som den mere udvikles,
bliver mere forvirret og selvmodsigende; under denne Tilstand dannes
der et besynderligt Væv af den gamle Digterverdens Skabninger og den
Kundskabsmasse, man nu har vundet. Man vilde meget bedrage sig, hvis
man troede at finde denne overveiende afpræget i en saadan Tidsalders
Digterværker; man seer i disse kun, hvad Skjønhedssandsen kunde vælge
og omdanne. Man finder ogsaa kun faa Spor af denne Overtroens Verden i
de historiske Værker, som fremstille de store Begivenheder; men i de
Skrifter, som give os Fremstillinger af Hverdagslivets Forhold, kunne
vi tildeels faae Kundskab derom. Romernes Liv var, endog i deres mest
forfinede Tidsalder, stærkt gjennemtrængt deraf; Middelalderen skulle
vi strax nærmere betragte.

Overtroen har til forskjellige Tider naaet et vist Høidepunkt, som
nærmere blev bestemt ved samtlige Forhold. Det vildo være altfor
vidtløftigt at afhandle enhver saadan Tidsalder. Den for os lærerigste
vil være Middelalderen, og det saameget mere, som Overtroen her
indblandede sig i Christendommen, hvis Lære, naar den opfattes uden
Indblanding af Menneskepaafund, er saa høi og herlig, at Overtroen i
sin Modsætning dertil staaer blottet i sin mørkeste Ufornuft. Medens
man bekjendte en Religion, som lærer, at hele Verden styres af den
guddommelige Villie, opfyldte Indbildningskraften den med onde Væsener,
som i mangfoldige Henseender havde Magt over Naturen; vel skulde de
være den evige Villie underkastede: dette var en uomtvistelig Lære; men
i de raae Sjæles dybe Afgrunde laae der mørke Indbildninger, som stode
i Strid med den lysende Sandhed, og som, mere end man skulde troe,
beherskede Liv og Handlemaade. Det er vanskeligt at nævne et klarere
Exempel paa Overtroens Ufornuft, end den Begjærlighed, hvormed saa
mange Christne gjennem en lang Række af Aarhundreder toge Tilflugt til
Mennesker, om hvilke de selv troede, at de ikkun formaaede at hjelpe
ved djævelske Kunster: at søge Hjelp hos Djævelen, medens man dog troer
paa Gud, maatte man kalde den latterligste Daarskab, dersom det ikke
var den sørgeligste Forvildelse. Her handles ikke om enkelte Exempler,
men om en Tænkemaade, som gjennem mere end eet Aartusinde dagligt
yttrede sig i alle christne Lande; men Topmaalet af dette Vanvid er dog
den Tanke, at forskrive sig til Djævelen, og at tilbytte sig en
indskrænket Levetids snart forbiilende Lyster imod Opgivelsen af den
evige Salighed og Underkastelsen under et evigt Livs uforgængelige
Piinsler.Hvilken forenet Hengivelse til Ufornuft og Ugudelighed,
Ugudelighed og Ufornuft!

Dersom man mod Historiens talende Vidnesbyrd, vilde sætte den
Udflugtsindvending, at en saadan Ugudelighed ikke kunde være hyppig i
Middelalderen, hvor Religionen var saa høit agtet, vilde jeg svare, at
en upartisk Betragtning af den daværende Religionsøvelse meget mere
viser, at ogsaa denne var opfyldt med Overtro. Den Gud, de dyrkede,
skulde vel være den, som Christus havde forkyndt; men i deres virkelige
Forestilling var han en ganske anden; de tænkte sig ham som en
høimægtig Overkonge, og ikke som den Aand, der skal tilbedes i Aand og
Sandhed; adspredte Undtagelser afvege saa stærkt fra den almindelige
Handlemaade, at de ikke kunne anføres herimod. Den hos Mængden
herskende Mening var, at de kunde afsone deres Vold og Rov og Mord ved
Gaver, hvormed man ikke saameget henvendte sig til den Allerhøieste
selv som til Personer, man tiltroede en stor Indflydelse hos ham, f.
Ex. hans Søns Moder, en Hærskare af Helgene og en endnu større Hærskare
af Præster, disse Indflydelsesrige overøste man med Gaver; Kirkens
Tjenere solgte Aflad. Man vil sikkert forekaste mig, at jeg her
gjentager det attende Aarhundredes forslidte Tale; men det er
ingenlunde min Hensigt, her at sige noget Nyt, men noget Sandt, som
Mange have stor Lyst til at glemme. Man vil sige mig, at denne Mening
om Middelalderen er saa ofte bleven fordømt, og det i de stærkeste
Udtryk, at det nu ikke gaaer an at fremføre den paa ny; jeg kjender
disse Fordømmelsesdomme, de strække mig ikke mere, siden jeg har søgt
at lære Middelalderen at kjende af den selv, og ikke af stridende
Partiers Skildringer. Vi maae ikke lade os skuffe derved, at man kan
underlægge de mørke Tidsalderes Vildfarelser en høiere Mening: en
saadan ligger til Grund for alle Tidsaldres Vildfarelser; men vi maae
aabne Øinene, og see hvorledes hine TidersMennesker i Virkeligheden
tænkte; kun herved faae vi det sande Billede af Tilstanden.

Det forstaaer sig, at den Tankeretning, vi her have fulgt, maate
udelukkende fæste vor Opmærksomhed paa Middelalderens Skyggeside; men
efterat dette nu er skeet, bør vi minde os selv om, at ingen
Vildfarelse er i nogen Tidsalder saa herskende, at jo det Sande og Gode
ogsaa deri udøver megen Magt. Hvad jeg vilde godtgjøre, og som jeg
holder for vist, er, at Overtroen i Middelalderen havde en langt større
Indflydelse paa Liv og Tænkemaade, end de fleste nyere Skildringer
deraf lade formode, og at den i samme Maal, som den kom til Herredømme,
viste sig baade som Ufornuft og som Ugudelighed.

Det behøver vel neppe at siges, at Religionen selv ikke var Skyld i
disse Vildfarelser; men vi faae her et af de talrige Exempler, som
vise, at den opfattes paa høist ulige Maade af Menneskene, alt efter
deres Kundskabers Ulighed og deres Evners forskjellige Udvikling.
Menneskeslægten har maattet opdrages til den sande Forstaaelse, og
denne Opdragelse er vel rykket frem fra Trin til Trin, men synes endnu
langt fra dens Fuldendelse.

*

4.

Overtroen indgriber forvirrende i hele Livet.

Det er ikke blot mod Religionen, at Overtroen strider; den indgriber
forvirrende i hele Livet. Vi maae, for ret levende at forestille os
dette, fersætte os i en Tidsalder, hvor Overtroen ret var herskende.
Kom der en Sol- eller Maaneformørkelse, da følte man en Frygt for, at
disse skulde have en ond Betydning; dette Slags Frygt vedligeholdt sig
mangfoldige Aarhundreder, ja vel meget over eet Aartusinde efter at

Det er ikke blot mod Religionen, at Overtroen strider; den indgriber
forvirrende i hele Livet. Vi maae, for ret levende at forestille os
dette, fersætte os i en Tidsalder, hvor Overtroen ret var herskende.
Kom der en Sol- eller Maaneformørkelse, da følte man en Frygt for, at
disse skulde have en ond Betydning; dette Slags Frygt vedligeholdt sig
mangfoldige Aarhundreder, ja vel meget over eet Aartusinde efter
atVidenskaben havde udfundet Formørkelsens sande Grund. Kom en Komet,
blev Ængstelsen endnu større; i det femtende Aarhundrede befalede endog
Paven, at der i Anledning af en Komet skulde ringes i alle Kirker. Ved
mangfoldige store Foretagender spurgte man Stjernetyderne, og lod sig
bestemme af deres Raad; selv om man skulde lade sig aarelade, eller
bruge et indvortes Lægemiddel, eller endog lade sit Haar skiære,
behøvede man Raadførsel med Himmelen. Den Betydning, man meente at
finde i saadanne Tal, som ganske have deres Oprindelse fra vilkaarlige
Bestemmelser, skaffede den Frygt, at Verden skulde forgaae i Aaret
1000, en i hele Christenheden omfattende Indflydelse. Den blinde Tillid
til Spaadomme anrettede ofte siden stor Forvirring; i Sygdomme tog man
ofte sin Tilflugt til Mænd og Qvinder, som man tiltroede overnaturlige
Kundskaber, og fik snart unyttige, snart fordærvelige Raad; mødte der i
et Huus Sygdom paa Mennesker eller Qvæg, eller noget andet Ondt, troede
man, at det havde sin Oprindelse fra onde Menneskers eller andre onde
Væseners Indvirkning, og leed altsaa foruden Ulykken selv endnu
Ængsteligheden for ubekjendte Magter. Selv de Afvexlinger, som foregaae
i Menneskets Sind, f. Ex. Elskov og dennes Forvandling til Lede,
tilskreve de meget hyppigt Trolddom, og søgte overnaturlig Hjelp
derimod; ikke sjeldent bleve afskyelige Trylledrikke brugte derimod.
Mørket var opfyldt med Skræk: i Skovene, i Bjergene, ved Kirkerne, i
øde eller sjeldent besøgte Værelser husedes Trolde, Ellepiger,
Bjergaander, Gjengangere: Varulve og Helheste gik omkring paa Gaderne:
ja i Hjemmets Inderste kunde onde Magter forbytte det uskyldige Barn i
Vuggen. Naturligviis har det kun været mig muligt at samle nogle faa
Træk; men værdiger man dem nogen Opmærksomhed, vil man let see, at
deres Indflydelse maa have været mægtig. Vil man indvende mig, at alle
disse Ting her fremstilles os saa tæt sammentrængte, som de ikke kunde
være i Livet selv, tilstaaerjeg dette strax; vel gaves der ikke Faa,
som ifølge deres naturlige Hang hengave sig særdeles til saadanne
Indbildninger — og for dem maatte Tilværelsen være et Slags Helvede —
men hos Folk som flest maae de talrige og langt stærkere Indtryk, som
de modtage af den virkelige Verden, overbyde og neddæmpe hine
Indbildninger, saa at de hos Nogle kun faae en mangfoldigt afbrudt
Virkning, hos Nogle endog en meget ringe; men i det Hele taget stode de
i hine Tiders Livsforhold langt nærmere, end det var Tilfældet med de
digterisk skjønne Træk, som mange Skribenter næsten udelukkende bruge
til at give os et Billed af Middelalderen. Det staaer da fast, tør jeg
sige, at den herskende Overtro gjennemtrængte Menneskelivet med en Uro,
en Forvirring, tit en Skræk, som er vor Tid fremmed, endskjøndt den
endnu ei ganske har befriet sig fra Overtroens beskjæmmende Aag.

*

5.

Om Overtroens formeente Poetiskhed.

Endnu maa jeg berøre en Mening om Overtroen, der giør den til mange
Dannedes Kjæledægge: man siger den er poetisk, og klager over, at den
nøiagtige Kundskab om Naturens Love skulde gjøre vor Opfatning deraf
prosaisk. Der ligger en mærkværdig Mangel paa Ærbødighed for Sandhed og
Virkelighed skjult bag disde Beskyldninger; dog vi behøve ikke at
opholde os herved: det er nok, at vi opløse de Misforstaaelser, hvorpaa
denne Mening er grundet. Det er ikke Troen paa de overnaturlige
Væseners Tilværelse i Hverdagslivets Virkelighed, der gjør dem
poetiske: men, forsaavidt som de ere det, have de deres digteriske Værd
og Betydning derved, at en af Fornuften gjennemtrængt Indbildningskraft

jeg dette strax; vel gaves der ikke Faa, som ifølge deres naturlige
Hang hengave sig særdeles til saadanne Indbildninger — og for dem
maatte Tilværelsen være et Slags Helvede — men hos Folk som flest maae
de talrige og langt stærkere Indtryk, som de modtage af den virkelige
Verden, overbyde og neddæmpe hine Indbildninger, saa at de hos Nogle
kun faae en mangfoldigt afbrudt Virkning, hos Nogle endog en meget
ringe; men i det Hele taget stode de i hine Tiders Livsforhold langt
nærmere, end det var Tilfældet med de digterisk skjønne Træk, som mange
Skribenter næsten udelukkende bruge til at give os et Billed af
Middelalderen. Det staaer da fast, tør jeg sige, at den herskende
Overtro gjennemtrængte Menneskelivet med en Uro, en Forvirring, tit en
Skræk, som er vor Tid fremmed, endskjøndt den endnu ei ganske har
befriet sig fra Overtroens beskjæmmende Aag.

5.

Om Overtroens formeente Poetiskhed.

Endnu maa jeg berøre en Mening om Overtroen, der giør den til mange
Dannedes Kjæledægge: man siger den er poetisk, og klager over, at den
nøiagtige Kundskab om Naturens Love skulde gjøre vor Opfatning deraf
prosaisk. Der ligger en mærkværdig Mangel paa Ærbødighed for Sandhed og
Virkelighed skjult bag disde Beskyldninger; dog vi behøve ikke at
opholde os herved: det er nok, at vi opløse de Misforstaaelser, hvorpaa
denne Mening er grundet. Det er ikke Troen paa de overnaturlige
Væseners Tilværelse i Hverdagslivets Virkelighed, der gjør dem
poetiske: men, forsaavidt som de ere det, have de deres digteriske Værd
og Betydning derved, at en af Fornuften gjennemtrængt
Indbildningskrafthar brugt dem til at fremstille for vor indre
Anskuelse skjønne Billeder af den høiere Tilværelse. Det er Digteren
nok, at disse Væsener have Virkelighed for vor Indbildningskraft,
medens vi opfatte eller i vort Indre gjentage hans Værk; han man
indaande sine Væsener et saadant Liv, at de kunne virke paa vor
Indbildningskraft; men hos os maa ogsaa denne Kraft være saa levende,
at vi kunne gjenskabe hos os selv de Billeder, Digteren viser os.
Hvormange ere der vel blandt de Tusinder, som henrykkes af Shakespears
Macbeth eller Hamlet, der troe paa Hexers eller Spøgelsers Virkelighed?
Det er en Erfaringssandhed, ligesaavel som det er et Videnskabens
Udsagn, at den Tro, vi behøve for at nyde Digternes Fremstillinger af
det Overnaturlige, opstaaer og vedligeholdes hos os under Nydelsen!
Fordringen paa en anden Virkelighed er latterlig, og minder mig om en
Mand, som efter at have læst Ewalds „Balders Død“ spurgte: hvor boede
Nanna? hvorpaa han fik det meget passende Svar: i Christen
Bernikovstræde. Jeg veed meget vel, at nogle udmærkede Digtere have i
deres Værker indført Personer, som gjøres latterlige ved ikke at ville
troe paa overnaturlige Væsener; men hvor en saadan Fremstilling er
heldig, kan den kun være rettet mod dem, som ville have de
overnaturlige Væsener udjagede af Digterverdenen, fordi de forvexle
disses aandelige Virkelighed med den prosaiske, som Overtroen vil give
dem; forsaavidt Digteren mener det anderledes, forfalder han i en heel
prosaisk Vildfarelse.

At en saadan Misforstaaelse endog har forvildet høist udmærkede
Digtere, er imidlertid unægteligt. Der var en Tid, hvor den Tanke baade
i Tydskland og siden i Danmark havde vundet Indgang hos mange aandrige
og i visse Retninger høitdannede Mennesker, at man vilde gjøre Religion
og Poesie en Tjeneste ved at gjenindføre Overtroen: denne Stræben fik
især Liv og Kraft ved at optræde som Modsætning og Kamp mod en dengang
meget herskende prosaisk Tænkemaade.Det Tidsrum, hvori denne Virksomhed
herskede, er nu forbi; men de aandige Kræfter, hvormed Striden for
Overtroen nu og da blev ført, have ikke blot efterladt en Virkning hos
Mange; men den fornyes endnu stedse derved, at den er bevaret os i
Værker fra Datiden, som ved digterisk Værd bestandigt ville vinde
Læsere. Jeg vil helst nævne et stort Exempel: Digteren Tieck var i sine
tidligere Aar blandt dem, som med størst Kraft angreb den da herskende
prosaiske Tænkemaade, og gjorde dette med en Aand og Vittighed, som
stedse vil beundres; men man bør ikke nægte, at han en Tid lang
beherskedes saaledes af denne Stræben, at den førte ham ud over det
Sandes Grændser. Der er i visse af hans Digterværker en kjendelig
Stræben efter at trodse Oplysningen; dette viser sig især i de Æventyr
og andre Folkefortællinger, hvori han sammenarbeidede gamle Fabler paa
det inderligste med Hverdagslivet, og det i en saa klar og
gjennemsigtig Fremstilling, at det Overnaturlige deri ligesom
tiltrodser sig en anden Virkelighed end Digterverdenens. Naar vi læse
eller endnu bedre høre Det, der udgjør Stoffet i „den blonde Egbert“,
„Venusbjerget“, »Alferne«, fortalt efter Folkesagnenes umiddelbart
opfattende Maade, for hvilken enhver Tankeudvikling er fremmed, saa
forsætter dette os i en dertil svarende aandelig Tilstand, hvor de
indre Modsigelser og Stoffets uhyre Strid med hele Tilværelelsen ikke
træde altfor stærkt frem for os; men naar Begivenheden udmales og, ved
at indpasses i den os velbekjendte Virkelighed, bringes i utallige
Berøringer med Eftertanken, føle vi Modsigelsen, selv om store
Skjønheder i Digtet hindrer os fra strax at gjøre os Rede derfor. Et
saadant Digt gjør i sin Heelhed et Inbtryk, som om Verden regjeredes af
Mørkhedens Magter, og Mennesket var et villieløst Legetøi for dem; man
gribes, medens man ret hengiver sig til Indtrykket, af en usigelig
Rædsel, og naar man siden gjenkalder sig det, føler man siguhyggeligt
tilmode, som om man havde været indespærret i en Vanviddets Verden,
hvor intet Glimt af den guddommelige Fornuftregjering kaster sit Lys
over den truede Mennesketilværelse. Det er intet tilstrækkeligt Forsvar
for Digterværket, at dets Ophavsmand med fuldt Forsæt har tilsigtet, og
med megen Aand og Kunst har frembragt hin Rædsel; hans Digterpligt er
det at forsætte os i en Skjønhedens Verden; denne udelukker vistnok
ikke en mægtigt rystende Rædsel; men den taaler ikke, at Mørkets Magt
hersker over Lyset. Man har ved at bestride den Vildfarelse, at
Digtekunsten skulde være Tjener for Hensigter, som ligge udenfor den,
altfor ofte ladet sig forlede til at indrømme den en vild Frihed, og
glemme, at den ikke har handlet efter sit sande Væsen, naar den
indskrænker sig til at vise sig for os i visse Skjønhedsformer; men at
der gives en heel Skjønhedens Verden, hvis Love den ikke maa overtræde;
naar den hylder dem, tjener den af egen fri Kraft tillige Religion og
Moral og Menneskesamfundet, hvis indre Væsen have samme Kilde som
Skjønhedsverdenen; kort, den kommer i Harmoni med hele Virkeligheden,
saaledes som denne opfattes ved Foreningen af vore sandselige og
aandelige Kræfter. Jeg har her følt mig dreven til at gaae noget ud
over min nærmeste Hensigt, fordi jeg har seet, hvormange uklare
Levninger af gamle Indtryk, der stille sig imod Naturens eget Lys; man
bør advare dem, som mene at vise den høieste Dannelse ved at bære disse
Levninger fra hine Tider tilskue, at de i Virkeligheden kun gjøre sig
tilgode med Bundfaldet af en forlængesiden tilendebragt ædel Gjæring.

Jeg har tit undret mig meget over, at adskillige aandrige Mænd for
Alvor have beklaget Overtroens Ophør, og have ønsket at reise den paany
til nogen Betydning; men denne Stræben har den Feil, at Ingen mener det
alvorligt dermed, hverken de, som af et Slags egen Tilbøielighed tale
Overtroens Sag, eller de, som eftersnakke deres Tale. Man kan med
godGrund sige, at de mene kun, at de mene, og at deres Anstrengelser,
uden at de selv blive sig det klart bevidste, kun tjene til at udbrede
Usandfærdighedens og det forstilte Væsens Rige.

Det er iøvrigt ikke min Hensigt at nægte, at Videnskaben tilintetgjør
adskillige af Overtroens Forestillinger paa en saadan Maade, at de
ikke, uden under ganske særegne Betingelser, lade sig bruge i vor Tids
Digterværker; saaledes er den Indbildning, at en Drage vil opsluge
Solen; men at vi ved Bønner, eller Offringer, eller Larmen kunne fjerne
den, langt mere digterisk, idetmindste efter vore hidtil antagne
Forestillingsmaader, end den Viden, at Maanen gaaer imellem os og
Solen; men hvo vilde være saa vanvittig at ønske hiin falske
Indbildning hævdet, ved at bortgive en saa stor og frugtbar Sandhed!
Jeg veed vel, at Mange lade sig vildlede ved en forvirrende Leeg, som
er bleven dreven med Ordene poetisk og prosaisk. Som bekjendt er den
oprindelige Mening af Ordet prosaisk kun at betegne den Beskaffenhed
ved Talen, hvorved den skjælnes fra Verset; men senere har man ogsaa
meget passende anvendt det paa alt Det, der er den digterigske Aand
fjendtlig; saaledes brugt, betegner det med Rette noget Lavt og
Aandløst. Men senere har man paa en meget ufornuftig og vildledende
Maade anvendt det til at betegne alt Det, som ikke er digterisk; paa
denne Maade bliver den dybeste Indsigt og Viden noget Prosaisk. Man
hører mangengang tale om Sandhed og Virkelighed som prosaiske Ting, der
bør gaae af Veien for Poesien; de, som føre dette Sprog, skuffe sig
selv ved den grundfalske Tanke, at den Opfatning af Tilværelsens
aandige Indhold, som i Digtninger finder en saa talende Udtryksform,
skulde udelukkende tilhøre denne Form; og medens man dog ikke kunde
skjule for sig selv, at de høieste Ideer ogsaa findes udtrykte, og ofte
herligtudtrykte i Videnskaben, faldt man paa den fortvivlede Tanke at
erklære all Saadant for poetisk, ligesom man hører visse ivrige
Frimurere erklære al Moral for Frimureri og alle gode Mennesker for
Frimurere. I samme Aand paastod en udmærket tydsk Skribent, som i sin
Tid bidrog meget til denne Forvirring (Fred. Schlegel), at Spinoza var
poetisk. Nei, Sandhed og Virkelighed ere, som saadanne, hverken
poetiske eller prosaiske; Aandens høieste Opsving tilhører hverken
udelukkende Poesi eller Prosa, den er fælles Eiendom; at forbeholde
Betegnelsen poetisk for Aandens Helligdom, er en fordærvelig Misbrug af
Sproget.

Det kan da ikke være Naturvidenskaben til Misanbefaling, at den
tilintetgjør adskilligt Stof, som hidindtil anvendtes af Digterne; vi
kunne endog ingen Betænkelighed finde i at tilføie, at den ogsaa
tilintetgjør andre i Digterverdenen indlemmede Vildfarelser, som ikke
kunne kaldes Overtro: saaledes vil en nyere Digter slet ikke eller dog
kun med megen Indskrænkning kunne gjøre Brug af saadanne
Forestillinger, som Verdens fire Hjørner, Jordens Grundvold, Himmelens
Befæstning o. dsl., forsaavidt som saadanne falske Forestillinger ikke
kunne bruges som Billeder for det Rigtige, hvilket derimod er Tilfældet
med Mange, f. Ex. Solens Opgang og Nedgang; men om vor Digtningsverden
end ikke bekom fuld Erstatning for alle saadanne Tab, vilde Klagerne
derover endda være slet overlagte; thi Hovedsagen bliver det dog, at
vor aandelige Tilværelse ophøies og forædles ved den Indsigt, som
tilintetgjør Vildfarelserne: alle saadanne Tab ville iøvrigt ikke have
meget at betyde for den sande Digter, men kunne vel være piinlige for
de mange Dyrkere af Digtekunsten, som mene at have gjort en i sig selv
ubetydelig Tanke poetisk, ved at indklæde den i Pragtstykker fra en
forsvunden Tids poetiske Rustkammer. Der gives vistnok dem, som mene at
sige noget Stort, naar de forsikkre os, at de finde al denne Erstatning
intetsigende; menhertil svarer jeg, at den, som taler saa, erklærer
derved, at han ingen aandelig Glæde kan føle over Indsigt, og at det f.
Ex. er hans aandelige Tilstand uvedkommende, at vi med saa
beundringsværdig Klarhed kunne gjennemskue Verdensmechaniken og
forudsee Verdensforhold i fjerne Aarhundreder. Lad det være Saadanne
sagt, at det er deres egen Sløvhed, der berøver dem Indsigtens Glæder,
om de end kunne rose sig af betydelige Evner i andre Retninger: de ere
enten af Naturen eller snarest ved egen Skyld udelukkede fra en
Indvielse, som altid opfylder Den med høi Glæde, hvem den bliver
tildeel.

Da Videnskabens Herlighed bør hævdes ved dens eget Væsen, blev her
indtil videre forudsat, at den kun ved at give Indsigt, men ikke ved at
skjænke Digterverdenen selv Noget, gav rig Erstatning for det, den
berøvede samme; men nu kunne vi ogsaa henlede Opmærksomheden paa, at
Videnskaben virkelig har Erstatning at byde Digterverdenen for det, den
tilintetgjør deraf. Noget deraf har Digterverdenen allerede længe
optaget i sig, f. Ex. Jordens Kugelskikkelse, til Kundskab om hvilken
Videnskaben allerede i Oldtiden havde ført; ikke blot for Tænkningen,
ogsaa for Skjønhedssandsen har denne Forestilling noget langt mere
Tilfredsstillende end den, at Jorden skulde være flad, enten firkantet
eller skiverund. Den digterigske Opfatning har ogsaa nu og da grebet de
store Sandheder om Jorden, som vandrende sin Bane omkring Solen, om
Planeterne som beboelige Kloder, om Fixstjernerne som fjerne Sole,
lysende og varmende Midpunkter for ubekjendte beboelige Kloders
Kredsløb. Er Tanken om den fritsvævende, af usynlige Kræfter baarne, i
Verdensrummet vidtomvandrende Jordklode ikke med Hensyn paa
Skjønhedssandsen rig Erstatning for Jordens Grundvold? og er ikke
Udsigten i en uendelig Mangfoldighed af Verdener, fulde af Liv og
Tanke, en rig Erstatning for den faste Himmelhvælving? Det er sandt, at
den digteriske Indbildningskraft langt fra ikke har saa flittigt
benyttet de nyere Indsigter

som de gamle Forestillinger; men dertil har jo den stedse fremstridende
Menneskeslægt den lange Fremtid liggende for sig. Den Historie,
Videnskaben lader Jordkloden fortælle os om sine ældste Tider, er ikke
bleven den digterigske Opfatning fremmed; men Læren om Jordklodens
Udvikling giver hvert Aar nyt og rigere Udbytte: den fortæller os om
den Tid, da den endnu var dækket af et uhyre ophedet Hav, om de første
Øer, som opstode deri, og den fortsatte Ødannelse, om de tause Dyr og
de blomsterløse Væxter paa den unge, af ingen Lyd oplivede, af intet
Farvespil forskjønnede Jordsskorpe; den viser os, hvorledes fortsatte
Udviklinger dannede større Landstrækninger, og den begynder allerede at
fortælle os om deres Grændser; den fremstiller os den fortsatte
Udvikling af Væxternes og Dyrenes Rige, og viser os de vidunderlige
Skikkelser, den efterhaanden frembragte, dræbte og begrov, medens den
bestandigt forberedede en fuldkomnere Skabelse. En Mangfoldighed af
mindre omfattende Videnskabelige Opdagelser har desuden fundet Indgang
i Digterverdenen, f. Ex. Magneten, Krudtet, Solens Pletter, Maanens
laante Skin, Lysets Hastighed, Lynets Afledning, Væxternes Aandedræt,
de usynlige Dyr i en Vanddraabe, Viingjæringen o.s.v. Det Forhold,
hvori Mennesket som Opdager af Naturens Hemmeligheder kommer til denne,
til hele Menneskeslægten og til sig selv, er endnu kun saare lidet
blevet benyttet. Skulde ikke det være værd for en Digter at fremstille
den aandelige Tilstand, hvori den Mand befandt sig, som først havde sat
sig i videnskabelig Besiddelse af Seerøret (Kikkerten), og med dette
opdaget Maaner ved en fremmed Planet, Bjerge i Maanen o.s.v.? Skulde
hans større og klarere Blik ud i Tilværelsen, hans Bevidsthed om den
Indsigt, hvormed han nu berigede Menneskeslægten, hans Overbeviisning
om, at han nu havde beredt Stjenetyderiet og mangen anden med
Himmelforholdene sammenhængende Vildfarelse den visse Undergang, ikke
have noget Tillokkende for Digteren? Skulde det ikke væreværd at vise
Menneskene den indvortes Høitid, der maaste herske i en Aand, medens
den seer saa store Naturhemmeligheder første Gang afslørede, og
forudseer, at dens Stræben vilde bringe saa skjønne Frugter for
Menneskeslægten? Noget lignende vilde der være at finde ved alle meget
store og omfattende Opdagelser, om end ikke ved alle noget ligesaa
anskueligt; men selv de anskueligste ere kun sjeldent blevne gjorte
frugtbringende for den digteriske Fremstilling. Det er saaledes
mærkværdigt, at Opdagelsen af Tordenveirets elektriske Natur ikke har
vakt nogen stor Digter til en begeistret Fremstilling. Opdagelsen var
Frugten af videnskabelig Tænkning, men indførtes i Verden ved en
Heltegjerning; thi Opfinderen nedledede Tordenskyens elektriske Ild ved
en Handling, som satte hans Liv i Vove. Hans unge Søn var hans
Medhjælper: man tænke sig Opfinderens indre Spænding før Forsøget,
Sønnens enten uskyldige eller heltemodige Deeltagelse, Seiersfølelsen
efter Forsøget. Hvad Sønnens Deeltagelse angaaer, har Digteren Valget,
om han vil forudsætte, at Faderen slet ikke har talt til ham om Faren,
eller fortalt ham om denne, men for at sætte ham paa Prøve Intet sagt
ham om de Indretninger, han havde gjort for at sikkre ham, medens han
selv nødvendigt maatte udsætte sig for Faren: man tænke sig videre
Fordommens mangfoldigt gjentagne Skrig mod Lynaflederen, men ogsaa den
Tilintetgjørelse af Fordommen, som fulgte, da Sagen fandt sin store
Bekræftelse i Erfaringen; blandt andet frembyder Virkeligheden her et
Træk, som ingen Digter kunde have opfundet bedre. I Sièna var et
Kirketaarn tit bleven beskadiget af Lynild: Kirkens Værger gave det en
Afleder; alle Overtroens Trælle skrege derimod, og kaldte lynaflederen
Kjetterstangen: et Tordenveir trak op: Lynilden slog ned i Taarnet:
Mængden stimlede til for at see, om Aflederen havde beskyttet Kirken,
og see, den havde udøvet sin Magt saa fuldkomment, at ikke engang det
Spind,som en Edderkop havde fæstet dertil, var i mindste Maade
beskadiget.

Det er naturligt, at den, der har ligesom fastlevet sig i den gængse
Opfatningsmaade, ikke vil finde sig tilfredsstillet ved den Erstatning,
den nye byder ham for hans Tab, og endnu mindre vil finde, at denne
Erstatning er usigelig rig, og mangfoldige Gange opveier Tabet. En
saadan Overbeviisning kan maaskee forberedes, men ikke uddannes ved
enkelte om og betydningsfulde Exempler; den vil kun efterhaanden
udbrede sig og omsider seire, alt som Naturvidenskaben udbreder sig
saaledes, at den ikke alene bliver Forstandens Sag, men tillige
befrugter Indbildningskraften. Det er kun ved denne aandelige
Udvikling, at der lige overfor den gamle Digterverden vil aabne sig en
ny, maaskee aandeligt af ikke mindre Betydning end den, Opdagelsen af
en ny Verdensdeel havde lige overfor den saakaldte gamle Verden.

Denne Udvikling vil ikke savne sin lovlige og sikkert store Indflydelse
paa Brugen af den gamle Digterverden; blandt andet vil herved uddanne
sig en finere Takt for den Fornuftharmoni, som bør herske, om ogsaa nok
saa skjult for Mængdens Øine, selv i den frieste Digtning, og herved
maatte den vilde Frihed, som den tankeløse Mængde ofte tager for høi
Originalitet, alt mere og mere tabe sine Beundrere.

*

6.

Vantroens Virkninger.

Vi have nu dvælet længe ved Overtroens Virkninger og ved de falske
Aandsretninger, som begunstige den. Ved Vantroens Virkninger behøve vi
ikke at opholde os saa længe, uagtet de ogsaa ere høist fordærvelige;
men da det hører til

som en Edderkop havde fæstet dertil, var i mindste Maade beskadiget.

Det er naturligt, at den, der har ligesom fastlevet sig i den gængse
Opfatningsmaade, ikke vil finde sig tilfredsstillet ved den Erstatning,
den nye byder ham for hans Tab, og endnu mindre vil finde, at denne
Erstatning er usigelig rig, og mangfoldige Gange opveier Tabet. En
saadan Overbeviisning kan maaskee forberedes, men ikke uddannes ved
enkelte om og betydningsfulde Exempler; den vil kun efterhaanden
udbrede sig og omsider seire, alt som Naturvidenskaben udbreder sig
saaledes, at den ikke alene bliver Forstandens Sag, men tillige
befrugter Indbildningskraften. Det er kun ved denne aandelige
Udvikling, at der lige overfor den gamle Digterverden vil aabne sig en
ny, maaskee aandeligt af ikke mindre Betydning end den, Opdagelsen af
en ny Verdensdeel havde lige overfor den saakaldte gamle Verden.

Denne Udvikling vil ikke savne sin lovlige og sikkert store Indflydelse
paa Brugen af den gamle Digterverden; blandt andet vil herved uddanne
sig en finere Takt for den Fornuftharmoni, som bør herske, om ogsaa nok
saa skjult for Mængdens Øine, selv i den frieste Digtning, og herved
maatte den vilde Frihed, som den tankeløse Mængde ofte tager for høi
Originalitet, alt mere og mere tabe sine Beundrere.

*

6.

Vantroens Virkninger.

Vi have nu dvælet længe ved Overtroens Virkninger og ved de falske
Aandsretninger, som begunstige den. Ved Vantroens Virkninger behøve vi
ikke at opholde os saa længe, uagtet de ogsaa ere høist fordærvelige;
men da det hører tildens Oprindelse (see S. 85—90), at den udvikler sig
af Undersøgelsesaanden, bærer den saaledes Spiren til sin egen
Undergang i sig selv, og kan derfor ikke vinde et saa langt eller saa
udbredt Herredømme som Overtroen. Vi have seet, at Vantroen bestaaer i
et Hang til at forkaste Det, som Mennesket pleier at antage om
aandelige Ting, forsaavidt man kun tilegner sig dette ved en umiddelbar
indre Sands og ikke beviser det ved Tænkningen; den opstaaer i
Anledning af de talrige Tilfælde, hvor Videnskabens Opdagelser
gjendrive de Meninger, man uden Undersøgelser havde antaget. Vel
gjendrives ligeledes i Undersøgelsernes Løb mange Meninger, hvortil man
var kommen ved tidligere Undersøgelser; men her er det Tænkningen, som
selv rettet sine Vildfarelser, ei at tale om, at det i en lang Række af
Menneskealdre især bliver Overtroens Vildfarelser, Tænkningen faaer at
rette. Det er naturligt, at dette avler Tvivl mod den hele
Kundskabsart, som saa hyppigt gribes i Vildfarelse; Tvivlen gaaer let
over til Mistro, Mistroen hos Mange til et overvættes Hang til at
forkaste; hertil kommer en forhøiet Følelse af Tænkningens Magt, som i
sig selv er en saa herlig Følelse, men hos Mange udarter til Overmod.
Den Frihedsfølelse, som opstaaer ved saa mangfoldige Befrielser fra
Naturtvang, udarter ikke mindre hos Andre til en vild Frihedslyst, der
foragter enhver Skranke; alt efter disse Udartningers Grader udspringer
heraf en Forkastelse af al Religion, en indbildt Viisdom, som troer at
kunne hæve sig over Dyds- og Pligtbegreberne, endskjøndt man ret gjerne
seer, at andre svagere Aander rette sig derefter; at Poesien ikke
blomstrer ved en saadan Opfatningsmaade, seer man let. Vantroens
Tilhængere bestyrkes ofte meget i deres Vildfarelse ved den Uforstand,
som Overtroens Venner sætte imod dem; denne gaaer let over til
Forfølgelse, som giver Vildfarelsen en vis høi Værdighedsfølelse, baade
derved, at Forstanden maa foragte al Vold, som vil træde
istedetforOverbeviisningsmidler, og ved den Bevidsthed at lide for
Sandheden. Der gives et vist Udviklingsstade, hvori det tillige er de
mest høitbegavede Aander, som kraftigst ivre mod Overtroen, og derved
let lade sig henrive til visse Yderligheder, der vel ikke selv ere
Vantroens Værk, men let give Anledning til, at saadanne Mænd i Tidernes
Forvirring og under Partikampene synes at staae paa Vantroens Side; men
forsaavidt Vantroen faaer Overvægt i en Tidsalder, gaaer denne sin
Fordærvelse imøde: Sædeligheden undergraves, og ringeagtes siden: Alle
de hemmelige Baand, som sammenholde Familien og Statssamfundet,
opløses: Alt Helligt forhaanes: Vantroen faaer selv sin
Forfølgelsesaand, som Overtroen havde sin; men denne Tilstand bærer
Spiren til sin Undergang i sig selv; dersom de aandelige Kræfter ikke
formaae at have den, endes den ved store Omvæltninger og Gjenfødelser
af Samfundet, hvilke, som bekjendt, medføre saadanne Fødselsveer, at de
kunne betragtes som uhyre Straffedomme over Udartningerne.

Det forstaaer sig, at hverken Vantroen eller Overtroen i nogen
Tidsalder vinder et udelukkende Herredømme. Den vort Væsen iboende
Fornuft, i Forening med hele Omverdenens belærende Indvirkning paa os,
udretter, at Flerheden af Menneskene ikke ganske hengive sig til nogen
af de to Eensidigheder, omendskjøndt ikkun Faa ere istand til
fuldkomment at holde sig fri for dem. Der er saaledes ved en høiere
Naturindretning sørget for, at det Onde ikke faaer uindskrænket
Overmagt, men at der levnes Spirer til nye og ædlere Udviklinger, selv
naar et Onde er voxet til en saadan Magt, at store Omvæltninger ere
fornødne.

*

Hvorledes Naturvidenskab virker mod Overtro.

Det synes, at de Fleste sætte den Virkning, Naturvidenskaben har til
Overtroens Udryddelse, fornemmelig deri, at den tilintetgjøt
overtroiske Meninger. Denne Tjeneste er vel overmaade vigtig, men ikke
den eneste; jeg vilde sige, at den ikke engang var den vigtigste,
dersom den ikke var Udgangspunktet for alle de andre. Man seer let, at
den Undersøgelsesaandens Handling, hvorved en overtroisk Indbildning
udryddes, medfører ikke blot den Vinding, at en saaden særegen
Indbildning forsvinder, men ogsaa den, at en Eftertanke vækkes, hvorved
man bliver mistroisk mod andre beslægtede. Denne vigtige Følgevirkning
opkommer for det Meste kun i ringe Grad ved Tilintetgjørelsen af een
overtroisk Indbildning, men forøges i et stærkt voxende Forhold ved
flere Opdagelsers Samvirkning. Man tænke sig den Overtro forjaget, at
en Solformørkelse skulde antyde, at en Drage vilde opsluge Solen; dette
vil sikkert have sin Virkning paa Manges Eftertanke; men Indtrykket vil
hos Flerheden snart svækkes, og ikke udvide sig til fortsat
Eftertænkning. Overtroen har en Solgud, som hver Aften gaaer til Hvile
bag Havet og begynder næste Morgen sin Bane paa ny: Videnskaben lærer,
at Jorden er en Kugle, rundt omkring hvilken Daglyset forflyttes
eensformigt i hvert Døgn fra Øst til Vest. Overtroen antager, at
Solgudens Ildvogn kunde tænde Jorden, hvis den kom for nær: Videnskaben
lærer, at Solen hverken er en Ildvogn, ellet styres med Vilkaarlighed,
eller kommer Jorden nær. Overtroen havde sin Maanegudinde, der ogsaa
havde mange Virkninger paa Jorden: Videnskaben lærte, at Maanen er en
Klode, som har sin bestemte Bane. Flere saadanne Tilintetgjørelser af
overtroiske Meninger maatte hos Mange fremkalde den Tanke, at hele
Himmelløbet er bestemte Love underkastet, hvorved de Meninger, som
forudsætteHimmelbegivenheder, der udspringe af Guders vilkaarlige
Virkning, maae bortfalde. Førend jeg gaaer videre, vil jeg gjøre en
Misforstaaelse umulig, som dog ifølge alt det Foregaaende vilde være
aldeles uberettiget; jeg vil nemlig sige, at det ikke er den digteriske
Betydning af de omhandlede mythologiske Forestillinger, jeg her
betegner som Overtro, men den i Sandhed prosaiske Opfatning, som
herskede om de samme Gjenstande i Hverdagslivet, efter denne, maaskee
overflødige Bemærkning, fortsætter jeg endnu min Betragtning. Den
Tanke, at Himmelbegivenhederne foregaae efter bestemte Love, tog ikke
strax sit fulde Omfang: den blev tvertimod gjennem mangfoldige
Aarhundreder staaende indenfor en snæver Begrændsning, som tillod store
Tilfældigheder; selv de, der kjendte Himmellegemernes Løb, sattes f.
Ex. endnu i Skræk ved Kometer. Det er ikke mere end halvandet
Aarhundrede siden, at Videnskaben befriede de Oplyste fra denne Skræk,
som først langt senere blev forjaget af en større Menneskemasses
Bevidsthed, da man kom til Kundskab om, at en Komets Gjenkomst med Held
havde været forudseet over 75 Aar, førend den kom. Man troede længe, at
et Menneskes Skjæbne kunde forudsiges af Stjernernes Stillinger ved
hans Fødsel; den fuldkomne Forvisning om, at Planeterne ere Kloder som
Jorden, og Fixstjernerne Sole, fremstillede denne Indbildning i dens
hele Latterlighed. Der ligger i disse Exempler en Belæring om
Videnskabernes Virkemaade mod Overtroen; at det nemlig ikke blot var
den Vane at see mangehaande overtroiske Meninger tilintergjorte, der
stærkest virkede mod Overtroen, men langt mere Udbredelsen af den
Kundskab — hos Nogle som Indsigt, hos Mængden som Efterretning —, at
Himmelløbet bestemmes ved Naturlove. Denne Virkning steg til en fortsat
voxende Høide, alt som man kom til fuldere Indsigt i Naturlovenes
Eenhed. Den klare Opfattelse af det sande Verdenssystem gjorde det
umuligt at antage een eller flere faste Himmelhvælvinger, saaledes
somdette tidligere var skeet; men derved bortfaldt mangfoldige
Forestillinger om Himlen eller Himlene, Forestillinger, som hos Mange
vare sammenvoxede med deres Religion, men med Uret, da den legemlige
Betydning af Udsagnene om Guds Bopæl, de Saliges Boliger o. s. v. jo i
alle Tilfælde maatte forkastes, og kun en aandelig antages for gyldig.
Endelig maatte den ved Newton grundlagte Indsigt i de himmelske
Bevægelsesloves Naturnødvendighed yderligere forhøie Overbeviisningen
om, at Verdensbevægelserne ingen vilkaarlige Forandringer tilstæde; man
seer nemlig her, at alle disse Love ere Fornuftlove, vistnok langt
høiere end vor Aand havde kunnet opfinde dem, men guddommelige
Fornuftforskrifter, som vi ere lykkelige nok til at begribe. Denne
Overbeviisning har en uovervindelig Styrke derved, at den beroer paa en
saadan Indsigt, hvori Tanke og Anskuelse paa det Inderligste ere
forenede. Jeg har valgt denne sammenhængende Række af Exempler, fordi
den oplyser mangfoldige Led i Naturvidenskabens Virkemaade mod
Overtroen; at den nemlig først virker ved at tilintetgjøre overtroiske
Indbildninger, dernæst ved at fremkalde en Vane til at drage mangen
overtroisk Mening i Tvivl, fremdeles ved at vise en stor Deel af
Naturvirkninger, som ordnede efter Love, senere ved at vise disse Loves
Eenhed, Sammenhæng og uindskrænkede Omfang, endelig ved at vise deres
Nødvendighed, og at denne er en Fornuftnødvendighed, en uforanderlig
Guddomsvillie. Alt det samme kommer igjen i Virkemaaden af
Naturvidenskabens øvrige Dele, endskjøndt det turde være vanskeligt at
finde nogen saa let overskuelig Række af Exempler; men denne ene Række
vil give de følgende Exempler endeel af den fornødne Belysning.

Blandt de Begivenheder, hvori Menneskene have været saa tilbøielige til
at see Yttringerne af en menneskelig vilkaarlig, jeg kunde fristes til
at sige lunefuld Magtfuldkommenhed hos Guddommen, ere
Veirforandringerne. At Gud skulde resolvereRegn eller Tørke, Uveir
eller Stilhed, ligesom en jordisk Monark uddeler Velgjerninger eller
Straffe, er en Indbildning, der har holdt sig hos Mængden indtil vore
Dage, og vil maaskee ikke snart forsvinde. Imidlertid viser det sig,
ved hvert Fremskridt vi gjøre i Kundskaben om Luftbegivenhederne, at de
foregaae efter almeengyldige Naturlove: Varmen kan ikke blive
usædvanlig stor paa et Sted, uden at blive destomindre paa et andet:
den Retning Vinden tager i eet Land, er afhængig af dem, der finde Sted
i alle andre: den samme Forandring, som i eet Land foraarsager Tørke,
giver et andet en stor Overflødighed af Regn. Jo fuldkomnere
Almeengyldigheden af de Love, hvorefter alt dette skeer, bliver
indseet, og Kundskaben derom udbredt, desto mere vil hiin overtroiske
og Guddommen uværdige Mening om disse Naturvirkningers vilkaarlige
Uddeling forsvinde. Blandt dette Slags Overtro havde til de mest
forskjellige Tider den Indbildning havt en stor sandselig Styrke, at
Gud yttrede sin Vrede i Torden og Lynild. Opdagelsen af Lynildens
elektriske Natur, og især Opfindelsen af Lynildens Ledning
tilintetgjorde den kraftigt, men i visse Retninger langsomt nok; thi
Tanken bevæger sig, ligesom Elektriciteten, kun med Lynets Hastighed i
de gode Ledere; men alt som Lynafledernes Virkning, snart hist snart
her viste sig i behørig Nærhed for den sløve Mængde, maatte dens
Fordomme rystes deraf. I et af de S. 103 anførte Tilfælde maa
Begivenheden have virket paa Menneskene som et Mirakel; man tør da vel
gjentage: „Mangen Fordom blev knust ved det Lyn, som lystred en Leder.“
Jeg har især fremhævet dette velbekjendte Exempel, for at henlede
Opmærksomheden paa, at den Oplysning, hvormed Naturvidenskaben
adspreder Overtroen, ofte virker med en betydningsfuld sandselig Kraft,
skjøndt sjeldent med en saa mægtig som denne; men altid tale dog
Erfaring og Forsøg med megen Styrke. Jeg vil endnu anføre et Par
Exempler: Man tænke sig tilbage til den første Deel af det
17deAarhundrede. Et Sted i Frankrig faldt der en Blodregn. Nogle Munke
begyndte allerede at udtyde denne Begivenhed som et rædsomt Tegn paa
Guds Vrede; men en Naturforsker (Peiresc) viste, at de saakaldte
Blodplætter ogsaa kom paa Steder, som vare under Tag, hvor altsaa ingen
Regn faldt, og at en Sværm af Insekter afsatte dem. Som bekjendt, har
man endnu langt oftere ladet sig forlede til lignende Indbildninger ved
andre Særsyn, og f. Ex. taget røde af Regnen reenskyllede og opsvulmede
Lavarter for Frembringelser af en Blodregn, en Vildfarelse, som
Naturkyndige ligeledes have berigtiget. De saakaldte Steenregne have
naturligviis givet hyppige Anledninger til overtroiske Indbildninger;
Naturvidenskaben har vel ikke givet os alle ønskelige Oplysninger om
denne Sag; men den har dog gjort nok til at unddrage Overtroen den, ved
at vise endeel af de Love, hvorefter den retter sig, og lære os, at de
omtrent alle have de samme chemiske Bestanddele.

En vigtig Deel af sin Kraft viser Naturvidenskaben ved at trænge ind i
Erhvervsomhedens mange Kunster, og virker derved ofte til at forjage
overtroiske Meninger, men endnu langt mere til at udbrede og styrke
Tænksomheden. Hvor udbredt var ikke Overtroen blandt Bjergmændene!
Deres Dont medførte saameget Uforklarligt, Dunkelt, Farefuldt, at
Overtroen let maatte faae Magt hos dem; uden at nægte, at der endnu kan
være endeel Overtro tilbage hos dem, især hos de lavere, som ikkun
modtage enkelte af Videnskabens Udsagn, og det gjennem mange Mellemled,
maatte dog det Kundskabslys, som Videnskaben efterhaanden tændte over
Bjergenes indre Bygning og over alle Ertsbehandlingens Dele, udbrede en
betydningsfuld, al Overtro fjendtlig Indsigt, især hos alle dem, der
ikke staae paa det laveste Trin. Men selv paa disse maae Videnskabens
Opdagelser have ladet falde noget Lysglimt; blandt andet var det forhen
Tro blandt Bjergmændene, at ondskabsfulde Aander kastede dem overende
og qvalte dem iBjergværkerne, eller tændte en knaldende, ødelæggende
Ildmasse. Naturvidenskaben har, ved at udbrede Kundskaber om de for
Aandedraget utjenlige Luftarter og om Knaldluften, men endnu mere ved
at give Bjergmanden selv Sikkerhedslampen i Haand, kraftigt virket mod
den gamle Spøgelsesfrygt.

Saa ufuldkommen end vor Indsigt i Gjæringens Natur endnu maa kaldes,
har dog den Kundskab, vi have erhvervet over Gjæringens Naturlove,
adspredt mange Dunkelhedet, medens den har tilveiebragt store Fordele
for de Erhvervsgrene, hvori den bruges. Herved har denne Kundskab
fundet en saa godt som nødvendig Indgang hos Brændevinsbrændere,
Bryggere o. s. v., hvoraf de Fleste kun have ladet sig bestemme til at
optage nogle naturvidenskabelige Kundskaber, ved den Fordeel, de kunde
have deraf; men foruden den Tænksomhed, dette medførte, og som vistnok
er Hovedsagen, har dette ogsaa umiddelbart forjaget adskillige
overtroiske Indbildninger. Jeg mindes saaledes meget vel, at jeg i min
Ungdom har hørt Folk, som dreve Brænderi, og havde havt manget Uheld
derved, tilskrive dette fjendtlig Hexekunst, ja kaste deres Mistanke
paa bestemte Personer. Nu, da man ved Videnskaben er bleven saa
velbekjendt med dette Slags Gjæringers Love, og har almeenfattelige
Forskrifter for de Fremgangsmaadet, de forskjellige Omstændigheder
kræve, vil man i de fleste Tilfælde undgaae saadanne Uheld, og skeer
der noget, vide at finde Grunden dertil. I Kjældere, som længe have
staaet lukkede, fandtes i gamle Tider Basilisker, som man ikke saae;
men som ved at see paa et Menneske dræbte ham. Siden det er bleven mere
almindelig bekjendt, at Gjæringen frembringer en uaandbar Luft, som ved
sin Vægtfylde samler sig paa lave Steder, veed man, hvem Morderen er,
og forjager ham ved Udluftning.

I vore Dage have de mangfoldige Anvendelser af Dampmaskinen i saamange
Næringsveie, i Skibsfarten, i Jernbanebefordringen vakt Menigmand i
Almindelighed, og endnu mere

alle Værkmænd til usigelig megen Eftertanke. De talrige andre Maskiner,
som tidt udføre de kunstfuldeste Arbeider, maae have havt samme
Virkning. Den elektromagnetiske Telegraph har tildraget sig Menigmands
Opmærksomhed, selv i Lande, hvor den endnu kun er kjendt af Navn. Ved
Siden af al den øvrige Virkning have disse mange Opfindelser vænnet
Menneskene til at see, at det Vidunderlige kan frembringes ved
Fornuftbrug; men ikke blot disse store Foretagender have bidraget til
Menneskeslægtens Aandsudvikling, der lader sig neppe nævne nogen
Erhvervsgreen, hvori Videnskaben ikke har indgrebet og virket
tankevækkende. Denne vakte Tænksomhedsaand er nær beslægtet med den
Undersøgelsesaand, som Videnskaben uddanner; paa denne, som overalt har
saa velgjørende Følger, maae vi med Hensyn paa Overtroens Udryddelse
lægge en særdeles Vægt.

De overtroiske Meninger, som staae i nogen Sammenhæng med Naturen,
blandt andet dem, som beroe paa en misforstaaet Opfatning af noget
virkeligt Tilværende, kan Naturvidenskaben som oftest gjendrive; i et
andet Forhold staaer den til dem, som slet ingen egentlig Naturrod
have. Imod dem maa den ved Naturvidenskaben vakte Undersøgelses-Aand og
den ved samme øvede Undersøgelseskunst virke; men man finder dem altid
vanskeligere at udrydde. Et Exempel paa saadanne er den allerede
omtalte Indbildning, om Faren ved at sidde tilbords selvtrettende. Den
Bemærkning, at der vare Tretten samlede ved Christi Nadvere, er jo
aldeles ingen Grund til en saadan Mening. Mangen En beraaber sig paa
egen Erfaring; spørger man ham da, hvad han har erfaret, saa bestaaer
det deri, at han eengang hat spiist ved et Bord selvtrettende, og at
derpaa een af Gjæsterne døde inden eet Aar. Men hvad betyder den
Erfaring? Selv om han havde gjort to eller flere saadanne Erfaringer,
vilde Undersøgelseskunsten ikkefinde dem brugbare som Beviis. Den vilde
sige: Ingen Enkeltmands enestaaende Erfaring kan i Sager af denne
Beskaffenhed give noget Beviis; nei, hertil udkræves mange Menneskers i
nogle Aar uafbrudt optegnede Erfaringer over Antallet af Bordgjæsterne
i mangfoldige Selskaber og over Antallet af dem, som i eet Aar efter
Sammenkomsten døde; man vil da faae et Middeltal, som vil vise, at jo
talrigere Gjæsterne ere, jo Flere af dem døer der i et vist Tidsløb.
Men den, som har en levende Sands for Naturens Love, vil ikke engang
forlange denne Afgjørelse; thi han veed, at den omhandlede Mening slet
ikke stemmer med Naturlovene. Men, hører jeg mangen aandrig og i andre
Retninger høit dannet Mand sige: jeg vil just ikke paastaae, at denne
Frygt for at sidde selv trettende tilbords er grundet; men min
Indbildningskraft er nu engang belemret med denne Tanke; lad mig
beholde denne uskyldige Vildfarelse. Dette er en anden Sag: det lader
sig nogenlunde høre: vi Andre bør taale denne Særhed; men bør nogen
Mand taale den hos sig selv? Var det ikke smukkere, at han indstævnede
sin ufornuftige Frygt for sin egen sunde Fornufts Domstol, og dømte den
fra Livet? Vildfarelsen selv er ubetydelig nok; men den Magt, man
indrømmer en saa falsk Forestilling, vedligeholder et skadeligt
Sjæleanlæg. Dersom vi opdagede, at noget Organ i vort Legeme havde et
Sygdomsanlæg, som vi kunde overvælde, vilde vi sikkert gjøre det; men
enhver overtroisk Indbildning er jo et Sygdomsanlæg i vort aandelige
Væsen: skulde vi ikke stræbe at overvælde det?

Det, som her er sagt om et enkelt Tilfælde, lader sig med Lethed
anvende paa mangfoldige andre. Vi ville ikke opholde os ved at
gjennemgaae saadanne; Alt, hvad man kan sige mere om dem end om dette
ene, vil kun lidet forøge Virkningen. Overtroens adspredte Levninger
ville kun efterhaanden tabe deres Magt over Indbildningskraften ved
denUndersøgelsesaand, som Naturvidenskabens stedse voxende Anvendelse
udbreder endog over dem, som ikke selv tilegne sig den, men ikkun
berøres af dens mangfoldige Anvendelser paa Menneskelivet; men denne
Virkning kan dog ikke sammenlignes med den, som Naturvidenskabens rette
Dyrkning selv medfører. Den udvikler i Mennesket en heel indre Verden,
der staaer for ham ei blot som noget eengang Modtaget og i Hukommelsen
Opbevaret, men som en sig uophørligt fornyende Tilværelse, i hvilken
man seer en altomfattende Virken af den evige levende Fornuft; her er
da intet Rum tilovers for Overtroen.

Maaskee vil man indvendende fremhæve, at enkelte Naturforskere ikke
have været frie for Overtro. Det forstaaer sig, at vi med Rette kunne
afvise ethvert Exempel, som fremføres uden skjønsomt Hensyn paa
Naturvidenskabens Udviklingsgang; skjøndt een, har den dog maattet dele
sig i forskjellige Grene, som ikke alle med lige Hurtighed kunde
udvikle sig. Det er sandt, at enhver af disse underordnede Videnskaber
allerede i dens tidligste Alder begyndte at virke mod Overtroen; men
det varede længe, at dette blot kunde skee i visse Retninger, medens
den i andre vedblev at være sammenvoxet dermed. Astronomien, den Deel
af Naturvidenskaben, som allerede i Menneskeslægtens Udgang fra
Barndomsalderen forjog saa mangen overtroisk Forestilling, kunde dog i
en lang Række af Aarhundreder ikke rive sig løs fra Stjernetyderiets
Daarligheder; ja det blev ikke ganske umuligt for dens Dyrkere at
hengive sig dertil, førend Newtons Tidsalder havde fremstillet
Himmelbevægelsernes Love i en saadan Sammenhæng, at man ikke baade
kunde fatte denne og indskyde overtroiske Forestillinger i sin
Himmelkundskab. Astronomiens Exempel vil være nok til at retfærdiggjøre
en lige Indsigelse for alle Naturvidenskabens Dele. Farligere for vor
Mening synes det at være, om man kunde anføre Exempler paa Mænd, som
havde erhvervet storeKundskaber i en meget uddannet Deel af
Naturvidenskaben, og dog ikke vare frie for Overtro. Jeg veed ikke
vist, om saadanne Exempler findes, dog troer jeg det. Man kunde vel
allerede ophæve deres Virkning ved at bemærke, hvorledes det ligger i
de menneskelige Vilkaar, at der hist og her syndes imod Tankernes
Følgestrenghed; men i de allerfleste Tilfælde, maaskee i alle, vil det
findes, at ingen Mand er overtroisk med Hensyn paa det Fag, hvori han
besidder en dyb Indsigt, forudsat at dette Fag allerede er uddannet til
en høi Grad af Sammenhæng; men at det vel kan hænde, at den, som havde
naaet et betydeligt Mesterskab i et Fag, kunde have dyrket dette paa en
saa eensidig Maade, at han ikke havde gjennemtrængt sig med den
Overbeviisning, at hele Naturen staaer under ligesaa strenge Love, som
den Deel, han har gjort sig fortrolig med. Jeg skulde saaledes holde
det for umuligt, at nogen Mand, som er i Besiddelse af vor Tids
astronomiske Viden, kunde nære mindste Overtro med Hensyn paa
Himmelbevægelserne; derimod skulde jeg ikke benægte det som ganske
umuligt, endskjøndt jeg vilde optage det med største Tvivl, om Nogen
fortalte, at en dygtig Astronom havde en Overtro med Hensyn paa
Gjenstande, som ere hans Videnskab fremmede. Dog jeg har maaskee Uret i
at gaae en Indvending imøde, til hvilken der kun er saa svage
Anledninger.

8.

Naturvidenskabens Virkning imod Vantroen.

Vi have allerede seet, at Naturvidenskaben under sin Udviklingsgang
giver Anledning til Vantro. Vi dvælede isærdeleshed ved den
Betragtning, at de sig saa hyppigt fornyende Tilfælde, hvor man saae
Forestillingsmaader og Meningergjendrevne, som man var vant til at
sammenknytte med Menneskets helligste Overbeviisninger, ofte matte
ryste, ja tilintetgjøre Troen paa disse. Det er let at see, at
Naturvidenskaben selv modarbeider den Tvivl og den overmodige
Forkastelse af dybe Sandheder, som den mod sin Hensigt har fremkaldet;
thi medens den uophørligt vedbliver at rense og klare Kundskaberne, vil
den tilintetgjøre mangen falsk Indvending, som havde sin Oprindelse fra
en mindre fuldkommen Kundskap: medens den gjendriver og berigtiger sine
egne Vildfarelser, øver den Undersøgelsesaanden i at skjelne det Sande
fra det Falske: med det samme som den lader os føle, hvor let vi kunne
feile, lærer den os en velgjørende Mistillid til vore egne Domme.

Handledes der kun om hiin, saa at sige tilfældige Begunstigelse,
Vantroen havde faaet af Naturvidenskaben, vilde Forsvaret allerede her
være givet; men Naturvidenskaben har ved en Stræben, der hører til dens
eget Væsen, hos Mange vakt en farlig Tanke, som eensidigt forfulgt,
fører til Gudsfornægtelse. Idet den nemlig viser, at alle Virkninger i
Naturen skee efter Love, og at disse Love ere nødvendige,
uforanderlige, evige, har den bragt Mange til at tænke sig denne alt
gjennemtrængende Nødvendighed som en blind Nødvendighed, der skulde
ligesom tilhøre Naturen selv, gaae forud for al Fornuft og altsaa være
uafhængig af samme. Denne Opfatningsmaade forudsætter som Grundlaget
for hele Tilværelsen en fra Evighed værende ubesjælet Materie med visse
nødvendige Egenskaber; af disses ligesaa nødvendige Virkemaade skulde
alt Det, vi kalde Aandeligt, være Frembringelser, og selv vor Tænkning
skulde kun være Følgen af de legemlige Deles Egenskaber og Bevægelser.
Enhver føler det Trøstesløse i denne Opfatningsmaade, og vilde frygte
Naturvidenskaben, dersom den ikkun førte til en saadan.

Det nærmeste Svar herpaa er den velbekjendte Sandhed, at den største
Deel af Naturvidenskabens Dyrkere have hyldet en modsat Tanke, og have
opviist i Naturen debeundringsværdigste vise Anlæg til fornuftfremmende
Øiemed, saaat man pleier af Naturens vise Indretning at hente et Beviis
for dens Oprindelse fra en almægtig Fornuft. Dette vilde være nok,
dersom vi vilde nøies med et til det Udvortes sig holdende Forsvar; men
ei at tale om, at vi da forlode Sagen med den utilfredsstillede
Følelse, som opvækkes derved, at to vigtige Modsætninger blive staaende
uforsonede, vilde vi lade et vigtigt Klagepunkt blive staaende uberørt.
Videnskaben fører under sin Fremstriden bestandigt til fuldstændigere
Opdagelser af Naturens Love, og viser fortsat en større og større
Sammenhæng mellem disse; Nødvendigheden af alt Det, som skeer, bliver
da stedse mere og mere indlysende. Hertil kunde man vel svare, at
Indretningernes Viisdom bliver det ligeledes; men desto mere
opfordrende blev da den uforsonede Modsigelse staaende for os med al
den deraf udspringende Uro og Tvivl og Mulighed til Vantro. Lader os da
fremhæve af Videnskaben de Sandheder, som kunne oplyse Sagen!

Uden alt Hensyn paa Det, Videnskaben lærer os om Øiemedene i Naturen og
den Viisdom, der aabenbarer sig i deres Opnaaelse, føres vi ved
Betragtningen af Naturlovene i deres hele Nødvendighed, til den
Overbeviisning, at Naturen er en Fornuftindretning. Videnskaben
fremstiller os nemlig Naturlovene som Fornuftlove, hvilke vor i
mangfoldige Indskrænkninger hildede Fornuft vel ikke uden ved Naturens
Hjelp kunde udfinde, men ofte ved denne Hjelp virkelig udfinder.
Udfaldet af alle over Naturlovene anstillede Betragtninger er, at de
alle tilsammen udgjøre en uendelig Fornuftenhed. Nødvendigheden ophører
ikke; men den viser sig at være en Fornuftnødvendighed. Vilde man
herimod opstille som Indvending, at denne Fornuftnødvendighed selv er
en Naturnødvendighed, og vort hele aandelige Væsen en Frembringelse af
denne, saaat det vel derfor maa stemme med Naturen, kunde vi svare, at
dette hverken kan eller skal benægtes; men at detingen Indvending er;
thi Nødvendigheden ophører at være en blind Skjæbne, naar den besindes
at være en Fornuftnødvendighed, Ordet taget i den Betydning, at det
ikke blot betegner Noget, som det er en Nødvendighed for vor Fornuft at
antage, men isærdeleshed Noget, som er nødvendigt, ifølge den Fornuft,
hvoraf alle Naturlove udspringe. Men dette Svar vil endnu ikke ganske
tilfredsstille, saalænge som man tænker sig Materien som Grundlaget for
hele Naturen, ikke blot som en Deel af dens Væsen. Det er en af
Menneskeslægtens ældgamle, man kunde sige oprindelige Fordomme, at søge
det Enkelte og Uforanderlige i det Legemlige som saadant; man saae
vistnok ved mindste Eftertanke, at alle Legemer ere forgjængelige; men
man tog sin Tilflugt til Stoffet. Det er sandt, at dette i al Erfaring
viser sig som uforgjængeligt, dog vel at mærke, ikke de mangfoldige
ueensartede Stoffer, men det veielige, rumopfyldende Noget, som er
fælles for alle Stoffer, med andre Ord: Materien som det Almindelige i
Legemerne. Et ældgammelt System lod Materien selv bestaae af usigeligt
smaae Legemer med ulige Størrelser og Figur, men med en ubegrændset
Haardhed. Denne Forestillingsmaade har vel fundet hyppig Indgang i
Naturvidenskaben; men den tilhører den ikke; vi have aldeles ingen
Kundskab om Stoffet, uden ved dets Virksomhed og ved de Naturlove,
hvorefter det virker. Gaaer Undersøgelsen over til de
Eiendommeligheder, hvorunder Stoffet virker i hvert særskilt Legeme,
saa viser det sig, at disse Eiendommeligheder beroe paa de Naturlove,
hvorefter Virkningerne foregaae. Vel standser Undersøgelsen ved visse
Stoffer, som den indtil videre maa lade staae som enkelte; men
Videnskaben lader os ikke tvivle om, at dette kun er indtil videre.
Maaskee vil Videnskaben engang komme til visse eiendommelige Stoffer,
som den med Indsigt vil erkjende for Grundstoffer; men selv da vil det
være ved deres Virksomheds Love, at den vil erkjende dem derfor. Kort,
Stoffet erikke en for sig selv bestaaende død Væren, men
Virksomhedsyttringer, bestemte og begrændsede ved de Alt
gjennemtrængende Naturlove. Det Grundvirksomme og det Ordnende i
Tilværelsen ere da ikke to adskilte Ting, men et levende, uophørligt
baade skabende og ordnende Fornufthele, en uendelig levende Fornuft,
Gud!Jevnfør med Hensyn paa dette hele Afsnit Samtalen om det Aandelige
i det Legemlige.

Men udelukker dog ikke al denne Nødvendighed Tanken om Øiemed og
Viisdom? Ingenlunde, naar vi kun holde fast paa den himmelvide Forskjel
mellem den uendeligt fuldkomne Fornuft og den, der kan finde Sted hos
endelige Væsener. Allerede ved enhver Anvendelse af den menneskelige
Fornuft, det være sig til en Maskine eller til en Statsindretning eller
til et videnskabeligt Værk, vil man stedse finde en desto fuldkomnere
Sammenstemning mellem alle Dele, jo rigtigere og renere Grundtanken
var. Sammenstemninger, som blot udspringe af den følgerigtige
Anvendelse af Grundtanken, træde ofte frem for os, som om der var gjort
særskilt Anlæg til deres Tilveiebringelse, endskjøndt det er Fornuftens
egen Harmoni, der har gjort det; men i Fornuften selv, Fornuften uden
Indskrænkning, er enhver enkelt Yttring Følgen af Fornuftens eget
Væsen, er derfor paa eengang Middel og Øiemed. Exempler ville kun
ufuldkomment oplyse dette; men de ville dog ikke være ufrugtbare, naar
man kun ret tilegner sig deres Indhold og anvender det. Man forestille
sig nu først som Tankeforsøg, at alt Det vi vide om Kuglen endnu var
ubekjendt, og at en Kunstner vilde opfinde en Figur, som fra alle Sider
skulde frembyde samme Skue, være i Ligevægt, hvordan man end lagde den
paa en vandret Flade, have en saadan Overflade, at den indsluttede et
større Rum end nogen anden af lige Størrelse, hvilken usigelig Hid- og
Did-Tænken vilde hertil ikkeudfordres; men den, som gaaer ud fra
Grundtanken, et Rum, begrændset af en Overflade, som overalt staaer
lige langt borte fra et Midpunkt, vil ved Tankens nødvendige Udvikling,
finde alle disse og langt flere skjønne og mærkværdige Egenskaber, som
en blot Stræben efter Øiemed enten slet ikke eller kun ad mange Omveie
vilde finde. Henvende vi os nu til Naturen selv; tænke vi os som
udskilt af det store Verdensheles Idee den Tanke, at tilveiebringe en
uendelig Mangfoldighed af selvstændigt Væren og Leven, hvortil
udkræves, at den ene Gjenstand ikke maa være den anden i Veien,
hvorledes kunde man da tænke sig et visere Anslag, end at fordele
Verdens hele Masse i utallige beboelige Kloder, som hver har sine egne
Dags- og Aarstider, hver sin eiendommelige Varme, hver sin særegne
Tæthed o.s.v. Hvorledes kunde man videre udtænke noget Visere, end at
lade et stort Antal saadanne Kloder faae Lys og Varme fra een Sol, og
lade dem faae deres Dagstider ved at dreie sig hver om sin Axe, deres
Aarstider ved hver at beskrive sin egen Bane omkring sin Sol? Men alle
disse og utallige andre dermed sammenhængende Øiemed følge med
Nødvendighed af de Love, hvorefter Materiens Dele, Tiltrækningen og
Bevægelsen rette sig. I den endelige Betragtning see vi Øiemed og
Midler som adskilte, i det Virkelige og Hele ere de Eet. Gaae vi nu til
vor egen Klode, saa see vi, at de mest velgjørende Indretninger, som
Dags- og Aarstidernes Vexel, have deres Udspring af altomfattende
nødvendige Love. Paaskjønne vi med Hensyn paa Gavnligheden den
Bevægelse, Havet faaer ved Flod og Ebbe, maae vi paa den anden Side
tilstaae, at den følger af hine samme almindelige Love. Prise vi den
Afvexling og Udjevning, Varmen i de forskjellige Jordegne faaer ved de
mangfoldige Vindstrømme, saa finde vi atter, at disse ere Følger af
hine almindelige Love i Forening med Varmens udvidende Kraft. Lade vi
nu Tanken udvide sig fra disse Exempler til dens hele uendelige Omfang,
saa see vi, atOverbeviisningen om Øiemedenes Rige i Naturen ikke
udelukker Nødvendigheden, Nødvendigheden ikke Øiemedene; men at Middel
og Øiemed i Fornuften savne hinanden, som Digteren siger.

Saaledes udelukker da den sande Naturvidenskab saavel Vantroen som
Overtroen.

*

1.

Kundskabsevnens Væsenseenhed i det hele Verdensalt.

(Dette første Afsnit er Indholdet af et Foredrag, som jeg holdt i den
Kieler Naturforskerforsamling 1846, og som jeg snart efter opskrev paa
Tydsk, til Brug for Beretningen om Forsamlingens Møder. Uagtet denne
Undersøgelse saaledes først er bekjendtgjort paa Tydsk, er den dog
oprindelig Dansk, og har været mere eller mindre fuldstændig meddelt i
mine Foredrag for Danske Tilhørere, blandt andet i et Møde af Selskabet
for Naturlærens udbredelse i Aaret 1845. Det her Meddelte er dog ingen
blot Oversættelse, men har modtaget mange Forbedringer og Udvidelser.
De følgende Afsnit ere skrevne i den seneste Tid.)

*

Den Gjenstand, for hvilken jeg udbeder mig deres Opmærksomhed, nemlig
en Undersøgelse over Kundskabsevnens Væsenseenhed i det hele
Verdensalt, synes ved det første Øiekast slet ikke at henhøre til
Naturvidenskaben; men en nærmere Overveielse viser os, at den ikke bør
være denne Videnskab fremmed. Naturen er ikke noget blot Legemligt, den
bliver gjennemntrængt og behersket af Aand, saaledes som det allerede
fremgaaer af dens uendelige Lovstemmighed. Vort Legeme er aabenbart en
af Naturvidenskabens Gjenstande; men dette indeholder alle vore
Kundskabsorganer. Naturforskningen harallerede paa mange Maader belært
os i Henseende til vore Sandseorganer, og strider bestandig videre frem
paa denne Vei; men den bliver ikke staaende derved: den trænger ind i
Nervesystemets Bygning og Forretninger, og har den Opgave ogsaa at
undersøge Organernes Sammenhæng med Sjæleevnerne; en Opgave, til hvis
Løsning den endnu kun har bidraget lidet, men dog givet vigtige Vink,
og i Henseende til hvilken den stedse fortsætter sine Bestræbelser. Man
vil føle Betydningen heraf for vor hele Undersøgelse, naar man ret
stiller sig for Øine, hvorledes Feil i Menneskets Kundskabsorganer
medføre Forvirring i hans Verdensopfatning, ja ofte i alle hans
Forestillinger om guddommelige og menneskelige Ting.

Idet nu Naturvidenskaben godtgjør, at de Love, efter hvilke vor Jord og
Alt, hvad der lover paa den, rette sig, ogsaa gjelde for de andre
Verdenskloder, fremkalder den Spørgsmaal angaaende hele Verdensaltets
Beboere. Mange Lærde afvise dette Spørgsmaal med Haan, fordi
Besvarelsen deraf ikke vil lade sig give med mathematisk Vished; men
naar vi betænke, at de første Skridt i enhver Videnskab ere usikkre, og
at vi aldrig ville opnaae de fuldkomnere Kundskaber, naar vi ville
forsmaae deres første Spirer, saa finder jeg det nyttigt for
Videnskaben, at vi prøve vore Kræfter heri; naar vi kun i vore
Undersøgelser holde os saa nær som muligt til det allerede Beviste, og
adskille det Tvivlsomme fra det Visse.

Det kunde synes, at denne Undersøgelse sigtede til at yde det samme som
Metaphysiken; men det Følgende vil vise, at den holder sig indenfor
Naturvidenskabens Grændser, og ikke vil forsøge paa at finde al
Kundskabs første Grund. Philosophen kan betragte denne Undersøgelse i
det samme Lys som Physiologernes Undersøgelser over Sandseorganerne;
Naturgrandskernes Bestræbelser for at fremme deres egen Videnskab,
forberede med det samme Erfaringsstoffet til Philosophens Brug.

Jeg haaber, at man ikke vil give min Paastand omKundskabsevnens
Væsenseenhed i det hele Verdensalt nogen større Udstrækning, end Ordet
selv antyder, og at man vil stille sig klart for Øie, at Væsenseenheden
ikke udelukker den største Mangfoldighed i Tilværelsesformerne. Vi
behøve kun at see os om paa den Klode, vi selv beboe, for at finde
talende Exempler nok paa Væsenseenhed i den største Mangfoldighed. Hvor
forskjellige ere ikke de Skikkelser, hvorunder Aandedrættets Organer
forekomme hos de forskjelllge Dyreklasser (Lunger, Gjæller, Trachæer)!
Hvilke Uligheder er der ikke i Bevægelsesorganernes Udvikling (Arme,
Forbeen, Vinger, Finner)! Ikke mindre er Høreorganernes Ulighed, som f.
Ex. hos Pattedyr og Fiske er saa stor, at kun den Sagkyndige deri
opdager det samme Øiemed og Grundligheden af de heri anvendte
Naturmidler. Det behøver vel neppe at siges, at Mangfoldigheden paa
andre Verdenskloder maa endnu være usammenlignelig større; ja at der
hisset kan forekomme Kundskabsmidler, som vi ikke kjende.

Endnu et Forord, som maa være ledsaget med en Undskyldning! I det
Følgende vil jeg med en vis Udførlighed vise, at Naturlovene ere
gyldige for hele Verdensaltet. Denne Almindelighed er stedse bleven
forudsat af de Forskere, hvis Undersøgelse gik ud over Jorden, og
vistnok med Rette; thi de saae et tilstrækkeligt Beviis derfor i deres
Opdagelsers Sammenhæng og Følge; saadanne er det ikke, som jeg her
stræber at overbevise, — jeg udbeder mig meget mere deres Overbærelse,
— men det er til de Mange, som ikke have en fuldkommen klar med deres
Naturanskuelse sammensmeltende Overbeviisning om denne Sandhed, at jeg
her taler! Jeg indseer ogsaa, at jeg havde kunnet sammenfatte saavel
denne Paastand, som og alt det Øvrige af denne Meddelelse i meget faa
Ord; men jeg fandt det raadeligere i et mere udviklet Foredrag at føre
vor Gjenstand nærmere frem for Anskuelsen.

Jeg vil fremsætte mine Tanker i Exempler, men vælgedisse saaledes, at
man af det Særegne let vil kunne uddrage sig det Almindelige. Vi ville
først henvende vor Opmærksomhed paa Læren om Bevægelsen, og overbevise
os om, at dens Hovedlove ere saadanne, som vor Kundskabsevne — for saa
vidt som den ret forstaaer sig selv — maatte fordre, og at paa den
anden Side disse Love uden vor Medvirken blive fulgte af Naturen. Vi
vide Alle, at den lige Linie er den mest enkelte; vi see allerede
dette, naar vi betragte den aandige Handlemaade, ved hvilken vi enten
udenfor os eller i den indre Anskuelse drage en lige Linie; thi vi
udføre dette med bestandig uforandret Tanke. Mathematiken udvikler og
beviser dem nærmere. Betænke vi nu fremdeles, at en enkelt Drivekraft
maa frembringe en enkelt Bevægelse, saa vilde den første Lov, som vi
vilde foreskrive Bevægelsen, være den, at enhver enkelt Drivekraft maa
frembringe en retliniet Bevægelse; men see! Naturen har stedse fulgt
denne Lov, uendelig længe førend Menneskeslægten indsaae den. At det
Villieløse ikke selv kan bestemme sig til nogen Forandring, og at
derfor ingen Bevægelse kan blive hverken hastigere eller langsommere
eller forandre sin Retning, uden nye tilføiede Indvirkninger med andre
Ord, at enhver enkelt Bevægelse maa skee med stadig Hastighed og
uforandret Retning, er ogsaa en saa selvklar Fornuftnødvendighed, at
man neppe skulde troe, at den rette Indsigt i denne Sag først har
udviklet sig i de sidste Par Aarhundreder. Men af denne Lov følger det
videre, at enhver bestandigt virkende Kraft i hvert Øieblik tilføier en
ny Bevægelse lige saa stor som den, der meddeeltes i det første
Øieblik, og at saaledes den frembragte Hastighed maa blive
jevntvoxende, og at den ihvert Øieblik opnaaede Fart maa forholde sig
som den fra det første Øieblik forløbne Tid. Den mathematiske
Betragtning af denne simple Sandhed førte til at opdage flere Love, som
man aldrig tidligere havde opsporet i Erfaringen; men, som man nu,
efter at man havde lært at søge dem, let fandt deri.

Ved Anvendelsen af foregaaende Sandheder kom man ogsaa til den Indsigt,
at enhver krumliniet Bevægelse er Resultater af samvirkende Kræfter, og
aldrig kan være enkelt. At alle Virksomheder, som udgaae fra eet Punkt,
udbrede sig paa Flader, der forholde sig som Qvadraterne af Afstandene,
at Kraften altsaa i hvert Punkt maa staae i det omvendte Forhold af
disse Qvadrater, er en meget simpel, omendskjøndt seent opdaget
Fornuftforskrift.

Om vi end ikke ville fremstille det som tilfredsstillende godtgjort, at
den almindelige Tiltrækning er en Fornuftforskrift, saa er den dog ved
Fornuften bleven udfunden af Naturbegivenhederne, og ved Virkningsloven
efter det omvendte Forhold af Afstandenes Qvadrater har den erholdt en
umaadelig stor Anvendelse. Ved den videre Benyttelse af alle her
antydede Kundskaber bleve Lovene for Centralbevægelsen fundne, og det
blev beviist i Henseende til de Centralbevægelser, hvori den
almindelige Tiltrækning driver Legemerne mod Midpunktet, at de
beskrevne Baner maae være et af Kegelsnittene; og at en saadan ved
Erfaringen funden Banefigur kun kan være frembragt ved en Kraft, som
følger sin Lov. Af alle disse Undersøgelser fremgik det endeligt, at
Verdensklodernes Bevægelser skee efter de samme Love, hvorefter de
kastede Legemer her paa vor Jord blive bevægede.

De ville vistnok ikke vente, at jeg her skulde udvikle Beviserne for
alt dette. Et saadant Foretagende vilde ikke alene fordre en heel Række
af Foredrag, men ogsaa være overflødig her; thi enhver Sagkyndig veed,
at de her i en saadan Korthed antydede Sandheder ere blevne erhvervede
ved store Tænkeres fortsatte Anstrengelser gjennem næsten tre
Aarhundreder. Jeg kan ogsaa betragte den store videnskabeligt
Kjendsgjerning som almindelig anerkjendt, at hine Love, som ere blevne
fundne ved den af Erfaringen befrugtede Tænkning, virkelig gjælde for
alle Verdensklodernes Bevægelser.

Lader os nu forsøge at anvende dette til vort Øiemed og at vise, at den
almindelige Gyldighed af de Love, som indsees ved Fornuften, fordrer,
at man antager en Grundlighed af Kundskabsevnen i det hele Verdensalt.

For ikke ved en Stræben efter det Amindelige at miste Anskuelsens
Klarhed, ville vi først henvende vor Opmærksomhed paa en bestemt
fremmed Verdensklode, og det vil snart vise sig, at vi let kunne give
de derved vundne Resultater den fornødne Almindelighed. Lader os gjøre
det Tankeexperiment at hensætte os paa Planeten Jupiter. Vi ville der
see Afvexlinger af Dage og Nætter og opleve Aarstider ligesom paa vor
Jordklode, kun med andre Tidslængder og andre Storhedsforhold. Disse
Afvexlinger opstaae der ligesom her ved Verdensklodens axedreining og
ved dens Vandring rundt om Solen; men disse Bevægelser blive frembragte
efter hine enfolde Love, som vi have opdaget her paa vor Jord og
anvendt paa Verdensaltet. Ligeledes ville vi der see Maaner, som bevæge
sig efter de samme Love som vor; vi ville hist omfatte alle disse Ting
med de samme Indsigter, hvormed vi omfattede dem her. Lader os nu i
vort Sted sætte et andet, om end fra os nok saa forskjelligt Væsen,
naar det kun med os har saameget tilfælles, at det opfatter Naturen med
Bevidsthed; dette Væsen maa da ogsaa erfare de samme Naturbegivenheder.
Indtrykkene deraf kunne hos ham antage en anden Skikkelse; men hvis han
skal indsee deres Lovstemmighed, maa hans Kundskabsevne stemme overeens
med Naturlovene, altsaa ogsaa med vor Kundskabsevne. Var hans
Kundskabsevne uovereensstemmende med Naturlovene, saa maatte den føre
ham i Vildfarelse, en Tanke, som vi allerede ved første Øiekast maae
afvise, men som vi længere hen yderligere skulle gjendrive. Vilde man
vende Sagen om, og opvække den Tvivl, at vi maaskee opfattede Sagerne
falsk, men Beboerne af andre Planeter enten rigtigt eller ligeledes
urigtigt, kun paa anden Maade, saa svare

vi, at vor Himmelmechaniks prophetiske Natur giver os en fast Tillid
til den, idet den lærer os at forudsige de mangfoldigste
Himmelbegivenheder med den største Bestemthed og Sikkerhed. Foruden de
mange Forudsigelser om Sol- og Maaneformørkelser og om de Steder,
Planeterne indtage til angivne Tider — Forudsigelser, af hvilke enhver
vilde opvække Forbauselse, naar vi ikke vare saa vante til dem — vil
jeg kun erindre derom, at man efter fireaarige Iagttagelser over den af
Will. Herschel 1781 opdagede Uranus, beregnede, at samme omtrent
behøvede 84 Aar til sit Omløb, og at Gauß, hvilket endnu er langt mere,
af faa Dages Iagttagelser rigtigt beregnede Ceres's Bane, og ved sine
Forudsigelser udrettede, at man fandt den. Jeg bør vel ei heller
forbigaae det nyeste Exempel: adskillige Astronomer, hvoriblandt
Bessel, havde af de tilsyneladende Uordener i Uranus's Bevægelser
sluttet sig til Nødvendigheden af en endnu ei opdaget fjernere Planet;
le Verrier beregnede den og forudsagde dens Sted, hvor den virkelig
fandtes af Galle. Uden her at søge nogen Afgjørelse i den Strid, som
føres over det Spørgsmaal, hvorvidt den fundne Planets Bevægelser
fuldkomment bekræfter le Verriers Beregninger, er dog Opdagelsen af
denne Planet en ny om end for den Sagkyndige overflødig Bekræftelse paa
vor Opfatning af Solsystemets Indretning. Enhver Sagkyndig veed, at jeg
her kun har anført nogle faa af Astronomiens Triumfer, for at vække
Opmærksomheden. Antallet af dens nøie bestemte og indtræffende
Forudsigelser er uoverseeligt: de maae udspringe af uomtvistelige
Grundsandheder, og en disse modsigende Anskuelse, vilde ikke stemme med
Naturbegivenhederne, altsaa være usand.

Lader os igjen henvende vore Tanker til Jupiters Beboere; vi indsee nu,
at de ikke kunne beregne Solens, Maaners og Stjerners, kort hele
Verdensuhrets Gang, efter andre Love, end de af os anerkjendte, altsaa
heller ikke kunne begribe dem paa enMaade, der stod i Modsigelse med
vores. De samme Naturlove, som de opdage ved deres Himmeliagttagelser,
maae de gjenfinde i deres nærmeste Omgivelse ved deres egen Planets
Overflade. Af Overeensstemmelsen mellem Jupitermaanernes virkelige
Bevægelser med de af Naturlovene forudberegnede følger med mathematisk
Strenghed, at de samme Love for Tyngden gjælde for hiin Planet som for
vores: f. Ex. alle Legemer her falde med lige Hastighed i et lufttomt
Rum, saaledes maa det ogsaa skee hist, kun med en anden Hastighed; med
samme Nødvendighed følger det, at Kastebevægelsen hist, ligesom her,
maa beskrive krumme Linier, hvori de samme Love aabenbare sig; ligesaa
vist er det, at Kredsbevægelsens Love hisset og her maae være de samme.
Vel kunne vi ikke bevise alle disse Slutninger med iagttagne
Kjendsgjerninger, saaledes som vi kunne gjøre det i Henseende til
Verdensklodernes Bevægelser; men dette udfordres heller ikke, da de ere
nødvendige Følger af de allerede sikkrede Sandheder; dog kunne vi end
ydermere henvise til en ved Erfaring givet Bekræftelse. Vi finde, at
Jupiters Figur aldeles er dannet efter de samme Love som vor Jords; om
dennes Figur vide vi, at den vel nærmer sig Kuglens, men dog afviger
saaledes derfra, at den er noget udvidet henimod Æqvator; vi vide, at
denne Afvigelse opstaaer derved, at alle Jordens Dele ved dens
Omdreining blive førte om i Kredse, i hvilke disse Deles
midpunktflyende Kraft forholder sig som Afstandene fra Axen. Idet vi
kjende Jordens Omkreds, altsaa ogsaa dens Diameter og Tiden til dens
Omdreining, beregne vi Længden af den Vei, som den midpunktflyende
Kraft i et Sekund vilde fjerne disse Dele fra Midpunktet, og finde, at
denne Længde ved Æqvator er 1/289 af den, gjennem hvilken Tyngden
stræber at drive den mod sammes Midpunkt. Det vilde overstride vore
Grændser her at anføre alle de videre Betragtninger, ved hvilke Jordens
Figur er bleven bestemt; det er os nok, at alle Sagkyndige ere enigeom
det Væsentlige af alle herhenhørende Beregninger, og at disse ligeledes
i alt Væsentligt blive bekræftede ved de foretagne Maalninger. De samme
Beregninger lade sig ogsaa anvende paa de andre Planeter, og navnlig
paa Jupiter; denne har et langt større Gjennemsnit, en hurtigere
Omdreining, og Tyngden paa dens Overflade overtræffer den paa vor Jord;
af alt dette beregne vi dens Afvigelse fra Kugelskikkelsen, og finde
denne Afvigelse langt større end Jordens; og den er i Virkeligheden
saadan som de astronomiske Maalninger af dens Axe og dens Æqvators
Diameter angive den. I Undersøgelserne over vor Jordklode har det viist
sig, at den Tæthed maa tiltage henimod Midpunktet; Beregningerne have
lært, at det samme gjælder om Jupiter. Vi see af alt dette, at de hos
os herskende Naturlove ligesom for vore Øine gjøre sig gjældende paa
Jupiters Overflade og i dens Masse.

Altsaa finde Beboerne paa hiin Klode den samme Anvendelse af deres
Kundskabsevne i deres nærmeste Omgivelse som paa deres Himmel, saaledes
som det ogsaa er Tilfældet paa vor Jordklode. Denne Lighed udelukker
dog ingenlunde store Forskjelligheder; saaledes kunne vi f. Ex.
beregne, at Tyngden ved Jupiters Overflade er 2^1/[2] Gange saa stor
som paa vor Jord, at Faldhastigheden paa forskjellige Punkter af samme
frembyder større Uligheder end hos os, at hiin Verdensklodes Tæthed er
langt ringere end Jordklodens; men alle saadanne Forskjelligheder ere
frembragte efter de samme Love.

Skal Jupitersbeboeren fatte alle disse Forhold, som Naturen viser ham,
maa han jo kjende deres Love! Han kan maaskee have en langt mere klar,
livfuld, omfattende Indsigt deri, end vi, eller maaskee tvertimod en
svagere; men forsaavidt han kjender dem, maa hans Kundskabsevne i sit
Væsen være den samme som vores. For ham maa ogsaa den usammensatte
Bevægelse være retliniet, og en krumliniet altid være frembragt ved
mere end een Kraft: for ham maa den samme mathematiskeRække fremstille
den jevntvoxende Hastighed som for os: for ham maa der være det samme
Forhold mellem Abscisser og Ordinater som for os i alle de krumme
Linier, f. Ex. i Ellipsen, som er Grundformen i Planeternes Bevægelser,
i Parabolen, som kastede Legemer udenfor den lodrette Linie beskrive
o.s.v. Men om Opfatningen af disse forhold ere vi os jo bevidste, at
der er en Fornufthandling i Forening med Anskuelse som Grundlag: skeer
den samme Opfatning ved andre Væsener, foretage de dem jo ligeledes
Fornufthandlinger, og da de ere sandselige Væsener, maae disse hos dem
som hos os have et sandseligt Grundlag, ei blot af udvortes, men ogsaa
af indvortes Sandsning; kort, al Opfatning af Naturlove er en
Fornufthandling med sandseligt Grundlag. De ville i det Følgende finde
Exempler nok, hvorved De selv kunne videre belyse Dem dette; her vil
jeg kun endnu nogle Øieblikke dvæle ved de Uligheder, som lade sig
forene med disse Ligheder. Jeg veed, at man vil være tilbøielig til at
foreholde mig Muligheden af saadanne Uligheder; derfor vil jeg allerede
her komme Betænkeligheden imøde, uagtet jeg atter senere vil faae
Anledning til at afhandle denne Sag. Den Lighed, jeg her har fat i den
mathematiske Opfatning, vilde i sit Væsen ikke være ophævet, om vor
Jupiterbeboer havde en Talsands, som oversteg vores, saaledes at han
kunde fatte og udføre en Regning med ti Tal ligesaa let som vi blot med
to Tal, om han med et Tankeblik strax saae Væsenet i en for os kun med
yderste Vanskelighed begribelig Række, eller med et lige Tankeblik saae
alle Forholdene i et Kugelsnit, omtrent som vi see alle Radiernes
Lighed i en Cirkel; Tankeforholdene blive dog de samme. De ville let
see, at alt Dette ogsaa lader sig overføre paa en Tænkning, som ei er
mathemaitisk.

Alt, hvad der er bleven sagt om Planeten Jupiter, lader sig ogsaa i det
Hele taget anvende paa de øvrige Planeter; omendskjøndt Fremstillingen
deraf med Hensyn paa nogle bliver mindre fuldstændig, med Hensyn paa
andre mere forviklet.

Vore Betragtninger holdt sig hidtil indenfor Solsystemets Grændser; vi
maae endnu udvide vort Blik. Vore Undersøgelser have lært, at de her
omtalte Love ogsaa naar ud over dette System, og Forudsætningen af
deres Almindelighed bekræfter sig bestandig mere; men er der i det hele
Verdensalt givet de selvbevidste Væsener lige Naturlove til Gjenstand
for deres Kundskabsevne, bliver det herved nødvendigt, at denne Evne
overalt maa i dens Væsen være den samme.

Lader os vælge et andet ikke mindre almindeligt og indgribende Exempel:
Lysets Virkninger og Love. Natur og Indsigt ere ogsaa her i den
fuldkomneste Overeensstemmelse; snart forudsiger den af Erfaringen
befrugtede Tænkning os de Virkninger, vi have at vente, snart opløser
den det Uforudseete i Fornuftkundskab. I Lysets synliggjørende Virkning
gjenfinde vi den lige Linie: hvad Erfaringen lærer os om Belysningen i
forskjellige Afstande, om Skyggernes Størrelse og Former, om
Speil-Virkningerne, lader sig alt udlede af Fornuftlove. Om Lysets
Brydning, om dets Opløsning i Farver, om dets Polarisation, Interferens
o.s.v., gjælder det samme, naar man kun overseer, at nogle Uklarheder
her endnu ere at adsprede, hvilket dog ikke hindrer os i med Sikkerhed
at indsee Lovenes væsentlige Fornuftsammenhæng.

Vi overtyde os let om, at Lovene for Lyset, ligesom de for Bevægelsen
og Tiltrækningen, gjælde for hele Verdensaltet. Lyset, som kommer til
os fra Solen, fra Planeterne og fra Fixstjernerne, er af samme Natur,
som det paa vor Jordklode frembragte; der bliver i vore Kikkerter og
Speilteleskoper brudt, tilbagekastet og samlet i Billeder paa samme
Maade, som Lyset fra de jordiske Gjenstande. Der ligger allerede i
disse talløse Erfaringer en stor Deel af, hvad der her skal bevises,
hvilket Enhver, der kjender vore optiske Redskabers Theori klart vil
indsee; vore Experimenter over Lyset vise det sammeunder andre Former.
Vi see de samme chemiske Virkningsmaader af jordisk Lys, som af Solens
og de andre Himmellegemers: vi udvikle Farverne deraf efter de samme
Love, og fremstille saaledes paa en mere øiensynlig Maade hiin Lighed,
som de optiske Redskaber allerede lærte os. Vi polarisere alt Lys paa
samme Maade, hvad enten det er jordisk eller kommen fra
Himmellegemerne. Af Astronomien medtage vi endnu den store
Kjendsgjerning, som bliver godtgjort ved Aberrationen, at det Lys, som
kommer til os fra alle Dele af Verdensaltet, har samme Hastighed; føie
vi endnu hertil, at de Lysvirkninger, som vi iagttage paa de med Maaner
forsynede Planeter, f. Ex. Skyggerne, som Maanerne kaste paa
Hovedplaneten eller denne paa sine Maaner, foregaae ganske saaledes,
som de maae foregaae efter de os bekjendte Naturlove.

Det fremgaaer da ligesaavel af alle Lysets som af Bevægelsens Forhold,
at Verdens umaadelige Udstrækning ikke viser nogen Grændse, hvor de
Love ophøre, som vor Aand fordrer.

Der frembyder sig her en god Leilighed til at give nogle Exempler paa
de store Forskjelligheder, som kunne bestaae ved Siden af
Væsenseenheden. Vi kjende allerede paa vor Jordklode en stor
Forskjellighed af Øiets Indretning hos Dyrene, hvor forskjellig hos
Pattedyr, Fisk, Insekt! Hvor meget mere maae ikke Synsorganerne paa
andre Verdenskloder være forskjellige fra vore! Derimod er det neppe
sandsynligt, at der skulde gives noget Væsen med Kundskabsevne, til
hvilket Lyset ikke skulde bringe noget Budskab om de fjerne Gjenstande.

Af Lysets Theori kunne vi lære, at meget store Forskjelligheder ere
mulige i Sandsen for dets Indvirkning; den viser os nemlig, at det
frembringes ved Zittringer i Ætheren. Vi modtage kun ret afgjorte
Lysindtryk ved Ætherfølger, hvis Bredde ligger imellem 300 og 175
Milliondeel Linie, og kun endnu noget Indtryk af saadanne, som falde
lidt derover ellerderunder. De for vor Synsfølelse altfor langsomme —
det vil sige: af større Bølgebrede — frembringe Varmefølelse hos os, de
hurtigere blive bragte til vor Kundskab ved visse chemiske Virkninger;
men der kan muligviis gives Lysorganer, som kun føle enten hine
langsommere eller hine hurtigere Zittringer, eller som endog føle alle
de af os følte tilligemed flere af de andre. Dette er ikke blot en
tænkt Mulighed, men fuldkommen grundet i Tingenes Natur; thi vi vide,
at hine paa Synet ikke virkende Straaler blive brudte og tilbagekastede
efter de samme Love, som de synliggjørende, og at de derfor kunne
frembringe Billeder. De Straaler, som udmærke sig ved chemiske
Virkninger, give os som bekjendt meget skjønne Afbildninger af Tingene.

Da Farveindtrykkene i os blive frembragte ved Ætherzittringernes
forskjellige Hurtigheder, saa vil Farveverdenen ogsaa fremstille sig
paa anden Maade for andre Væsener; dog vil trods denne Ulighed tillige
en vigtig Lighed finde Sted deri, da Zittringernes ulige Hurtigheder
maae frembringe ligesaa mange ulige Indtryk indenfor de Grændser, der
sættes ved Sandsens indre Fuldkommenhed; man kan endog tænke sig det
Tilfælde, at et Lysorgan ikkun havde en tydelig Følelse for en eneste
Zittringshurtighed. Evnen til at fornemme Farver kan derimod hos andre
Skabninger have et større Omfang end hos os. Blandt de Farver, som lade
sig fornemme af vor Lyssands, bliver den røde frembragt ved de
langsomste Ætherzittringer, den violette ved de hurtigste; men disse
opnaae endnu, som allerede sagt, ikke den dobbelte Hurtighed af hine.
Farvezittringernes yderste Forhold ligge altsaa hos os, selv for det
mest modtagsomme Øie, mellem 1 og 2. Vi ere i Henseende til Farverne i
samme Tilfælde, som et Menneske vilde være i Henseende til Tonerne,
naar Omfanget af hans Tonesands kun beløb sig til een Octav. En
Skabning, som havde Sands for ligesaa mange Lysoctaver, som vi have
forTonerne, vilde have utallige Kundskaber og Følelser, som vi maae
undvære.

Ogsaa den ulige Modtagsomhed for Lys af ulige Styrke maa frembringe de
største Forskjelligheder. Vi ville igjen henvende vore Tanker til
Jupiter; denne Verdensklode faaer 25 Gange saa lidt Lys paa hver
Qvadrattomme som vores; Gjenstandenes Belysning kan maaskee dertil
endnu blive forringet ved en uklar Atmosphære. Det er derfor høist
sandsynligt, at dens Beboere have en finere Lysfølelse end vi for at
opfatte de Gjenstande, der omgive dem; men denne høiere Modtagsomhed
medbringer han ogsaa til Beskuelsen af Himlen. For saa vidt som hans
Atmosphære ikke har en meget ringere Gjennemsigtighed end vores, vil
altsaa Stjernehimlen vise sig langt rigere og mere glandsfuld for ham;
han vil ogsaa lære mere ved Iagttagelsen af samme, og saaledes meget
lettere opnaae omfattende Kundskaber om Verdensaltet. Ifølge hans
Klodes mere end dobbelt saa hurtige Omdreining, modtager han Indtrykket
af hans Himmels tilsyneladende Omdreining med en forholdslundigDet
næsten uundværlige Ord: forholdsmæssig er altfor Tydsk. Jeg veed vel,
at Endelsen mæssig er indført i mange andre danske Ord; men en
forsigtig Indførelse af den her foreslaaede Orddannelse kunde maaskee
fortrænge denne Tydskhed. Hastighed, hvilket ogsaa vil have sin
Indflydelse paa dette Indtryk; ja, man kan overalt formode, at den
hurtige Afvexling mellem Dag og Nat maa være forbunden med en
tilsvarende hurtig Afvexling mellem Virksomhed og Hvile, og denne atter
med en hurtigere og livfuldere Modtagen og en hurtigere Forsvinden af
Indtrykkene. Hertil kommer endnu, at Jupitersbeboeren paa Grund af det
store Gjennemsnit af sin Klodes Bane ogsaa vil see meget mere af
Verdensbygningen, og meget lettere kunne gjøre de Maalninger, som ere
nødvendige til Bestemmelsen af Fixstjernernes Afstande.

Det forstaaer sig, at jeg her blot har angivet mulige, under visse
Betingelser nødvendige eller sandsynlige Forhold; det er aabenbar, at
ogsaa andre Betingelser kunne finde Sted, f. Ex. en større eller
ringere Fuldkommenhed af de Dele, som hos hine Beboere skulle svare til
vort Nervesystem. Øiemedet var her alene, at vise hvorledes de
mangfoldigste Forskjelligheder kunne herske ved Siden af
Verdenseenheden.

Over Lydfornemmelserne vil jeg nu fatte mig meget kort. Alle Zittringer
af en vis Hurtighed i Legemer af tilstrækkelig Tæthed frembringe
Virkninger paa vort Høreorgan; dog ere, som bekjendt, de Zittringer,
som blive frembragte i luftagtige Legemer, fuldkomment skikkede til at
frembringe de mangfoldigste og bestemteste Lydfornemmelser i os.
Zittringer maae kunne frembringes paa alle Verdenskloder; men paa
Beboernes Organisme vil det beroe, hvilke Zittringhurtigheder, der
skulle give bestemte til Kundskab om Omverdenen førende Fornemmelser.

Jeg har hidtil kun anført Exempler, som i en udvidet Betydning af Ordet
kunne kaldes mechaniske; man vil spørge om chemiske, hvorved Ordet
igjen maa tages i den udvidede Betydning; vi ville nu forsøge dette.
Det maa tilstaaes, at de chemiske Naturlove ligesaavel ere Fornuftlove
som de mechaniske; vel lader dette sig ikke gjennemføre saa
fuldstændigt i Henseende til hine som i Henseende til disse. Det er
bekjendt nok, at Naturlærens chemiske Deel har udviklet sig langt
senere end den mechaniske; det sextende Aarhundredes Kundskaber om
Varmen, om Elektriciteten, om Magnetismen og selv om Stoffernes
Forbindelser og Adskillelser vare kun ringe, mest af Erfaringen givne
Brudstykker, gjennem hvilke Grandskerne blot hist og her kunde skimte
en Lovstemmighed; Fornuftsammenhængen i alt dette traadte kun saa meget
mere frem, jo righoldigere vore Kundskaber bleve. Jeg veed vel, at jeg
her opstiller Noget som Resultat af Historien, der for
Tænkerenforstaaer sig af sig selv; men det er ikke nok, at denne
Sandhed bliver tilstaaet: den maa her fremhæves og ligesom opfylde den
indre Anskuelse.

Hvilken Lovstemmighed har man ikke efterhaanden, i bestandig større
Udstrækning funden mellem Varmevirkningerne, og hvor fuldkommen følger
ikke Varmeudstraalingen de samme Fornuftforskrifter, som vi have funden
for Lyset! Vore Kundskaber om Elektriciteten gjorde kun langsomme
Fremskridt gjennem det syttende og Begyndelsen af det attende
Aarhundrede; men siden at Benjamin Franklin havde fundet sammes
Grundlov, at nemlig de to forskjellige elektriske Virksomheder ere at
betragte som modsatte Størrelser, see vi den ene Opdagelse voxe frem
efter den anden. Fornuften kunde nu af en klartindseet stor Sandhed
aflede mangfoldige andre og gjenfinde dem i Naturen. Opdagelsen af den
Voltaiske Støtte, vistnok foranlediget ved Galvani's, var dog i anden
Henseende et Resultat af hiin Theori; og hvor mange Virkninger af denne
Støtte bleve ikke senere opdagede ved den af Erfaringen ledede
Eftertanke! Neppe havde Erfaringen viist, at hiin Støtte adskiller
Vandet i dets Bestanddele, saa fulgte de skjønneste Opdagelser af
elektrisk chemiske Virkninger paa hverandre gjennem en Række af Aar, og
blive endnu fortsatte. De magnetiske Opdagelser skrede paa lignende
Maade frem i det syttende og attende Aarhundrede, og knyttede sig
senere til Opdagelsen af Elektromagnetismen. Enhver veed, at den
tænkende Naturbetragtning længe havde fordret denne Opdagelse; men at
den, da den kom til Virkelighed, var langt indholdsrigere, end de
tidligere Tider kunde vente den. Kredsløbets nye Lov, hvad enten dette
sættes i den elektriske Strøm eller i Magneten, eller ved nye
Opdagelser føres tilbage under en mere eenfold Lov, blev en Veiviser
til nye Slutninger, som stadfæstede sig i Erfaringen.

I Løbet af de samme Aarhundreder skred Chemienligeledes frem tænkende
og erfarende, erfarende og tænkende. I Begyndelsen bleve de fundne
Naturlove vel paa mange Maader omtaagede af Vildfarelser, hvilket selv
ikke bliver undgaaet i de videre fremadskredne Tilstande; men de
opdagede Love bleve mere og mere befriede fra denne Taage, og traadte
frem i deres Fornuftnødvendighed. I vor Tid see vi allerede
Begyndelsesgrundene til mathematiske Love for Stofforbindelserne og
Formernes Sammenhæng med Bestanddelene fremdæmre; jeg siger fremdæmre,
ikke som om de gjorte Opdagelser mere vare betyngede med Tvivl end
mange andre menneskelige Kundskaber; men fordi de aabenbart kun udgjøre
Morgengryet til det, som er at vente i Fremtiden.

Men det er af den største Vigtighed endnu her at fremhæve, at dette
Aarhundredes Opdagelser have godtgjort Eenheden af alle her omtalte
Virkninger. Vel lader denne Eenhed sig ikke saa fuldkomment fremstille,
som Eenheden i alle Bevægelseslovene; men den er dog saaledes godtgjort
og belyst ved vort Aarhundredes Opdagelser, at den ikke mere lader sig
betvivle; vi see desuden allerede mangehaande Antydninger om en
Fremtid, i hvilken de chemiske og mechaniske Naturlove ville forene sig
til en mere inderligt sammenhængende Viden.

Kort sagt, de chemiske Naturlove ere ligesaavel Fornuftlove som de
mechaniske, og staae i en saadan indre Sammenhæng, at de maae ansees
som en Fornufteenhed. Spørgsmaalet er nu, om de ogsaa gjælde for det
hele Verdensalt; Fornuften fordrer det; men dette er os ikke her nok:
vi ville fremstille os Sagen for den aandelige Beskuelse.

Vi begynde med at overbevise os om, at Materiens almindelige Egenskaber
overalt ere de samme. Udstrækning og Figur see vi paa Himmellegemerne;
Sammenhængen og Deleligheden lade sig vel ikke umiddelbart eftervise
paa de fremmede Verdenslegemer; men det vil vise sig i det Følgende, at
Antagelsen heraf bliver gjort nødvendig ved andre bevisteEgenskaber. Af
største Vigtighed som en af Materiens Grundegenskaber, bliver Tyngden
os; den er erkjendt som en Yttring af den almindelig Tiltrækning; men
det vil være tjenligt for vort Øiemed her at belyse den som saadan. Den
mechaniske Physik beviser, at alle Planeter, dersom de kunde bringes i
lige stor Afstand fra Solen, vilde, uden Hensyn paa deres Massers
Ulighed, falde mod Solen med lige Hastighed, og at Maanerne i Henseende
til deres Hovedplanet ere den samme Lov underkastede. Dette er ligesaa
vist, som de Keplerske Love og Mechanikens Grundlærdomme; vi see da den
samme Lov, om Legemernes indbyrdes lige Faldhastighed mod Jorden, kun
med andre Størrelser, gjælde for Faldet mod Solen og for Faldet mod
enhver Planet, der har Maaner; men vi blive dog ikke staaende herved,
thi en videre ført Undersøgelse viser, at denne Lov gjelder for alle
Verdenskloder.

Hvad man har kaldt Uigjennemtrængelighed, og som egentlig er et
Resultat af Udvidekraften, følger af den allerede beviste Tiltrækning,
som finder Sted paa og i alle Verdenslegemer; thi uden en Modstand
vilde Tiltrækningen drage alle Dele sammen i eet Punkt; man kan ogsaa
udtrykke det samme saaledes: Enhver Deel af en Verdensklode maa ifølge
de andre Deles Tyngde bære Trykket af alle overliggende Dele, saavelsom
Sidetrykket af alle Nabodele, hvilket ikke kan skee uden ved den
saakaldte Uigjennemtrængelighed. Men hvor der er Tiltræknings og
Udvidekraft, der er Sammenhæng, og hvor denne ikke er uovervindelig,
hvad der ikke lader sig tænke, der er ogsaa Delenes Adskillelighed,
følgeligen Delelighed.

For øvrigt vise ogsaa Planeterne deres Udvidekraft ved deres Evne til
at tilbagekaste Lyset; thi uden en saadan kunde de ikke yde
Ætherbølgerne, som frembringe Lyset, den til Tilbagekastningen
nødvendige Modvirkning; men ogsaa de selvlysende Verdenslegemer kunde
uden denne Kraft ingen Bølger frembringe i Ætheren. Om man end vilde
antage en andenMening om Lyset, saa vilde dog en eller anden mechanisk
Kraft være fornøden til at udsende det; saaledes vil den saakaldte
Newtonske Theori behøve denne Kraft, til at udkaste de smaae Lysdele
med en umaadelig Hurtighed.

Bevægeligheden, som opregnes blandt Legemernes almindelige Egenskaber,
fremstillles os af hele Verdenssystemet, hvori Alt er Bevægelse.
Inertien, som ikke er andet end det Ubesjæledes Villieløshed, findes
bekræftet for det hele Verdensalt, i det at den forudsættes i vore
talløse ved deres Indtræffen stadfæstede Forudsigelser om
Himmellegemernes Bevægelse.

Vi kunne nu gaae over til Egenskaber og Virkninger, hvis Almindelighed
man ikke pleier saaledes at fremhæve, skjøndt man tildeels erkjender
den i rigtige Forudsætninger.

At Varmelovene ikke ere indskrænkede til vor Jordklode, er en gammel og
rigtig Forudsætning, som bekræftes ved vore Tiders Indsigter. De
Varmestraaler, der komme til os fra Solen, virke ganske efter de samme
Love, som vor Jords Varmestraaler. Det er nu ligeledes erkjendt, at
Varme og Lys kun ere forskjellige ved Ætherzittringernes Hurtighed, og
at Lysstraaler kunne gaae over til Varmestraaler; men da nu videre
Udstraalingen maa betragtes som Varmens Grundvirksomhed, saa maa man
antage, at Varmelovene gjælde for hele Verdensaltet. Fasthed,
Draabeflydenhed, Lufttilstand beroe hos os paa Varmeforhold; er nu
Materien overalt den samme, saa ville disse Tilstande ogsaa overalt
finde Sted under de samme Betingelser.

Vi see her en fuldkommen Stadfæstelse paa den allerede længe
almindeligt gjorte Forudsætning, at Planeterne ikke blot i Henseende
til Lyset, men ogsaa i Henseende til Varmen have Dags- og Aarstider og
en Varmefordeling paa Overfladen ligesom paa Jorden. Det forstaaer sig
af sig selv, at bestemte Aarsager kunne frembringe Undtagelser fra
denne Fordeling, som f. Ex. Uranus's Ring.

Betænke vi endvidere, at vore Forsøg have viist, at Legemerne kunne
blive elektriske ved Gnidning, ved Berøring med uligeartede Dele, ved
Varmeforskjelligheder, saa tør vi neppe tvivle om, at de samme
Virkninger ogsaa paa andre Planeter ville skee efter de samme Love, og
at dette ogsaa maa gjælde for Varmens, Lysets og Magnetkraftens
Frembringelse ved Elektricitet, Elektricitetens ved Magnetvirkninger
o.s.v.

Alt dette maae ogsaa lade sig anvende paa de chemiske Virkninger i
Ordets mere indskrænkede Betydning, paa Stoffernes Forbindelser og
Adskillelser. Vi frembringe jo ved Elektricitet de forskjelligste indre
Forandringer; hvorledes var det vel muligt, at en kraftig elektrisk
Strøm, som her forvandler et Legeme til Støv og Damp, ikke ogsaa skulde
gjøre det paa andre Verdenskloder? Skulde ikke modsatte Stoffers
Forbindelser ogsaa andetsteds ophæves ved den elektriske Strøm? og
skulde de fra hinanden adskilte chemiske Grunddele ikke hisset ligesom
her forholde sig som Mængderne af de anvendte elektriske Kræfter?

En aandrig Chemiker og fortræffelig Experimentator blev for nogle Aar
siden ved vigtige Spørgsmaal i hans Videnskab bragt paa en Formodning,
som stod i Strid med en af de store Naturloves Almeengyldighed, idet at
han meente, at Masser af forskjellige Stoffer, som have samme Vægt paa
vor Jord, ikke havde det i Henseende til andre Verdenslegemer; hvilket
med andre Ord vilde sige, at Tiltrækningen ikke skulde have nogen
Almindelighed. Som sand Experimentator satte han denne Tanke paa Prøve,
og veiede Legemer, som havde vakt hans Tvivl, til forskjellige saaledes
valgte Dags- og Nattetider, at naar Solen ikke tiltrak disse Stoffer i
samme Forhold som Jorden, maatte Veiningerne give forskjellige Udfald;
men han fandt ingen Forskjel ved de omhyggeligste Veininger. Saaledes
har det altsaa viist sig, at et Forhold, som staaer i den nøieste
Sammenhæng med Læren om Legemernes indreNatur urokkeligt har bekræftet
sin Almindelighed mod de i Chemien opreiste Tvivl.

Utallige Bud fra Verdensrummet have paa en mærkværdig Maade bragt os
Underretning om Materiens eensartede Natur i og udenfor Jorden, ja
endog antydet en Lighed, der gaaer mere i det Enkelte, end vi ellers
havde kunnet erfare: jeg taler om Meteorstenene. Om deres Masse ogsaa
ved Indtrædelsen i vor Atmosphære indgaaer nye Forbindelser, saa er dog
deres Overeensstemmelse med vor Jords Legemer, saavel i Henseende til
Grundstofferne som til Forbindelsesmaaderne og de deraf opstaaende
Krystalformer, meget talende.

Overalt er altsaa den samme Materie, de samme Kræfter, de samme Love,
og disse Love ere Fornuftlove, kunne følgelig kun opfattes af
Fornuftvæsenet.

Vi have endnu en høist vigtig Side af vor Gjenstand at betragte: alle
Planeters lige Udviklingsmaade, og hvad der kan afledes deraf for vort
Øiemed. Vi vide, at Jorden var flydende, førend den blev fast; blandt
Beviserne for denne Sandhed have vi et, der lader sig anvende paa andre
Verdenslegemer: nemlig vor Jordklodes Afvigelse fra Kugelskikkelsen;
hvilket allerede i det Foregaaende tiltrak sig vor Opmærksomhed i en
anden Henseende. Det er jo en afgjort Sandhed, at de Kræfter, som have
givet Jorden den velbekjendte Afvigelse fra Kugelskikkelsen, kun
formaaede at udrette dette, medens Kloden var i sin flydende Tilstand;
da nu denne Afvigelse fra Kugelskikkelsen ogsaa finder Sted hos andre
Planeter, forsaavidt man har kunnet bestemme deres Form og Axedreining,
og da de forskjellige Gjennemsnits Forhold i ethvert af disse
Verdenslegemer er saadant, som Anvendelsen af de os bekjendte Naturlove
fordrer, saa viser det sig, at de andre Planeter ogsaa have været
flydende.

Ere vi nu gjennemtrængte af den Overbeviisning, at Alt i hele den
legemlige Tilværelse bliver frembragt af den sammeMaterie, ved de samme
Kræfter og efter de samme Love, saa kunne vi ikke andet end indrømme,
at Planeterne have udviklet sig efter de samme Love som vor Jord; men
om denne vide vi, at den har udviklet sig gjennem umaalte Tider i en
Række af Omdannelser, og tilligemed den Væxterne og Dyrene. Denne
Udvikling begyndte med de lavere Skabninger, og skred frem til
bestandig høiere, indtil endelig i det nyeste af disse Tidsrum, den
Skabning blev frembragt, i hvilken den selvbevidste Kundskab
aabenbarede sig. Vi maae altsaa antage en lignende Udvikling af de
andre Planeter; paa mange ere de maaskee ikke komne til saa høit et
Trin som paa vor Jordklode, paa andre kunne langt høiere Væsner have
udviklet sig; men overalt ere de fornuftige Væsner Naturfrembringelser
i samme Betydning, som vi ere det, det vil sige: deres hele Kundskab er
bunden til Legemernes Organer; deres Kundskabsmaade kan efter dette
ikke være grundforskjellig fra vores, men maa være de samme Love
underkastet. Jeg udtaler kun her en i Henseende til Mennesket unægtelig
Kjendsgjerning, uden at indlade mig i Undersøgelsernes Dybder over den
Maade, paa hvilken det Aandelige hænger sammen med det Legemlige. Kun
for at afværge hvert Skin af Materialisme, henviser jeg paa den til en
Forsoning førende Modsætning, at den samme Natur, hvis Frembringelse
Mennesket unegteligt er, selv maa erkjendes for en Frembringelse af den
evigt skabende Aand, og at saaledes vor Aands guddommelige Oprindelse
paa ingen Maade bliver nægtet ved Indrømmelsen af Naturens Rettigheder.
Med andre Ord: Begrebet om Verdensaltet er ufuldstændigt, naar det ei
opfattes som et bestandig fortsat Værk af den evigt skabende Aand. Det
Skabende deri er det Aandelige, det Legemlige er det Skabendes
Frembringelse, og vilde ophøre, naar den frembringende Virken kunde
ophøre. Som Naturværk i denne Betydning maa det Aandelige i Mennesket
indeholde Naturlovene, dog kun saaledes, at de ved Naturens Indvirkning
fremkaldestil Bevidsthed, og den omgivende Natur maa uden nogen
Indflydelse fra Menneskets Side virke overeensstemmende med hans
Kundskabsevne, omendskjøndt denne Kundskabsevne størstedeels først
efter Aartusinder vil være istand til at komme til Indsigt om denne
Harmoni. Man seer let, at de Grunde, som bestemme os til denne
Overbeviisning, ogsaa gjælde for det hele Verdensalt. — Gjennem det
hele Verdensalt er der udspredt Væsner med Kundskabsevner til at fatte
Gnister af Guddomslyset; og Gud aabenbarer sig for disse Væsener ved
den dem omgivende Verden, vækker den i dem slumrende Fornuft ved den
Fornuft, der hersker i alt Det, der gjør Indtryk paa dem, men lader dem
atter gjøre desto dybere Blik i den legemlige Tilværelse, jo mere deres
egen Aand vækkes; saa at de finde sig satte i en uophørlig levende
Udvikling, som, efter at have naaet et vist Punkt, bortfjerner dem
stedse mere fra den Indbildning, at den haandgribelige Masse er
Tilværelsens Grundvold, og fører dem til at vide og anskue sig selv med
Aand og Legeme som Led af en uendelig Fornuftorganisme. Saaledes møde
da Naturvidenskabens Sandheder fortsat mere og mere Religionens, saa at
de omsider paa det inderligste maae slutte sig til hinanden.Man vil
ikke lade ubemærket, at jeg her gjentager Sandheder, jeg ogsaa har
fremsat i andre Dele af dette Skrift; men da de paa hvert Sted
fremsættes i en anden Sammenhæng med det Øvrige, og ikke kunde udelades
uden Skade for den Heelhed, hvortil de høre, haaber jeg, at disse og
nogle andre Gjentagelser ville findes tilladelige.

*

2.

Skjønhedslovenes Grundlighed i det hele Verdensalt.

Naar baade Tilværelseskræfternes og Kundskabsevnernes Væsenseenhed
gjennem det hele Verdensalt er beviist, følgerderaf, at en lige
Væsenseenhed gjælder for Skjønhedssandsen og for Samvittigheden; men
dette vil dog ei lettelig antages uden en nærmere Udvikling. Vi ville
begynde med Skjønhedssandsen.

Det er allerede i det Foregaaende viist, at paa alle andre
Verdenskloder de samme Naturens Grundkræfter herske, og at de samme
Grundlove gjælde, som paa vor Klode, at de levende Væsener paa andre
Verdenskloder ere frembragte ved samme Naturens Grundkræfter og efter
de samme Grundlove, som de levende Væsener paa vor Klode; at de maae
have en Tankeevne af samme Natur som vores, om end i Styrke og Klarhed
nok saa forskjellig, og at de maae have Sandsningsevner til at opfatte
de legemlige Indvirkninger ligesom vi, og at der til denne Evne ikke
blot hører udvortes Sandseredskaber, men ogsaa en indvortes Evne til at
opfatte og gjemme Indtrykkene af det Sandsede; kort, indvortes Sands,
hvortil blandt andet hører Sands til at opfatte og sammenfatte de
Indtryk, som frembringes derved, at de ydre Legemers Svingninger
meddele sig til det selvbevidste Væsens eget Legeme, og ligeledes Evne
til at modtage Kundskab om Yderverdenen gjennem Æthersvingningerne. Den
første af hine Sætninger har vistnok de andre til nødvendig Følge; men
dog ere de i det Foregaaende særskilt blevne belyste.

Betragte vi Skjønhedsfølelsen saaledes, som den aabenbarer sig hos vor
Klodes fornuftige Beboere, saa findes det, at den bestaaer deri, at vor
indre Sands er dannet efter samme Fornuftlove som den øvrige
Tilværelse, saaledes at denne Sands føler sig tilfredsstillet ved det,
som bærer Fornuftens Præg, uden at der under Nydelsen udkræves nogen
Bevidsthed om denne Fornuft. Man finder denne Sandhed fremstillet i
Samtalen: Vandspringet S. 36—54; men dem, der maatte fordre en mere
omfattende Udvikling heraf, maa jeg henvise til mit Skrift to Kapitler
af det Skjønnes Physik. Samme Lov maagjælde for de tænkende sandselige
Væsener paa hvilkensomhelst anden Klode; denne Sandhed trænger ikke til
egentligt Beviis, men vel til nærmere at belyses for at finde Indgang.
Der er bleven viist i det foregaaende Afsnit, at de andre Kloders
Beboere maae i det Væsentlige opfatte Bevægelsens Love ligesom vi, og
blandt Andet er der bleven henviist til Maanebanernes Figur, hvis
Bestemmelse forudsætte mathematiske Sandheder; i Cirklen, Ellipsen,
Parabolen o.s.v. maae de erkjende samme Fornuftlove, som vi see deri,
og — da de ere sandselige Væsener, frembragte i Tiden og Rummet, og
modtagende Indtryk af Tingene i Tiden og Rummet —, maae de forestille
sig de efter mathematiske Tænkningslove frembragte Figurer i det
Væsentlige paa samme Maade som vi. Men alle lovbundne Figurer kunne
betragtes mathematisk, saaat Tillægsordet mathematisk var overflødigt,
men brugtes kun for at henlede Opmærksomheden paa de Figurer, hvis
mathematiske Behandling er mest almindeligt bekjendt. Sandsen for
Former maa altsaa have en sand Væsenslighed paa alle Kloder; den maa
paa dem alle være dannet i Overeensstemmelse med Fornuften; den kan da
ikke andet end tilfredsstilles ved det Fornuftstemmende, stødes ved det
Fornuftstridige. Man tænke sig en rigtigt tegnet Cirkel ved Siden af en
Figur, som ikkun er et slet Forsøg til samme Tegning, og man vil let
indsee, at der ikke kan gives nogen efter Fornuftlove dannet Sands, som
kunde finde en større eller endog kun en lige Tilfredsstillelse ved
Indtrykket af denne fremfor af hiin; det samme kan siges om Tegningen
af enhver anden Figur; overalt peger dette Exempel hen paa utallige
andre. Hos os Jordbeboere er Symmetrien en af de mest omfattende
Skjønhedsformer; men den er dybt begrundet i en af Tænkningens
Hovedformer, Eenheden af Modsætninger; man kan derfor ikke tænke sig
Væsener paa andre Kloder, som ikke skulde finde Symmetrien skjøn, da jo
Sandsen hos dem alle maa være fornuftordnet. Her paa vorKlode udtrykker
Menneskeskabningen den høieste Idee, som i nogen jordisk Skabning kan
udtrykkes, kun i hver særskilt Menneskeskabning med en særskilt
Udviklingsretning, og desuden hos de Allerfleste med en saa stor
Indblanding af Tilfældigheder, at Ideens rene Udtryk derved omtaages;
men hvor det fornuftbesjælede Naturværk i høi Grad nærmer sig dette,
eller naar Kunstneren har grebet og fremstillet det, staaer det høieste
Skjønhedsbillede, Legenverdenen kan give, for os. (See 32 og 33.) Paa
enhver anden Klode vil det Væsen, hvori Fornuftideen paa det
Fuldkomneste har virkeliggjort sig, frembringe et beslægtet Indtryk.
Det behøver vel neppe at siges, at den Skikkelse, under hvilken Ideen
paa andre Kloder udtrykker sig, paa enhver maa være afhængig ei blot af
Ideens Kraft og Fylde, men ogsaa af de legemlige Betingelser, hvorunder
Skabningen frembringes.

Her paa Jorden føle alle Mennesker en Lysglæde, som er dybt begrundet i
Tingenes Natur; for at fatte dette, maae vi betænke, at Lys og Varme
frembringes begge ved Svingninger i Ætheren. Hvorledes man end vil
betragte deres Forskjelligheder, er det dog vist, at Naturvirkninger,
som frembringe Lys, kunne nedstemmes til at frembringe Varme, og at de,
som frembringe Varme, kunne opstemmes til at frembringe Lys. Man vil
ikke feile, naar man antager, at Lyset frembringes ved hastigere,
Varmen ved langsommere Æthersvingninger, om man end ikke herved skulde
have udtømt deres hele Forskjel; men paa Varmen beroer i det Væsentlige
Legemernes Tilstand. Deres Udvidelse eller Sammentrækning og deres
Deles indbyrdes Bevægelighed beroe paa Varmetilstanden, ja, man kan paa
en Maade sige, at de ere eet med Varmetilstanden; selv de Former, de
antage, beroe paa deres Vexelvirkning med Varmen. Man tænke sig nu, at
alle Legemer efterhaanden tabte deres Varme, saa vilde de mere og mere
sammentrække sig, og paa samme Tid blive haardere, lide en
indvortesStivning: kort, dette vilde være en Indsvinden og Hendøen.
Vistnok er der ved Tilværelsens Grundindretning sørget for, at dette
ikke kan skee; men derfor er det dog ikke mindre vist, at indvortes
Virksomhed og Værekraft er betinget ved Varmen. Men nu er for hele vor
daglige Naturopfatning Lyset den store Varmekilde; og den for Mængden
ubekjendte indre Sammenhæng, som vi her have fremhævet, lader sig ikke
være uden Vidnesbyrd i Tilværelsen. Mennesket har ingen videnskabelige
Undersøgelser behøvet for at føle Sammenhængen mellem Lys og Liv; men
Lyset selv i sine egentlige Lysvirkninger er oplivende. Det synes at
virke saaledes overalt; men paa den mest sandsetræffende Maade virker
det paa Seenerven, hvor det tillige virker ved at bringe den mest
vidtomgribende Kundskab om den udvortes Natur gjennem vore
Synsredskaber ind til vore Indre, til vor Bevidsthed. Lyset er den
store Forkynder af Omverdenen. Det er sandt, at Intet kan være
bekjendtere for alle Mennesker end dette; men netop fordi det er saa
hverdags, er Kundskaben derom hos Mængden sløv og søvnig, saa at man
maa minde derom for at fatte Kilden til Lysglæden; Lysglæden selv vil
Enhver, der bliver sig nogenlunde bevidst, hvad der foregaaer i ham,
kjende af egen Erfaring.

Det, som vi her have viist med Hensyn paa Jordbeboerne, maa ogsaa
gjelde for Beboerne af andre Planeter. Lyset virker gjennem hele Verden
og paa alle Legemer. Vi have beviist, at dets Virkninger i det hele
Verdensalt følge de samme Love. Man maatte have en meget ringe
Natursands for ikke strax at føle den Sandhed, at hvor der gives
Afvexling af Dag og Nat, af Lys og Skygge, der maae de levende Væsener
have en Sands for Lyset; ja, vi maae udvide denne Tanke og sige, da
gjennem det hele Verdensalt den ene Klode sender den anden Lys, maae de
levende Væsener paa disse Kloder have en Sands for Lyset, og de
selvbevidste Væsenerderved modtage en Verdensaabenbaring. Lad deres
Sandseredskaber, ja deres hele Legemopbygning være nok saa forskjellige
fra vores, naar vi kun antage, at de ere skabte efter de Fornuftlove,
som vi have fundet gjældende gjennem hele Naturen, saa langt vore
Indsigter have naaet, saa maae deres Lysglæde og deres Sands for de
synlige Tings Skjønhed følge de samme Love som hos os. For ydermere at
oplive Tankerne herom ved en stor Anskuelse, ville vi henvende vor
Opmærksomhed paa det Indtryk, den natlige Himmel maa gjøre paa en
Beboer af en anden Planet ligesaavel som paa En af os. Saasandt som
hans Sands for Lyset modtager lige Virkning under lige Betingelser, maa
Himlen for ham være en Hvælving ligesom vor Himmel for os: den maa vise
sig for ham som en mørk Grund, hvorpaa Himmellysene straale, ligesom
dette viser sig for os: hans Planets Overflade med Alt, hvad paa samme
er smaaligt eller ureent, maa under den natlige Himmel for ham hensynke
i Mørket, hvorimod han maa modtage utallige klare Lysindtryk fra de
fjerne Verdenskloder: hans Tanke maa hendrages i det Fjerne, langt fra
hans daglige Sysler, og maa udvide sig til at opfatte er stort Billede
af Tilværelsen, som vil være desto mere rigt og livfuldt, jo dybere den
Indsigt i Naturen er, hvortil han har udviklet sig.

At der paa enhver Verdensklode ved Legemernes gjensidige Indvirkning
maa frembringes Svingninger af samme Beskaffenhed som de, hvorved Lyden
frembringes hos os, at de levende Legemer ikke ere undtagne fra at
deeltage i saadanne Svingninger, og at de maae fornemme samme, saasandt
som de have en Fornemmelse af det, der foregaaer i dem, er allerede i
det Foregaaende bemærket (S. 100). Her have vi endnu at tilføie, at de
Love, ifølge hvilke Svingningerne blive regelbundne, flyde saa ganske
af Tingenes Natur, at de maae gjælde overalt; paa enhver anden Klode
maa, ligesom her, alle smaae Svingninger af samme spændte Stræng vare
lige længe,Svingningshastighederne af forskjellige Strænge være i samme
Forhold større, som Qvadratrødderne af de spændende Vægte ere større,
men Længder og Tvermaal mindre: overalt i hele Tilværelsen maa en
Plade, som sættes i Svingninger og bestrøes med Støv, give samme Figur
som hos os; det vil ligeledes gjælde overalt, at Luftmasser, som
begrændses af Rør, ikke lige let lade sig bringe til enhver mulig
Svingningshastighed; men at enhver saadan Luftmasse ved ydre
Indvirkninger kun bringes til at give visse Svingningsrækker, der ikke
forstyrres ved indre Virkningsstrid. Kort, alle udvortes Betingelser
for Tonevirkningerne ere tilstede paa andre Verdenskloder som paa
vores: de virke paa levende Legemer, som ere Naturens almindelige
Grundlove underkastede: de maae — forudsat, at de blive sig de hos dem
selv frembragte lovbundne Forandringer bevidste — føle dem anderledes
end dem, hvori Lovbundenheden er ukjendelig; nu vel da! nødes vi ikke
til at antage Tonevirkningernes Grundlove som gyldige i det hele
Verdensalt!

Jeg behandler her Læren om Skjønhedslovenes Almindelighed med stor
Korthed, deels fordi Sagen, opfattet i den her givne Sammenhæng, ei
fordrer stor Udførlighed, deels ogsaa fordi Gjenstandens Natur ikke
tillader en meget gjennemgribende Anvendelse af vor Undersøgelsesmaade.

*

3.

Den moralske Naturs lige Grundvæsen i det hele Verdensalt.

For at vise dette vil jeg atter begynde med Betragtningen af det, som
foregaaer hos os Jordbeboere. Jeg kommer herved til at minde om mange
velbekjendte Ting, og selv den Sammenhæng, jeg deri vil fremhæve, kan
ikke være ny; menjeg maa dog vise den saaledes, som jeg opfatter den,
ellers vilde man misforstaae Det, jeg har at sige.

Da der allerede i denne Bogs tidligere Afdelinger er bleven
fremstillet; hvorledes en af Fornuften gjennemtrængt Naturanskuelse
viser os den hele Tilværelse som et uendeligt, uophørligt, virksomt
Værk af den evige, levende Fornuft, hvilken vi — naar vi betragte den i
dens Selvbevidsthed, i dens Personlighed — kalde Gud, behøve vi blot at
minde os med Klarhed, hvorledes Menneskeslægten er et Ledemod af dette
Hele, og at hvert eenstigt Menneske, som Deel af Slægten selv, udgjør
et Ledemod i Tilværelsens store Samfoldighed, for at sætte os paa det
aandelige Standpunkt, hvor Begreber og Følelser om Ret, Pligt, Dyd,
Fromhed og Alt, hvad dermed staaer i Forbindelse, vise sig i deres
Sammenhæng med Naturen. Hvad vi da lære om Mennesket, vil i de
grundvæsentligste Henseender lade sig anvende paa alle Fornuftvæsener i
det hele Verdensalt; det vil nemlig derved fremgaae, at ligesom vore
Undersøgelser over den ubevidste Naturs Love have begyndt med
Gjenstandene her paa Jorden, og derfra efterhaanden hævet sig til at
kjende Naturlove, som omfatte alle villieløse Gjenstande i hele
Tilværelsen, saaledes ville vi nu ogsaa gaae tilværks med Undersøgelsen
over de villende og tænkende Væseners Naturlove, hvilke endnu stærkere
end den ubesjælede Naturs, fremtræde som Fornuftlove.

Efter at vi have udtalt de Sandheder, at Naturvirkningerne ere
Guddomsvirkninger, Naturlovene Guddomstanker, kunne vi uden
Misforstaaelse betegne de samme Ting snart som naturlige og snart som
guddommelige, og af disse Udtryk hvergang vælge det, som bedst passer
til Betragtningens nærmeste Gjenstand. Vi afvige herved ikke fra
velbekjendte Sædvaner — f. Ex. snart at kalde et Menneskes aandelige
Evner Naturanlæg, Naturgaver, snart et af Gud betroet Pund — men i det
vi her med mere Styrke, end sædvanligtskeer, minde os selv om den
legemlige Naturs aandelige Væsen, kommer Retfærdiggjørelsen af disse
Betragtningens modsatte Retninger paa en desto mere levende Maade til
vor Bevidsthed.

I Medhold heraf sige vi da, at Mennesket fødes med de Naturanlæg,
hvorved det bliver et fornuftigt Væsen. Man kan da sige, at Mennesket
er født til Fornuft, til Retfærdighed, til Gudskundskab; men alt dette
er kun tilstede i Anlæg, som skulle udvikles til Bevidsthed ved
Vexelvirkningen med den hele øvrige Tilværelse; ligesom dette er
Tilfældet med hvert enkelt Menneske, saaledes ogsaa med hele
Menneskeslægten. Det er her kun Øiemedet at antyde denne Udvikling med
Hensyn paa vor Gudsbevidsthed og vor Pligtbevidsthed, Udviklinger, som
vel tildeels skee i Forening, men dog ofte tage forskjellige Retninger,
indtil de ved en vis Fuldendthedsgrad strømme sammen til Eet.

Saalænge som Menneskeslægten staaer paa Aandsudviklingens første Stade,
hvor den undersøgende Tænkning endnu ei har gjort sig gjældende, er det
Aanden naturligt at antage Noget med den selv Beslægtet i Tingene
udenom; saaledes blive Himmel og Jord for den barnlige Menneskeslægt
fuld af tænkende, følende, villende Væsener. Allerede herved begynder
den i Menneskevæsenet liggende Spire til Gudsbevidstheden at
fremdrives; men det er kun en Spire, som maa udvikles ved de andre
Verdenskræfters Medvirkning: uden dette vilde den qvæles af det Ukrudt,
der voxer med den.

Menneskets Vexelvirkning med hans Lige hører med til hans Natur.
Allerede Kjønsdriften og den ham indplantede Kjærlighed til hans Afkom
vilde fordre dette; men hans øvrige Trang og Drifter kræve det ikke
mindre: ja, man turde vel sige, at det hører til et
fornuftigt-sandseligt Væsens Natur, at være et selskabeligt Dyr. Medens
han modtager Indvirkninger af sine Lige, og atter virker paa dem,
vækkes hos ham enFølelse af den Væsenslighed, der finder Sted mellem
ham og dem. Vistnok maa en heel Række af Udviklingstrin gjennemgaaes,
førend denne Følelse vinder sin hele Betydning; men lader os betragte,
hvorledes denne Udvikling fører til Sædelighedsbegreberne. I lang Tid
lider Kjærlighedens Væxt idelige Afbrydelser af den gjensidige Frygt
hos den Ene for den Andens Begjærligheder og deraf følgende voldsomme
Indgreb; imidlertid tilføie Menneskene hinanden snart Ondt, snart Godt,
og herved opvækkes nogle Forestillinger om god og ond Villie, om Ret og
Uret. Lad end disse Forestillinger være nok saa dunkle, de ere dog
Udgangspunkter til den uoverskuelige Række af kommende Slægters
Fremskridt. Efter lange Tiders vild Tilværelse, hvor de selskabelige
Følelser kun fik lidet Raaderum for Selviskhedens mangfoldige Krav,
naae de i en eller anden Egn saavidt, at de forene sig til fælles Hjælp
og Forsvar; paa dette Stade fremkaldes Tanken hos dem om en deres
Samfund vigtig Lov og Orden, som maa hævdes til fælles Bedste. Ved
ethvert Samfundets Fremskridt udvikler sig denne Bevidsthed ydermere;
Tanken om Pligt og Dyd fremtræder mere og mere. Lader os dog hverken
her eller i det Følgende glemme, at alle disse udvortes og indvortes
udviklende Aarsager ere Virkninger af den samme evige, levende Fornuft,
ved hvilken Alt er skabt, skabes og vedligeholdes. Vi maae da sige os
selv, at den Udvikling, som efter en eensidig Betragtning, der
udelukkende fæster sig til den legemlige Natur, synes at staae i Strid
med den aandelige, skeer efter den almægtige, allestedsnærværende
Guddomsvillie.

Man vilde dog gjøre sig en falsk Forestilling om Menneskeslægtens
Udvikling, hvis man tænkte sig, at Enhver bidrog ligemeget dertll. Der
gives enkelte Høierebegavede, hos hvem disse Begreber først komme til
nogen Klarhed, og som udtale dem for Mængden. Saadanne Mænd have
ordentligviis ogsaa i mangfoldige andre Henseender et stort Forspring
for de

Øvrige, vide et meddele dem mange nyttige Sandheder, f. Ex.
Himmellegemernes tilkommende Stillinger og Aarstidernes Gang; de blive
derfor betragtede som fortrolige med de Aander, man forestiller sig i
Naturgjenstandene, det er: som Gudernes Fortrolige; de beundres og
adlydes. Men disse Mænd ville selv have en dyb Følelse af, at Det, som
de vide og meddele, er langt fra at være udelukkende deres eget Værk;
thi Tankerne hos dem ere opvakte udenfra, ved den Natur, de have
iagttaget og tænkt over, og selv den indvortes Evne, hvorved de have
bearbeidet det Modtagne, maae de føle som en Naturgave, som en Gudernes
Gave; de føle sig selv som beaandede af Guderne, og kunne uden
Bedrageri yttre sig som Gudernes Udkaarne. I denne uskyldige Tro er der
upaatvivleligt en Sandhed, som tit i senere Tidsaldre oversees; det er
jo den guddommelige Virksomhed og Lovgivning i Naturen og i Mennesket,
der er kommen til en levende, skjøndt ikke forstandig-tydelig
Bevidsthed hos dem. Jeg behøver vel neppe at sige, at Menneskeslægten
saaledes vedbliver at udvikle baade sine moralske Begreber og sine
Indsigter i Naturen fra Aarhundrede til Aarhundrede, fra Aartusinde til
Aartusinde, og at det er de fornuftige Naturværker, Menneskene, som
under bestandig Vexelvirkning med Naturen og med sig selv indbyrdes,
ifølge nødvendige Tilværelseslove, hos sig udvikle disse Begreber og
Indsigter.

Under denne Menneskeslægtens aandige Voxen udvikler sig tillige
Guddomsbegrebet; ligesom al den øvrige Udvikling gaaer dette i
Begyndelsen meget langsomt. Naturtjenesten var længe det mægtigt
overveiende; men efterhaanden, som Menneskene overførte deres egen
Skikkelse paa deres Guder, fremtraadte der ogsaa i disse mere af den
moralske Natur; at de tillagde deres Guder mange umoralske Egenskaber,
bør ikke skjule denne Sandhed for os. Menneskene tillægge deres Guder
de samme moralske Egenskaber, som de have udviklet hos dem
selv,forstaaer sig hver Gud med en Tænkemaade, som passer sig for hans
Naturmagt; man maa ved denne Overveielse ikke glemme, at Mytherne fra
først af dannedes i en Tidsalder, hvori de moralske Begreber endnu vare
meget raae, og ingenlunde udelukkede den ubundne Vellyst,
Rovbegjerlighed, Grusomhed; som Menneskene, saadanne ere ogsaa de
Guder, de danne efter Naturdigtningens Love. Disse Guder bringe deres
oprindelige Præg over i en paafølgende mere uddannet Tid, hvor dog
atter Noget tildigtes; men endelig indtræder der en Tidsalder, hvor de
findes aldeles stridende mod den opnaaede Dannelse, baade mod dens
naturopfattende og dens moralske Bevidsthed. Først forkastes de gamle
Guder af de Oplystere, siden af Flerheden. Naturligviis har denne
Tingenes Gang sine store Forskjelligheder hos de forskjellige Folk; men
dette vil dog være Hovedtrækkene deraf. Vistnok kunne vi ikke tale om
den Tid, der gik foran Zoroaster eller Konfu-tse med samme Kundskab som
om den, der gik foran Sokrates; men en beslægtet Tingenes Gang kunne vi
neppe betvivle.

Naturvidenskaben har sin mægtige Deel i Gudskundskabens Omdannelse,
idet den sætter de eengang tilbedte Naturgjenstande ud af de frie
Væseners Række, og stiller dem under Naturens Love; thi det er f. Ex.
forbi med Solgudens Tilværelse, naar hans Vogn styres uden ham, med
Maanegudindens ligesaa, naar hendes Himmellys vandrer uden hendes
Styrelse langt fra de Skove og Marker, hvorpaa hun undertiden nedsteg;
ja alle Guderne forjages fra deres høie Bjergsæder, naar disse blive
ret kjendte.

Der gives i Menneskeslægtens Udvikling fra Tid til anden Vendepunkter,
hvor Aanden saaledes har vunden et nyt og høiere Stade; men de
umiddelbareste Virkninger af denne Vinding er ikke uden sine vigtige
Tab for den nærmeste Tid. Medens gamle indgroede Vildfarelser forjages,
bortkaster man næsten altid i sit Seiersovermod store Sandheder, som
vareknyttede dertil; og hos den aandigt umyndige Mængde, som ikke af
Indsigt optages det Nye, men paa Andres Ord og uden klar Sammenhæng,
opstaaer der en Usikkerhed angaaende alt Aandeligt, en
Verdensanskuelsens Opløsthed og en Lovløshed i Liv og Levnet, som
kaster et Folk eller hele Folkesamfund ind i en Vildfarelsernes og
Formørkelsens Tidsalder, hvoraf de først efter Aarhundreder atter
udredes.

Men disse Omvæltninger skulle ikke hindre os fra at see, hvorledes
Fornuft og Lys atter seire; enhver Stræben efter at fatte Tingenes
Sammenhæng, Tilværelsens Love bidrager sit til at føre Menneskeslægten
til Gudskundskaben, selv naar dette ikke var tilsigtet, ja selv, naar
en saadan Stræben havde det modsatte Øiemed. Alle Tænkningens Veie føre
omsider til en fuldere Opfatning af alle Tankers store Heelhed;
endskjøndt de ofte begynde med at føre derfra, maae de ved samtlige
Tænkendes Bestræbelser bøies tilbage til det rette Midpunkt; thi
Tænkningen tilintetgjør selv sine falske Retninger.

Lader os bane os Veien til dette Midpunkt ved at undersøge, hvor
Eenheden er i alle Bestræbelserne til at finde en Grundsætning for
Læren om Pligt og Dyd; som bekjendt har man som saadanne Grundsætninger
opstillet: frem din Fuldkommenhed: frem det almindelige Bedste: handl
efter Grundsætninger, som kunde lade sig ophøie til almindelige Love
o.s.v. Vi behøve ikke at nævne dem alle — hvilket desuden vilde være
vanskeligt at udføre — det er os nok at sige, hvad de alle have
tilfælles, og man vil da finde, at hvilkensomhelst man vil tage under
Overveielse — med mindre det skulde være en, som enhver Fornuftig strax
maatte forkaste — sigter til at rette vort Levnet efter Fornuften.
Ingen af disse Grundsætninger indeholder hele Dydens Væsen; men dog
have de bidraget til at lede dem, som fattede og fulgte dem, paa
Fornuftens Veie; thi een fornuftig Levnetsforskrift, som man holder ret
fast paa, nøder Mennesket, hvis han ikke vil falde i
talløseModsigelser, til at rette sig efter alle andre
Fornuftforskrifter, forsaavidt han fatter deres Sammenhæng med den,
hvorfra han gaaer ud. Selv den Forskrift: „Frem Din egen Lyksalighed“,
som i en raa Opfatning baade er afskyelig og fornuftstridig, vil, naar
man ikke glemmer at regne den aandelige Glæde med til Lyksaligheden,
fordre et fornuftstemmende Liv; kun maa man tilstaae, at denne
Grundsætning er særdeles udsat for falske Anvendelser. Opfattes
Lyksalighedsbegrebet ret fuldstændigt i dets Sammenhæng med hele
Naturen, vil det føre til en sund Fremstilling af vore moralske Forhold
fra en af dets Sider betragtet. Man maatte nemlig tage i Betragtning,
at Mennesket, ogsaa da, naar han lader sig blænde af Lidenskaber og
glemmer sin fornuftige Natur, ikke kan tilintetgjøre denne, eller den
Indflydelse, Verdens Fornuftsammenhæng maa have paa ham; hvad Ondt han
gjør, ja hvad Qndt han tænker, sætter ham i Strid baade mod hans egen
Natur — om han end nok saa meget vil skjule det for sig selv — og imod
hele Tilværelsen. Alt det, som er Synd i Religionens Betydning, er
Ufornuft i den fande Verdensanskuelses; for den, som vel er
gjennemtrængt af Overbeviisningen om hele Tilværelsens uendelige
Fornuftighed, sammensmelter da Lyksalighed med Dyd og Fromhed. Der
forstaaer sig, at det ofte koster stor Anstrengelse at sikkre denne
Overbeviisnings Virksomhed mod de i de endelige Forhold mødende stærke
Indvirkninger, saa at den ædle Overbeviisning ofte maa ligge under; men
denne Menneskets Svaghed kan ikke afholde os fra at see en mægtig
Støtte for det Gode i denne Overbeviisning.

Med Hensyn paa de allerfleste andre moralske Lærebygninger er det langt
nærmere iøinefaldende, at de ville, at Menneskets Levnet skal indrettes
efter Fornuften og naturligviis ikke efter nogen Enstigs Fornuft, men
efter den evige Fornuft. Det er ikke blot vort Levnet, som derefter
skal rettes, vort hele indre Væsen maa hengive sig til denne Fornuft og
ligesom gaae opderi: Mennesket maa føle, at han i Tilegnelsen af den
evige Fornuft har sin rette Livskilde, ellers bliver hans hele Liv kun
en sønderreven, fornuftstridig, ulykkelig Tilværelse. Alt det, som
opfordrer os til Ret og Dyd, opfordrer os, vel forstaaet, ogsaa tll et
Liv i Gud, til Religion.

Denne Tænkemaade bestyrkes tillige ved den Overbeviisning, som
udspringer af Naturvidenskaben, at hele Legemverdenen, hvilken man kun
pleiede at betragte som en Modstand for den fornuftige Tilværelse, paa
det Fuldkomneste er indlemmet deri; saaat der i Naturen virkes efter en
af os uafhængig Fornuft, der dog er den samme, som vi ved vor frie
Villie skulle stræbe at virkeliggjøre i Verden. Vi vide da, at vort
hele saavel indvortes som udvortes Liv er i en desto fuldkomnere
Samstemning med hele Tilværelsen, jo mere det føres efter den
guddommelige Fornuft.

Men hvorledes forene vi denne Lære om Legemverdenens Fornuftlydighed
med den unægtelige Sandhed, at vi ofte ved vor egen legemlige Natur og
ved den udvortes Naturs Indvirkninger finde os fristede til at afvige
fra det Gode? Denne Sandhed skal naturligviis ikke nægtes; men den bør
betragtes i Sammenhæng med en anden ligesaa ubestridelig, at vor frie
Tænkning ligeledes ofte leder os til Strid mod det Gode. Vi see da, at
her handles om Endelighedens Lod, som vi vel uundgaaeligt ere
underkastede, men dog i intet særskilt Tilfælde aldeles uforskyldt. Det
gaaer hermed ligesom med vore paa de udvortes Naturbenyttelser
henvendte Bestræbelser, især naar disse ere noget forviklede: det
lykkes os ikke lettelig at indrette alt i saadanne Foretagender paa en
Maade, at ikke nogle særskilte Deles Beskaffenhed eller Forhold til
Omverdenen staae i Veien for Opnaaelsen af den største Fuldkommenhed;
men det er ikke mindre hyppigt Tilfældet, at det er Feiltagelser i vore
Tanker og vore Udkast til Indretningerne, som ere Skyld i
Ufuldkommenhederne. Vi see da, at det baadei den egentlige moralske
Verden og i den, som ligger udenfor samme, verken er det Legemlige som
saadant ller Tænkningen som saadan, der er Anledning til vore
Forseelser, men at denne ligger i Endelighedens Natur.

Er da Modsætningen mellem Gud og Verden Intet? Jo, den er ligesaa vis
som Endeligheden. Kunde vi tænke os et Menneske, som aldeles
fuldkomment levede i Gud, saa vilde for ham selv, bortseet fra hans
Betragtning af de andre frie Væseners Levnet, Forskjellen mellem Gud og
Verden være ophørt; men dette Ideal opnaaer Ingen; kun saameget kan man
sige, at jo kraftigere et Menneske stræber hen mod dette Ideal, jo
oftere bliver det ham givet i hellige Øieblikke at tilintetgjøre hos
sig denne Modsætning, idet at det fremtræder for hans aandelige
Beskuelse, at det man kalder Verden er en Guddomsvirkning. Det
forstaaer sig da, at jo mindre kraftigt Livet i Gud er hos et Menneske,
desto stærkere bestaaer for ham Modsætningen mellem Gud og Verden; dog
maa det ikke glemmes, at selv for Den, som mest stræber efter et Liv i
Gud, staaer i en vis Betydning Verden i den allerstørste Modsætning til
Gud, forsaavidt som han vil betegne alt Det i Endeligheden, som
bortfjerner de frie Væsener fra Gud, med Navnet Verden, en Talebrug,
som baade er fuldkommen forsvarlig og har gammel, hellig Hævd.

Men idet vi her have fremstillet Tilværelsen som et Fornuftrige, møder
os en stor Tvivl med det Spørgsmaal: hvorledes forenes dette med
Friheden, som jo tilsteder Misbrug, følgelig Ufornuft? Denne maa jo
have en Indflydelse paa Verdens Gang! Førend vi forsøge at besvare os
dette Spørgsmaal, bør vi minde os selv om, at dette udgjør en
Hovedvanskelighed i alle Forsøg til en Verdensopfatning, hvorom selv
den christne Kirke fører de stærkeste Vidnesbyrd. Nærværende
Undersøgelses Øiemed fordrer ikke, at vi skulle besvare alle de
Spørgsmaal, der kunne opstaae angaaende Friheden, men kundet her
fremfatte, som blot vil have det oplyst, hvorledes et altomfattende
Fornuftrige kan bestaae med de enstige Væseners Frihed; dette ville vi
forsøge.

Forsaavidt Mennesket tænker, er han fri. Hans Frihed voxer med hans
Tænkning. Uden denne staaer han under den ubevidste Naturs Love.
Aldeles frigjort eller aldeles Naturtræl er Mennesket aldrig, han
svæver mellem begge, kun med høist ulige Nærmelser til den ene eller
til den anden af disse Tilstande. Den frie Tankevirksomhed er dog kun
paa en betinget Maade unddraget Naturens Love, som jo ere eet med
Tilværelseslovene. Det kunde vel synes, at de enstige Væseners Frihed
maatte stride mod de almindelige Loves Herskab; men dette Skin
forsvinder ved Sagens nærmere Betragtning. Vel er det aabenbart, at den
frie Villie ofte frembringer Handlinger, som ikke blot i sig selv ere
fordømmelige, men ogsaa i de nærmeste Virkninger stride mod det, som
ellers skulde følge af de almindelige Fornuftlove. Det kunde da synes,
at Gud kunde ved de endelige Væseners Misbrug af deres Villie nødes til
selv at foretage vilkaarlige Handlinger, Handlinger, som maatte ligge
udenfor den evige Fornuftorden; men herved er det at betænke, at
ligesom det Fornuftstridige, der ofte indsniger sig i Tænkningen,
omsider tilintetgjør sig selv, om det end har vedligeholdt et
Sandhedsskin gjennem mange Tidsaldere, saaledes vil ogsaa det
Fornuftstridige i Menneskenes øvrige frie Virksomhed tilintetgjøre sig
selv. Tænkningen maa ifølge sin Natur virke efter de evige Naturlove,
saaat dens ufornuftige Udskeielser stride imod dens Grundvæsen; heri
ligger der allerede en Stræben til at svække det Ondes Kraft i den
Villende selv. Desuden opfordres han ved hele Tilværelsens
Fornuftighed, med hvilken han staaer i uopløselig Vexelvirkning, til at
lade sine Tanker indordne sig i dens Gang, saa at den frie Villies
Beslutninger med en vis Almindelighed indflettes i det Heles
Fornuftharmonie, uagtet den ikke er selvstændig god; menforsaavidt som
de ved den onde Villie frembragte Virkninger forstyrre visse Led i
Fornuftordenen, ville de selv opvække Modvirkninger, som omsider
tilintetgjøre det Onde.

Alt dette følger af Sagens Natur; men det trænger til Oplysninger. Vi
ville begynde med et Exempel.

Sæt at et Menneste drives af en lastværdig Herskesyge. Denne Egenskab
er i sit egentlige Grundanlæg ikke selv ond, saalidet som noget andet
Naturanlæg; den indbefatter sædvanligviis en Evne til at ordne og
styre, altsaa til at virke i Fornuftens Tjeneste; men den indeholder
derhos en Lyst til at gjøre sin egen Villie gjældende og at tvinge
Andre til Lydighed, og udarter tit til at efterstræbe dette, selv der,
hvor Fornuftens Fordringer ikke medføre det. Den gode Herskelyst kan
vel finde Modstand i Andres Selvraadighed, Fordomme og Egennytte, men
understøttes af mange Andres Indsigt og gode Villie til at fremme det
Fornuftige: den onde finder vel Lettelse ved Manges Trællesind, ja
endog Hjelp af dem, som kunne vente Løn ved at gjøre sig til Redskab
for den Herskesyges Villie; men den møder ikke blot Modstand i alle
hine slette Hindringer, som modstaae det Gode, men ogsaa i Menneskenes
rette Selvfølelse og Frihedssind. Den kraftige Herskelyst vil, naar den
ikke selv noksom behersker sig, vel i Sammenhæng med det Gode den
udretter, sætte meget Uretfærdigt igjennem; men det sees let, at de
Kræfter, som understøtte dens gode Virksomhed, ere fornuftstemmende, og
altsaa Intet indeholde, som i Tiden nødvendigt maa tilintetgjøre sig
selv: hvorimod de Kræfter, som understøtte dens slette Virksomhed, ere
fornuftstridige, indeholde følgelig Modsigelser baade mellem hverandre
indbyrdes og mod den hele øvrige Tilværelse. Den dygtige Herskelyst er
et Kraftpunkt, hvorfra mangfoldige Virkninger udgaae, hvilke beherskes
desto fuldere af Kraftaanden, jo nærmere de ere den baade i Tid og Rum,
men undslippe den desto lettere, og ligger desto lettere under for
fremmede Indvirkninger, jo mere de fjernes fra Udgangspunktet.
Detforstaaer sig, at disse Bestemmelser kun udgjøre de mest almindelige
Hovedtræk, og at der kan forekomme mange tilsyneladende Undtagelser,
for hvilke det hist og her kan være vanskeligt nok at gjøre Rede; meget
vil endnu blive klarere ved at udvikle vort almindelige Exempel i et
Par Forgreninger. En af Herskelystens største Yttringer er, som
bekjendt, Erobringssygen; at Herskelysten ikke er dens eneste Kilde,
men at blandt andet Ærgjerrigheden medvirker deri, vil ikke formindske
Anvendeligheden af de Grundsætninger, vi her ville belyse. Erobreren
vil ikke let opnaae Meget, naar han ikke i de andre Lande møder en
Sløvhed og Opløsning, der fordre vækkende og ordnende Kræfter; disse
bringer Herskeraanden med sig. Vistnok gaaer der snart i høiere snart i
lavere Grad Forvirring og Ødelæggelse foran den nye Tingenes Orden; men
her ligne Frihedens Virkninger Naturens, efterdi de, trods alle
Uligheder dog maa virke efter Tilværelsens Grundlove: dersom Erobringen
udarter til en lang Undertrykkelse, kan den enten netop ved sit Tryk og
Uretfærdighed vække de Kræfter, som fordres til at afkaste Aaget — og
da gaaer Folket fornyet og forynget ud af Kampen — eller Overmagten
møder ingen tilstrækkelig Modkraft — og da ville Seierherrerne danne et
nyt Folk i Landet, hvori det Brugbare af de gamle Kræfter optages. De
gode Kræfter, som Seierherren vækker baade i sit Folk og hos de
Overvundne, og de gode Love og Indretninger, han indfører, ville have
en lang Varighed: det for Verden Skadelige vil undergaae ved alle de
Modkræfter, det maae vække. Vi maae kun her minde os selv om, at
Aarhundreder ere korte Tidsrum i Menneskeslægtens Historie.

Despotiet ledsager som bekjendt næsten altid Erobringssygen, men kan
ogsaa bestaae for sig selv; det trives kun, hvor Folkets aandelige
Kræfter ei ere udviklede nok, eller ifølge falske Udviklingsretninger
ere svækkede. I sidste Tilfælde kan Despotiet ofte vare meget længe;
men hvis der ikke i Folketselv opstaaer tilstrækkelige Modkræfter til
at overvinde Trykket, ville udvortes Magter tidligere eller sildigere
udrette dette.

Førend jeg gaaer videre, maa jeg afhandle en Indvending, som paa det
endelige Stade er uovervindelig, men seet fra det Stade, hvorfra det
Hele uoverskues, taber al sin Vægt. Man kan nemlig, med Øiet fæstet paa
det Endelige, indvende: Hvad hjelper det de utallige Væsener, som lide,
som maaskee lide baade aandeligt og legemligt, som maaskee lide deres
hele Levetid, at de Ulykker, som ramme dem, tilintetgjøres i en høiere
Tingenes Orden. Denne Indvending er gammel, og Svaret ligesaa; men
Indvendingen kommer igjen, hvergang Nogen søger at stille Menneskene
Tingenes evige Fornuftorden for Øie; derfor maa Svaret ogsaa hvergang
gjentages, og det saameget mere, som det i hver Fremstilling faaer
noget Nyt i sin Belysning. Først og fremmest maa her bemærkes, at
nærværende Fremstilling ikke gaaer ud paa at godtgjøre Tilværelsens
Overeensstemmelse med vore, deels paa det sandselige Stade fattede,
deels ved eensidig Tænkning dannede Fuldkommenhedsbegreber: vi ville
blot hævde den Sandhed, at det Fornuftstridige omsider tilintetgjøres i
Tilværelsens evige Fornuftvirksomhed, og at det Fornuftstemmende man
seire. Vi maa blot her tilføie den Bemærkning, at Noget, som i sig selv
er fornuftstemmende, dog til en given Tid kan være i Strid med det
Heles Fornuftorden, og derfor maa undergaae, for i rette Tid at opstaae
paa ny.

Vi maa fremdeles minde Indvenderen om, at der ingensinde er bleven
funden nogen Lærebygning, hvori det Onde, hverken det physiske eller
det moralske, har ladet sig fremstille som tilintetgjort og opløst i et
Gode, saalænge man blot vilde holde sig paa det endelige Stade: man
maatte henvise til Livets Fortsættelse ud over Jordelivet; men denne
Fordeel savner heller ikke vor Opfatning: Troen paa et saadant fortsat
Liv er den endog naturlig, som i det Følgende vil sees antydet.Her
holde vi blot fast paa Tingenes Fornuftsammenhæng, enten denne saa
smigrer eller trodser vore Ønsker.

Vi maa endydermere minde os selv om, at enhver endelig Tilværelse er
noget Uendeligtlidet i Sammenligning med det Hele; om ogsaa nogle
Virkninger af den frie Villies Misbrug og Feilbarhed kunne udstrække
sig gjennem Aarhundreder, ja gjennem Aartusinder, vedbliver alt dem dog
at staae i dette uendelige Lidenheds Forhold. Ingen vil kunne nægte
denne Sandhed; men det vil maaskee oplive Indsigten, gjøre den
virksommere, naar den oplyses ved en Anskuelse; vor Jordklode frembyder
os Middelet hertil. Uden at gaae længere tilbage, end vi kunne lade os
lede ved sikkre Kjendsgjerninger, see vi, at den maa have været til i
Aartusinder, førend organiske Skabninger udviklede sig derpaa, at nye
Aartusinder henrandt under en Tilstand, hvor kun blomsterløse Væxter og
kun knogelløse Dyr vare komne frem paa den, og at en heel Række af
store Tidsrum, hvoraf hvert begyndte med det tidligeres Undergang,
endvidere forløb; hver dannende et nyt Fremskridt i Udviklingen, indtil
Mennesket fremkom. Hvad er den hele Tid, hvori Menneskeslægten har
været til, imod denne uoverseelige Række af Aartusinder? og hvad ere
atter de enkelte Tidsrum i Menneskeslægten imod den hele Tid, den har
været til? ei at tale om den Tid, som kan ventes; og dog have vi ikkun
her taget Jordkloden til Exempel, det hele Verdenssystem viser os
usigeligt længere Tidsafdelinger.

Som Jordkloden har udviklet sig, saaledes har Menneskeslægten uagtet
den frie Villies Indgreb; paa Naturens Løb er denne Indvirkning
øiensynligt ringe. Jeg har vel hørt Theologer, som ved en bogstavelig
Opfatning af nogle Bibelord, have ladet sig forlede til den Paastand,
at den legemlige Død var kommen ind i Verden ved Syndefaldet; men at de
befinde sig i en Misforstaaelse, derom vidner Naturen klart, idet den
viser os Undergang, Død og utvivlsomme Spor af Smerter,
førMenneskeslægten fremkom paa Jorden; og derhos vise alle
Undersøgelser over Menneskelegemet, at dets Grundindretning medfører
Dødeligheden.

Vi maa da ifølge alt det Foregaaende antage, at Menneskeslægten
udvikler sig efter Fornuftlove, at den Række af Forandringer, som
foregaae med den, er trods mange Svingninger af Frem- og Tilbagegange
dog en virkelig Udvikling, og at den frie Villies Indgreb uagtet
tilsyneladende Forstyrringer dog maa tjene den evige Fornuftorden. Vi
kunne endnu føie til, at Menneskefornuften uophørligt udvikles til en
større Rigdom paa Kundskaber og Klarhed af Indsigter, og ved disse til
en større Magt mod Vildfarelserne. Kort, vi kunne tilegne os den
glædelige Overbeviisning, at alle os i Menneskeslægten mødende
Forvirringer, som tildeels endog i nærværende Tider synes truende, ikke
forbyde os at forudsee, at Menneskeslægten mere og mere nærmer sig til
at virkeliggjøre et Fornuftrige paa Jorden, naturligviis kun under alle
de Indtrækninger, Endeligheden medfører.

Vi vende tilbage til et nyt Overblik over de fornuftige Jordbeboeres
Vexelvirkning. Den Aandsudvikling, hver enstig Jordbeboer har, er et
forenet Værk af hans egen Virksomhed og af hele Omverdenens
Indvirkning, i hvilken hans samtlige Medmennesker ordentligviis have
den væsentligste Deel. Intet Menneske kunde hos sig selv have udviklet
alle de Kundskaber og Indsigter, som hele Menneskeslægten har fostret:
ja, et Menneskeliv forslaaer ikke engang til at fatte dem alle i deres
hele Fylde. Det Høieste, et Menneske kan opnaae i Dannelse, er at
gjennemtrænge en begrændset Kundskabskreds med dyb Indsigt, og ved
Hjelp af den herved opnaaede Aandsudvikling, forenet med en
videbegjærlig Omskuen, at danne sig et nogenlunde klart Billede af den
hele Tilværelse. Med Hensyn paa alt det Meget, han ikke har kunnet
tilegne sig ved egen fuldstændig Grandskning, maa han støtte sig til
den øvrige Menneskeslægt; han maa modtage det som en Gave fra den
heleTilværelsen gjennemtrængende Fornuft. Det er et Lys, som lader ham
see, hvad der laae skjult i hans eget Væsens bundløse Dyb. Hans
Opfatten og Tilegnen er da en Tro. Dette Udtryk kan dog tages i en mere
eller mindre omfattende Betydning, og i den snævrere kun bruges med
Hensyn paa de Sandheder, som nærmere vedkomme Tilværelsens egentlige
Grundvæsen. Skarpe Grændser lade sig dog her ikke drage; thi jo høiere
den ret sande og naturlige Aandsudvikling er, hvortil et Menneske har
hævet sig, desto flere Midler har han til at styrke sig i Troen paa det
Sande: ja, han formaaer ofte derved at forvandle det, som for Andre maa
være Tro, til Viden; men selv hvor han maa blive staaende ved en Tro,
kan han bringe den til en høiere Klarhed og Styrke, ved at støtte den
til de øvrige Sandheder, som leve i hans Bevidsthed. Men i al vor
aandelige Stræben maae vi, for ikke at vildledes, stræbe at bevare den
naturlige Sandhedskjærlighed i al dens Uskyldighed; thi vi fristes ofte
af vore Begjærligheder til at antage Noget for Sandt, fordi det smigrer
disse. Blandt saadanne Fristelser er Lysten til at sige sine
Medmennesker noget Overordentligt, Noget, som kan erhverve den Talende
deres Beundring, en af dem, som lettest faaer Magt med Mænd, der ville
optræde som Menneskeslægtens Lærere og Ledere.

Alle de klare og rene Sanheder, som opstaae i Mennesket, ere, ifølge
Alt hvad vi her have seet, Aabenbaringer af den evige Fornuft. Den, som
finder dem og forkynder dem, er forsaavidt et Guddomsredskab. I samme
Grad som den aabenbarede Sandhed er større, mere omfattende, mere
opløftende, i samme Grad er den i Forhold til Endelighedstilstanden,
som paa et lavere Stade udelukkende kaldes Natur, overnaturlig;
omendskjøndt den i Guds evige Natur er fuldkommen naturlig. Et udvortes
Kjendetegn paa Aabenbaringens høie Væsen er Storheden af dens Virkning;
vel at mærke ikke blot en verdslig stor Udstrækning, men nærmest
Storheden af den Virkning, Menneskeslægten fornemmer i sig,den
Forædling, den Opløftelse, den Tilnærmelse til Gud, som Slægten derved
bliver sig bevidst.

Hovedøiemedet af det, som her er sagt om Frihedsforholdene, var at
vise, at samtlige frie Væsener paa Jorden ere bestemte til at danne et
Fornuftrige, og at et saadant allerede ifølge Tingenes Natur bestaaer;
men at det med fortsat Udvikling maa bringes til en alt større og
større Fuldkommenhed; hvad jeg har sagt Mere end det hertil Nødvendige,
er kun bleven tilføiet for at forebygge Misforstaaelser. Anvendelsen
heraf paa de fornuftige Beboere af andre Kloder er nu let; de ere
dannede efter samme Fornuftlove, som Beboerne paa vor Jordklode; de
maae da være forgjængelige i samme Betydning som Menneskene: de maae
følgelig begynde deres Tilværelse, hver til sin Tid og sit Sted: de
maae fornemme Omverdenens Indvirkninger og derved faae en Bevidsthed om
det, der stemmer med deres Villie eller modstrider den, det er, de maae
føle Lyst og Ulyst: de maae begynde deres sandselige Tilværelse med
Fornuftanlæg, være drevne til at udvikle disse baade ved Naturdrift og
ved den hele Omverdens vækkende Indvirkning. Enhver maa af de andre
frie Væsener modtage Indvirkninger, hvoraf nogle stride imod hans
Villie og Velværen, andre stemme dermed. Kampen mellem de stridige
Villier maa udvikle Begreber om Villies-Love, som vel ikke ere
tvingende, som Naturlovene, men fordre, at de med Frihed skulle stræbe
at virkeliggjøre den evige Fornufts Forskrifter. De ville, ligesaalidet
som Menneskene her paa vor Jord Alle være komne ind i Tilværelsen med
ligestore Evner — thi hvert Ensters Tilværelse begynder under andre
Betingelser i Tiden og i Rummet — derfor vil det, ligesom paa Jorden,
skee, at de Høierebegavede blive deres Medvæseners Ledere i større
eller mindre Omfang alt efter deres Evner. De maae med fælles
Naturdrifter, med fælles Trang til at overvinde den villieløse Natur,
ved fælles Lyst til at begribe Tilværelsen føle sig opfordrede til at
virke iSamfund; kort, Hovedtrækkene i deres aandelige Væren maa stemme
med dem, vi have seet hos de frie Væsener paa Jorden.

Efter at have indseet denne Væsenseenhed i den moralske Verden, maae vi
dog være meget forsigtige ihenseende til vore Forsøg paa videre at
udvikle denne Grundanskuelse. Vi kunne under et saadant Forsøg let
fristes til at overføre jordiske Eiendommeligheder paa hele
Tilværelsen; hvad jeg i Anledning af Kundskabsevnernes Væsenseenhed har
sagt om den vidtudstrakte Mulighed af andre Tilværelsesformer,
endskjøndt de alle have eet Grundvæsen, det finder atter Anvendelse
her. Man tænke sig kun de høist forskjellige Tilstande, hvori vi træffe
Menneskeaandens Udvikling, under de forskjellige Tilværelsesbetingelser
her paa Jorden! Men hvad ere disse Betingelsers Uligheder imod dem, som
maae finde Sted fra Verdensklode til Verdensklode! Imellem de talløse
Verdenskloder gives der alle mulige Uligheder i Henseende til Alder,
til Deeltagelse i Lyset, i Opvarmning o. s. v. Vore nogenlunde bestemte
Kundskaber om disse Betingelsers Ulighed er indskrænket til en usigelig
ringe Deel af det Hele; Anvendelsen heraf til videre Slutninger, de
bestemte aandelige Tilværelsesformer vedkommende, maa være endnu mere
indskrænket. Verdensklodernes Uligheder i vort Solsystem ere allerede
meget store, udstrække vi vor Tanke til hele Verden, blive de utallige:
paa nogle Verdenskloder ville Skabningerne være langt større, paa andre
langt mindre: paa nogle Kloder ville de være dannede af en langt
tyndere Materie end hos os, ja, denne kan maaskee i Tyndhed nærme sig
Ætherens, paa andre kunne de være dannede af en tættere: paa nogle
Kloder kunne de fornuftige Skabninger være skikkede til at modtage
langt hurtigere, langt finere, langt mere klare Indtryk end paa vores,
paa andre tvertimod. Gaae vi nu over til Aandskraften og
Aandsudviklingen selv, da tør vi ei antage mindre Forskjelligheder. Vi
kunne vel slutte, at der gives Fornuftvæsener med svagere Evner end
vi;men overveie vi ret, hvor saare dybt vi staae under det, vor Fornuft
efterstræber, føle vi os tvungne til at antage, at der gives usigelig
mange Udviklingstrin over det, hvorpaa vi selv befinde os. Dog lad
dette ikke nedtrykke os! Vor Slægt er endnu ung her paa Jorden, og
synes at have en lang Fremtid til høiere Udvikling; og vi tør haabe, at
de, som til en given Tid have fuldendt deres Bane her, ville andensteds
kunne hæve sig til større Høider.

*

4.

Kundskabssamfund mellem Verdenskloderne.

Vi have seet, at vor Klodes Beboere have nogen Kundskab om Tilstanden
paa de øvrige Verdenskloder. Med Hensyn til den moralske Verden paa de
fremmede Kloder fandt vi os indskrænkede til at bekræfte, at dens
Grundvæsen maa være det samme som hos os; men til at fastsætte Noget om
de Eiendommeligheder, den kunde have paa hver, savne vi Midler. I
Henseende til Kundskaben om Naturlovene fandt vi os noget mindre
indskrænkede; vi kunne om alle Planeter i vort Solsystem sige længden
af deres Aar: om dem, vi kjende bedst, kunne vi sige Længden af deres
Dage, deres Sol- og Maaneformørkelser, Faldets Hurtighed, kastede
Legemers Bane, Massens Tæthed, Lysmængden, de modtage fra Solen o.s.v.
Ligesaavel som vi nu her hos os vide dette om andre Kloder, maae vi
antage, at fremmede Kloders Beboere ere i Stand til at vide noget om
Tilstanden paa vor Klode. De Beboere af fremmede Kloder, som have
høiere Evner end vi, eller have gjort større Fremskridt, kunne
naturligviis vide Mere om Tilstanden paa vor Klode, end vi formaae at
vide om Tilstanden paa deres; men vi selv ville sikkert ikke blive
staaende ved den Kundskab,som vi nu have om Tilstanden paa fremmede
Kloder. Lader os i Tanken forflytte os 300 Aar tilbage i Tiden, omtrent
til Bekjendtgjørelsen af det Copernikanske System. Hvad vilde man da
have sagt om Dem, der havde formodet de dengang ubekjendte Sandheder,
som vi nu med Vished vide om fremmede Verdenskloder? Hvad vilde man
have sagt om Den, der meente, at Planeterne ere Kloder som vores, med
Aars- og Dagstider? Hvad vilde man have tænkt om Den, der forudsagde,
at man vilde komme til at opdage Bjerge i Maanen, at maale disses Høide
rc., og at udkaste Kaarter over den til os vendte Side af Maanen, saa
nøiagtige, at de i visse Henseender overgaae dem, som vi kunne have
over Jordens Overflade? Hvad vilde man have tænkt om Den, der vilde
have paastaaet, at Fixstjerne ere fjerne Sole, hvoraf mange maa være
større end vor Sol? Vilde de ikke været blevne betragtede som Drømmere?
Nei, kan man sige, ikke af Alle. Nogle Faa antoge jo i Oldtiden Endeel
af Dette, endskjøndt ikke med Understøttelse af alle de Grunde, vi nu
have for disse Sandheder. Vel sandt, nogle Faa indsaae det; men neppe
Een blandt Millioner Mennesker; Mængden, endog af de Oplyste, maatte
finde saadanne, vidt ud over den vanlige Kundskabskreds hensvævende
Tanker, latterlige. Maa man ikke under lignende Betingelser vente lige
Skjæbne i vor Tid? Ganske vil man vel ikke undgaae den; men maaskee man
dog turde haabe den noget mildere, ifølge den større Erfaring vi nu
have om den Kraft, hvormed Opdagelserne Tid efter anden overspringe de
Grændser, man før holdt for de yderste. Ingen vil nægte, at vi endnu
ere langt fra at have naaet den Indsigt i Verdensbygningen, som er os
mulig, naar man betænker, hvorledes vore Opdagelsesmidler uophørligt
voxe, og hvorledes den ene Videnskabsgreen understøtter og styrker den
anden, faaer man en levende Følelse af, at Grændsen ligger uendeligt
langt borte. Tyge Brahe havde endnu ikke Kikkerten eller det
astronomiske Uhr eller Mikrometeret. Selv eet Aarhundredeefter ham,
vare endnu Kikkerter og Teleskoper ufuldkomne Redskaber imod dem, som
vi skylde Dollond og Herschel, og selv disse ere atter storligen blevne
overtrufne, isærdeleshed Kikkerterne, af dem sum Frauenhofer og hans
Efterfølgere have tilveiebragt. Uhre og Maaleredskaber ere bragte til
en Fuldkommenhed, som synes nær ved det Opnaaeliges Grændser; men
Astronomerne stræbe med Rette efter en endnu større Tilnærmelse, fordi
de vide, dette Lidet kan føre til Meget, som ellers ei lod sig opnaae.
En anden Forstærkning har Videnskaben vunden ved de langt talrigere
Dyrkere, den har faaet, og det langt fuldkomnere Grundlag af
Kundskaber, hvorfra de kunne gaae ud. Endeligen erholder Videnskaben om
Verdenskloderne en stor Understøttelse af de Fremskridt, de øvrige Dele
af Naturvidenskaben opnaae; saaledes har f. Ex. Geologien sat os istand
til at gjøre Slutninger til Verdensklodernes indre Bygning i
Almindelighed; vor stigende Kundskab om Jordklodens Magnetisme giver os
Udsigter til at kjende de øvrige Kloders. Vore uophørligt fremskridende
Indsigter i Lysets og Varmens Natur, ville i sin Tid gjøre os bekjendte
med for os endnu hemmelige Forhold paa fremmede Kloder. Ja, det turde
vel være tilladt, som en usigelig fjern Udsigt, at tænke sig, at vi
kunde komme til en saadan Kundskab om Organismens Love her paa Jorden,
at deraf kunde gjøres nogen Anvendelse paa fremmede Kloder. Jeg seer
vel, at Springet er uhyre; imidlertid maae vi betænke, hvilke
overordentligt store Fremskridt vore Kundskaber om den dyriske Naturs
Love have gjort i de sidste halvthundrede Aar. Den Sammenhæng, hvori vi
nu kunne bringe den i gamle Aartusinders Række undergangne Dyrverden
med den nærværende, den Eenhed af Love, hvorunder man kan sammenfatte
dem, giver Haab, at vi engang skulle angive Betingelserne for hvert
Udviklingstrin i Dyreriget, ja Betingelserne for Former, der aldrig ere
komne til Virkelighed. Vel sandt, at det endda herfra er et
tilsyneladende uudførligt Spring til Kundskaben omorganiske Væsener paa
fremmede Kloder, hvor der ikke blot kan være, men hvor der maa være
ganske andre Stoffer end her paa Jorden; men ogsaa Chemien vil i sin
Tid finde almindelige Love for Stofdannelsen, ved hvis Hjelp vi kunne
gjøre Slutninger til det, som skeer paa fremmede Kloder.

Vi haabe da, at vi her paa Jorden stedse mere og mere ville komme til
Indsigter, der lade vor Aand, usigelige mere end nu, gjennemskue, hvad
der skeer i fjerne Verdenskloder, og i samme Maade udvide vor aandelige
Tilværelse til en Deeltagelse i Verdensaltet. Tænke vi os nu, at dette
atter skeer med Hensyn paa os fra andre Verdenskloder, saa seer man, at
der i den endelige Tilværelse er et Anlæg til, at det ene Verdensled
skal ved aandige Kræfter opfatte det andet, at altsaa ethvert
væsentligt Verdensled skal komme til en Bevidsthed om det Hele, at der
endog i det Ene skal være en Viden om den Viden, om den Tro, om den
Gudsbevidsthed, som findes hos det andet, kort, at hele Tilværelsen
ikke blot ved sit Udspring og Styrelse af den evige, almægtige Fornuft
er et sandt Fornuftrige; men at der er et Anlæg til en
Fornuftsammenhæng mellem de endelige tænkende Væsener selv, et Anlæg,
som fra vor, Jordbeboernes, Side endnu kun har naaet en ringe Grad af
den Udvikling, der kan haabes, hvorimod det sandsynligviis paa nogle
Punkter af hele Tilværelsen allerede har naaet en langt høiere
Fuldkommenhed. I Tingenes Væsen ligger det saaledes, at vi med den
rigeste Betydning af Udtrykket tør sige: Hele Tilværelsen er et
Fornuftrige.

*

          1. Kundskabsevnens Væsenseenhed i det hele Verdensalt

Hele Tilværelsen eet Fornuftrige.

*

1.

Kundskabsevnens Væsenseenhed i det hele Verdensalt.

(Dette første Afsnit er Indholdet af et Foredrag, som jeg holdt i den
Kieler Naturforskerforsamling 1846, og som jeg snart efter opskrev paa
Tydsk, til Brug for Beretningen om Forsamlingens Møder. Uagtet denne
Undersøgelse saaledes først er bekjendtgjort paa Tydsk, er den dog
oprindelig Dansk, og har været mere eller mindre fuldstændig meddelt i
mine Foredrag for Danske Tilhørere, blandt andet i et Møde af Selskabet
for Naturlærens udbredelse i Aaret 1845. Det her Meddelte er dog ingen
blot Oversættelse, men har modtaget mange Forbedringer og Udvidelser.
De følgende Afsnit ere skrevne i den seneste Tid.)

*

Den Gjenstand, for hvilken jeg udbeder mig deres Opmærksomhed, nemlig
en Undersøgelse over Kundskabsevnens Væsenseenhed i det hele
Verdensalt, synes ved det første Øiekast slet ikke at henhøre til
Naturvidenskaben; men en nærmere Overveielse viser os, at den ikke bør
være denne Videnskab fremmed. Naturen er ikke noget blot Legemligt, den
bliver gjennemntrængt og behersket af Aand, saaledes som det allerede
fremgaaer af dens uendelige Lovstemmighed. Vort Legeme er aabenbart en
af Naturvidenskabens Gjenstande; men dette indeholder alle vore
Kundskabsorganer. Naturforskningen harallerede paa mange Maader belært
os i Henseende til vore Sandseorganer, og strider bestandig videre frem
paa denne Vei; men den bliver ikke staaende derved: den trænger ind i
Nervesystemets Bygning og Forretninger, og har den Opgave ogsaa at
undersøge Organernes Sammenhæng med Sjæleevnerne; en Opgave, til hvis
Løsning den endnu kun har bidraget lidet, men dog givet vigtige Vink,
og i Henseende til hvilken den stedse fortsætter sine Bestræbelser. Man
vil føle Betydningen heraf for vor hele Undersøgelse, naar man ret
stiller sig for Øine, hvorledes Feil i Menneskets Kundskabsorganer
medføre Forvirring i hans Verdensopfatning, ja ofte i alle hans
Forestillinger om guddommelige og menneskelige Ting.

Idet nu Naturvidenskaben godtgjør, at de Love, efter hvilke vor Jord og
Alt, hvad der lover paa den, rette sig, ogsaa gjelde for de andre
Verdenskloder, fremkalder den Spørgsmaal angaaende hele Verdensaltets
Beboere. Mange Lærde afvise dette Spørgsmaal med Haan, fordi
Besvarelsen deraf ikke vil lade sig give med mathematisk Vished; men
naar vi betænke, at de første Skridt i enhver Videnskab ere usikkre, og
at vi aldrig ville opnaae de fuldkomnere Kundskaber, naar vi ville
forsmaae deres første Spirer, saa finder jeg det nyttigt for
Videnskaben, at vi prøve vore Kræfter heri; naar vi kun i vore
Undersøgelser holde os saa nær som muligt til det allerede Beviste, og
adskille det Tvivlsomme fra det Visse.

Det kunde synes, at denne Undersøgelse sigtede til at yde det samme som
Metaphysiken; men det Følgende vil vise, at den holder sig indenfor
Naturvidenskabens Grændser, og ikke vil forsøge paa at finde al
Kundskabs første Grund. Philosophen kan betragte denne Undersøgelse i
det samme Lys som Physiologernes Undersøgelser over Sandseorganerne;
Naturgrandskernes Bestræbelser for at fremme deres egen Videnskab,
forberede med det samme Erfaringsstoffet til Philosophens Brug.

Jeg haaber, at man ikke vil give min Paastand omKundskabsevnens
Væsenseenhed i det hele Verdensalt nogen større Udstrækning, end Ordet
selv antyder, og at man vil stille sig klart for Øie, at Væsenseenheden
ikke udelukker den største Mangfoldighed i Tilværelsesformerne. Vi
behøve kun at see os om paa den Klode, vi selv beboe, for at finde
talende Exempler nok paa Væsenseenhed i den største Mangfoldighed. Hvor
forskjellige ere ikke de Skikkelser, hvorunder Aandedrættets Organer
forekomme hos de forskjelllge Dyreklasser (Lunger, Gjæller, Trachæer)!
Hvilke Uligheder er der ikke i Bevægelsesorganernes Udvikling (Arme,
Forbeen, Vinger, Finner)! Ikke mindre er Høreorganernes Ulighed, som f.
Ex. hos Pattedyr og Fiske er saa stor, at kun den Sagkyndige deri
opdager det samme Øiemed og Grundligheden af de heri anvendte
Naturmidler. Det behøver vel neppe at siges, at Mangfoldigheden paa
andre Verdenskloder maa endnu være usammenlignelig større; ja at der
hisset kan forekomme Kundskabsmidler, som vi ikke kjende.

Endnu et Forord, som maa være ledsaget med en Undskyldning! I det
Følgende vil jeg med en vis Udførlighed vise, at Naturlovene ere
gyldige for hele Verdensaltet. Denne Almindelighed er stedse bleven
forudsat af de Forskere, hvis Undersøgelse gik ud over Jorden, og
vistnok med Rette; thi de saae et tilstrækkeligt Beviis derfor i deres
Opdagelsers Sammenhæng og Følge; saadanne er det ikke, som jeg her
stræber at overbevise, — jeg udbeder mig meget mere deres Overbærelse,
— men det er til de Mange, som ikke have en fuldkommen klar med deres
Naturanskuelse sammensmeltende Overbeviisning om denne Sandhed, at jeg
her taler! Jeg indseer ogsaa, at jeg havde kunnet sammenfatte saavel
denne Paastand, som og alt det Øvrige af denne Meddelelse i meget faa
Ord; men jeg fandt det raadeligere i et mere udviklet Foredrag at føre
vor Gjenstand nærmere frem for Anskuelsen.

Jeg vil fremsætte mine Tanker i Exempler, men vælgedisse saaledes, at
man af det Særegne let vil kunne uddrage sig det Almindelige. Vi ville
først henvende vor Opmærksomhed paa Læren om Bevægelsen, og overbevise
os om, at dens Hovedlove ere saadanne, som vor Kundskabsevne — for saa
vidt som den ret forstaaer sig selv — maatte fordre, og at paa den
anden Side disse Love uden vor Medvirken blive fulgte af Naturen. Vi
vide Alle, at den lige Linie er den mest enkelte; vi see allerede
dette, naar vi betragte den aandige Handlemaade, ved hvilken vi enten
udenfor os eller i den indre Anskuelse drage en lige Linie; thi vi
udføre dette med bestandig uforandret Tanke. Mathematiken udvikler og
beviser dem nærmere. Betænke vi nu fremdeles, at en enkelt Drivekraft
maa frembringe en enkelt Bevægelse, saa vilde den første Lov, som vi
vilde foreskrive Bevægelsen, være den, at enhver enkelt Drivekraft maa
frembringe en retliniet Bevægelse; men see! Naturen har stedse fulgt
denne Lov, uendelig længe førend Menneskeslægten indsaae den. At det
Villieløse ikke selv kan bestemme sig til nogen Forandring, og at
derfor ingen Bevægelse kan blive hverken hastigere eller langsommere
eller forandre sin Retning, uden nye tilføiede Indvirkninger med andre
Ord, at enhver enkelt Bevægelse maa skee med stadig Hastighed og
uforandret Retning, er ogsaa en saa selvklar Fornuftnødvendighed, at
man neppe skulde troe, at den rette Indsigt i denne Sag først har
udviklet sig i de sidste Par Aarhundreder. Men af denne Lov følger det
videre, at enhver bestandigt virkende Kraft i hvert Øieblik tilføier en
ny Bevægelse lige saa stor som den, der meddeeltes i det første
Øieblik, og at saaledes den frembragte Hastighed maa blive
jevntvoxende, og at den ihvert Øieblik opnaaede Fart maa forholde sig
som den fra det første Øieblik forløbne Tid. Den mathematiske
Betragtning af denne simple Sandhed førte til at opdage flere Love, som
man aldrig tidligere havde opsporet i Erfaringen; men, som man nu,
efter at man havde lært at søge dem, let fandt deri.

Ved Anvendelsen af foregaaende Sandheder kom man ogsaa til den Indsigt,
at enhver krumliniet Bevægelse er Resultater af samvirkende Kræfter, og
aldrig kan være enkelt. At alle Virksomheder, som udgaae fra eet Punkt,
udbrede sig paa Flader, der forholde sig som Qvadraterne af Afstandene,
at Kraften altsaa i hvert Punkt maa staae i det omvendte Forhold af
disse Qvadrater, er en meget simpel, omendskjøndt seent opdaget
Fornuftforskrift.

Om vi end ikke ville fremstille det som tilfredsstillende godtgjort, at
den almindelige Tiltrækning er en Fornuftforskrift, saa er den dog ved
Fornuften bleven udfunden af Naturbegivenhederne, og ved Virkningsloven
efter det omvendte Forhold af Afstandenes Qvadrater har den erholdt en
umaadelig stor Anvendelse. Ved den videre Benyttelse af alle her
antydede Kundskaber bleve Lovene for Centralbevægelsen fundne, og det
blev beviist i Henseende til de Centralbevægelser, hvori den
almindelige Tiltrækning driver Legemerne mod Midpunktet, at de
beskrevne Baner maae være et af Kegelsnittene; og at en saadan ved
Erfaringen funden Banefigur kun kan være frembragt ved en Kraft, som
følger sin Lov. Af alle disse Undersøgelser fremgik det endeligt, at
Verdensklodernes Bevægelser skee efter de samme Love, hvorefter de
kastede Legemer her paa vor Jord blive bevægede.

De ville vistnok ikke vente, at jeg her skulde udvikle Beviserne for
alt dette. Et saadant Foretagende vilde ikke alene fordre en heel Række
af Foredrag, men ogsaa være overflødig her; thi enhver Sagkyndig veed,
at de her i en saadan Korthed antydede Sandheder ere blevne erhvervede
ved store Tænkeres fortsatte Anstrengelser gjennem næsten tre
Aarhundreder. Jeg kan ogsaa betragte den store videnskabeligt
Kjendsgjerning som almindelig anerkjendt, at hine Love, som ere blevne
fundne ved den af Erfaringen befrugtede Tænkning, virkelig gjælde for
alle Verdensklodernes Bevægelser.

Lader os nu forsøge at anvende dette til vort Øiemed og at vise, at den
almindelige Gyldighed af de Love, som indsees ved Fornuften, fordrer,
at man antager en Grundlighed af Kundskabsevnen i det hele Verdensalt.

For ikke ved en Stræben efter det Amindelige at miste Anskuelsens
Klarhed, ville vi først henvende vor Opmærksomhed paa en bestemt
fremmed Verdensklode, og det vil snart vise sig, at vi let kunne give
de derved vundne Resultater den fornødne Almindelighed. Lader os gjøre
det Tankeexperiment at hensætte os paa Planeten Jupiter. Vi ville der
see Afvexlinger af Dage og Nætter og opleve Aarstider ligesom paa vor
Jordklode, kun med andre Tidslængder og andre Storhedsforhold. Disse
Afvexlinger opstaae der ligesom her ved Verdensklodens axedreining og
ved dens Vandring rundt om Solen; men disse Bevægelser blive frembragte
efter hine enfolde Love, som vi have opdaget her paa vor Jord og
anvendt paa Verdensaltet. Ligeledes ville vi der see Maaner, som bevæge
sig efter de samme Love som vor; vi ville hist omfatte alle disse Ting
med de samme Indsigter, hvormed vi omfattede dem her. Lader os nu i
vort Sted sætte et andet, om end fra os nok saa forskjelligt Væsen,
naar det kun med os har saameget tilfælles, at det opfatter Naturen med
Bevidsthed; dette Væsen maa da ogsaa erfare de samme Naturbegivenheder.
Indtrykkene deraf kunne hos ham antage en anden Skikkelse; men hvis han
skal indsee deres Lovstemmighed, maa hans Kundskabsevne stemme overeens
med Naturlovene, altsaa ogsaa med vor Kundskabsevne. Var hans
Kundskabsevne uovereensstemmende med Naturlovene, saa maatte den føre
ham i Vildfarelse, en Tanke, som vi allerede ved første Øiekast maae
afvise, men som vi længere hen yderligere skulle gjendrive. Vilde man
vende Sagen om, og opvække den Tvivl, at vi maaskee opfattede Sagerne
falsk, men Beboerne af andre Planeter enten rigtigt eller ligeledes
urigtigt, kun paa anden Maade, saa svare

vi, at vor Himmelmechaniks prophetiske Natur giver os en fast Tillid
til den, idet den lærer os at forudsige de mangfoldigste
Himmelbegivenheder med den største Bestemthed og Sikkerhed. Foruden de
mange Forudsigelser om Sol- og Maaneformørkelser og om de Steder,
Planeterne indtage til angivne Tider — Forudsigelser, af hvilke enhver
vilde opvække Forbauselse, naar vi ikke vare saa vante til dem — vil
jeg kun erindre derom, at man efter fireaarige Iagttagelser over den af
Will. Herschel 1781 opdagede Uranus, beregnede, at samme omtrent
behøvede 84 Aar til sit Omløb, og at Gauß, hvilket endnu er langt mere,
af faa Dages Iagttagelser rigtigt beregnede Ceres's Bane, og ved sine
Forudsigelser udrettede, at man fandt den. Jeg bør vel ei heller
forbigaae det nyeste Exempel: adskillige Astronomer, hvoriblandt
Bessel, havde af de tilsyneladende Uordener i Uranus's Bevægelser
sluttet sig til Nødvendigheden af en endnu ei opdaget fjernere Planet;
le Verrier beregnede den og forudsagde dens Sted, hvor den virkelig
fandtes af Galle. Uden her at søge nogen Afgjørelse i den Strid, som
føres over det Spørgsmaal, hvorvidt den fundne Planets Bevægelser
fuldkomment bekræfter le Verriers Beregninger, er dog Opdagelsen af
denne Planet en ny om end for den Sagkyndige overflødig Bekræftelse paa
vor Opfatning af Solsystemets Indretning. Enhver Sagkyndig veed, at jeg
her kun har anført nogle faa af Astronomiens Triumfer, for at vække
Opmærksomheden. Antallet af dens nøie bestemte og indtræffende
Forudsigelser er uoverseeligt: de maae udspringe af uomtvistelige
Grundsandheder, og en disse modsigende Anskuelse, vilde ikke stemme med
Naturbegivenhederne, altsaa være usand.

Lader os igjen henvende vore Tanker til Jupiters Beboere; vi indsee nu,
at de ikke kunne beregne Solens, Maaners og Stjerners, kort hele
Verdensuhrets Gang, efter andre Love, end de af os anerkjendte, altsaa
heller ikke kunne begribe dem paa enMaade, der stod i Modsigelse med
vores. De samme Naturlove, som de opdage ved deres Himmeliagttagelser,
maae de gjenfinde i deres nærmeste Omgivelse ved deres egen Planets
Overflade. Af Overeensstemmelsen mellem Jupitermaanernes virkelige
Bevægelser med de af Naturlovene forudberegnede følger med mathematisk
Strenghed, at de samme Love for Tyngden gjælde for hiin Planet som for
vores: f. Ex. alle Legemer her falde med lige Hastighed i et lufttomt
Rum, saaledes maa det ogsaa skee hist, kun med en anden Hastighed; med
samme Nødvendighed følger det, at Kastebevægelsen hist, ligesom her,
maa beskrive krumme Linier, hvori de samme Love aabenbare sig; ligesaa
vist er det, at Kredsbevægelsens Love hisset og her maae være de samme.
Vel kunne vi ikke bevise alle disse Slutninger med iagttagne
Kjendsgjerninger, saaledes som vi kunne gjøre det i Henseende til
Verdensklodernes Bevægelser; men dette udfordres heller ikke, da de ere
nødvendige Følger af de allerede sikkrede Sandheder; dog kunne vi end
ydermere henvise til en ved Erfaring givet Bekræftelse. Vi finde, at
Jupiters Figur aldeles er dannet efter de samme Love som vor Jords; om
dennes Figur vide vi, at den vel nærmer sig Kuglens, men dog afviger
saaledes derfra, at den er noget udvidet henimod Æqvator; vi vide, at
denne Afvigelse opstaaer derved, at alle Jordens Dele ved dens
Omdreining blive førte om i Kredse, i hvilke disse Deles
midpunktflyende Kraft forholder sig som Afstandene fra Axen. Idet vi
kjende Jordens Omkreds, altsaa ogsaa dens Diameter og Tiden til dens
Omdreining, beregne vi Længden af den Vei, som den midpunktflyende
Kraft i et Sekund vilde fjerne disse Dele fra Midpunktet, og finde, at
denne Længde ved Æqvator er 1/289 af den, gjennem hvilken Tyngden
stræber at drive den mod sammes Midpunkt. Det vilde overstride vore
Grændser her at anføre alle de videre Betragtninger, ved hvilke Jordens
Figur er bleven bestemt; det er os nok, at alle Sagkyndige ere enigeom
det Væsentlige af alle herhenhørende Beregninger, og at disse ligeledes
i alt Væsentligt blive bekræftede ved de foretagne Maalninger. De samme
Beregninger lade sig ogsaa anvende paa de andre Planeter, og navnlig
paa Jupiter; denne har et langt større Gjennemsnit, en hurtigere
Omdreining, og Tyngden paa dens Overflade overtræffer den paa vor Jord;
af alt dette beregne vi dens Afvigelse fra Kugelskikkelsen, og finde
denne Afvigelse langt større end Jordens; og den er i Virkeligheden
saadan som de astronomiske Maalninger af dens Axe og dens Æqvators
Diameter angive den. I Undersøgelserne over vor Jordklode har det viist
sig, at den Tæthed maa tiltage henimod Midpunktet; Beregningerne have
lært, at det samme gjælder om Jupiter. Vi see af alt dette, at de hos
os herskende Naturlove ligesom for vore Øine gjøre sig gjældende paa
Jupiters Overflade og i dens Masse.

Altsaa finde Beboerne paa hiin Klode den samme Anvendelse af deres
Kundskabsevne i deres nærmeste Omgivelse som paa deres Himmel, saaledes
som det ogsaa er Tilfældet paa vor Jordklode. Denne Lighed udelukker
dog ingenlunde store Forskjelligheder; saaledes kunne vi f. Ex.
beregne, at Tyngden ved Jupiters Overflade er 2^1/[2] Gange saa stor
som paa vor Jord, at Faldhastigheden paa forskjellige Punkter af samme
frembyder større Uligheder end hos os, at hiin Verdensklodes Tæthed er
langt ringere end Jordklodens; men alle saadanne Forskjelligheder ere
frembragte efter de samme Love.

Skal Jupitersbeboeren fatte alle disse Forhold, som Naturen viser ham,
maa han jo kjende deres Love! Han kan maaskee have en langt mere klar,
livfuld, omfattende Indsigt deri, end vi, eller maaskee tvertimod en
svagere; men forsaavidt han kjender dem, maa hans Kundskabsevne i sit
Væsen være den samme som vores. For ham maa ogsaa den usammensatte
Bevægelse være retliniet, og en krumliniet altid være frembragt ved
mere end een Kraft: for ham maa den samme mathematiskeRække fremstille
den jevntvoxende Hastighed som for os: for ham maa der være det samme
Forhold mellem Abscisser og Ordinater som for os i alle de krumme
Linier, f. Ex. i Ellipsen, som er Grundformen i Planeternes Bevægelser,
i Parabolen, som kastede Legemer udenfor den lodrette Linie beskrive
o.s.v. Men om Opfatningen af disse forhold ere vi os jo bevidste, at
der er en Fornufthandling i Forening med Anskuelse som Grundlag: skeer
den samme Opfatning ved andre Væsener, foretage de dem jo ligeledes
Fornufthandlinger, og da de ere sandselige Væsener, maae disse hos dem
som hos os have et sandseligt Grundlag, ei blot af udvortes, men ogsaa
af indvortes Sandsning; kort, al Opfatning af Naturlove er en
Fornufthandling med sandseligt Grundlag. De ville i det Følgende finde
Exempler nok, hvorved De selv kunne videre belyse Dem dette; her vil
jeg kun endnu nogle Øieblikke dvæle ved de Uligheder, som lade sig
forene med disse Ligheder. Jeg veed, at man vil være tilbøielig til at
foreholde mig Muligheden af saadanne Uligheder; derfor vil jeg allerede
her komme Betænkeligheden imøde, uagtet jeg atter senere vil faae
Anledning til at afhandle denne Sag. Den Lighed, jeg her har fat i den
mathematiske Opfatning, vilde i sit Væsen ikke være ophævet, om vor
Jupiterbeboer havde en Talsands, som oversteg vores, saaledes at han
kunde fatte og udføre en Regning med ti Tal ligesaa let som vi blot med
to Tal, om han med et Tankeblik strax saae Væsenet i en for os kun med
yderste Vanskelighed begribelig Række, eller med et lige Tankeblik saae
alle Forholdene i et Kugelsnit, omtrent som vi see alle Radiernes
Lighed i en Cirkel; Tankeforholdene blive dog de samme. De ville let
see, at alt Dette ogsaa lader sig overføre paa en Tænkning, som ei er
mathemaitisk.

Alt, hvad der er bleven sagt om Planeten Jupiter, lader sig ogsaa i det
Hele taget anvende paa de øvrige Planeter; omendskjøndt Fremstillingen
deraf med Hensyn paa nogle bliver mindre fuldstændig, med Hensyn paa
andre mere forviklet.

Vore Betragtninger holdt sig hidtil indenfor Solsystemets Grændser; vi
maae endnu udvide vort Blik. Vore Undersøgelser have lært, at de her
omtalte Love ogsaa naar ud over dette System, og Forudsætningen af
deres Almindelighed bekræfter sig bestandig mere; men er der i det hele
Verdensalt givet de selvbevidste Væsener lige Naturlove til Gjenstand
for deres Kundskabsevne, bliver det herved nødvendigt, at denne Evne
overalt maa i dens Væsen være den samme.

Lader os vælge et andet ikke mindre almindeligt og indgribende Exempel:
Lysets Virkninger og Love. Natur og Indsigt ere ogsaa her i den
fuldkomneste Overeensstemmelse; snart forudsiger den af Erfaringen
befrugtede Tænkning os de Virkninger, vi have at vente, snart opløser
den det Uforudseete i Fornuftkundskab. I Lysets synliggjørende Virkning
gjenfinde vi den lige Linie: hvad Erfaringen lærer os om Belysningen i
forskjellige Afstande, om Skyggernes Størrelse og Former, om
Speil-Virkningerne, lader sig alt udlede af Fornuftlove. Om Lysets
Brydning, om dets Opløsning i Farver, om dets Polarisation, Interferens
o.s.v., gjælder det samme, naar man kun overseer, at nogle Uklarheder
her endnu ere at adsprede, hvilket dog ikke hindrer os i med Sikkerhed
at indsee Lovenes væsentlige Fornuftsammenhæng.

Vi overtyde os let om, at Lovene for Lyset, ligesom de for Bevægelsen
og Tiltrækningen, gjælde for hele Verdensaltet. Lyset, som kommer til
os fra Solen, fra Planeterne og fra Fixstjernerne, er af samme Natur,
som det paa vor Jordklode frembragte; der bliver i vore Kikkerter og
Speilteleskoper brudt, tilbagekastet og samlet i Billeder paa samme
Maade, som Lyset fra de jordiske Gjenstande. Der ligger allerede i
disse talløse Erfaringer en stor Deel af, hvad der her skal bevises,
hvilket Enhver, der kjender vore optiske Redskabers Theori klart vil
indsee; vore Experimenter over Lyset vise det sammeunder andre Former.
Vi see de samme chemiske Virkningsmaader af jordisk Lys, som af Solens
og de andre Himmellegemers: vi udvikle Farverne deraf efter de samme
Love, og fremstille saaledes paa en mere øiensynlig Maade hiin Lighed,
som de optiske Redskaber allerede lærte os. Vi polarisere alt Lys paa
samme Maade, hvad enten det er jordisk eller kommen fra
Himmellegemerne. Af Astronomien medtage vi endnu den store
Kjendsgjerning, som bliver godtgjort ved Aberrationen, at det Lys, som
kommer til os fra alle Dele af Verdensaltet, har samme Hastighed; føie
vi endnu hertil, at de Lysvirkninger, som vi iagttage paa de med Maaner
forsynede Planeter, f. Ex. Skyggerne, som Maanerne kaste paa
Hovedplaneten eller denne paa sine Maaner, foregaae ganske saaledes,
som de maae foregaae efter de os bekjendte Naturlove.

Det fremgaaer da ligesaavel af alle Lysets som af Bevægelsens Forhold,
at Verdens umaadelige Udstrækning ikke viser nogen Grændse, hvor de
Love ophøre, som vor Aand fordrer.

Der frembyder sig her en god Leilighed til at give nogle Exempler paa
de store Forskjelligheder, som kunne bestaae ved Siden af
Væsenseenheden. Vi kjende allerede paa vor Jordklode en stor
Forskjellighed af Øiets Indretning hos Dyrene, hvor forskjellig hos
Pattedyr, Fisk, Insekt! Hvor meget mere maae ikke Synsorganerne paa
andre Verdenskloder være forskjellige fra vore! Derimod er det neppe
sandsynligt, at der skulde gives noget Væsen med Kundskabsevne, til
hvilket Lyset ikke skulde bringe noget Budskab om de fjerne Gjenstande.

Af Lysets Theori kunne vi lære, at meget store Forskjelligheder ere
mulige i Sandsen for dets Indvirkning; den viser os nemlig, at det
frembringes ved Zittringer i Ætheren. Vi modtage kun ret afgjorte
Lysindtryk ved Ætherfølger, hvis Bredde ligger imellem 300 og 175
Milliondeel Linie, og kun endnu noget Indtryk af saadanne, som falde
lidt derover ellerderunder. De for vor Synsfølelse altfor langsomme —
det vil sige: af større Bølgebrede — frembringe Varmefølelse hos os, de
hurtigere blive bragte til vor Kundskab ved visse chemiske Virkninger;
men der kan muligviis gives Lysorganer, som kun føle enten hine
langsommere eller hine hurtigere Zittringer, eller som endog føle alle
de af os følte tilligemed flere af de andre. Dette er ikke blot en
tænkt Mulighed, men fuldkommen grundet i Tingenes Natur; thi vi vide,
at hine paa Synet ikke virkende Straaler blive brudte og tilbagekastede
efter de samme Love, som de synliggjørende, og at de derfor kunne
frembringe Billeder. De Straaler, som udmærke sig ved chemiske
Virkninger, give os som bekjendt meget skjønne Afbildninger af Tingene.

Da Farveindtrykkene i os blive frembragte ved Ætherzittringernes
forskjellige Hurtigheder, saa vil Farveverdenen ogsaa fremstille sig
paa anden Maade for andre Væsener; dog vil trods denne Ulighed tillige
en vigtig Lighed finde Sted deri, da Zittringernes ulige Hurtigheder
maae frembringe ligesaa mange ulige Indtryk indenfor de Grændser, der
sættes ved Sandsens indre Fuldkommenhed; man kan endog tænke sig det
Tilfælde, at et Lysorgan ikkun havde en tydelig Følelse for en eneste
Zittringshurtighed. Evnen til at fornemme Farver kan derimod hos andre
Skabninger have et større Omfang end hos os. Blandt de Farver, som lade
sig fornemme af vor Lyssands, bliver den røde frembragt ved de
langsomste Ætherzittringer, den violette ved de hurtigste; men disse
opnaae endnu, som allerede sagt, ikke den dobbelte Hurtighed af hine.
Farvezittringernes yderste Forhold ligge altsaa hos os, selv for det
mest modtagsomme Øie, mellem 1 og 2. Vi ere i Henseende til Farverne i
samme Tilfælde, som et Menneske vilde være i Henseende til Tonerne,
naar Omfanget af hans Tonesands kun beløb sig til een Octav. En
Skabning, som havde Sands for ligesaa mange Lysoctaver, som vi have
forTonerne, vilde have utallige Kundskaber og Følelser, som vi maae
undvære.

Ogsaa den ulige Modtagsomhed for Lys af ulige Styrke maa frembringe de
største Forskjelligheder. Vi ville igjen henvende vore Tanker til
Jupiter; denne Verdensklode faaer 25 Gange saa lidt Lys paa hver
Qvadrattomme som vores; Gjenstandenes Belysning kan maaskee dertil
endnu blive forringet ved en uklar Atmosphære. Det er derfor høist
sandsynligt, at dens Beboere have en finere Lysfølelse end vi for at
opfatte de Gjenstande, der omgive dem; men denne høiere Modtagsomhed
medbringer han ogsaa til Beskuelsen af Himlen. For saa vidt som hans
Atmosphære ikke har en meget ringere Gjennemsigtighed end vores, vil
altsaa Stjernehimlen vise sig langt rigere og mere glandsfuld for ham;
han vil ogsaa lære mere ved Iagttagelsen af samme, og saaledes meget
lettere opnaae omfattende Kundskaber om Verdensaltet. Ifølge hans
Klodes mere end dobbelt saa hurtige Omdreining, modtager han Indtrykket
af hans Himmels tilsyneladende Omdreining med en forholdslundigDet
næsten uundværlige Ord: forholdsmæssig er altfor Tydsk. Jeg veed vel,
at Endelsen mæssig er indført i mange andre danske Ord; men en
forsigtig Indførelse af den her foreslaaede Orddannelse kunde maaskee
fortrænge denne Tydskhed. Hastighed, hvilket ogsaa vil have sin
Indflydelse paa dette Indtryk; ja, man kan overalt formode, at den
hurtige Afvexling mellem Dag og Nat maa være forbunden med en
tilsvarende hurtig Afvexling mellem Virksomhed og Hvile, og denne atter
med en hurtigere og livfuldere Modtagen og en hurtigere Forsvinden af
Indtrykkene. Hertil kommer endnu, at Jupitersbeboeren paa Grund af det
store Gjennemsnit af sin Klodes Bane ogsaa vil see meget mere af
Verdensbygningen, og meget lettere kunne gjøre de Maalninger, som ere
nødvendige til Bestemmelsen af Fixstjernernes Afstande.

Det forstaaer sig, at jeg her blot har angivet mulige, under visse
Betingelser nødvendige eller sandsynlige Forhold; det er aabenbar, at
ogsaa andre Betingelser kunne finde Sted, f. Ex. en større eller
ringere Fuldkommenhed af de Dele, som hos hine Beboere skulle svare til
vort Nervesystem. Øiemedet var her alene, at vise hvorledes de
mangfoldigste Forskjelligheder kunne herske ved Siden af
Verdenseenheden.

Over Lydfornemmelserne vil jeg nu fatte mig meget kort. Alle Zittringer
af en vis Hurtighed i Legemer af tilstrækkelig Tæthed frembringe
Virkninger paa vort Høreorgan; dog ere, som bekjendt, de Zittringer,
som blive frembragte i luftagtige Legemer, fuldkomment skikkede til at
frembringe de mangfoldigste og bestemteste Lydfornemmelser i os.
Zittringer maae kunne frembringes paa alle Verdenskloder; men paa
Beboernes Organisme vil det beroe, hvilke Zittringhurtigheder, der
skulle give bestemte til Kundskab om Omverdenen førende Fornemmelser.

Jeg har hidtil kun anført Exempler, som i en udvidet Betydning af Ordet
kunne kaldes mechaniske; man vil spørge om chemiske, hvorved Ordet
igjen maa tages i den udvidede Betydning; vi ville nu forsøge dette.
Det maa tilstaaes, at de chemiske Naturlove ligesaavel ere Fornuftlove
som de mechaniske; vel lader dette sig ikke gjennemføre saa
fuldstændigt i Henseende til hine som i Henseende til disse. Det er
bekjendt nok, at Naturlærens chemiske Deel har udviklet sig langt
senere end den mechaniske; det sextende Aarhundredes Kundskaber om
Varmen, om Elektriciteten, om Magnetismen og selv om Stoffernes
Forbindelser og Adskillelser vare kun ringe, mest af Erfaringen givne
Brudstykker, gjennem hvilke Grandskerne blot hist og her kunde skimte
en Lovstemmighed; Fornuftsammenhængen i alt dette traadte kun saa meget
mere frem, jo righoldigere vore Kundskaber bleve. Jeg veed vel, at jeg
her opstiller Noget som Resultat af Historien, der for
Tænkerenforstaaer sig af sig selv; men det er ikke nok, at denne
Sandhed bliver tilstaaet: den maa her fremhæves og ligesom opfylde den
indre Anskuelse.

Hvilken Lovstemmighed har man ikke efterhaanden, i bestandig større
Udstrækning funden mellem Varmevirkningerne, og hvor fuldkommen følger
ikke Varmeudstraalingen de samme Fornuftforskrifter, som vi have funden
for Lyset! Vore Kundskaber om Elektriciteten gjorde kun langsomme
Fremskridt gjennem det syttende og Begyndelsen af det attende
Aarhundrede; men siden at Benjamin Franklin havde fundet sammes
Grundlov, at nemlig de to forskjellige elektriske Virksomheder ere at
betragte som modsatte Størrelser, see vi den ene Opdagelse voxe frem
efter den anden. Fornuften kunde nu af en klartindseet stor Sandhed
aflede mangfoldige andre og gjenfinde dem i Naturen. Opdagelsen af den
Voltaiske Støtte, vistnok foranlediget ved Galvani's, var dog i anden
Henseende et Resultat af hiin Theori; og hvor mange Virkninger af denne
Støtte bleve ikke senere opdagede ved den af Erfaringen ledede
Eftertanke! Neppe havde Erfaringen viist, at hiin Støtte adskiller
Vandet i dets Bestanddele, saa fulgte de skjønneste Opdagelser af
elektrisk chemiske Virkninger paa hverandre gjennem en Række af Aar, og
blive endnu fortsatte. De magnetiske Opdagelser skrede paa lignende
Maade frem i det syttende og attende Aarhundrede, og knyttede sig
senere til Opdagelsen af Elektromagnetismen. Enhver veed, at den
tænkende Naturbetragtning længe havde fordret denne Opdagelse; men at
den, da den kom til Virkelighed, var langt indholdsrigere, end de
tidligere Tider kunde vente den. Kredsløbets nye Lov, hvad enten dette
sættes i den elektriske Strøm eller i Magneten, eller ved nye
Opdagelser føres tilbage under en mere eenfold Lov, blev en Veiviser
til nye Slutninger, som stadfæstede sig i Erfaringen.

I Løbet af de samme Aarhundreder skred Chemienligeledes frem tænkende
og erfarende, erfarende og tænkende. I Begyndelsen bleve de fundne
Naturlove vel paa mange Maader omtaagede af Vildfarelser, hvilket selv
ikke bliver undgaaet i de videre fremadskredne Tilstande; men de
opdagede Love bleve mere og mere befriede fra denne Taage, og traadte
frem i deres Fornuftnødvendighed. I vor Tid see vi allerede
Begyndelsesgrundene til mathematiske Love for Stofforbindelserne og
Formernes Sammenhæng med Bestanddelene fremdæmre; jeg siger fremdæmre,
ikke som om de gjorte Opdagelser mere vare betyngede med Tvivl end
mange andre menneskelige Kundskaber; men fordi de aabenbart kun udgjøre
Morgengryet til det, som er at vente i Fremtiden.

Men det er af den største Vigtighed endnu her at fremhæve, at dette
Aarhundredes Opdagelser have godtgjort Eenheden af alle her omtalte
Virkninger. Vel lader denne Eenhed sig ikke saa fuldkomment fremstille,
som Eenheden i alle Bevægelseslovene; men den er dog saaledes godtgjort
og belyst ved vort Aarhundredes Opdagelser, at den ikke mere lader sig
betvivle; vi see desuden allerede mangehaande Antydninger om en
Fremtid, i hvilken de chemiske og mechaniske Naturlove ville forene sig
til en mere inderligt sammenhængende Viden.

Kort sagt, de chemiske Naturlove ere ligesaavel Fornuftlove som de
mechaniske, og staae i en saadan indre Sammenhæng, at de maae ansees
som en Fornufteenhed. Spørgsmaalet er nu, om de ogsaa gjælde for det
hele Verdensalt; Fornuften fordrer det; men dette er os ikke her nok:
vi ville fremstille os Sagen for den aandelige Beskuelse.

Vi begynde med at overbevise os om, at Materiens almindelige Egenskaber
overalt ere de samme. Udstrækning og Figur see vi paa Himmellegemerne;
Sammenhængen og Deleligheden lade sig vel ikke umiddelbart eftervise
paa de fremmede Verdenslegemer; men det vil vise sig i det Følgende, at
Antagelsen heraf bliver gjort nødvendig ved andre bevisteEgenskaber. Af
største Vigtighed som en af Materiens Grundegenskaber, bliver Tyngden
os; den er erkjendt som en Yttring af den almindelig Tiltrækning; men
det vil være tjenligt for vort Øiemed her at belyse den som saadan. Den
mechaniske Physik beviser, at alle Planeter, dersom de kunde bringes i
lige stor Afstand fra Solen, vilde, uden Hensyn paa deres Massers
Ulighed, falde mod Solen med lige Hastighed, og at Maanerne i Henseende
til deres Hovedplanet ere den samme Lov underkastede. Dette er ligesaa
vist, som de Keplerske Love og Mechanikens Grundlærdomme; vi see da den
samme Lov, om Legemernes indbyrdes lige Faldhastighed mod Jorden, kun
med andre Størrelser, gjælde for Faldet mod Solen og for Faldet mod
enhver Planet, der har Maaner; men vi blive dog ikke staaende herved,
thi en videre ført Undersøgelse viser, at denne Lov gjelder for alle
Verdenskloder.

Hvad man har kaldt Uigjennemtrængelighed, og som egentlig er et
Resultat af Udvidekraften, følger af den allerede beviste Tiltrækning,
som finder Sted paa og i alle Verdenslegemer; thi uden en Modstand
vilde Tiltrækningen drage alle Dele sammen i eet Punkt; man kan ogsaa
udtrykke det samme saaledes: Enhver Deel af en Verdensklode maa ifølge
de andre Deles Tyngde bære Trykket af alle overliggende Dele, saavelsom
Sidetrykket af alle Nabodele, hvilket ikke kan skee uden ved den
saakaldte Uigjennemtrængelighed. Men hvor der er Tiltræknings og
Udvidekraft, der er Sammenhæng, og hvor denne ikke er uovervindelig,
hvad der ikke lader sig tænke, der er ogsaa Delenes Adskillelighed,
følgeligen Delelighed.

For øvrigt vise ogsaa Planeterne deres Udvidekraft ved deres Evne til
at tilbagekaste Lyset; thi uden en saadan kunde de ikke yde
Ætherbølgerne, som frembringe Lyset, den til Tilbagekastningen
nødvendige Modvirkning; men ogsaa de selvlysende Verdenslegemer kunde
uden denne Kraft ingen Bølger frembringe i Ætheren. Om man end vilde
antage en andenMening om Lyset, saa vilde dog en eller anden mechanisk
Kraft være fornøden til at udsende det; saaledes vil den saakaldte
Newtonske Theori behøve denne Kraft, til at udkaste de smaae Lysdele
med en umaadelig Hurtighed.

Bevægeligheden, som opregnes blandt Legemernes almindelige Egenskaber,
fremstillles os af hele Verdenssystemet, hvori Alt er Bevægelse.
Inertien, som ikke er andet end det Ubesjæledes Villieløshed, findes
bekræftet for det hele Verdensalt, i det at den forudsættes i vore
talløse ved deres Indtræffen stadfæstede Forudsigelser om
Himmellegemernes Bevægelse.

Vi kunne nu gaae over til Egenskaber og Virkninger, hvis Almindelighed
man ikke pleier saaledes at fremhæve, skjøndt man tildeels erkjender
den i rigtige Forudsætninger.

At Varmelovene ikke ere indskrænkede til vor Jordklode, er en gammel og
rigtig Forudsætning, som bekræftes ved vore Tiders Indsigter. De
Varmestraaler, der komme til os fra Solen, virke ganske efter de samme
Love, som vor Jords Varmestraaler. Det er nu ligeledes erkjendt, at
Varme og Lys kun ere forskjellige ved Ætherzittringernes Hurtighed, og
at Lysstraaler kunne gaae over til Varmestraaler; men da nu videre
Udstraalingen maa betragtes som Varmens Grundvirksomhed, saa maa man
antage, at Varmelovene gjælde for hele Verdensaltet. Fasthed,
Draabeflydenhed, Lufttilstand beroe hos os paa Varmeforhold; er nu
Materien overalt den samme, saa ville disse Tilstande ogsaa overalt
finde Sted under de samme Betingelser.

Vi see her en fuldkommen Stadfæstelse paa den allerede længe
almindeligt gjorte Forudsætning, at Planeterne ikke blot i Henseende
til Lyset, men ogsaa i Henseende til Varmen have Dags- og Aarstider og
en Varmefordeling paa Overfladen ligesom paa Jorden. Det forstaaer sig
af sig selv, at bestemte Aarsager kunne frembringe Undtagelser fra
denne Fordeling, som f. Ex. Uranus's Ring.

Betænke vi endvidere, at vore Forsøg have viist, at Legemerne kunne
blive elektriske ved Gnidning, ved Berøring med uligeartede Dele, ved
Varmeforskjelligheder, saa tør vi neppe tvivle om, at de samme
Virkninger ogsaa paa andre Planeter ville skee efter de samme Love, og
at dette ogsaa maa gjælde for Varmens, Lysets og Magnetkraftens
Frembringelse ved Elektricitet, Elektricitetens ved Magnetvirkninger
o.s.v.

Alt dette maae ogsaa lade sig anvende paa de chemiske Virkninger i
Ordets mere indskrænkede Betydning, paa Stoffernes Forbindelser og
Adskillelser. Vi frembringe jo ved Elektricitet de forskjelligste indre
Forandringer; hvorledes var det vel muligt, at en kraftig elektrisk
Strøm, som her forvandler et Legeme til Støv og Damp, ikke ogsaa skulde
gjøre det paa andre Verdenskloder? Skulde ikke modsatte Stoffers
Forbindelser ogsaa andetsteds ophæves ved den elektriske Strøm? og
skulde de fra hinanden adskilte chemiske Grunddele ikke hisset ligesom
her forholde sig som Mængderne af de anvendte elektriske Kræfter?

En aandrig Chemiker og fortræffelig Experimentator blev for nogle Aar
siden ved vigtige Spørgsmaal i hans Videnskab bragt paa en Formodning,
som stod i Strid med en af de store Naturloves Almeengyldighed, idet at
han meente, at Masser af forskjellige Stoffer, som have samme Vægt paa
vor Jord, ikke havde det i Henseende til andre Verdenslegemer; hvilket
med andre Ord vilde sige, at Tiltrækningen ikke skulde have nogen
Almindelighed. Som sand Experimentator satte han denne Tanke paa Prøve,
og veiede Legemer, som havde vakt hans Tvivl, til forskjellige saaledes
valgte Dags- og Nattetider, at naar Solen ikke tiltrak disse Stoffer i
samme Forhold som Jorden, maatte Veiningerne give forskjellige Udfald;
men han fandt ingen Forskjel ved de omhyggeligste Veininger. Saaledes
har det altsaa viist sig, at et Forhold, som staaer i den nøieste
Sammenhæng med Læren om Legemernes indreNatur urokkeligt har bekræftet
sin Almindelighed mod de i Chemien opreiste Tvivl.

Utallige Bud fra Verdensrummet have paa en mærkværdig Maade bragt os
Underretning om Materiens eensartede Natur i og udenfor Jorden, ja
endog antydet en Lighed, der gaaer mere i det Enkelte, end vi ellers
havde kunnet erfare: jeg taler om Meteorstenene. Om deres Masse ogsaa
ved Indtrædelsen i vor Atmosphære indgaaer nye Forbindelser, saa er dog
deres Overeensstemmelse med vor Jords Legemer, saavel i Henseende til
Grundstofferne som til Forbindelsesmaaderne og de deraf opstaaende
Krystalformer, meget talende.

Overalt er altsaa den samme Materie, de samme Kræfter, de samme Love,
og disse Love ere Fornuftlove, kunne følgelig kun opfattes af
Fornuftvæsenet.

Vi have endnu en høist vigtig Side af vor Gjenstand at betragte: alle
Planeters lige Udviklingsmaade, og hvad der kan afledes deraf for vort
Øiemed. Vi vide, at Jorden var flydende, førend den blev fast; blandt
Beviserne for denne Sandhed have vi et, der lader sig anvende paa andre
Verdenslegemer: nemlig vor Jordklodes Afvigelse fra Kugelskikkelsen;
hvilket allerede i det Foregaaende tiltrak sig vor Opmærksomhed i en
anden Henseende. Det er jo en afgjort Sandhed, at de Kræfter, som have
givet Jorden den velbekjendte Afvigelse fra Kugelskikkelsen, kun
formaaede at udrette dette, medens Kloden var i sin flydende Tilstand;
da nu denne Afvigelse fra Kugelskikkelsen ogsaa finder Sted hos andre
Planeter, forsaavidt man har kunnet bestemme deres Form og Axedreining,
og da de forskjellige Gjennemsnits Forhold i ethvert af disse
Verdenslegemer er saadant, som Anvendelsen af de os bekjendte Naturlove
fordrer, saa viser det sig, at de andre Planeter ogsaa have været
flydende.

Ere vi nu gjennemtrængte af den Overbeviisning, at Alt i hele den
legemlige Tilværelse bliver frembragt af den sammeMaterie, ved de samme
Kræfter og efter de samme Love, saa kunne vi ikke andet end indrømme,
at Planeterne have udviklet sig efter de samme Love som vor Jord; men
om denne vide vi, at den har udviklet sig gjennem umaalte Tider i en
Række af Omdannelser, og tilligemed den Væxterne og Dyrene. Denne
Udvikling begyndte med de lavere Skabninger, og skred frem til
bestandig høiere, indtil endelig i det nyeste af disse Tidsrum, den
Skabning blev frembragt, i hvilken den selvbevidste Kundskab
aabenbarede sig. Vi maae altsaa antage en lignende Udvikling af de
andre Planeter; paa mange ere de maaskee ikke komne til saa høit et
Trin som paa vor Jordklode, paa andre kunne langt høiere Væsner have
udviklet sig; men overalt ere de fornuftige Væsner Naturfrembringelser
i samme Betydning, som vi ere det, det vil sige: deres hele Kundskab er
bunden til Legemernes Organer; deres Kundskabsmaade kan efter dette
ikke være grundforskjellig fra vores, men maa være de samme Love
underkastet. Jeg udtaler kun her en i Henseende til Mennesket unægtelig
Kjendsgjerning, uden at indlade mig i Undersøgelsernes Dybder over den
Maade, paa hvilken det Aandelige hænger sammen med det Legemlige. Kun
for at afværge hvert Skin af Materialisme, henviser jeg paa den til en
Forsoning førende Modsætning, at den samme Natur, hvis Frembringelse
Mennesket unegteligt er, selv maa erkjendes for en Frembringelse af den
evigt skabende Aand, og at saaledes vor Aands guddommelige Oprindelse
paa ingen Maade bliver nægtet ved Indrømmelsen af Naturens Rettigheder.
Med andre Ord: Begrebet om Verdensaltet er ufuldstændigt, naar det ei
opfattes som et bestandig fortsat Værk af den evigt skabende Aand. Det
Skabende deri er det Aandelige, det Legemlige er det Skabendes
Frembringelse, og vilde ophøre, naar den frembringende Virken kunde
ophøre. Som Naturværk i denne Betydning maa det Aandelige i Mennesket
indeholde Naturlovene, dog kun saaledes, at de ved Naturens Indvirkning
fremkaldestil Bevidsthed, og den omgivende Natur maa uden nogen
Indflydelse fra Menneskets Side virke overeensstemmende med hans
Kundskabsevne, omendskjøndt denne Kundskabsevne størstedeels først
efter Aartusinder vil være istand til at komme til Indsigt om denne
Harmoni. Man seer let, at de Grunde, som bestemme os til denne
Overbeviisning, ogsaa gjælde for det hele Verdensalt. — Gjennem det
hele Verdensalt er der udspredt Væsner med Kundskabsevner til at fatte
Gnister af Guddomslyset; og Gud aabenbarer sig for disse Væsener ved
den dem omgivende Verden, vækker den i dem slumrende Fornuft ved den
Fornuft, der hersker i alt Det, der gjør Indtryk paa dem, men lader dem
atter gjøre desto dybere Blik i den legemlige Tilværelse, jo mere deres
egen Aand vækkes; saa at de finde sig satte i en uophørlig levende
Udvikling, som, efter at have naaet et vist Punkt, bortfjerner dem
stedse mere fra den Indbildning, at den haandgribelige Masse er
Tilværelsens Grundvold, og fører dem til at vide og anskue sig selv med
Aand og Legeme som Led af en uendelig Fornuftorganisme. Saaledes møde
da Naturvidenskabens Sandheder fortsat mere og mere Religionens, saa at
de omsider paa det inderligste maae slutte sig til hinanden.Man vil
ikke lade ubemærket, at jeg her gjentager Sandheder, jeg ogsaa har
fremsat i andre Dele af dette Skrift; men da de paa hvert Sted
fremsættes i en anden Sammenhæng med det Øvrige, og ikke kunde udelades
uden Skade for den Heelhed, hvortil de høre, haaber jeg, at disse og
nogle andre Gjentagelser ville findes tilladelige.

Skjønhedslovenes Grundlighed i det hele Verdensalt.

Naar baade Tilværelseskræfternes og Kundskabsevnernes Væsenseenhed
gjennem det hele Verdensalt er beviist, følger

          2. Skjønhedslovenes Grundlighed i det hele Verdensalt

til Bevidsthed, og den omgivende Natur maa uden nogen Indflydelse fra

omendskjøndt denne Kundskabsevne størstedeels først efter Aartusinder
vil være istand til at komme til Indsigt om denne Harmoni. Man seer
let, at de Grunde, som bestemme os til denne Overbeviisning, ogsaa
gjælde for det hele Verdensalt. — Gjennem det hele Verdensalt er der
udspredt Væsner med Kundskabsevner til at fatte Gnister af
Guddomslyset; og Gud aabenbarer sig for disse Væsener ved den dem
omgivende Verden, vækker den i dem slumrende Fornuft ved den Fornuft,
der hersker i alt Det, der gjør Indtryk paa dem, men lader dem atter
gjøre desto dybere Blik i den legemlige Tilværelse, jo mere deres egen
Aand vækkes; saa at de finde sig satte i en uophørlig levende
Udvikling, som, efter at have naaet et vist Punkt, bortfjerner dem
stedse mere fra den Indbildning, at den haandgribelige Masse er
Tilværelsens Grundvold, og fører dem til at vide og anskue sig selv med
Aand og Legeme som Led af en uendelig Fornuftorganisme. Saaledes møde
da Naturvidenskabens Sandheder fortsat mere og mere Religionens, saa at
de omsider paa det inderligste maae slutte sig til hinanden.Man vil
ikke lade ubemærket, at jeg her gjentager Sandheder, jeg ogsaa har
fremsat i andre Dele af dette Skrift; men da de paa hvert Sted
fremsættes i en anden Sammenhæng med det Øvrige, og ikke kunde udelades
uden Skade for den Heelhed, hvortil de høre, haaber jeg, at disse og
nogle andre Gjentagelser ville findes tilladelige.

2.

Skjønhedslovenes Grundlighed i det hele Verdensalt.

Naar baade Tilværelseskræfternes og Kundskabsevnernes Væsenseenhed
gjennem det hele Verdensalt er beviist, følgerderaf, at en lige
Væsenseenhed gjælder for Skjønhedssandsen og for Samvittigheden; men
dette vil dog ei lettelig antages uden en nærmere Udvikling. Vi ville
begynde med Skjønhedssandsen.

Det er allerede i det Foregaaende viist, at paa alle andre
Verdenskloder de samme Naturens Grundkræfter herske, og at de samme
Grundlove gjælde, som paa vor Klode, at de levende Væsener paa andre
Verdenskloder ere frembragte ved samme Naturens Grundkræfter og efter
de samme Grundlove, som de levende Væsener paa vor Klode; at de maae
have en Tankeevne af samme Natur som vores, om end i Styrke og Klarhed
nok saa forskjellig, og at de maae have Sandsningsevner til at opfatte
de legemlige Indvirkninger ligesom vi, og at der til denne Evne ikke
blot hører udvortes Sandseredskaber, men ogsaa en indvortes Evne til at
opfatte og gjemme Indtrykkene af det Sandsede; kort, indvortes Sands,
hvortil blandt andet hører Sands til at opfatte og sammenfatte de
Indtryk, som frembringes derved, at de ydre Legemers Svingninger
meddele sig til det selvbevidste Væsens eget Legeme, og ligeledes Evne
til at modtage Kundskab om Yderverdenen gjennem Æthersvingningerne. Den
første af hine Sætninger har vistnok de andre til nødvendig Følge; men
dog ere de i det Foregaaende særskilt blevne belyste.

Betragte vi Skjønhedsfølelsen saaledes, som den aabenbarer sig hos vor
Klodes fornuftige Beboere, saa findes det, at den bestaaer deri, at vor
indre Sands er dannet efter samme Fornuftlove som den øvrige
Tilværelse, saaledes at denne Sands føler sig tilfredsstillet ved det,
som bærer Fornuftens Præg, uden at der under Nydelsen udkræves nogen
Bevidsthed om denne Fornuft. Man finder denne Sandhed fremstillet i
Samtalen: Vandspringet S. 36—54; men dem, der maatte fordre en mere
omfattende Udvikling heraf, maa jeg henvise til mit Skrift to Kapitler
af det Skjønnes Physik. Samme Lov maagjælde for de tænkende sandselige
Væsener paa hvilkensomhelst anden Klode; denne Sandhed trænger ikke til
egentligt Beviis, men vel til nærmere at belyses for at finde Indgang.
Der er bleven viist i det foregaaende Afsnit, at de andre Kloders
Beboere maae i det Væsentlige opfatte Bevægelsens Love ligesom vi, og
blandt Andet er der bleven henviist til Maanebanernes Figur, hvis
Bestemmelse forudsætte mathematiske Sandheder; i Cirklen, Ellipsen,
Parabolen o.s.v. maae de erkjende samme Fornuftlove, som vi see deri,
og — da de ere sandselige Væsener, frembragte i Tiden og Rummet, og
modtagende Indtryk af Tingene i Tiden og Rummet —, maae de forestille
sig de efter mathematiske Tænkningslove frembragte Figurer i det
Væsentlige paa samme Maade som vi. Men alle lovbundne Figurer kunne
betragtes mathematisk, saaat Tillægsordet mathematisk var overflødigt,
men brugtes kun for at henlede Opmærksomheden paa de Figurer, hvis
mathematiske Behandling er mest almindeligt bekjendt. Sandsen for
Former maa altsaa have en sand Væsenslighed paa alle Kloder; den maa
paa dem alle være dannet i Overeensstemmelse med Fornuften; den kan da
ikke andet end tilfredsstilles ved det Fornuftstemmende, stødes ved det
Fornuftstridige. Man tænke sig en rigtigt tegnet Cirkel ved Siden af en
Figur, som ikkun er et slet Forsøg til samme Tegning, og man vil let
indsee, at der ikke kan gives nogen efter Fornuftlove dannet Sands, som
kunde finde en større eller endog kun en lige Tilfredsstillelse ved
Indtrykket af denne fremfor af hiin; det samme kan siges om Tegningen
af enhver anden Figur; overalt peger dette Exempel hen paa utallige
andre. Hos os Jordbeboere er Symmetrien en af de mest omfattende
Skjønhedsformer; men den er dybt begrundet i en af Tænkningens
Hovedformer, Eenheden af Modsætninger; man kan derfor ikke tænke sig
Væsener paa andre Kloder, som ikke skulde finde Symmetrien skjøn, da jo
Sandsen hos dem alle maa være fornuftordnet. Her paa vorKlode udtrykker
Menneskeskabningen den høieste Idee, som i nogen jordisk Skabning kan
udtrykkes, kun i hver særskilt Menneskeskabning med en særskilt
Udviklingsretning, og desuden hos de Allerfleste med en saa stor
Indblanding af Tilfældigheder, at Ideens rene Udtryk derved omtaages;
men hvor det fornuftbesjælede Naturværk i høi Grad nærmer sig dette,
eller naar Kunstneren har grebet og fremstillet det, staaer det høieste
Skjønhedsbillede, Legenverdenen kan give, for os. (See 32 og 33.) Paa
enhver anden Klode vil det Væsen, hvori Fornuftideen paa det
Fuldkomneste har virkeliggjort sig, frembringe et beslægtet Indtryk.
Det behøver vel neppe at siges, at den Skikkelse, under hvilken Ideen
paa andre Kloder udtrykker sig, paa enhver maa være afhængig ei blot af
Ideens Kraft og Fylde, men ogsaa af de legemlige Betingelser, hvorunder
Skabningen frembringes.

Her paa Jorden føle alle Mennesker en Lysglæde, som er dybt begrundet i
Tingenes Natur; for at fatte dette, maae vi betænke, at Lys og Varme
frembringes begge ved Svingninger i Ætheren. Hvorledes man end vil
betragte deres Forskjelligheder, er det dog vist, at Naturvirkninger,
som frembringe Lys, kunne nedstemmes til at frembringe Varme, og at de,
som frembringe Varme, kunne opstemmes til at frembringe Lys. Man vil
ikke feile, naar man antager, at Lyset frembringes ved hastigere,
Varmen ved langsommere Æthersvingninger, om man end ikke herved skulde
have udtømt deres hele Forskjel; men paa Varmen beroer i det Væsentlige
Legemernes Tilstand. Deres Udvidelse eller Sammentrækning og deres
Deles indbyrdes Bevægelighed beroe paa Varmetilstanden, ja, man kan paa
en Maade sige, at de ere eet med Varmetilstanden; selv de Former, de
antage, beroe paa deres Vexelvirkning med Varmen. Man tænke sig nu, at
alle Legemer efterhaanden tabte deres Varme, saa vilde de mere og mere
sammentrække sig, og paa samme Tid blive haardere, lide en
indvortesStivning: kort, dette vilde være en Indsvinden og Hendøen.
Vistnok er der ved Tilværelsens Grundindretning sørget for, at dette
ikke kan skee; men derfor er det dog ikke mindre vist, at indvortes
Virksomhed og Værekraft er betinget ved Varmen. Men nu er for hele vor
daglige Naturopfatning Lyset den store Varmekilde; og den for Mængden
ubekjendte indre Sammenhæng, som vi her have fremhævet, lader sig ikke
være uden Vidnesbyrd i Tilværelsen. Mennesket har ingen videnskabelige
Undersøgelser behøvet for at føle Sammenhængen mellem Lys og Liv; men
Lyset selv i sine egentlige Lysvirkninger er oplivende. Det synes at
virke saaledes overalt; men paa den mest sandsetræffende Maade virker
det paa Seenerven, hvor det tillige virker ved at bringe den mest
vidtomgribende Kundskab om den udvortes Natur gjennem vore
Synsredskaber ind til vore Indre, til vor Bevidsthed. Lyset er den
store Forkynder af Omverdenen. Det er sandt, at Intet kan være
bekjendtere for alle Mennesker end dette; men netop fordi det er saa
hverdags, er Kundskaben derom hos Mængden sløv og søvnig, saa at man
maa minde derom for at fatte Kilden til Lysglæden; Lysglæden selv vil
Enhver, der bliver sig nogenlunde bevidst, hvad der foregaaer i ham,
kjende af egen Erfaring.

Det, som vi her have viist med Hensyn paa Jordbeboerne, maa ogsaa
gjelde for Beboerne af andre Planeter. Lyset virker gjennem hele Verden
og paa alle Legemer. Vi have beviist, at dets Virkninger i det hele
Verdensalt følge de samme Love. Man maatte have en meget ringe
Natursands for ikke strax at føle den Sandhed, at hvor der gives
Afvexling af Dag og Nat, af Lys og Skygge, der maae de levende Væsener
have en Sands for Lyset; ja, vi maae udvide denne Tanke og sige, da
gjennem det hele Verdensalt den ene Klode sender den anden Lys, maae de
levende Væsener paa disse Kloder have en Sands for Lyset, og de
selvbevidste Væsenerderved modtage en Verdensaabenbaring. Lad deres
Sandseredskaber, ja deres hele Legemopbygning være nok saa forskjellige
fra vores, naar vi kun antage, at de ere skabte efter de Fornuftlove,
som vi have fundet gjældende gjennem hele Naturen, saa langt vore
Indsigter have naaet, saa maae deres Lysglæde og deres Sands for de
synlige Tings Skjønhed følge de samme Love som hos os. For ydermere at
oplive Tankerne herom ved en stor Anskuelse, ville vi henvende vor
Opmærksomhed paa det Indtryk, den natlige Himmel maa gjøre paa en
Beboer af en anden Planet ligesaavel som paa En af os. Saasandt som
hans Sands for Lyset modtager lige Virkning under lige Betingelser, maa
Himlen for ham være en Hvælving ligesom vor Himmel for os: den maa vise
sig for ham som en mørk Grund, hvorpaa Himmellysene straale, ligesom
dette viser sig for os: hans Planets Overflade med Alt, hvad paa samme
er smaaligt eller ureent, maa under den natlige Himmel for ham hensynke
i Mørket, hvorimod han maa modtage utallige klare Lysindtryk fra de
fjerne Verdenskloder: hans Tanke maa hendrages i det Fjerne, langt fra
hans daglige Sysler, og maa udvide sig til at opfatte er stort Billede
af Tilværelsen, som vil være desto mere rigt og livfuldt, jo dybere den
Indsigt i Naturen er, hvortil han har udviklet sig.

At der paa enhver Verdensklode ved Legemernes gjensidige Indvirkning
maa frembringes Svingninger af samme Beskaffenhed som de, hvorved Lyden
frembringes hos os, at de levende Legemer ikke ere undtagne fra at
deeltage i saadanne Svingninger, og at de maae fornemme samme, saasandt
som de have en Fornemmelse af det, der foregaaer i dem, er allerede i
det Foregaaende bemærket (S. 100). Her have vi endnu at tilføie, at de
Love, ifølge hvilke Svingningerne blive regelbundne, flyde saa ganske
af Tingenes Natur, at de maae gjælde overalt; paa enhver anden Klode
maa, ligesom her, alle smaae Svingninger af samme spændte Stræng vare
lige længe,Svingningshastighederne af forskjellige Strænge være i samme
Forhold større, som Qvadratrødderne af de spændende Vægte ere større,
men Længder og Tvermaal mindre: overalt i hele Tilværelsen maa en
Plade, som sættes i Svingninger og bestrøes med Støv, give samme Figur
som hos os; det vil ligeledes gjælde overalt, at Luftmasser, som
begrændses af Rør, ikke lige let lade sig bringe til enhver mulig
Svingningshastighed; men at enhver saadan Luftmasse ved ydre
Indvirkninger kun bringes til at give visse Svingningsrækker, der ikke
forstyrres ved indre Virkningsstrid. Kort, alle udvortes Betingelser
for Tonevirkningerne ere tilstede paa andre Verdenskloder som paa
vores: de virke paa levende Legemer, som ere Naturens almindelige
Grundlove underkastede: de maae — forudsat, at de blive sig de hos dem
selv frembragte lovbundne Forandringer bevidste — føle dem anderledes
end dem, hvori Lovbundenheden er ukjendelig; nu vel da! nødes vi ikke
til at antage Tonevirkningernes Grundlove som gyldige i det hele
Verdensalt!

Jeg behandler her Læren om Skjønhedslovenes Almindelighed med stor
Korthed, deels fordi Sagen, opfattet i den her givne Sammenhæng, ei
fordrer stor Udførlighed, deels ogsaa fordi Gjenstandens Natur ikke
tillader en meget gjennemgribende Anvendelse af vor Undersøgelsesmaade.

*

3.

Den moralske Naturs lige Grundvæsen i det hele Verdensalt.

For at vise dette vil jeg atter begynde med Betragtningen af det, som
foregaaer hos os Jordbeboere. Jeg kommer herved til at minde om mange
velbekjendte Ting, og selv den Sammenhæng, jeg deri vil fremhæve, kan
ikke være ny; men

Længder og Tvermaal mindre: overalt i hele Tilværelsen maa en Plade,
som sættes i Svingninger og bestrøes med Støv, give samme Figur som hos
os; det vil ligeledes gjælde overalt, at Luftmasser, som begrændses af
Rør, ikke lige let lade sig bringe til enhver mulig
Svingningshastighed; men at enhver saadan Luftmasse ved ydre
Indvirkninger kun bringes til at give visse Svingningsrækker, der ikke
forstyrres ved indre Virkningsstrid. Kort, alle udvortes Betingelser
for Tonevirkningerne ere tilstede paa andre Verdenskloder som paa
vores: de virke paa levende Legemer, som ere Naturens almindelige
Grundlove underkastede: de maae — forudsat, at de blive sig de hos dem
selv frembragte lovbundne Forandringer bevidste — føle dem anderledes
end dem, hvori Lovbundenheden er ukjendelig; nu vel da! nødes vi ikke

Korthed, deels fordi Sagen, opfattet i den her givne Sammenhæng, ei

3.

Den moralske Naturs lige Grundvæsen i det hele Verdensalt.

For at vise dette vil jeg atter begynde med Betragtningen af det, som
foregaaer hos os Jordbeboere. Jeg kommer herved til at minde om mange
velbekjendte Ting, og selv den Sammenhæng, jeg deri vil fremhæve, kan
ikke være ny; menjeg maa dog vise den saaledes, som jeg opfatter den,
ellers vilde man misforstaae Det, jeg har at sige.

Da der allerede i denne Bogs tidligere Afdelinger er bleven
fremstillet; hvorledes en af Fornuften gjennemtrængt Naturanskuelse
viser os den hele Tilværelse som et uendeligt, uophørligt, virksomt
Værk af den evige, levende Fornuft, hvilken vi — naar vi betragte den i
dens Selvbevidsthed, i dens Personlighed — kalde Gud, behøve vi blot at
minde os med Klarhed, hvorledes Menneskeslægten er et Ledemod af dette
Hele, og at hvert eenstigt Menneske, som Deel af Slægten selv, udgjør
et Ledemod i Tilværelsens store Samfoldighed, for at sætte os paa det
aandelige Standpunkt, hvor Begreber og Følelser om Ret, Pligt, Dyd,
Fromhed og Alt, hvad dermed staaer i Forbindelse, vise sig i deres
Sammenhæng med Naturen. Hvad vi da lære om Mennesket, vil i de
grundvæsentligste Henseender lade sig anvende paa alle Fornuftvæsener i
det hele Verdensalt; det vil nemlig derved fremgaae, at ligesom vore
Undersøgelser over den ubevidste Naturs Love have begyndt med
Gjenstandene her paa Jorden, og derfra efterhaanden hævet sig til at
kjende Naturlove, som omfatte alle villieløse Gjenstande i hele
Tilværelsen, saaledes ville vi nu ogsaa gaae tilværks med Undersøgelsen
over de villende og tænkende Væseners Naturlove, hvilke endnu stærkere
end den ubesjælede Naturs, fremtræde som Fornuftlove.

Efter at vi have udtalt de Sandheder, at Naturvirkningerne ere
Guddomsvirkninger, Naturlovene Guddomstanker, kunne vi uden
Misforstaaelse betegne de samme Ting snart som naturlige og snart som
guddommelige, og af disse Udtryk hvergang vælge det, som bedst passer
til Betragtningens nærmeste Gjenstand. Vi afvige herved ikke fra
velbekjendte Sædvaner — f. Ex. snart at kalde et Menneskes aandelige
Evner Naturanlæg, Naturgaver, snart et af Gud betroet Pund — men i det
vi her med mere Styrke, end sædvanligtskeer, minde os selv om den
legemlige Naturs aandelige Væsen, kommer Retfærdiggjørelsen af disse
Betragtningens modsatte Retninger paa en desto mere levende Maade til
vor Bevidsthed.

I Medhold heraf sige vi da, at Mennesket fødes med de Naturanlæg,
hvorved det bliver et fornuftigt Væsen. Man kan da sige, at Mennesket
er født til Fornuft, til Retfærdighed, til Gudskundskab; men alt dette
er kun tilstede i Anlæg, som skulle udvikles til Bevidsthed ved
Vexelvirkningen med den hele øvrige Tilværelse; ligesom dette er
Tilfældet med hvert enkelt Menneske, saaledes ogsaa med hele
Menneskeslægten. Det er her kun Øiemedet at antyde denne Udvikling med
Hensyn paa vor Gudsbevidsthed og vor Pligtbevidsthed, Udviklinger, som
vel tildeels skee i Forening, men dog ofte tage forskjellige Retninger,
indtil de ved en vis Fuldendthedsgrad strømme sammen til Eet.

Saalænge som Menneskeslægten staaer paa Aandsudviklingens første Stade,
hvor den undersøgende Tænkning endnu ei har gjort sig gjældende, er det
Aanden naturligt at antage Noget med den selv Beslægtet i Tingene
udenom; saaledes blive Himmel og Jord for den barnlige Menneskeslægt
fuld af tænkende, følende, villende Væsener. Allerede herved begynder
den i Menneskevæsenet liggende Spire til Gudsbevidstheden at
fremdrives; men det er kun en Spire, som maa udvikles ved de andre
Verdenskræfters Medvirkning: uden dette vilde den qvæles af det Ukrudt,
der voxer med den.

Menneskets Vexelvirkning med hans Lige hører med til hans Natur.
Allerede Kjønsdriften og den ham indplantede Kjærlighed til hans Afkom
vilde fordre dette; men hans øvrige Trang og Drifter kræve det ikke
mindre: ja, man turde vel sige, at det hører til et
fornuftigt-sandseligt Væsens Natur, at være et selskabeligt Dyr. Medens
han modtager Indvirkninger af sine Lige, og atter virker paa dem,
vækkes hos ham enFølelse af den Væsenslighed, der finder Sted mellem
ham og dem. Vistnok maa en heel Række af Udviklingstrin gjennemgaaes,
førend denne Følelse vinder sin hele Betydning; men lader os betragte,
hvorledes denne Udvikling fører til Sædelighedsbegreberne. I lang Tid
lider Kjærlighedens Væxt idelige Afbrydelser af den gjensidige Frygt
hos den Ene for den Andens Begjærligheder og deraf følgende voldsomme
Indgreb; imidlertid tilføie Menneskene hinanden snart Ondt, snart Godt,
og herved opvækkes nogle Forestillinger om god og ond Villie, om Ret og
Uret. Lad end disse Forestillinger være nok saa dunkle, de ere dog
Udgangspunkter til den uoverskuelige Række af kommende Slægters
Fremskridt. Efter lange Tiders vild Tilværelse, hvor de selskabelige
Følelser kun fik lidet Raaderum for Selviskhedens mangfoldige Krav,
naae de i en eller anden Egn saavidt, at de forene sig til fælles Hjælp
og Forsvar; paa dette Stade fremkaldes Tanken hos dem om en deres
Samfund vigtig Lov og Orden, som maa hævdes til fælles Bedste. Ved
ethvert Samfundets Fremskridt udvikler sig denne Bevidsthed ydermere;
Tanken om Pligt og Dyd fremtræder mere og mere. Lader os dog hverken
her eller i det Følgende glemme, at alle disse udvortes og indvortes
udviklende Aarsager ere Virkninger af den samme evige, levende Fornuft,
ved hvilken Alt er skabt, skabes og vedligeholdes. Vi maae da sige os
selv, at den Udvikling, som efter en eensidig Betragtning, der
udelukkende fæster sig til den legemlige Natur, synes at staae i Strid
med den aandelige, skeer efter den almægtige, allestedsnærværende
Guddomsvillie.

Man vilde dog gjøre sig en falsk Forestilling om Menneskeslægtens
Udvikling, hvis man tænkte sig, at Enhver bidrog ligemeget dertll. Der
gives enkelte Høierebegavede, hos hvem disse Begreber først komme til
nogen Klarhed, og som udtale dem for Mængden. Saadanne Mænd have
ordentligviis ogsaa i mangfoldige andre Henseender et stort Forspring
for de

Øvrige, vide et meddele dem mange nyttige Sandheder, f. Ex.
Himmellegemernes tilkommende Stillinger og Aarstidernes Gang; de blive
derfor betragtede som fortrolige med de Aander, man forestiller sig i
Naturgjenstandene, det er: som Gudernes Fortrolige; de beundres og
adlydes. Men disse Mænd ville selv have en dyb Følelse af, at Det, som
de vide og meddele, er langt fra at være udelukkende deres eget Værk;
thi Tankerne hos dem ere opvakte udenfra, ved den Natur, de have
iagttaget og tænkt over, og selv den indvortes Evne, hvorved de have
bearbeidet det Modtagne, maae de føle som en Naturgave, som en Gudernes
Gave; de føle sig selv som beaandede af Guderne, og kunne uden
Bedrageri yttre sig som Gudernes Udkaarne. I denne uskyldige Tro er der
upaatvivleligt en Sandhed, som tit i senere Tidsaldre oversees; det er
jo den guddommelige Virksomhed og Lovgivning i Naturen og i Mennesket,
der er kommen til en levende, skjøndt ikke forstandig-tydelig
Bevidsthed hos dem. Jeg behøver vel neppe at sige, at Menneskeslægten
saaledes vedbliver at udvikle baade sine moralske Begreber og sine
Indsigter i Naturen fra Aarhundrede til Aarhundrede, fra Aartusinde til
Aartusinde, og at det er de fornuftige Naturværker, Menneskene, som
under bestandig Vexelvirkning med Naturen og med sig selv indbyrdes,
ifølge nødvendige Tilværelseslove, hos sig udvikle disse Begreber og
Indsigter.

Under denne Menneskeslægtens aandige Voxen udvikler sig tillige
Guddomsbegrebet; ligesom al den øvrige Udvikling gaaer dette i
Begyndelsen meget langsomt. Naturtjenesten var længe det mægtigt
overveiende; men efterhaanden, som Menneskene overførte deres egen
Skikkelse paa deres Guder, fremtraadte der ogsaa i disse mere af den
moralske Natur; at de tillagde deres Guder mange umoralske Egenskaber,
bør ikke skjule denne Sandhed for os. Menneskene tillægge deres Guder
de samme moralske Egenskaber, som de have udviklet hos dem
selv,forstaaer sig hver Gud med en Tænkemaade, som passer sig for hans
Naturmagt; man maa ved denne Overveielse ikke glemme, at Mytherne fra
først af dannedes i en Tidsalder, hvori de moralske Begreber endnu vare
meget raae, og ingenlunde udelukkede den ubundne Vellyst,
Rovbegjerlighed, Grusomhed; som Menneskene, saadanne ere ogsaa de
Guder, de danne efter Naturdigtningens Love. Disse Guder bringe deres
oprindelige Præg over i en paafølgende mere uddannet Tid, hvor dog
atter Noget tildigtes; men endelig indtræder der en Tidsalder, hvor de
findes aldeles stridende mod den opnaaede Dannelse, baade mod dens
naturopfattende og dens moralske Bevidsthed. Først forkastes de gamle
Guder af de Oplystere, siden af Flerheden. Naturligviis har denne
Tingenes Gang sine store Forskjelligheder hos de forskjellige Folk; men
dette vil dog være Hovedtrækkene deraf. Vistnok kunne vi ikke tale om
den Tid, der gik foran Zoroaster eller Konfu-tse med samme Kundskab som
om den, der gik foran Sokrates; men en beslægtet Tingenes Gang kunne vi
neppe betvivle.

Naturvidenskaben har sin mægtige Deel i Gudskundskabens Omdannelse,
idet den sætter de eengang tilbedte Naturgjenstande ud af de frie
Væseners Række, og stiller dem under Naturens Love; thi det er f. Ex.
forbi med Solgudens Tilværelse, naar hans Vogn styres uden ham, med
Maanegudindens ligesaa, naar hendes Himmellys vandrer uden hendes
Styrelse langt fra de Skove og Marker, hvorpaa hun undertiden nedsteg;
ja alle Guderne forjages fra deres høie Bjergsæder, naar disse blive
ret kjendte.

Der gives i Menneskeslægtens Udvikling fra Tid til anden Vendepunkter,
hvor Aanden saaledes har vunden et nyt og høiere Stade; men de
umiddelbareste Virkninger af denne Vinding er ikke uden sine vigtige
Tab for den nærmeste Tid. Medens gamle indgroede Vildfarelser forjages,
bortkaster man næsten altid i sit Seiersovermod store Sandheder, som
vareknyttede dertil; og hos den aandigt umyndige Mængde, som ikke af
Indsigt optages det Nye, men paa Andres Ord og uden klar Sammenhæng,
opstaaer der en Usikkerhed angaaende alt Aandeligt, en
Verdensanskuelsens Opløsthed og en Lovløshed i Liv og Levnet, som
kaster et Folk eller hele Folkesamfund ind i en Vildfarelsernes og
Formørkelsens Tidsalder, hvoraf de først efter Aarhundreder atter
udredes.

Men disse Omvæltninger skulle ikke hindre os fra at see, hvorledes
Fornuft og Lys atter seire; enhver Stræben efter at fatte Tingenes
Sammenhæng, Tilværelsens Love bidrager sit til at føre Menneskeslægten
til Gudskundskaben, selv naar dette ikke var tilsigtet, ja selv, naar
en saadan Stræben havde det modsatte Øiemed. Alle Tænkningens Veie føre
omsider til en fuldere Opfatning af alle Tankers store Heelhed;
endskjøndt de ofte begynde med at føre derfra, maae de ved samtlige
Tænkendes Bestræbelser bøies tilbage til det rette Midpunkt; thi
Tænkningen tilintetgjør selv sine falske Retninger.

Lader os bane os Veien til dette Midpunkt ved at undersøge, hvor
Eenheden er i alle Bestræbelserne til at finde en Grundsætning for
Læren om Pligt og Dyd; som bekjendt har man som saadanne Grundsætninger
opstillet: frem din Fuldkommenhed: frem det almindelige Bedste: handl
efter Grundsætninger, som kunde lade sig ophøie til almindelige Love
o.s.v. Vi behøve ikke at nævne dem alle — hvilket desuden vilde være
vanskeligt at udføre — det er os nok at sige, hvad de alle have
tilfælles, og man vil da finde, at hvilkensomhelst man vil tage under
Overveielse — med mindre det skulde være en, som enhver Fornuftig strax
maatte forkaste — sigter til at rette vort Levnet efter Fornuften.
Ingen af disse Grundsætninger indeholder hele Dydens Væsen; men dog
have de bidraget til at lede dem, som fattede og fulgte dem, paa
Fornuftens Veie; thi een fornuftig Levnetsforskrift, som man holder ret
fast paa, nøder Mennesket, hvis han ikke vil falde i
talløseModsigelser, til at rette sig efter alle andre
Fornuftforskrifter, forsaavidt han fatter deres Sammenhæng med den,
hvorfra han gaaer ud. Selv den Forskrift: „Frem Din egen Lyksalighed“,
som i en raa Opfatning baade er afskyelig og fornuftstridig, vil, naar
man ikke glemmer at regne den aandelige Glæde med til Lyksaligheden,
fordre et fornuftstemmende Liv; kun maa man tilstaae, at denne
Grundsætning er særdeles udsat for falske Anvendelser. Opfattes
Lyksalighedsbegrebet ret fuldstændigt i dets Sammenhæng med hele
Naturen, vil det føre til en sund Fremstilling af vore moralske Forhold
fra en af dets Sider betragtet. Man maatte nemlig tage i Betragtning,
at Mennesket, ogsaa da, naar han lader sig blænde af Lidenskaber og
glemmer sin fornuftige Natur, ikke kan tilintetgjøre denne, eller den
Indflydelse, Verdens Fornuftsammenhæng maa have paa ham; hvad Ondt han
gjør, ja hvad Qndt han tænker, sætter ham i Strid baade mod hans egen
Natur — om han end nok saa meget vil skjule det for sig selv — og imod
hele Tilværelsen. Alt det, som er Synd i Religionens Betydning, er
Ufornuft i den fande Verdensanskuelses; for den, som vel er
gjennemtrængt af Overbeviisningen om hele Tilværelsens uendelige
Fornuftighed, sammensmelter da Lyksalighed med Dyd og Fromhed. Der
forstaaer sig, at det ofte koster stor Anstrengelse at sikkre denne
Overbeviisnings Virksomhed mod de i de endelige Forhold mødende stærke
Indvirkninger, saa at den ædle Overbeviisning ofte maa ligge under; men
denne Menneskets Svaghed kan ikke afholde os fra at see en mægtig
Støtte for det Gode i denne Overbeviisning.

Med Hensyn paa de allerfleste andre moralske Lærebygninger er det langt
nærmere iøinefaldende, at de ville, at Menneskets Levnet skal indrettes
efter Fornuften og naturligviis ikke efter nogen Enstigs Fornuft, men
efter den evige Fornuft. Det er ikke blot vort Levnet, som derefter
skal rettes, vort hele indre Væsen maa hengive sig til denne Fornuft og
ligesom gaae opderi: Mennesket maa føle, at han i Tilegnelsen af den
evige Fornuft har sin rette Livskilde, ellers bliver hans hele Liv kun
en sønderreven, fornuftstridig, ulykkelig Tilværelse. Alt det, som
opfordrer os til Ret og Dyd, opfordrer os, vel forstaaet, ogsaa tll et
Liv i Gud, til Religion.

Denne Tænkemaade bestyrkes tillige ved den Overbeviisning, som
udspringer af Naturvidenskaben, at hele Legemverdenen, hvilken man kun
pleiede at betragte som en Modstand for den fornuftige Tilværelse, paa
det Fuldkomneste er indlemmet deri; saaat der i Naturen virkes efter en
af os uafhængig Fornuft, der dog er den samme, som vi ved vor frie
Villie skulle stræbe at virkeliggjøre i Verden. Vi vide da, at vort
hele saavel indvortes som udvortes Liv er i en desto fuldkomnere
Samstemning med hele Tilværelsen, jo mere det føres efter den
guddommelige Fornuft.

Men hvorledes forene vi denne Lære om Legemverdenens Fornuftlydighed
med den unægtelige Sandhed, at vi ofte ved vor egen legemlige Natur og
ved den udvortes Naturs Indvirkninger finde os fristede til at afvige
fra det Gode? Denne Sandhed skal naturligviis ikke nægtes; men den bør
betragtes i Sammenhæng med en anden ligesaa ubestridelig, at vor frie
Tænkning ligeledes ofte leder os til Strid mod det Gode. Vi see da, at
her handles om Endelighedens Lod, som vi vel uundgaaeligt ere
underkastede, men dog i intet særskilt Tilfælde aldeles uforskyldt. Det
gaaer hermed ligesom med vore paa de udvortes Naturbenyttelser
henvendte Bestræbelser, især naar disse ere noget forviklede: det
lykkes os ikke lettelig at indrette alt i saadanne Foretagender paa en
Maade, at ikke nogle særskilte Deles Beskaffenhed eller Forhold til
Omverdenen staae i Veien for Opnaaelsen af den største Fuldkommenhed;
men det er ikke mindre hyppigt Tilfældet, at det er Feiltagelser i vore
Tanker og vore Udkast til Indretningerne, som ere Skyld i
Ufuldkommenhederne. Vi see da, at det baadei den egentlige moralske
Verden og i den, som ligger udenfor samme, verken er det Legemlige som
saadant ller Tænkningen som saadan, der er Anledning til vore
Forseelser, men at denne ligger i Endelighedens Natur.

Er da Modsætningen mellem Gud og Verden Intet? Jo, den er ligesaa vis
som Endeligheden. Kunde vi tænke os et Menneske, som aldeles
fuldkomment levede i Gud, saa vilde for ham selv, bortseet fra hans
Betragtning af de andre frie Væseners Levnet, Forskjellen mellem Gud og
Verden være ophørt; men dette Ideal opnaaer Ingen; kun saameget kan man
sige, at jo kraftigere et Menneske stræber hen mod dette Ideal, jo
oftere bliver det ham givet i hellige Øieblikke at tilintetgjøre hos
sig denne Modsætning, idet at det fremtræder for hans aandelige
Beskuelse, at det man kalder Verden er en Guddomsvirkning. Det
forstaaer sig da, at jo mindre kraftigt Livet i Gud er hos et Menneske,
desto stærkere bestaaer for ham Modsætningen mellem Gud og Verden; dog
maa det ikke glemmes, at selv for Den, som mest stræber efter et Liv i
Gud, staaer i en vis Betydning Verden i den allerstørste Modsætning til
Gud, forsaavidt som han vil betegne alt Det i Endeligheden, som
bortfjerner de frie Væsener fra Gud, med Navnet Verden, en Talebrug,
som baade er fuldkommen forsvarlig og har gammel, hellig Hævd.

Men idet vi her have fremstillet Tilværelsen som et Fornuftrige, møder
os en stor Tvivl med det Spørgsmaal: hvorledes forenes dette med
Friheden, som jo tilsteder Misbrug, følgelig Ufornuft? Denne maa jo
have en Indflydelse paa Verdens Gang! Førend vi forsøge at besvare os
dette Spørgsmaal, bør vi minde os selv om, at dette udgjør en
Hovedvanskelighed i alle Forsøg til en Verdensopfatning, hvorom selv
den christne Kirke fører de stærkeste Vidnesbyrd. Nærværende
Undersøgelses Øiemed fordrer ikke, at vi skulle besvare alle de
Spørgsmaal, der kunne opstaae angaaende Friheden, men kundet her
fremfatte, som blot vil have det oplyst, hvorledes et altomfattende
Fornuftrige kan bestaae med de enstige Væseners Frihed; dette ville vi
forsøge.

Forsaavidt Mennesket tænker, er han fri. Hans Frihed voxer med hans
Tænkning. Uden denne staaer han under den ubevidste Naturs Love.
Aldeles frigjort eller aldeles Naturtræl er Mennesket aldrig, han
svæver mellem begge, kun med høist ulige Nærmelser til den ene eller
til den anden af disse Tilstande. Den frie Tankevirksomhed er dog kun
paa en betinget Maade unddraget Naturens Love, som jo ere eet med
Tilværelseslovene. Det kunde vel synes, at de enstige Væseners Frihed
maatte stride mod de almindelige Loves Herskab; men dette Skin
forsvinder ved Sagens nærmere Betragtning. Vel er det aabenbart, at den
frie Villie ofte frembringer Handlinger, som ikke blot i sig selv ere
fordømmelige, men ogsaa i de nærmeste Virkninger stride mod det, som
ellers skulde følge af de almindelige Fornuftlove. Det kunde da synes,
at Gud kunde ved de endelige Væseners Misbrug af deres Villie nødes til
selv at foretage vilkaarlige Handlinger, Handlinger, som maatte ligge
udenfor den evige Fornuftorden; men herved er det at betænke, at
ligesom det Fornuftstridige, der ofte indsniger sig i Tænkningen,
omsider tilintetgjør sig selv, om det end har vedligeholdt et
Sandhedsskin gjennem mange Tidsaldere, saaledes vil ogsaa det
Fornuftstridige i Menneskenes øvrige frie Virksomhed tilintetgjøre sig
selv. Tænkningen maa ifølge sin Natur virke efter de evige Naturlove,
saaat dens ufornuftige Udskeielser stride imod dens Grundvæsen; heri
ligger der allerede en Stræben til at svække det Ondes Kraft i den
Villende selv. Desuden opfordres han ved hele Tilværelsens
Fornuftighed, med hvilken han staaer i uopløselig Vexelvirkning, til at
lade sine Tanker indordne sig i dens Gang, saa at den frie Villies
Beslutninger med en vis Almindelighed indflettes i det Heles
Fornuftharmonie, uagtet den ikke er selvstændig god; menforsaavidt som
de ved den onde Villie frembragte Virkninger forstyrre visse Led i
Fornuftordenen, ville de selv opvække Modvirkninger, som omsider
tilintetgjøre det Onde.

Alt dette følger af Sagens Natur; men det trænger til Oplysninger. Vi
ville begynde med et Exempel.

Sæt at et Menneste drives af en lastværdig Herskesyge. Denne Egenskab
er i sit egentlige Grundanlæg ikke selv ond, saalidet som noget andet
Naturanlæg; den indbefatter sædvanligviis en Evne til at ordne og
styre, altsaa til at virke i Fornuftens Tjeneste; men den indeholder
derhos en Lyst til at gjøre sin egen Villie gjældende og at tvinge
Andre til Lydighed, og udarter tit til at efterstræbe dette, selv der,
hvor Fornuftens Fordringer ikke medføre det. Den gode Herskelyst kan
vel finde Modstand i Andres Selvraadighed, Fordomme og Egennytte, men
understøttes af mange Andres Indsigt og gode Villie til at fremme det
Fornuftige: den onde finder vel Lettelse ved Manges Trællesind, ja
endog Hjelp af dem, som kunne vente Løn ved at gjøre sig til Redskab
for den Herskesyges Villie; men den møder ikke blot Modstand i alle
hine slette Hindringer, som modstaae det Gode, men ogsaa i Menneskenes
rette Selvfølelse og Frihedssind. Den kraftige Herskelyst vil, naar den
ikke selv noksom behersker sig, vel i Sammenhæng med det Gode den
udretter, sætte meget Uretfærdigt igjennem; men det sees let, at de
Kræfter, som understøtte dens gode Virksomhed, ere fornuftstemmende, og
altsaa Intet indeholde, som i Tiden nødvendigt maa tilintetgjøre sig
selv: hvorimod de Kræfter, som understøtte dens slette Virksomhed, ere
fornuftstridige, indeholde følgelig Modsigelser baade mellem hverandre
indbyrdes og mod den hele øvrige Tilværelse. Den dygtige Herskelyst er
et Kraftpunkt, hvorfra mangfoldige Virkninger udgaae, hvilke beherskes
desto fuldere af Kraftaanden, jo nærmere de ere den baade i Tid og Rum,
men undslippe den desto lettere, og ligger desto lettere under for
fremmede Indvirkninger, jo mere de fjernes fra Udgangspunktet.
Detforstaaer sig, at disse Bestemmelser kun udgjøre de mest almindelige
Hovedtræk, og at der kan forekomme mange tilsyneladende Undtagelser,
for hvilke det hist og her kan være vanskeligt nok at gjøre Rede; meget
vil endnu blive klarere ved at udvikle vort almindelige Exempel i et
Par Forgreninger. En af Herskelystens største Yttringer er, som
bekjendt, Erobringssygen; at Herskelysten ikke er dens eneste Kilde,
men at blandt andet Ærgjerrigheden medvirker deri, vil ikke formindske
Anvendeligheden af de Grundsætninger, vi her ville belyse. Erobreren
vil ikke let opnaae Meget, naar han ikke i de andre Lande møder en
Sløvhed og Opløsning, der fordre vækkende og ordnende Kræfter; disse
bringer Herskeraanden med sig. Vistnok gaaer der snart i høiere snart i
lavere Grad Forvirring og Ødelæggelse foran den nye Tingenes Orden; men
her ligne Frihedens Virkninger Naturens, efterdi de, trods alle
Uligheder dog maa virke efter Tilværelsens Grundlove: dersom Erobringen
udarter til en lang Undertrykkelse, kan den enten netop ved sit Tryk og
Uretfærdighed vække de Kræfter, som fordres til at afkaste Aaget — og
da gaaer Folket fornyet og forynget ud af Kampen — eller Overmagten
møder ingen tilstrækkelig Modkraft — og da ville Seierherrerne danne et
nyt Folk i Landet, hvori det Brugbare af de gamle Kræfter optages. De
gode Kræfter, som Seierherren vækker baade i sit Folk og hos de
Overvundne, og de gode Love og Indretninger, han indfører, ville have
en lang Varighed: det for Verden Skadelige vil undergaae ved alle de
Modkræfter, det maae vække. Vi maae kun her minde os selv om, at
Aarhundreder ere korte Tidsrum i Menneskeslægtens Historie.

Despotiet ledsager som bekjendt næsten altid Erobringssygen, men kan
ogsaa bestaae for sig selv; det trives kun, hvor Folkets aandelige
Kræfter ei ere udviklede nok, eller ifølge falske Udviklingsretninger
ere svækkede. I sidste Tilfælde kan Despotiet ofte vare meget længe;
men hvis der ikke i Folketselv opstaaer tilstrækkelige Modkræfter til
at overvinde Trykket, ville udvortes Magter tidligere eller sildigere
udrette dette.

Førend jeg gaaer videre, maa jeg afhandle en Indvending, som paa det
endelige Stade er uovervindelig, men seet fra det Stade, hvorfra det
Hele uoverskues, taber al sin Vægt. Man kan nemlig, med Øiet fæstet paa
det Endelige, indvende: Hvad hjelper det de utallige Væsener, som lide,
som maaskee lide baade aandeligt og legemligt, som maaskee lide deres
hele Levetid, at de Ulykker, som ramme dem, tilintetgjøres i en høiere
Tingenes Orden. Denne Indvending er gammel, og Svaret ligesaa; men
Indvendingen kommer igjen, hvergang Nogen søger at stille Menneskene
Tingenes evige Fornuftorden for Øie; derfor maa Svaret ogsaa hvergang
gjentages, og det saameget mere, som det i hver Fremstilling faaer
noget Nyt i sin Belysning. Først og fremmest maa her bemærkes, at
nærværende Fremstilling ikke gaaer ud paa at godtgjøre Tilværelsens
Overeensstemmelse med vore, deels paa det sandselige Stade fattede,
deels ved eensidig Tænkning dannede Fuldkommenhedsbegreber: vi ville
blot hævde den Sandhed, at det Fornuftstridige omsider tilintetgjøres i
Tilværelsens evige Fornuftvirksomhed, og at det Fornuftstemmende man
seire. Vi maa blot her tilføie den Bemærkning, at Noget, som i sig selv
er fornuftstemmende, dog til en given Tid kan være i Strid med det
Heles Fornuftorden, og derfor maa undergaae, for i rette Tid at opstaae
paa ny.

Vi maa fremdeles minde Indvenderen om, at der ingensinde er bleven
funden nogen Lærebygning, hvori det Onde, hverken det physiske eller
det moralske, har ladet sig fremstille som tilintetgjort og opløst i et
Gode, saalænge man blot vilde holde sig paa det endelige Stade: man
maatte henvise til Livets Fortsættelse ud over Jordelivet; men denne
Fordeel savner heller ikke vor Opfatning: Troen paa et saadant fortsat
Liv er den endog naturlig, som i det Følgende vil sees antydet.Her
holde vi blot fast paa Tingenes Fornuftsammenhæng, enten denne saa
smigrer eller trodser vore Ønsker.

Vi maa endydermere minde os selv om, at enhver endelig Tilværelse er
noget Uendeligtlidet i Sammenligning med det Hele; om ogsaa nogle
Virkninger af den frie Villies Misbrug og Feilbarhed kunne udstrække
sig gjennem Aarhundreder, ja gjennem Aartusinder, vedbliver alt dem dog
at staae i dette uendelige Lidenheds Forhold. Ingen vil kunne nægte
denne Sandhed; men det vil maaskee oplive Indsigten, gjøre den
virksommere, naar den oplyses ved en Anskuelse; vor Jordklode frembyder
os Middelet hertil. Uden at gaae længere tilbage, end vi kunne lade os
lede ved sikkre Kjendsgjerninger, see vi, at den maa have været til i
Aartusinder, førend organiske Skabninger udviklede sig derpaa, at nye
Aartusinder henrandt under en Tilstand, hvor kun blomsterløse Væxter og
kun knogelløse Dyr vare komne frem paa den, og at en heel Række af
store Tidsrum, hvoraf hvert begyndte med det tidligeres Undergang,
endvidere forløb; hver dannende et nyt Fremskridt i Udviklingen, indtil
Mennesket fremkom. Hvad er den hele Tid, hvori Menneskeslægten har
været til, imod denne uoverseelige Række af Aartusinder? og hvad ere
atter de enkelte Tidsrum i Menneskeslægten imod den hele Tid, den har
været til? ei at tale om den Tid, som kan ventes; og dog have vi ikkun
her taget Jordkloden til Exempel, det hele Verdenssystem viser os
usigeligt længere Tidsafdelinger.

Som Jordkloden har udviklet sig, saaledes har Menneskeslægten uagtet
den frie Villies Indgreb; paa Naturens Løb er denne Indvirkning
øiensynligt ringe. Jeg har vel hørt Theologer, som ved en bogstavelig
Opfatning af nogle Bibelord, have ladet sig forlede til den Paastand,
at den legemlige Død var kommen ind i Verden ved Syndefaldet; men at de
befinde sig i en Misforstaaelse, derom vidner Naturen klart, idet den
viser os Undergang, Død og utvivlsomme Spor af Smerter,
førMenneskeslægten fremkom paa Jorden; og derhos vise alle
Undersøgelser over Menneskelegemet, at dets Grundindretning medfører
Dødeligheden.

Vi maa da ifølge alt det Foregaaende antage, at Menneskeslægten
udvikler sig efter Fornuftlove, at den Række af Forandringer, som
foregaae med den, er trods mange Svingninger af Frem- og Tilbagegange
dog en virkelig Udvikling, og at den frie Villies Indgreb uagtet
tilsyneladende Forstyrringer dog maa tjene den evige Fornuftorden. Vi
kunne endnu føie til, at Menneskefornuften uophørligt udvikles til en
større Rigdom paa Kundskaber og Klarhed af Indsigter, og ved disse til
en større Magt mod Vildfarelserne. Kort, vi kunne tilegne os den
glædelige Overbeviisning, at alle os i Menneskeslægten mødende
Forvirringer, som tildeels endog i nærværende Tider synes truende, ikke
forbyde os at forudsee, at Menneskeslægten mere og mere nærmer sig til
at virkeliggjøre et Fornuftrige paa Jorden, naturligviis kun under alle
de Indtrækninger, Endeligheden medfører.

Vi vende tilbage til et nyt Overblik over de fornuftige Jordbeboeres
Vexelvirkning. Den Aandsudvikling, hver enstig Jordbeboer har, er et
forenet Værk af hans egen Virksomhed og af hele Omverdenens
Indvirkning, i hvilken hans samtlige Medmennesker ordentligviis have
den væsentligste Deel. Intet Menneske kunde hos sig selv have udviklet
alle de Kundskaber og Indsigter, som hele Menneskeslægten har fostret:
ja, et Menneskeliv forslaaer ikke engang til at fatte dem alle i deres
hele Fylde. Det Høieste, et Menneske kan opnaae i Dannelse, er at
gjennemtrænge en begrændset Kundskabskreds med dyb Indsigt, og ved
Hjelp af den herved opnaaede Aandsudvikling, forenet med en
videbegjærlig Omskuen, at danne sig et nogenlunde klart Billede af den
hele Tilværelse. Med Hensyn paa alt det Meget, han ikke har kunnet
tilegne sig ved egen fuldstændig Grandskning, maa han støtte sig til
den øvrige Menneskeslægt; han maa modtage det som en Gave fra den
heleTilværelsen gjennemtrængende Fornuft. Det er et Lys, som lader ham
see, hvad der laae skjult i hans eget Væsens bundløse Dyb. Hans
Opfatten og Tilegnen er da en Tro. Dette Udtryk kan dog tages i en mere
eller mindre omfattende Betydning, og i den snævrere kun bruges med
Hensyn paa de Sandheder, som nærmere vedkomme Tilværelsens egentlige
Grundvæsen. Skarpe Grændser lade sig dog her ikke drage; thi jo høiere
den ret sande og naturlige Aandsudvikling er, hvortil et Menneske har
hævet sig, desto flere Midler har han til at styrke sig i Troen paa det
Sande: ja, han formaaer ofte derved at forvandle det, som for Andre maa
være Tro, til Viden; men selv hvor han maa blive staaende ved en Tro,
kan han bringe den til en høiere Klarhed og Styrke, ved at støtte den
til de øvrige Sandheder, som leve i hans Bevidsthed. Men i al vor
aandelige Stræben maae vi, for ikke at vildledes, stræbe at bevare den
naturlige Sandhedskjærlighed i al dens Uskyldighed; thi vi fristes ofte
af vore Begjærligheder til at antage Noget for Sandt, fordi det smigrer
disse. Blandt saadanne Fristelser er Lysten til at sige sine
Medmennesker noget Overordentligt, Noget, som kan erhverve den Talende
deres Beundring, en af dem, som lettest faaer Magt med Mænd, der ville
optræde som Menneskeslægtens Lærere og Ledere.

Alle de klare og rene Sanheder, som opstaae i Mennesket, ere, ifølge
Alt hvad vi her have seet, Aabenbaringer af den evige Fornuft. Den, som
finder dem og forkynder dem, er forsaavidt et Guddomsredskab. I samme
Grad som den aabenbarede Sandhed er større, mere omfattende, mere
opløftende, i samme Grad er den i Forhold til Endelighedstilstanden,
som paa et lavere Stade udelukkende kaldes Natur, overnaturlig;
omendskjøndt den i Guds evige Natur er fuldkommen naturlig. Et udvortes
Kjendetegn paa Aabenbaringens høie Væsen er Storheden af dens Virkning;
vel at mærke ikke blot en verdslig stor Udstrækning, men nærmest
Storheden af den Virkning, Menneskeslægten fornemmer i sig,den
Forædling, den Opløftelse, den Tilnærmelse til Gud, som Slægten derved
bliver sig bevidst.

Hovedøiemedet af det, som her er sagt om Frihedsforholdene, var at
vise, at samtlige frie Væsener paa Jorden ere bestemte til at danne et
Fornuftrige, og at et saadant allerede ifølge Tingenes Natur bestaaer;
men at det med fortsat Udvikling maa bringes til en alt større og
større Fuldkommenhed; hvad jeg har sagt Mere end det hertil Nødvendige,
er kun bleven tilføiet for at forebygge Misforstaaelser. Anvendelsen
heraf paa de fornuftige Beboere af andre Kloder er nu let; de ere
dannede efter samme Fornuftlove, som Beboerne paa vor Jordklode; de
maae da være forgjængelige i samme Betydning som Menneskene: de maae
følgelig begynde deres Tilværelse, hver til sin Tid og sit Sted: de
maae fornemme Omverdenens Indvirkninger og derved faae en Bevidsthed om
det, der stemmer med deres Villie eller modstrider den, det er, de maae
føle Lyst og Ulyst: de maae begynde deres sandselige Tilværelse med
Fornuftanlæg, være drevne til at udvikle disse baade ved Naturdrift og
ved den hele Omverdens vækkende Indvirkning. Enhver maa af de andre
frie Væsener modtage Indvirkninger, hvoraf nogle stride imod hans
Villie og Velværen, andre stemme dermed. Kampen mellem de stridige
Villier maa udvikle Begreber om Villies-Love, som vel ikke ere
tvingende, som Naturlovene, men fordre, at de med Frihed skulle stræbe
at virkeliggjøre den evige Fornufts Forskrifter. De ville, ligesaalidet
som Menneskene her paa vor Jord Alle være komne ind i Tilværelsen med
ligestore Evner — thi hvert Ensters Tilværelse begynder under andre
Betingelser i Tiden og i Rummet — derfor vil det, ligesom paa Jorden,
skee, at de Høierebegavede blive deres Medvæseners Ledere i større
eller mindre Omfang alt efter deres Evner. De maae med fælles
Naturdrifter, med fælles Trang til at overvinde den villieløse Natur,
ved fælles Lyst til at begribe Tilværelsen føle sig opfordrede til at
virke iSamfund; kort, Hovedtrækkene i deres aandelige Væren maa stemme
med dem, vi have seet hos de frie Væsener paa Jorden.

Efter at have indseet denne Væsenseenhed i den moralske Verden, maae vi
dog være meget forsigtige ihenseende til vore Forsøg paa videre at
udvikle denne Grundanskuelse. Vi kunne under et saadant Forsøg let
fristes til at overføre jordiske Eiendommeligheder paa hele
Tilværelsen; hvad jeg i Anledning af Kundskabsevnernes Væsenseenhed har
sagt om den vidtudstrakte Mulighed af andre Tilværelsesformer,
endskjøndt de alle have eet Grundvæsen, det finder atter Anvendelse
her. Man tænke sig kun de høist forskjellige Tilstande, hvori vi træffe
Menneskeaandens Udvikling, under de forskjellige Tilværelsesbetingelser
her paa Jorden! Men hvad ere disse Betingelsers Uligheder imod dem, som
maae finde Sted fra Verdensklode til Verdensklode! Imellem de talløse
Verdenskloder gives der alle mulige Uligheder i Henseende til Alder,
til Deeltagelse i Lyset, i Opvarmning o. s. v. Vore nogenlunde bestemte
Kundskaber om disse Betingelsers Ulighed er indskrænket til en usigelig
ringe Deel af det Hele; Anvendelsen heraf til videre Slutninger, de
bestemte aandelige Tilværelsesformer vedkommende, maa være endnu mere
indskrænket. Verdensklodernes Uligheder i vort Solsystem ere allerede
meget store, udstrække vi vor Tanke til hele Verden, blive de utallige:
paa nogle Verdenskloder ville Skabningerne være langt større, paa andre
langt mindre: paa nogle Kloder ville de være dannede af en langt
tyndere Materie end hos os, ja, denne kan maaskee i Tyndhed nærme sig
Ætherens, paa andre kunne de være dannede af en tættere: paa nogle
Kloder kunne de fornuftige Skabninger være skikkede til at modtage
langt hurtigere, langt finere, langt mere klare Indtryk end paa vores,
paa andre tvertimod. Gaae vi nu over til Aandskraften og
Aandsudviklingen selv, da tør vi ei antage mindre Forskjelligheder. Vi
kunne vel slutte, at der gives Fornuftvæsener med svagere Evner end
vi;men overveie vi ret, hvor saare dybt vi staae under det, vor Fornuft
efterstræber, føle vi os tvungne til at antage, at der gives usigelig
mange Udviklingstrin over det, hvorpaa vi selv befinde os. Dog lad
dette ikke nedtrykke os! Vor Slægt er endnu ung her paa Jorden, og
synes at have en lang Fremtid til høiere Udvikling; og vi tør haabe, at
de, som til en given Tid have fuldendt deres Bane her, ville andensteds
kunne hæve sig til større Høider.

*

4.

Kundskabssamfund mellem Verdenskloderne.

Vi have seet, at vor Klodes Beboere have nogen Kundskab om Tilstanden
paa de øvrige Verdenskloder. Med Hensyn til den moralske Verden paa de
fremmede Kloder fandt vi os indskrænkede til at bekræfte, at dens
Grundvæsen maa være det samme som hos os; men til at fastsætte Noget om
de Eiendommeligheder, den kunde have paa hver, savne vi Midler. I
Henseende til Kundskaben om Naturlovene fandt vi os noget mindre
indskrænkede; vi kunne om alle Planeter i vort Solsystem sige længden
af deres Aar: om dem, vi kjende bedst, kunne vi sige Længden af deres
Dage, deres Sol- og Maaneformørkelser, Faldets Hurtighed, kastede
Legemers Bane, Massens Tæthed, Lysmængden, de modtage fra Solen o.s.v.
Ligesaavel som vi nu her hos os vide dette om andre Kloder, maae vi
antage, at fremmede Kloders Beboere ere i Stand til at vide noget om
Tilstanden paa vor Klode. De Beboere af fremmede Kloder, som have
høiere Evner end vi, eller have gjort større Fremskridt, kunne
naturligviis vide Mere om Tilstanden paa vor Klode, end vi formaae at
vide om Tilstanden paa deres; men vi selv ville sikkert ikke blive
staaende ved den Kundskab,

fremmede Kloder fandt vi os indskrænkede til at bekræfte, at dens
Grundvæsen maa være det samme som hos os; men til at fastsætte Noget om

indskrænkede; vi kunne om alle Planeter i vort Solsystem sige længden
af deres Aar: om dem, vi kjende bedst, kunne vi sige Længden af deres
Dage, deres Sol- og Maaneformørkelser, Faldets Hurtighed, kastede
Legemers Bane, Massens Tæthed, Lysmængden, de modtage fra Solen o.s.v.
Ligesaavel som vi nu her hos os vide dette om andre Kloder, maae vi
antage, at fremmede Kloders Beboere ere i Stand til at vide noget om
Tilstanden paa vor Klode. De Beboere af fremmede Kloder, som have
høiere Evner end vi, eller have gjort større Fremskridt, kunne
naturligviis vide Mere om Tilstanden paa vor Klode, end vi formaae at
vide om Tilstanden paa deres; men vi selv ville sikkert ikke blive
staaende ved den Kundskab,som vi nu have om Tilstanden paa fremmede
Kloder. Lader os i Tanken forflytte os 300 Aar tilbage i Tiden, omtrent
til Bekjendtgjørelsen af det Copernikanske System. Hvad vilde man da
have sagt om Dem, der havde formodet de dengang ubekjendte Sandheder,
som vi nu med Vished vide om fremmede Verdenskloder? Hvad vilde man
have sagt om Den, der meente, at Planeterne ere Kloder som vores, med
Aars- og Dagstider? Hvad vilde man have tænkt om Den, der forudsagde,
at man vilde komme til at opdage Bjerge i Maanen, at maale disses Høide
rc., og at udkaste Kaarter over den til os vendte Side af Maanen, saa
nøiagtige, at de i visse Henseender overgaae dem, som vi kunne have
over Jordens Overflade? Hvad vilde man have tænkt om Den, der vilde
have paastaaet, at Fixstjerne ere fjerne Sole, hvoraf mange maa være
større end vor Sol? Vilde de ikke været blevne betragtede som Drømmere?
Nei, kan man sige, ikke af Alle. Nogle Faa antoge jo i Oldtiden Endeel
af Dette, endskjøndt ikke med Understøttelse af alle de Grunde, vi nu
have for disse Sandheder. Vel sandt, nogle Faa indsaae det; men neppe
Een blandt Millioner Mennesker; Mængden, endog af de Oplyste, maatte
finde saadanne, vidt ud over den vanlige Kundskabskreds hensvævende
Tanker, latterlige. Maa man ikke under lignende Betingelser vente lige
Skjæbne i vor Tid? Ganske vil man vel ikke undgaae den; men maaskee man
dog turde haabe den noget mildere, ifølge den større Erfaring vi nu
have om den Kraft, hvormed Opdagelserne Tid efter anden overspringe de
Grændser, man før holdt for de yderste. Ingen vil nægte, at vi endnu
ere langt fra at have naaet den Indsigt i Verdensbygningen, som er os
mulig, naar man betænker, hvorledes vore Opdagelsesmidler uophørligt
voxe, og hvorledes den ene Videnskabsgreen understøtter og styrker den
anden, faaer man en levende Følelse af, at Grændsen ligger uendeligt
langt borte. Tyge Brahe havde endnu ikke Kikkerten eller det
astronomiske Uhr eller Mikrometeret. Selv eet Aarhundredeefter ham,
vare endnu Kikkerter og Teleskoper ufuldkomne Redskaber imod dem, som
vi skylde Dollond og Herschel, og selv disse ere atter storligen blevne
overtrufne, isærdeleshed Kikkerterne, af dem sum Frauenhofer og hans
Efterfølgere have tilveiebragt. Uhre og Maaleredskaber ere bragte til
en Fuldkommenhed, som synes nær ved det Opnaaeliges Grændser; men
Astronomerne stræbe med Rette efter en endnu større Tilnærmelse, fordi
de vide, dette Lidet kan føre til Meget, som ellers ei lod sig opnaae.
En anden Forstærkning har Videnskaben vunden ved de langt talrigere
Dyrkere, den har faaet, og det langt fuldkomnere Grundlag af
Kundskaber, hvorfra de kunne gaae ud. Endeligen erholder Videnskaben om
Verdenskloderne en stor Understøttelse af de Fremskridt, de øvrige Dele
af Naturvidenskaben opnaae; saaledes har f. Ex. Geologien sat os istand
til at gjøre Slutninger til Verdensklodernes indre Bygning i
Almindelighed; vor stigende Kundskab om Jordklodens Magnetisme giver os
Udsigter til at kjende de øvrige Kloders. Vore uophørligt fremskridende
Indsigter i Lysets og Varmens Natur, ville i sin Tid gjøre os bekjendte
med for os endnu hemmelige Forhold paa fremmede Kloder. Ja, det turde
vel være tilladt, som en usigelig fjern Udsigt, at tænke sig, at vi
kunde komme til en saadan Kundskab om Organismens Love her paa Jorden,
at deraf kunde gjøres nogen Anvendelse paa fremmede Kloder. Jeg seer
vel, at Springet er uhyre; imidlertid maae vi betænke, hvilke
overordentligt store Fremskridt vore Kundskaber om den dyriske Naturs
Love have gjort i de sidste halvthundrede Aar. Den Sammenhæng, hvori vi
nu kunne bringe den i gamle Aartusinders Række undergangne Dyrverden
med den nærværende, den Eenhed af Love, hvorunder man kan sammenfatte
dem, giver Haab, at vi engang skulle angive Betingelserne for hvert
Udviklingstrin i Dyreriget, ja Betingelserne for Former, der aldrig ere
komne til Virkelighed. Vel sandt, at det endda herfra er et
tilsyneladende uudførligt Spring til Kundskaben omorganiske Væsener paa
fremmede Kloder, hvor der ikke blot kan være, men hvor der maa være
ganske andre Stoffer end her paa Jorden; men ogsaa Chemien vil i sin
Tid finde almindelige Love for Stofdannelsen, ved hvis Hjelp vi kunne
gjøre Slutninger til det, som skeer paa fremmede Kloder.

Vi haabe da, at vi her paa Jorden stedse mere og mere ville komme til
Indsigter, der lade vor Aand, usigelige mere end nu, gjennemskue, hvad
der skeer i fjerne Verdenskloder, og i samme Maade udvide vor aandelige
Tilværelse til en Deeltagelse i Verdensaltet. Tænke vi os nu, at dette
atter skeer med Hensyn paa os fra andre Verdenskloder, saa seer man, at
der i den endelige Tilværelse er et Anlæg til, at det ene Verdensled
skal ved aandige Kræfter opfatte det andet, at altsaa ethvert
væsentligt Verdensled skal komme til en Bevidsthed om det Hele, at der
endog i det Ene skal være en Viden om den Viden, om den Tro, om den
Gudsbevidsthed, som findes hos det andet, kort, at hele Tilværelsen
ikke blot ved sit Udspring og Styrelse af den evige, almægtige Fornuft
er et sandt Fornuftrige; men at der er et Anlæg til en
Fornuftsammenhæng mellem de endelige tænkende Væsener selv, et Anlæg,
som fra vor, Jordbeboernes, Side endnu kun har naaet en ringe Grad af
den Udvikling, der kan haabes, hvorimod det sandsynligviis paa nogle
Punkter af hele Tilværelsen allerede har naaet en langt høiere
Fuldkommenhed. I Tingenes Væsen ligger det saaledes, at vi med den
rigeste Betydning af Udtrykket tør sige: Hele Tilværelsen er et
Fornuftrige.

*

Videnskabsdyrkningen, betragtet som Religionsudøvelse.

(En Tale, holden ved Universitetsfesten for den lutherske Reformation
1814).

———

(Denne korte Tale lader jeg her aftrykke, fordi den samler i et
Overblik mange af de Tanker, som ere udviklede i de andre Dele af denne
Bog, og ved sin Korthed tjener til at fæste Blikket ret kraftigt paa
Eenheden. Jeg har ladet den trykke uforandret i alt Væsentligt, fordi
Sammenligningen af en Forfatters nærbeslægtede Arbeider, mellem hvilke
der ligger et Tidsrum af 35 Aar, kan have sin Nytte.

Med Hensyn paa det af Omstændighederne betingede i Talen, maa jeg
anmærke, at Festen dengang ikke blot var en Mindedag for
Religionsforbedringer og for Universitetets Omdannelse under Christian
den Tredie, men ogsaa Indvielsesdagen for de nye akademiske Borgere.

Talen holdtes paa Latin; men jeg udgav den paa Dansk i Molbechs Athene
for Februar 1815.)

———

I Følge vort lærde Samfunds Love er det i Dag faldet i min Lod, ved en
offentlig Tale at gjenkalde os Mindet om den sande Troes lykkelige
Gjenfødelse i vort Fædreland. Saa skjøn og begeistrende endog denne
Gjenstand er, vilde jeg ikke destomindre, naar jeg betragtede min
Mangel paa Talergaver og Talerøvelser, skjælve tilbage herfra, dersom
ikke en hellig Pligt paalagde mig at fremtræde; men just denne Pligt
lover migogsaa af Eders Retfærdighed den skaansomste Bedømmelse, og
saaledes giver da her, som overalt, Pligtens Bevidsthed Mod til at
opfylde den.

Hvergang andagtsfuld Taknemmelighed forsamler Mennesker til en Høitid
for Befæstelsen af Sandhedens Rige iblandt dem, synes det mig, at man
burde minde hverandre om, at dette Rige, skjøndt i sig selv evigt og
uforstyrreligt, for os kan tabes, naar vi ei selv med samvittighedsfuld
Iver bevogte det; thi uophørligen maa Mennesket frygte sin egen
Svaghed. Neppe er een Vildfarelse nedslaaet, før en anden atter reiser
sig, som man allerede troede begraven i dyb Forglemmelse, og saa
skrøbelig og vankelmodig er den menneskelige Natur, at de fleste
letteligen fra een Vildfarelses Yderlighed vende sig til den modsatte,
som før var Gjenstanden for deres Had og Foragt; men Sandhedens faste
Midpunkt gaae de forbi, forsmaaende det rene Lys, hvoraf dog alle
Vildfarelsens Glimmerfarver have laant deres Skin. Gaves der saaledes
en Tid, da Videnskabernes Udvikling tilbageholdtes ved den daarlige
Indbildning, at de vare Tro og Gudsfrygt farlige, saa kunde mange ikke
komme til Indsigt om denne Vildfarelse, uden at forfalde til den
modsatte afskyelige Mening, at Religionen burde udryddes som Fornuftens
evige Fjende; men neppe er det kommen saa vidt, at denne Menings
Tilhængere skamme sig ved deres ugudelige Vanvid, før man seer den
gamle Frygt for Videnskaben paa ny yttres, og det for en Deel af de
samme Mennesker, som for ivrigt hængte ved den modsatte Vildfarelse.

Kun for deres egen Skuld beklage vi dem, der saaledes uophørligen vaie
hid og did for hver Menings Vindpust; men paa Menneskeslægtens Vegne
beklage vi de mange fortrinlige Ynglinger, som, varme for alt Ædelt og
Godt, men endnu ei komne til det rette Overblik, blot have grebet den
ene Vildfarelse, fordi de levende følte den Modsattes
Vederstyggelighed. Det er en saadan Mistillid til det Lys, Gud i
Fornuften gavos, der i de senere Aar har forledet saa mange tildeels
vistnok ædle Mænd, til at bortbytte det Lutherske Samfunds Frihed i
Christo med den romerske Kirkes Præstetrældom. En Forvildelse, hvorpaa
vi vel maae hente næsten alle Exempler fra Fremmede; men som vi dog
neppe savne Grunde til kraftigt at arbeide imod.

Under saadanne Omstændigheder troer jeg det da ikke upassende, om vi, i
Anledning af Dagens Høitid, søge at bekræfte vor Overbeviisning om
Religionens og Videnskabens Harmoni, ved at betragte: hvorledes
Videnskabsmanden, naar han tilfulde forstaaer sin egen Bestræbelse, maa
ansee Videnskabenes Dyrkelse som en Religionssag.

Dersom det her blot var mit Øiemed at vise, at Gudsfrygt maa avle
Videnskab, saa vilde jeg beraabe mig paa den fra alle Sider erkjendte
store Sandhed, at Kjærlighed til Gud er Væsenet i al Religion.
Slutningen vilde da være let, at Kjærlighed til ham, fra hvem al
Sandhed kommer, maatte avle Lyst til at kjendt den i alle dens
Forgreninger; men da vi her ville see Videnskaben formedelst sig selv
erkjendt for Religionspligt, saa er det nødvendigt for os at trænge
dybere ind i Videnskabelighedens Væsen.

Her viser det sig da, at Menneskets grandskende Blik, det være sig nu
henvendt paa hans eget indvortes Væsen, eller paa den ham omringende og
medindsluttende Skabning, stedse henledes til Altings evige Ophav. I al
Grandskning er det endelige Øiemed at finde, hvad der har en virkelig
Tilværelse, og at see dette i sin rene Glands, adskilt fra alt Det, som
blot ved en Skintilværelse skuffer den Uopmærksomme. Videnskabsmanden
vil da vide, hvad der er det Bestandige midt i alle Afvexlinger, det
Uforaarsagede, der skjuler sig bag de utallige foraarsagede Ting, det
Eenhedsbaand, der gjør, at Tingene i alle deres mangfoldige Fordelinger
og Adskillelser dog ikke adsplittes. Snart maa han erkjende, at kun det
Uafhængige kan være det Bestandige,og det Bestandige det Uafhængige, og
at den sande Eenhed ikke kan være adskilt fra nogen af dem; og saaledes
ligger det da allerede i Tænkningens Natur, at den intet urokkeligt
Hvilepunkt, ingen Beroligelse finder, uden i den vexelløse, evige,
uforaarsagede, Alt foraarsagende, Alt omfattende Alfornuft.

Nøies han ikke med denne eensidige Betragtning, men søger med
Erfaringens Øie at gjennemskue Verden, saa seer han alle de Ting, om
hvis Virkelighed Mængden troer sig mest forsikkret — de legemlige —
aldrig at have nogen stadig Tilværelse, men altid kun at være paa Veien
fra Fødsel til Undergang. Spørger han sig da, hvad deri er det
Bestandige, saa svare Fornuft og Erfaring eenstemmigen: at det kun er
de Kræfter, som frembringe Tingene, og de Love, hvorefter disse virke;
men Kræfterne opløse sig alle i een paa tvende modsatte Maader sig
yttrende Grundkraft, og Lovene vise sig ved nøiere Undersøgelse at være
en hele Naturen gjennemtrængende og beherskende Fornuft. Sammenfatter
han nu ret hele Naturens Harmoni, saa seer han, at dette ikke blot er
et Begreb, en abstract Forestilling, som man kalder den; men at den
Fornuft og den Kraft, hvilke enhver Ting skylder det, som deri er
Væsen, kun er Aabenbaringen af en selvstændig, levende Alfornuft. Det
Bestandige i Naturen kommer da fra den evig Selvstændige;
Livsyttringerne fra ham, som har Livet i sig selv, det Heles Sammenhæng
og Harmoni fra den ene fuldkomne Viisdom. Hvorledes kan han da, naar
han seer dette, andet end besjæles af den dybeste Ydmyghedsfølelse,
Andagt og Kjærlighed? — Har Nogen lært andet i Naturens Betragtning,
saa kan det kun have været, fordi han tabte sig i det Adspredte og
Mangfoldige, og ikke opløftede sig til Sandhedens evige Eenhed.

Forsøge vi nu at opsvinge os paa Aandens Vinger, der, saa svage de end
ere, dog gaves de Dødelige, paa det at deskulde løsrive sig fra Støvet;
vove vi, uagtet vi dybt føle vor Ringhed, at opløfte Øiet til den
Alfuldkomne for at skue saa dybt ind i hans Væsen, som vi efter vore
Kræfters Begrændsning formaae, da fremstiller sig deri for os tre
Grundegenskaber eller meget mere Grundvæsener.

Hans Selvstændighed, den væsentlige Maade, hvorpaa han oprinder af sig
selv, og beroer paa sig selv, maa som den ubegribelige Grundvold være
det Første. Uadskillelig herfra er hans Virksomhed, som vi ogsaa med et
andet Udtryk kunne kalde hans Liv, i hvis Væsen det ligger, at han
formedelst sin evige Selvforestillen føder sig selv af Evighed. Af
begge endeligen udspringer det hele Væsens indvortes Harmoni, der ikke
blot er en Egenskab, men en levende, virkende Væren.

Jeg behøver vel ikke at sige en oplyst Forsamling, at denne
Forestillingsmaade ikke er en Lempning efter den herskende Troeslære;
men at den allerede i en tidligere Alder har været fremsat i den
Philosophie, der paa det Kraftigste stræbte op mod den Evige. Den er da
ikke laant af vor hellige Religion, men har i den faaet sin
Bekræftelse, saa at vi desto dristigere tør følge det Lysglimt,
Fornuften her frembyder os.

Fra det Synspunkt, hvortil vi her have opløftet os, forstaae vi nu den
dybe Følelse af noget Guddommeligt, der gjennemstrømmer os ved det
Skjønnes Betragtning. Vi tage Ordet her i den udstrakteste Betydning,
hvori det tillige omfatter det Høie, det Begeistrende og det
Harmoniske. I det Høie hersker det, der vækker Tanken om
Selvstændighed, en Forestilling, der ikke blot frembringes i vor Sjæl
ved aandelig Fasthed og ved Opløftelse over alt det Smaalige, hvorpaa
Verden saa hyppigt sætter Priis, men ligesaa ofte fremkaldes ved
Betragtningen af legemlige Gjenstande, som et mod Skyerne optaarnet
Bjerg, en Eeg, der har trodset Aarhundreders Storme, det jordomvæltende
Hav, der slutter alle Lande i

sin moderlige Favn; kort, ved Gjenstande, hvis Fasthed,
Uforstyrrelighed eller Storhed bemægtiger sig vor Sjæl.

Men ikke henrives Sjælen ved nogen Art af Skjønhed, naar ikke en mægtig
skabende Virksomhed deri aabenbarer sig. Det er ved denne, at vort hele
Væsen opfyldes ligesom med ny Livsvarme, og gjennemstrømnes af denne
Guddomskraft, som man saa skjønt betegnende har kaldet Enthusiasme,
Begeistring.

Det Harmoniske endeligen, som man i en mere indskrænket Betydning af
Ordet har kaldet det Skjønne, bestaaer i dette Præg af en skjult
uudgrundelig Fornuft, der, ubegrebet af Forstanden, fattes af
Indbildningskraften.

Saaledes føres da Mennesket til Gud, som Tingenes evige Ophav, hvad
enten han søger at udspeide Sandhedens eller Skjønhedens Væsen, kort,
hvad der nødvendigt ligger i Tilværelsens Natur. Vil han nu vide, hvad
det er, han med Frihed bør efterstræbe, saa er den naturlige
Menneskeforstands første Svar: det Gode. Men tillige seer han
Menneskene uenige mellem hverandre, uenige med sig selv, om det, hvori
dette efterstræbelsesværdige Gode bestaaer; snart maa han blive vaer,
at næsten alle de Ting, man i Livet efterstræber som Goder, ikke have
deres Værdi i sig selv; men at de, som tankeløst efterstræbe disse, om
man kunde bringe dem til at svare sammenhængende paa, hvad der kunde
spørges om Livets vigtigste Anliggende, selv vilde tilstaae, at alle
hine udvortes Goder, blandt hvilke Rigdommen hos de Fleste indtager det
øverste Sted, kun søges for visse Øiemeds Skyld. Disse Ting ere da ikke
i sig selv gode; men kun fordi de tjene til et høiere Godes
Erhvervelse.

Tænkeren søger da et uafhængigt Gode, et Gode, der ved sit eget Væsen,
og ikke ved noget fremmedt, er godt; men hvad, som har sit Væsen af sig
selv, er jo fuldkomment, selvstændigt og uafhængigt, er Eet med Altings
evige Ophav, erGud selv. Ligesom Tingene altsaa kun have nogen
Virkelighed, forsaavidt de deeltage i det guddommelige Væsens Kraft,
saaledes have de ogsaa kun ved samme noget virkeligt Godt. At stræbe
efter det Gode, kan derfor ikke være andet, end at stræbe efter at
tilegne sig saa meget som muligt af det guddommelige Væsen. Den strenge
Vibenskab siger os da, hvad Religionens Ven maatte ønske: at den rette
Maade at stræbe efter det Gode, er en Gudsdyrkelse.

Det er let at see, at vor Sædelære, fra dette Synspunkt betragtet,
forvandler sig til Religion, i det dens høieste Grundsætning er, at vi
med Gud for Øinene skulle stræbe at vedligeholde saa fuldkomment som
muligt det Guds Billede, vi bære i os.

Det guddommelige Væsens ubetingede Selvstændighed efterligne vi ved den
faste Villie, aldrig at gjøre vort aandelige Væsen til Middel for noget
fremmed Øiemed. Her som overalt ligger Fornuftens faste Mitpunkt
imellem to onde og ufornuftige Yderligheder: til den ene forfalder
Selviskheden, der behandler sin blotte endelige Særegenhed, som om den
var det sande Selvstændige: i den modsatte befinde sig de Svage, som
med nedrigt Trællesind hengive sig som Middel for Andres vilkaarlige
Øiemed.

Den guddommelige Naturs uendelige skabende Kraft efterligne vi, skjøndt
i vor Svaghed, ved en Virksomhed, der stræber at sætte Aandens Præg paa
Alt, hvad der omgiver os; hvorved vi da holde os ligesaa langt borte
fra en Mennesket vanærende dorst Uvirksomhed, som fra en hensynsløs
eller skadelig Kraftfortæring.

Det guddommelige Væsens indvortes Harmoni er i sin selvstændige rolige
Beskuelse Fornuft, i sin Virksomhed Kjærlighed, dog begge væsentligen
uadskillelige; Navnet paa begges fulde Forening er Viisdom i Ordets
høieste og mestudstrakte Betydning. I denne Betydning henhører derunder
Retfærdigheden, som bestaaer deri, at vi erkjende i de andre
Fornuftvæsener samme Selvstændighed, som i vort eget:
Menneskekjærligheden, hvis Væsen er ved vor Virksomhed at vise, at vi
erkjende Guds Billede i de andre Fornuftvæsener ligt med det i os selv;
Borgersind, der indeholder begge de forrige Dyder forenede, med Hensyn
paa det hele Samfunds Harmoni; Agtelse for Naturen, forsaavidt denne jo
erkjendes, som et Værk af den uendelige Viisdom.

Dette er Viisdommen i dens Yttringer mod den udvortes Verden. Henvender
den sig mod sig selv, saa er det klart, at den maa elske sig selv: i
sin Selvstændighed, som Sandhed, i sin Virksomhed, som Videnskab og
Kunst, i sin Harmoni, som lærd Republik.

Hvor meget for snævre ere ikke en Tales Grændser, for deri at udvikle
alt dette; men for vort Øiemed er det nok, at vi her i sin inderste
Sammenhæng see Rigtigheden af det gamle Udsagn: at Sandheden er af Gud,
og at det hører til Kjærligheden mod det guddommelige Væsen at elske
Videnskab og Kunst, der ikke er andet end en Erkjendelse og
Fremstilling af dets Væsen. Vi indsee nu, at vi, ifølge samme
Kjærlighed og den deraf følgende Kjærlighed til Medmenneskene, maae
stræbe at udbrede den Kundskab, Kjærligheden drev os til at erhverve.
Vi begribe nu den høie Begeistring, hvormed Videnskabens Dyrkere have
vovet Alt, hvad der ellers pleier at være Mennesker kjært og dyrebart,
for at opdage Sandheder, hvis Værd ene kunde begribes formedelst reen
Sandhedskjærlighed; og Intet kan fra dette Standpunkt være os
begribeligere end den store Erfaring, at Videnskaben overalt, i den
største Udviklings ufordærvede Tidsalder, har staaet i en saa inderlig
Sammenhæng med Religionen; en Sammenhæng, som kun ved Forvildelse i en
eller anden Retning, for en Tid kunde ophæves.

Selv de Kunstforskrifter vi have for Videnskabens Behandling, at
Sandhederne grundigt maae bevises, klart fremstilles, og systematisk
forbindes, erholde her en høiere Betydning, saaledes, at man vel turde
paastaae, at det hører til vore sande Pligter, jeg siger ikke at
opnaae, men at ville opnaae disse Fuldkommenheder. I Videnskaben
fremstilles nemlig den evige Fornufts Selvstændighed derved, at Intet
bygges paa noget andet end Fornuftens egen Indsigt, og det saaledes, at
enhver Sandhed faaer sin umiddelbareste Begrundelse, det er, at man
ikke blot nøies med at have fundet en Overbeviisningsgrund, men opsøger
den sande Tilværelsesgrund for Alt, hvad der skal bevises. Virksomheden
eller Livet, som var den anden Egenskab, faaes derved, at Sandheden
fremstilles med Klarhed, der er Sandhedens egentlige virkende Kraft,
som den er Lysets. Harmonien faae endeligen Sandhederne ved denne
inderlige og rigtigt afpassede Forbindelse, som vi helst maae kalde
Samstemning.

Ogsaa deri see vi ea Overeensstemmelse med den fuldkomne Fornuft, at
enhver af disse Dyder i sin Fuldendthed vilde medføre alle de øvrige,
saa at den ene ikke kunde tænkes uden den anden; thi var enhver Sandhed
i en Tankekjæde rigtig begrundet, saa var den derved ogsaa klar og paa
sit rette Sted; og paa samme Maade vilde ogsaa den fuldendte Klarhed og
den fuldendte Samstemning medindslutte de andre Dyder, For os derimod,
med vore indskrænkede Kræfter, er enhver af disse Dyder kun i en
nogenlunde høi Grad opnaaelig, forsaavidt den søges i de andres
Selskab.

Jeg har ikke frygtet for af Eder, ærede Tilhørere, at beskyldes for at
have ladet mig altfor meget henrive ved en Tankefølge, da jeg paastod,
at det hørte til Pligterne at søge de videnskabelige
Kunstfuldkommenheder, jeg her har skildret.Hvor kunde jeg frygte
saadant i en Forsamling af Videnskabens Dyrkere, hvoriblandt saa mange
selv have forsøgt sig i den høiere Sandhedsgrandskning? Hvo har da, ved
at udvikle for sig selv eller andre en vigtig Sandhedskjæde, ikke følt
det ligesom en Samvittighedssag at opnaae de Fuldkommenheder, hvorom
jeg har talt? Men, jeg gjentager det: ikke at opnaae, men at ville
opnaae dem, er Videnskabsmanden muligt.

Men har jeg herved ikke beviist mere, end jeg vilde, har jeg herved
ikke beviist, at alle Mennesker skulde være Videnskabsmænd, og har jeg
ikke saaledes trodset en naturlig Følelse, mod hvilken man ikke kan
støde an, uden at gjøre alle sine paa Tænkning og Slutning grundede
Domme mistænkelige? — Mit Svar et let; thi ikkun Misforstaaelsen kunde
saaledes fortolke mig. Vi have seet, at der ogsaa fra det Synspunkt, vi
have valgt, gives mange Slags Pligter, hvoraf enhver rigtignok er alle
Mennesker paalagt, men dog i forskjelligt Maal, alt med Hensyn paa
Enhvers særegne Kaar; thi Selvstændighedens Haandhævelse udkræver, at
Mennesket vælger sig en bestemt Virkekreds, og hans Følelse for det
Heles Harmoni byder ham at vælge den, hvori han kan bidrage mest til
det Heles Fuldkommenhed.

Medens altsaa de Fleste i forskjellige Retninger arbeide paa at sætte
Fornuftens Præg paa den legemlige Omgivning, Andre anstrenge deres
Kræfter for at vedligeholde Samfundets Selvstændighed, indvortes
Virksomhed eller Harmoni, vælger Videnskabens egentlige Dyrker
Erkjendelsen til sit Hovedformaal. Den Kjærlighed til Indsigt, som de
Øvrige ofte maae lade træde tilbage for andre Pligters Udøvelse, den
maa hos Videnskabsdyrkeren være Livets Syssel; han er bestemt til at
nære den hellige Viisdomslue, der skal udbrede sig straalende blandt
alle de øvrige Mennesker; det er hans natlige Lampe,der skal oplyse
Jorden. Vee ham, om han ikke føler sit Kald som en Røst fra Guddommen!

Dybt indpræge I Eder da Følelsen af Eders høie Kald, I ædle Ynglinger,
som i Dag optages til Medborgere af vort videnskabelige Samfund. Kun
den Overbeviisning, at I ved at dyrke Videnskaberne tillige dyrke Gud,
formaaer bestandigen at vedligeholde i Eder det Mod og den Kraft, som
Eders Kald udfordrer, og som I forgjæves vilde søge i udvortes
Opmuntringer.

At Rigdom, hvis Glands for de Fleste er saa tillokkende, ikke burde
være Eders Bestræbelsers høieste Maal, maa allerede enhver af Eder have
følt, der med Overlæg har valgt Videnskabernes Bane; thi det er altfor
øiensynligt, at ingen Vei mindre fører til denne de forblindede
Dødeliges Afgud. I Æren, jeg mener ikke Øieblikkets, men den, som bærer
et Navn over Tidens Bølger til fjerne Slægter, vilde maaskee mange
blandt Eder finde en rigeligere Belønning; og det er vel ikke at negte,
at man i en vis Henseende med en af det forløbne Aarhundredes herligste
og gudeligste Digtere kan sige, at et udødeligt Eftermæle er en stor
Tanke, et værdigt Maal for den Ædles Sved; men dersom Navnets
Udødelighed ikke bares af et høiere Udødelighedshaab, dersom det ikke
var et jordisk Gjenskin af et evigt Liv, hvad var det da andet end et
tomt Luftbillede, en Skygge, der ikke kom fra noget Legeme, en Regnbue
uden Forjættelse, der ikke viste os Glandsen af et høiere Lys, gjennem
den jordiske Materies Draaber? — Nei, kun den Overbeviisning, at vor
Kundskabslyst er en Stræben hen mod den sande Virkelighed, det sande
Liv, den sande Harmoni, kan give Eder den rette begeistrede
Viisdomskjærlighed. Kun den Følelse, at I ere Redskaber til Guds Riges
Befæstelse paa Jorden, naar I udbrede Kundskaber, kan give Eder den
rette ufortrødne Lyst til at føre Eders Brødre til høiere Lysog
Erkjendelse. See dette, mine unge Venner, er det høie Kald, hvortil I
have begyndt at danne Eder. Fortsætter med hellig Alvor Eders
Bestræbelser, og I skulle naae for Eder selv en Fryd, som Verden ikke
kan give, og Eders Virken skal udbrede Velsignelse over Fædrelandet, ja
være heldbringende for hele Menneskeheden.

                                 Annonce

Paa Andr. Fred. Høst's Forlag er udkommet: Oehlenschlägers Tragødier.
10 elegante Octavbind. ——— Digte af Ossian, metrisk oversatte af F. L.
Mynster. Miniaturudgave med Guldsnit. ——— Oehlenschlägers Samlede
Digte. 4 Bind i Octav. ——— Grevens Feide. Et historisk Maleri. Af P. P.
Forfatter til „Peter Tordenskjøld“ og „Niels Juel“. 4 Bind i Octav.

Digitaliserad av Projekt Runeberg och publicerad på
http://runeberg.org/aanden/ .
Konverterad till .pdf, .epub, .mobi och .txt av Arkivkopia och
publicerad på https://arkivkopia.se/sak/runeberg-aanden .
Filen skapad 2018-12-16 17:35:44.137562
